
AUKSO PUODAS 


Naujųjų laikų Pasaka 


PIRMOJI VIGILIJA! 


Studento Anzelmo nesėkmės.— Konrektoriaus Paulmano gaivingasis 
žabakas ir žalsvaauksės gyvačiukės. 


Per sekmines, apie trečią valandą po pietų, vienas jaunikaitis Drezdene 
taip sparčiai įžengė pro Juoduosius vartus, kad nė pats nepajuto, kaip koja 
atsidūrė krepšyje, pilname obuolių ir pyragaičių, kuriais prekiavo kažkokia 
bjauri senė. Kas iš tų gėrybių liko nesutrypta, pabiro ant žemės gatvės 
to neapdairaus vaikino. Senė paleido gerklę. Išgirdusios aimanas, nuo savo 
prekystalių su pyragaičiais ir degtine supuolė kūmutės, apstojo vaikiną ir 
ėmė taip koneveikti, kad vargšas, suglumęs iš pykčio ir gėdos, tik atkišo 
savo mažą ir ne taip jau labai prikimštą piniginę. Senė godžiai ją pagriebė 
ir tuoj paslėpė. Turgininkių ratas bemat prasiskleidė, jaunikaitis šoko lauk 
iš apsupties ir — į kojas, o senė jam įkandin suriko: „Bėk, bėk sau, pasiu- 
tėli, tiesiai į butelį, į butelį!“ Šaižus, gergždžiantis bobos balsas nuskambėjo 
taip kraupiai, kad praeiviai nustebę sustojo ir beprasiveržiąs juokas iš karto 
nuščiuvo. Studentas Anzelmas (jis ir buvo tas jaunikaitis), nors ir visai 
nesuprato tų keistų senės žodžių, kruūptelėjo lyg botagu perlietas ir leidosi 
dar spartesniu žingsniu, kad tik greičiau paspruktų nuo smalsių minios 
žvilgsnių. Sprausdamasis pro išsipuošusius žmones, iš visų pusių girdėjo 
murmant: „Vargšas vaikinas! Tai prakeikta boba!“ Paslaptingi senės žodžiai 
tam juokingam nuotykiui suteikė tam tikro tragiškumo, ir dabar visi su 
užuojauta žvelgė į žmogų, į kurį prieš tai visai nekreipė dėmesio. Dėl 
jaunikaičio aukšto ūgio ir inteligentiško veido, kurį tramdomas pyktis darė 
dar raiškesnį, moteriškaitės atleido jam už negrabumą ir nesišaipė iš jau 
visai iš mados išėjusio apdaro. Mat jo pilkas lydžio spalvos švarkas buvo 
taip sukirptas, tartum siuvėjas tik iš nuogirdų būtų žinojęs apie šių dienų 
fasonus, o dar nenudėvėtos juodo aksomo kelnės teikė visai aprangai ma- 
gistrišką stilių, su kuriuo nė kiek nesiderino vaikino eisena ir laikysena. 


! Vigilija (lot.) — nakties budėjimas (vert. past.). 


Nuskuodęs alėja, vedančia Linkes Bado! kryptimi, kone iki galo, studen- 
tas ėmė trūkti kvapo ir norom nenorom sulėtino žingsnį, bet vis dar nelabai 
drįso pakelti akių, nes jose tebemirgėjo aplinkui riedantys obuoliai ir py- 
ragaičiai, tad ir kiekvienas palankus čia vienos, čia kitos merginos žvilgsnis 
jam reiškė tik to piktdžiugiško kvatojimo prie Juodųjų vartų atgarsį. Taip 
jis atsidūrė prie Linkes Bado įėjimo. Šventiškai išsipustę žmonės gužėjo 
vidun. Iš ten aidėjo pučiamųjų muzika, vis garsesnis linksmai nusiteikusių 
parko lankytojų klegesys. Maža trūko, kad vargšui studentui akys būtų 
paplūdusios ašarom. Mat per sekmines, kurias laikė ypatinga šeimos švente, 
ir jis manė dalyvauti Linkes Bado rojaus linksmybėse ir šį kartą buvo užsi- 
mojęs nepagailėti sau pusės puoduko kavos su romu ir butelio stipraus 
alaus, o kad galėtų šitaip paulioti, buvo pasiėmęs daugiau pinigų, negu dera 
ir įprasta. Ir štai dabar visa tai per tą nelemtą obuolių pintinę nuėjo šuniui 
ant uodegos. Apie kavą, stiprų alų, muziką, išsidabinusių merginų žvilgs- 
nius, žodžiu — apie visus taip svajotus malonumus nebebuvo ko nė galvoti. 
Iš lėto tyliai prakiutino vaikinas pro šalį ir pagaliau pasuko lyg tyčia tuščiu 
keliu palei Elbę. Susiradęs po šeivamedžiu, išaugusiu iš suirusio mūro, 
jaukią vejelę, atsisėdo ir prisikimšo pypkę gaivinamojo tabako, gauto do- 
vanų iš savo bičiulio konrektoriaus“ Paulmano. 

Priešais prie pat kojų teliuškavosi gražiosios Elbės auksinės bangos, 
kitoj pusėj dunksojo nuostabusis Drezdenas, drąsiai, išdidžiai keliantis 
savo baltus bokštus į žydrą dangaus skliautą, už miesto besileidžiantį į 
gėlėtas lankas ir pavasariškai žaliuojančius miškus, už kurių iš tamsiai 
melsvos prieblandos kyšojo dantyti kalnai — tolimosios Bohemijos šaukliai. 
Tačiau studentas Anzelmas, įbedęs į tolį niūrų žvilgsnį, pūtė į orą dūmų 
kamuolius, ir jo apmaudas pagaliau prasiveržė tokiais žodžiais: „Iš tiesų, 
mano gyvenimas — vien kančios ir nesėkmės! Kad niekada nesu tapęs pupų 
karaliumi, kad niekad neatspėdavau lygu — nelygu, kad mano sumuštinis 
visada krisdavo sviestu į žemę, — apie tai nė nešneku. Bet argi ne prakeiki- 
mas, kad aš, per tokius vargus pagaliau tapęs studentu, ir toliau negaliu 
išvengti kerėplos likimo? Argi pasitaikė nors kartą, kad, užsivilkęs naują 
drabužį, būčiau tuojau pat nesubjaurojęs jo riebalų dėmėmis arba neuž- 
kliudęs kokios nelemtos, ne vietoj įkaltos vinies ir jo neperplėšęs? Gal nusi- 
lenkiau kada ponui tarėjui ar damai taip, kad nenulėktų nuo galvos skry- 
bėlė arba kad lygiausioje vietoje nepaslysčiau ir gėdingai nešleptelėčiau ant 
žemės? Gal nemokėdavau jau Halėje kas turgadienį po tris keturis grašius 
baudos už sudaužytus puodus vien dėl to, kad nelabasis pakusydavo mane 


' Poilsio parkas Drezdeno užmiestyje (vert. past.). 


“ Konrektorius — rektoriaus pavaduotojas ano meto vokiečių aukštojoje mo- 
kykloje. 

nešdintis tiesiai per juos lyg kokiai lauko pelei? Ar nors kartą atėjau laiku į 
universitetą arba kokią kitą vietą? Kas iš to, kad išeinu iš namų pusvalandį 
anksčiau, laiku atsiduriu prie durų ir jau imu už skambučio rankenos, jei 
tuo metu koks pasiutėlis kliūsteli man ant galvos dubenį pamazgų arba 
atsitrenkiu į kokį išeinantį poną, prisigyvenu aibes nemalonumų ir per juos 
vis tiek pavėluoju. Ak, kurgi jūs, džiugiosios mano būsimos laimės svajonės, 
kad iškilsiu net iki slaptojo sekretoriaus! Nelemtoji likimo žvaigždė nustatė 
prieš mane net geriausius mano globėjus. Žinau, kad slaptasis tarėjas, 
kuriam buvau rekomenduotas, negali pakęsti pakirptų plaukų; vargais ne- 
galais kirpėjas man prisega kaselę prie pakaušio, bet vos tik pirmą kartą 
nusilenkiu, nutrūksta nelaimingas pasaitėlis, ir vikrus mopsiukas, ką tik 
mane uostinėjęs, su džiaugsmu jau neša mano kasytę slaptajam tarėjui. 
Persigandęs puolu paskui šunelį ir atsitrenkiu į stalą, prie kurio tarėjas 
pusryčiaudamas dirbo; puodukai, lėkštės, rašalinė, smėlinė nudžeržgia 
žemėn, šokolado gėrimas su rašalu šliukšteli ant ką tik parašyto pranešimo. 
„Ar velnias jus apsėdo, ponaiti!“ — suurzgia įpykęs slaptasis tarėjas ir iš- 
stumia mane pro duris. Kas iš to, kad konrektorius Paulmanas pažadėjo 
raštininko vietą: argi nelemtoji likimo žvaigždė liausis kada mane persekio- 
jusi?! Na kad ir šiandien! Ketinau tas mielas sekmines kaip reikiant atšvęsti, 
leisti sau daugiau negu paprastai. Juk būčiau galėjęs, kaip ir bet kuris kitas 
Linkes Bado lankytojas, išdidžiai sušukti pardavėjui: ,Drauguži, man butelį 
stipraus, ir ne bet kokio!“ Būčiau lig vėlumos pasisėdėjęs išsidabinusių 
gražių mergaičiukių draugijoje. Neabejoju, kad ir drąsos būčiau įgavęs, 
tapęs visai kitu žmogumi, nuėjęs, tarkim, net ligi to — viena kuri jų paklau- 
sia: „Kažin kiek dabar laiko?“ arba „Ką jie čia dabar griežia?“, aš tuojau 
pašoku — lengvai, neišversdamas nė stiklo, nesuklupdamas ant suolo, — ir 
mandagiai, kiek pasidavęs į priekį, žengiu artyn ir sakau: „Labai mielai, 
panelyt, jums pasitarnausiu — tai uvertiūra iš „„Dunojaus mergelės“ arba 
„Tuoj muš šešias“.— Ar galėtų nors vienas žmogus pasaulyje man ką nors 
bloga dėl to pasakyti? Anaiptol! Mergaitės šypsodamos būtų šelmiškai susiž- 
vegusios, kaip kad paprastai būna, kai tik ryžtuosi parodyti, kad ir man 
nesvetimas aukštuomenės tonas, jog ir aš moku su damomis elgtis. Ir velnias 
mane nešė į tą prakeiktą obuolių krepšį! Sėdžiu štai dabar vienas kaip pirštas 
ir papsiu pypkę.“ 

Čia studento Anzelmo pašnekesį su pačiu savim nutraukė keistas šlame- 
sys, šiugždėjimas, pasigirdęs prie pat kojų žolėje; netrukus jis tartum šliaužte 
peršliaužė į šeivamedžio šakas ir lapus viršum vaikino galvos. Rodės — 
čia vakaro vėjas šuršena lapus, čia guviai purpčioja paukščiukai nuo šakos 
ant šakos, sparneliais jas užgaudami. Staiga kažkas sušnibždo, sukuždo, 
tartum žiedai lyg sukabinėti skambaliukai sužvango. Anzelmas dar labiau 
sukluso; kuždesys — nežinia nė kaip — pavirto tyliais, vėjyje vos vos girdi- 

mais žodžiais: 

— Va šen, va ten, tarp šakų, tarp žiedų supamės, raitomės, grąžomės... 
Švytuok, sesele, sau iš lėto... aukštyn — žemyn... Saulė vakarė spindulius 
žeria, ir vėjas šiugždena lapeliais, spindi raselė, dainuoja žiedai žiedeliai 
nuo mūsų liežuvių glamonių... Dainuokim kartu su jais. Suspindės greit 
žvaigždelės... mums bus laikas, seselės, žemyn... Va šen, va ten... Šokim, švy- 
tuokim, sesės, greičiau... 

Ir taip be perstojo, tiesiog galvą susuko. Studentas Anzelmas pagalvojo: 
„Tai, žinoma, vakaro vėjas, tik kad šiandien jis šneka per daug suprantamais 
žodžiais.“ Bet tą pačią akimirką viršum jo galvos lyg trys krištoliniai varpe- 
liai suskambo; jis pažvelgė aukštyn ir pamatė tris žalsvaaukses gyvačiukes, 
apsivijusias apie šakas ir tiesiančias savo galveles į saulę. Ir vėl pasigirdo tas 
pats kuždesys, tie patys tylūs žodžiais, gyvačiukės vijosi švytravo aukštyn 
žemyn tarp lapų ir šakų, ir joms taip mikliai šmėžčiojant, atrodė, kad šeiva- 
medžio keras žarsto tūkstančius žėrinčių smaragdų tarp savo tamsių lapų. 
„Tai besileidžianti saulė žaidžia šeivamedžio kere“,— pagalvojo studentas 
Anzelmas, bet čia vėl suskambo varpeliai, ir Anzelmas pamatė, kad viena 
gyvačiukė atsuko savo galvutę į jį. Tartum elektros srovė perėjo per visus 
sąnarius ir sukrėtė ligi širdies gelmių; nustėręs įsistebeilijo aukštyn —- iš 
ten jį godžiai rijo pora nuostabių tamsiai mėlynų akelių, žvelgė su tokiu 
neapsakomu ilgesiu, kad dar niekad nepatirta palaima ir begalinis skausmas 
suspaudė jam krūtinę. Ir kai jis, apimtas karšto troškimo, vis tebežiūrėjo 
į tas žavesio pilnas akeles, krištolo varpelis suskambo garsiau ir dar mieliau, 
o žaižaruojantys smaragdai birte pabiro ant jo ir, žerdami aplinkui tūks- 
tančius žiburėlių, tartum apipynė viską blizgančiais aukso siūlais. Šeiva- 
medis sujudėjo ir prašneko: 


— (Gulėjai mano pavėsy, liūliuojamas mano kvapo, bet manęs nesupratai. 
Kvapas — tai mano žodžiai, įžiebti meilės. 

Skriedamas pro šalį, vakaro vėjas sukuždėjo: 

— Glosčiau tau galvą, bet nesupratai manęs. Dvelksmas — tai mano 
žodžiai, įžiebti meilės. 

Saulės spinduliai prasiskverbė pro debesis ir tartum suliepsnojo žodžiais: 

— Apipyliau tave žaižaruojančiu auksu, bet tu manęs nesupratai. Skais- 
tis — tai mano žodžiai, įžiebti meilės. 

Ir kuo giliau vaikinas skendo tų kerinčių akių žvilgsnyje, tuo didesnis 
darėsi ilgesys, liepsningesnis geismas. Ir sukruto sujudo visa, tartum džiaugs- 
mingam gyvenimui nubudę. Pakvipo aplinkui gėlės, žiedai, jų aromatas 
veikė lyg nuostabūs tūkstančių fleitų balsai, o jų dainos aidą plaukian- 
tys pro šalį auksiniai vakaro debesys nešė į tolimas šalis. Bet kai paskutinis 
saulės spindulys staiga dingo už kalnų ir sutemų skraistė apsiautė viską 
aplinkui, lyg iš labai toli atidundėjo kraupus balsas: 


— Ei, ei, kas ten per liežuviai, kas per šauksmas? Ei, ei, kas ten ieško 
spindulio už kalnų! Prisišildėt, prisidainavot! Ei, ei, šen, pro krūmus, pro 
žoles, per pievą, per upę! Ei, ei, žemyn, žemyn! 

Ir balsas nuščiuvo lyg tolimo griausmo aidas, krištolo varpeliai baigė 
skambėti staigiu disonansu. Viskas nutilo, ir Anzelmas pamatė, kaip trys 
gyvačiukės, žvilgėdamos švytruodamos per žolę, nušlamėjo nušiugždėjo prie 
Elbės, šmurkštelėjo į vandenį, ir viršum bangų, po kuriomis jos išnyko, 
čirškėdamas iškilo žalias žiburėlis, pasuko miesto link ir toldamas išblėso. 


ANTROJI VIGILIJA 


Kaip studentas Anzelmas buvo palaikytas p+blūdusiu ir girtu.— Kėlimasis 
per Elbę.— Kapelmeistro Grauno bravurinė arija.— Vidurių likeris pas 
Konradį ir bronzinė senė su obuoliais. 


— Tam ponui tikriausiai ne visi namie, — tarė ori miestietė, grįžtanti 
su šeima namo iš pasivaikščiojimo; ji sustojo, susinėrė rankas ant krūtinės 
ir įsižiūrėjo į paikas studento Anzelmo išdaigas. Mat šis, apkabinęs šeiva- 
medžio kamieną ir užvertęs galvą, lyg užsuktas maldavo: 

— Dar nors kartą sužvilgėkit, sušvytėkit, mielosios auksinės gyvačiukės, 
dar nors sykį leiskite išgirsti jūsų krištolinius balselius! Dar nors kartą žvilg- 
telėkit į mane savo kerinčiomis mėlynomis akutėmis, dar nors vieną sykį — 
antraip ilgesys ir sielvartas negyvai mane užkamuos! — Ir tai kartodamas, 
jis iš gilumos širdies vaitojo, gailiai gailiai dejavo, iš nenumaldomo geismo 
ir nekantravimo purtė šeivamedį, bet šis, užuot atsakęs, vien dusliai ir nesup- 
rantamai šlamėjo savo lapais ir tartum šaipėsi iš studento Anzelmo skausmo. 

— Tam ponui iš tikrųjų ne visi namie,— pakartojo miestietė, ir Anzel- 
mas pasijuto taip, lyg jį kas giliai įmigusį būtų purtęs ar šaltu vandeniu 
liejęs, kad greičiau atsibustų. Tik dabar jis vėl aiškiai pamatė, kur besėdįs, 
suvokė, kad kažkoks keistas vaiduoklis bus iš jo pasišaipęs ir net ligi to pri- 
vedęs, jog pats vienas pratrūko balsu kalbėti. Sutrikęs vaikinukas žvilgtelėjo 
į moteriškę, griebė pagaliau skrybėlę, nukritusią žemėn, ir jau buvo besineš- 
dinąs šalin, bet į tą laiką priėjo ir tos šeimos tėvas; jis pasodino ant žolės 
mažylį, kurį nešė ant rankų, pasirėmė ant lazdos, nustebęs sužiuro į studentą 
ir pasiklausė, ką tas vapa. Paskui pakėlė pypkę ir tabokinę, numestas ant 
žemės, ir atkišęs jas studentui prašneko: 

— Neaimanuokit, ponaiti, taip baisiai patamsyje ir negąsdinkit žmonių, 
nes tik tiek tos jūsų nelaimės, kad per daug užsižiūrėta į stiklelį; eitumėt sau 

ramiai namo ir gultumėtės. 

Studentas Anzelmas taip labai susigėdo, kad net aiktelėjo lyg įžnybtas. 

— Na na,— dėstė toliau miestietis, — ne tokia jau čia didelė bėda, kiek- 
vienam pasitaiko, o per sekmines iš džiaugsmo ir ne nuodėmė stiklelį kitą 
išmesti. Kartais kažkas panašaus juk nutinka ir dievo tarnams — juk jūs, 
ponaiti, teologijos kandidatas... Jeigu leistumėt, aš prisikimščiau pypkę jūsų 
tabako, nes manasis visai pasibaigęs. 

Studentas Anzelmas buvo jau besikišąs pypkę su tabokine kišenėn, tačiau 
miestietis ėmė iš lėto ir atsargiai kratyti savo pypkę, paskui lygiai taip pat 
neskubėdamas įniko ją kimšti. Tuo metu priėjo kelios mergaitės; žvilgčioda- 
mos į Anzelmą, jos slapta kuždėjosi su oriąja miestiete ir kikeno. O šis 
jautėsi lyg ant dyglių ir įkaitintų adatų bestovįs.- Vos tik atgavęs pypkę su 
tabokine, šoko bėgti šalin, tarsi pentinais bakstelėtas. Visi stebuklai, kuriuos 
ką tik buvo matęs, beregint dingo iš atminties, liko tik aišku, kad po tuo 
šeivamedžiu garsiai prisapaliojo visokiausių niekų, o viešpatie, juk širdyje 
jis bjaurisi žmonėmis, kurie kalbasi patys su savimi. „Šėtonas kalba jų lūpo- 
mis“,— sakydavo rektorius, ir Anzelmas tikėjo, jog iš tiesų taip ir yra. Tie- 
siog nežinojo, kur dėtis nuo minties, kad žmonėms dabar jis atrodo pasigėręs 
candidatus theologiae'. Jau suks Tuopų alėja ties Kozelio sodu, tik staiga 
išgirdo balsą, šaukiantį jį vardu: 

— Ponas Anzelmai, ponas Anzelmai! Dėl dievo, kur jūs taip galvotrūk- 
čiąis bėgat? 

Studentas sustojo lyg įbestas, nes buvo įsitikinęs, kad dabar jį būtinai 
ištiks kokia nauja nelaimė. Balsas vėl pasigirdo: 

— Ponas Anzelmai, grįžkit atgal. Mes laukiam jūsų čia, prie upės! 

Tik dabar studentas suvokė, kad šaukia jo bičiulis konrektorius Paulma- 
nas. Anzelmas sugrįžo prie kranto ir pamatė konrektorių su abiem savo 
dukterimis ir registratoriumi Herbrandu, besėdančius į valtį. Konrektorius 
Paulmanas pakvietė studentą plaukti kartu su jais per Elbę, o paskui praleis- 
ti visą vakarą jo bute, Pirnos priemiestyje. Studentas Anzelmas mielai 
sutiko, tikėdamasis šitaip pasprukti nuo piktos lemties, kuri šiandien jį 
persekiojo. Atsitiko taip, kad jiems beplaukiant kitame upės krante, prie 
Antono sodo, kažkas leido fejerverkus. Šnypšdamos lėkė raketa po raketos 
aukštyn, ir švytinčios žvaigždės sproginėjo ore, žerdamos aplinkui tūks- 
tančius spragsinčių spindulių, žiburėlių. Studentas Anzelmas sėdėjo greta 
irkluotojo paskendęs savo mintyse ir, kai pamatė vandenyje atsispindin- 
čias kibirkštis bei liepsneles, kurios mirguliavo padangėj, jam pasirodė, kad 
po vandeniu vinguriuoja anos auksinės gyvačiukės. Visos keistenybės, kurias 
Jis po tuo šeivamedžiu buvo matęs, atgijo vaizduotėje ir jausmuose, ir jį 


'! Teologijos kandidatas (lot., vert. past.). 

vėl apėmė neapsakomas ilgesys, nenumaldomas troškimas, taip baisiai 
draskę tenai jam krūtinę. 

— Ak, kad tai būtumėt vėl jūs, auksinės gyvačiukės! Dainuokit gi, dai- 
nuokit! Suskambus jūsų balseliams, vėl pasirodys tos mielos malonios mėly- 
nos akutės. Ak, kad čia, po vandeniu, būtumėt jūs! — sušuko studentas 
Anzelmas ir staigiai grįžtelėjo, tartum ketindamas tuojau pat šokti iš valties 
Į Upe. 

— Nelabasis apsėdo jus, ponaiti, ar ką? — suriko irkluotojas ir stvėrė 
studentą už skverno. 

Mergaitės, sėdėjusios greta, suriko iš baimės ir puolė į kitą laivelio 
galą. Registratorius Herbrandas pašnibždėjo kažką konrektoriui Paulma- 
nui į ausį. Iš to, ką šis atsakė, studentas Anzelmas nugirdo tik žodžius: „To- 
kių priepuolių dar nepastebėta.“ Tuoj po to konrektorius Paulmanas atsi- 
kėlė iš vietos, persėdo prie studento Anzelmo ir, paėmęs jį už rankos, rimta 
globėjiška veido išraiška paklausė: 

— Kaip jaučiatės, ponas Anzelmai? 

Studentas Anzelmas vos neapalpo, nes jo sieloje kilo pašėlusi sumaištis, 
kurią veltui bandė sutramdyti. Jis, žinoma, dabar aiškiai matė, kad tai, 
ką palaikė auksinių gyvačiukių švytėjimu, buvo vien fejerverko ties Antono 
sodu atspindys, ir vis dėlto kažkoks dar niekad nepatirtas jausmas — nė 
pats nežinojo, palaima tai buvo ar sielvartas, — gniaužte gniaužė krūtinę; ir 
kai tik irkluotojas griebdavo irklais vandenį, o tas lyg supykęs šokdavo 
verpetuoti, suteliuškuodavo, sukliuksėdavo, tame triukšme studentui pasi- 
girsdavo kuždesys: „„Anzelmai, Anzelmai, argi nematai, kaip mes priešais 
tave vis plaukiam ir plaukiam? Seselė vėl žvelgia į tave — tikėk, tikėk 
mumis!“ Ir jis tarėsi atspindyje matąs tris žaliai švytinčias juosteles. Bet 
kai paskui su skausmu vėl įsižiūrėjo į vandenį, ar nepažvelgs iš ten palai- 
mingosios akutės, įsitikino, kad tą švytėjimą kelia tiktai apšviesti artėjančių 
namų langai. Sėdėjo vaikinas tylutėlis, stengdamasis susitvardyti, bet kon- 
rektorius Paulmanas dar įsakmiau paklausė: 

— Kaip jaučiatės, ponas Anzelmai? 

Studentas labai baugščiai atsakė: 

— Ak, brangusis pone konrektoriau, jeigu jūs Žinotumėt, kokie keisti 
dalykai man ką tik po šeivamedžiu prie Linkes Bado parko sienos visai 
nemiegančiam prisisapnavo, tai nekaltintumėt, kad aš toks lyg nesavas, 
pasimetęs. 

— Na na, ponas Anzelmai, — neleido toliau teisintis konrektorius Paul- 
manas,— aš visada jus laikiau solidžiu jaunikaičiu, bet nemiegant taip 
apsisapnuoti, kad staiga užeitų noras į vandenį šokti, — gali, atsiprašant, 
tik pablūdę arba kvailiai! 

Dėl tokių griežtų savo draugo žodžių studentas Anzelmas visai susi- 

krimto; čia jį užstojo vyresnioji Paulmano duktė Veronika, labai graži, 
žydėte žydinti šešiolikmetė: 

— Bet, mielas tėveli, ponui Anzelmui tikriausiai bus nutikę kas nors 
nepaprasta, ir jis turbūt tik mano, kad nebuvo užmigęs, o iš tiesų po tuo 
šeivamedžiu užsnūdo ir prisapnavo visokiausių paikybių, kurios dar lig šiol 
ne visai iš galvos išgaravo. 

— Be to, brangioji panele, gerbiamas konrektoriau,— įsiterpė į kal- 
bą registratorius Herbrandas,— argi taip jau neįmanoma nemiegant nu- 
grimzti į tokią būseną? Vieną popietę, geriant kavą, man pačiam kažkas 
panašu nutiko: apėmė toks snaudulys — ta kūniškam ir dvasiškam virškini- 
mui būdinga būsena, — kad aš, lyg kieno įkvėptas, aiškiai pamačiau, kur guli 
vienas pamestas dokumentas; arba dar tik vakar pasitaikė akimirka, kai man 
akyse stovėte stovėjo vienas puikus lotyniškas fragmentas. 

— Na, gerbiamas registratoriau,— atsakė konrektorius Paulmanas, — 
jūs visada buvote šiek tiek linkęs į poeziją, o tokiems lengva nugrimzti į 
fantazijos ir romantikos vandenis. 

Bet studentui Anzelmui buvo malonu, kad jį užtarė tokiomis apverkti- 
nomis aplinkybėmis, gresiant būti palaikytam girtu arba pakvaišusiu; ir 
nors jau buvo gerokai pritemę, vaikinas tarėsi pirmą kartą pastebėjęs, kad 
Veronikos tokios gražios tamsiai mėlynos akys, bet jos visai jam nepri- 
minė tų nuostabių akučių, kurias buvo matęs šeivamedžio lajoje. Apskritai 
studentui Anzelmui tas nuotykis po šeivamedžiu staiga vėl išgaravo iš 
galvos; žmogui pasidarė lengva ir linksma, jog jis taip įsidrąsino, kad lipant 
iš laivelio padavė ranką savo užtarėjai Veronikai ir, šiai savosios neati- 
traukus, taip šauniai ir laimingai vedė ją iki pat namų, kad tik kartą 
paslydo, nes tik viena šlapia vieta pakeliui pasitaikė, ir tik šiek tiek ap- 
taškė baltą Veronikos suknelę. Laimingas studento Anzelmo nuotaikos 
pasikeitimas neliko konrektoriaus Paulmano nepastebėtas, ir jis paprašė, 
kad vaikinas nepyktų už tuos šiurkščius žodžius, kurie Jam prieš tai 
buvo išsprūdę. 

— Taip taip, — pridūrė jis, — neretai pasitaiko, kad žmogų apninka įky- 
rūs vaizdiniai ir jį gerokai trikdo, kankina; bet tai tik kūno negalavimai, ir 
nuo jų labai padeda dėlės, kurias, kaip įrodė vienas garsus jau miręs moks- 
lininkas, reikia dėti, atsiprašant, ant užpakalio. 

Studentas Anzelmas jau ir pats nežinojo, kas jam buvo atsitikę — buvo 
girtas, pablūdęs ar kitaip susirgęs. Kad ir kaip ten būtų, bet dėlės jam 
atrodė visiškai nereikalingos, nes ką tik rodęsi vaiduokliai visiškai išnyko 
ir jis jautėsi tuo laimingesnis, kuo daugiau jam sekėsi visokiais komplimen- 
tais įsiteikti gražiajai Veronikai. Kaip ir paprastai, po kuklios vakarienės 
imta muzikuoti; studentas Anzelmas buvo paprašytas sėsti prie fortepijono, 
ir Veronika savo aiškiu skambiu balseliu uždainavo. 

— Brangioji panele,— tarė registratorius Herbrandas,— jūsų balsas 
skamba kaip krištolo varpelis. 


— Najaune! — staiga nei iš šio, nei iš to išsprūdo studentui Anzelmui — 
jis nė pats nesumojo kodėl, — ir visi sužiuro į jį nustebę ir sumišę.— Krištolo 
varpeliai šeivamedžiuose skamba nuostabiai gražiai, nuostabiai! — pusbal- 


siu toliau murmėjo studentas Anzelmas. 

Veronika uždėjo ranką jam ant peties ir paklausė: 

— Apie ką jūs čia, ponas Anzelmai? 

Studentas tuoj vėl pralinksmėjo ir ėmė skambinti. Konrektorius Paul- 
manas niūriai pasižiūrėjo į jį, bet registratorius Herbrandas uždėjo natų 
lapą ant piupitro ir žaviai padainavo kapelmeisterio Grauno bravūrinę 
ariją. Studentas Anzelmas akompanavo dar keletą kartų, o kai jis su Vero- 
nika atliko duetu fugą, sukomponuotą paties konrektoriaus Paulmano, vi- 
sus apėmė labai pakili nuotaika. Buvo jau gana vėlu, ir registratorius Her- 
brandas čiupo savo skrybėlę ir lazdą, bet tuo metu priėjo konrektorius 
Paulmanas ir paslaptingai jam tarė: 

— Ar nemalonėtumėt dabar, gerbiamas registratoriau, pats pasakyti 
mielajam ponui Anzelmui — na, apie ką prieš tai kalbėjome... 


— Labai mielai, — atsakė registratorius Herbrandas ir, susėdus visiems 
ratu, ėmė be niekur nieko aiškinti: — Gyvena čia, mūsų mieste, toks senas 
nuostabus keistuolis; sako, jis užsiiminėja visokiais paslaptingais mokslais; 
kadangi tokių, tiesą sakant, nėra, aš laikau jį senienas tyrinėjančiu anti- 
kvaru, be to, dar ir eksperimentuojančiu chemiku. Turiu galvoje ne ką 
kitą, o mūsiškį slaptąjį archyvarą Lindhorstą. Jis gyvena, kaip žinot, vienas 
savo nuošaliuose senuose namuose, ir laisvu nuo tarnybos metu jį galima 
rasti jo paties bibliotekoje arba chemijos laboratorijoje, į kurią, beje, nieko 
neįsileidžia. Be daugybės retų knygų, jis turi nemaža rankraščių, rašytų 
arabų, koptų ir net tokiais keistais rašmenimis, kurie nepriklauso nė vienai 
žinomai kalbai. Jis norėtų, kad pastarieji būtų labai tiksliai nukopijuoti. 
Tam reikia žmogaus, kuris moka piešti plunksna, kad galėtų su didžiausiu 
tikslumu visus tuos ženklus perkelti į pergamentą, ir būtent tušu. Liepia 
dirbti atskirame savo namų kambaryje ir pats prižiūri, moka, neskaitant 
valgio darbo laiku, po speciestalerį už dieną ir žada duoti dar didelę do- 
vaną, kai nurašinėjimas bus sėkmingai baigtas. Darbo laikas — kasdien nuo 
dvylikos iki šešių. Nuo trečios iki ketvirtos valandos ilsimasi ir valgoma. 
Kadangi jau keli jaunikaičiai bandė nukopijuoti tuos rankraščius, bet nesu- 
gebėjo, tai kreipėsi į mane, prašydamas rekomenduoti nagingą piešėją. Aš 
iš karto pagalvojau apie jus, brangus pone Anzelmai, nes žinau, kad jūs ne 
tik labai švariai rašot, bet ir dailiai, gražiai piešiat plunksna. Tad jeigu 
norite šiais sunkiais laikais iki būsimo paskyrimo kasdien uždirbti po spe- 
ciestalerį ir dar dovaną priedo gauti, tai pasistenkit rytoj lygiai dvyliktą 

valandą prisistatyti ponui archyvarui, jo adresą nesunkiai sužinosite. Bet 
saugokitės, kad neužtėkštumėte kur nereikia rašalo: jeigu sutepsite juo 
nuorašą, turėsite be jokių atsikalbinėjimų pradėti iš naujo: jeigu aptėkšite 
originalą, ponas archyvaras gali jus pro langą išmesti, nes tai ūmus ir piktas 
Žmogus. 

Studentas Anzelmas labai apsidžiaugė registratoriaus Herbrando pasiu- 
lymu. Mat jis ne tik švariai rašė ir plunksna piešė, bet ir aistringai mėgo 
nurašinėti sunkius kaligrafiškus dalykus. Tad kuo nuoširdžiausiai padėkojo 
savo geradariams ir pažadėjo rytoj nepražiopsoti skirtos vidudienio valan- 
dos. Naktį per sapną tik ir matė blizgančius speciestalerius, tik ir girdėjo 
mielą jų skambesį. Ir kas galėtų smerkti už tai vargšą, kuris, daug kartų 
piktos lemties apviltas, turėjo taupyti kiekvieną helerį ir atsisakyti malo- 
numų, kurių taip reikia jaunatvei. 

Jau iš pat ryto jis susiieškojo savo pieštukus, plunksnas ir kiniškąjį tušą — 
geresnių reikmenų, galvojo sau, neturės nė archyvaras. Pirmiausia apžiu- 
rėjo ir sutvarkė savo geriausius kaligrafinius darbus ir piešinius, kad galėtų 
jais įrodyti archyvarui, jog sugebės padaryti, ko iš jo reikalaujama. Viskas 
ėjo kaip iš pypkės, tartum jo darbus laiminga žvaigždė būtų ėmusi rikiuoti: 
kaklaraištį pavyko iš pirmo karto kaip reikia pasirišti, netrūko nė viena 
siūlė, nenubėgo nė viena juodų šilkinių kojinių akis, nenukrito šį kartą Že- 
mėn ir ką tik nuvalyta skrybėlė, — žodžiu, lygiai pusė dvylikos studentas 
Anzelmas su lydekos spalvos švarku ir juodomis atlaso kelnėmis, ryšuliuku 
kaligrafinių darbų ir piešinių kišenėje jau buvo Pilies gatvelėje ir gėrė 
pas Konradį jau antrą stiklelį geriausios rūšies vidurių likerio, nes čia, 
galvojo sau, plekšteldamas per vis dar tuščią kišenę, netrukus skambės 
speciestaleriai. Nors kelias iki tos nuošalios gatvės, prie kurios stovėjo seni 
seni archyvaro Lindhorsto namai, buvo tolimas, studentas Anzelmas prieš 
baigiantis dvyliktai valandai vis dėlto jau buvo prie namų durų. Sustojo 
vaikinas ir įsižiūrėjo į didelį ir gražų bronzinį durų plaktuką, pritaisytą prie 
statulėlės. Bet vos tik jis, nuaidėjus paskutiniam galingam Kryžiaus bažny- 
čios bokšto laikrodžio dūžiui, buvo bestveriąs plaktuką, metalinis statulėlės 
veidas, žaižaruodamas mėlynais blyksniais, staiga bjauriai išsišiepė. Ak, tai 
buvo senė, ta, kur pardavinėjo obuolius prie Juodųjų vartų! Pro aštrių 
dantų kalenimą 1š suglebusių nasrų sklido murmesys: „Kurna riogla, kurna 
riogla ir nukurna, iš kur atkurnėjęs!“ Iš išgąsčio studentas Anzelmas šoko 
atatupstas, buvo bestveriąs už durų staktos, bet jo ranka sučiupo skambučio 
virvelę ir patraukė, kažkas suskambo, šaižūs disonansai vis stiprėjo ir per 
visus tuščius namus aidėjo pikta pašaipa: „Nešdinkis, nešdinkis, velnio 
vaike, taip tau ir reikia!“ 

Studentą Anzelmą apėmė siaubas, pagaugai nuėjo per visą kūną. Skam- 
bučio virvelė nukaro žemyn, virto balta permatoma didžiule gyvate, ši 

apsivijo ir ėmė smaugti jį, vis stipriau ir stipriau verždama savo kilpas, kol 
pagaliau ėmė treškėti kaulai, o iš gyslų čiurkšle pasipylė kraujas, sunkėsi 
į permatomą gyvatės kūną, kuris nuo jo darėsi vis raudonesnis. „Pasmauk, 
pasmauk mane!“ — mėgino vargšas sušukti iš baimės, bet tik dusliai sugar- 
galiavo. Gyvatė pakėlė galvą ir pridėjo savo ilgą smailų žaižaruojančios 
geležies liežuvį prie Anzelmo krūtinės, aštrus skausmas lyg peilis nutraukė 
jo gyvybės pulsą, ir vaikinas neteko sąmonės. Kai vėl atsipeikėjo, pasijuto 
gulįs savo vargingoje lovelėje, o priešais stovėjo konrektorius Paulmanas ir 
stebėjosi: 

— Kokius niekus, dėl dievo meilės, jūs čia išdarinėjat, mielas pone 
Anzelmai! 


TREČIOJI VIGILIJA 


Žinios apie archyvaro Lindhorsto šeimą.— Veronikos mėlynos akys.— 
Registratorius Herbrandas. 


— Dvasia pažvelgė į vandenį, ir štai jis suvilnijo sušniokštė putojančiomis 
bangomis ir ėmė griausmingai garmėti į bedugnę, godžiai atvėrusią juodus 
nasrus. Lyg puikaujantys nugalėtojai kėlė granito uolos savo galvas danty- 
tais vainikais, saugodamos klonį, kol saulė jį paėmė į savo motinišką glėbį 
ir, apkabinusi spinduliais lyg karštomis rankomis, sušildė ir ėmė liūliuoti. 
Pabudo iš gilaus miego tūkstančiai užuomazgų, tūnojusių dykumos smiltyse, 
išskleidė žalius lapelius ir ėmė stiebtis aukštyn į motinos veidą, tarytum 
šypsantys kūdikiai žaliuose lopšiuose glūdėjo savo taurelėse žiedeliai, kol 
ir jie, motinos pažadinti, atbudo ir išsipuošė švytinčiais drabužėliais, kuriuos 
motina jų džiaugsmui išdabino tūkstančiais spalvų. Bet vidur slėnio stūksojo 
Juoda kalva, kuri kilnojosi lyg žmogaus krūtinė, deginama karšto ilgesio. Iš 
bedugnės veržėsi garai, telkėsi ir didžiuliais tumulais grėsmingai stengėsi 
užstoti motinos veidą. Bet ji pasišaukė viesulą; šis puolė ir ėmė blaškyti juos, 
ir kai grynas spindulys vėl nuplieskė juodą kalvą, nesitverdama džiaugsmu 
išaugo nuostabi raudona lelija, kuri-išskleidė savo lapelius lyg žavias lūpas, 
atkištas saldiems motinos pabučiavimams. Tada klonį užliejo blizgi pašvais- 
tė: tai pasirodė jaunuolis Fosforas. Pamatė jį raudonoji lelija ir, apimta 
karštos, ilgesingos meilės, pradėjo maldauti: „Būk mano amžinai, gražusis 
Jaunikaiti, nes aš tave myliu ir turiu žūti, jeigų mane paliksi!“ Jaunasis 
Fosforas atsakė: „Aš noriu būti tavo, gražioji gėlele, bet tada tu kaip koks 
netikęs vaikas paliksi tėvą ir motiną, pamirši drauges, įsigeisi tapti didesnė 

ir galingesnė už visus tuos, kurie dabar lygiomis su tavimi džiaugiasi. Ilge- 
sys, kuris dabar palaimingai šildo visą tavo esmę, suskils į tūkstančius spin- 
dulių ir ims tave skaudinti, kankinti, nes jausmas kels jausmą ir aukščiausias 
džiaugsmas, kurį įžiebs mano tau mesta kibirkštis, virs beviltišku sielvartu, 
nuo kurio tu žūsi, kad vėl atgimtum kitu pavidalu. Ta kibirkštis — tai min- 
tis!“ — „Ak,— sudejavo lelija,— argi negaliu būti tavo su ta aistra, kuri 
dabar manyje liepsnoja? Negi galėsiu mylėti tave labiau negu dabar ir 
matyti tave kaip dabar, kai tu mane sunaikinsi?“ — Jaunasis Fosforas 
pabučiavo leliją, ir tartum persmelkta šviesos ji skaisčiai suliepsnojo; iš 
tos ugnies prasiveržė kita būtybė, kuri bematant išlėkė iš klonio ir leidosi 
į begalines erdves, visiškai nesirūpindama nei savo jaunystės draugėmis, nei 
pamiltuoju jaunikaičiu. O šis ėmė raudoti dingusios mylimosios, nes į tą 
vienišą slėnį buvo atviliojusi tik begalinė meilė gražiajai lelijai, ir granito 
uolos nulenkė savo galvas, užjausdamos sielvarto ištiktą jaunikaitį. Bet viena 
uola atvėrė savo glėbį, iš jo su triukšmu išlėkė juodas sparnuotas slibinas 
ir tarė: „Mano broliai metalai miega ten viduje, bet aš visada budžiu ir 
noriu tau padėti.“ 

Pašvytravęs aukštyn žemyn, slibinas netrukus sučiupo būtybę, pagimdytą 
raudonosios lelijos, atnešė ją ant kalvos ir apsiautė savo sparnais; tada bū- 
tybė vėl tapo lelija, bet neatsikratoma mintis draskė jai širdį, ir meilė jauna- 
jam Fosforui virto aštriu skausmu, nuo kurio visos gėlelės, prieš tai taip 
džiuginusios jos žvilgsnį, nubluko ir nuvyto nuo nuodingų garų. Jaunasis 
Fosforas užsitempė blizgius šarvus, žėruojančius nesuskaičiuojamų spalvų 
spinduliais, ir stojo į kovą su slibinu; šis juodais savo sparnais taip daužė 
šarvus, kad šie garsiai aidėjo; ir nuo to galingo skambesio gėlelės vėl atgijo 
ir it margi paukščiukai ėmė plasnoti apie slibiną, kurio jėgos vis seko; paga- 
liau nugalėtas, jis prasmego skradžiai žemę. Lelija buvo išlaisvinta; jauna- 
sis Fosforas apkabino ją, liepsnodamas dangiškos meilės aistra, ir gėlės, 
paukščiai, net ir aukštosios granito uolos, ėmė šlovinti džiaugsmo himnu 
leliją kaip klonio karalienę. 

— Atleiskit, bet juk tai tik rytietiška prašmatnybė, gerbiamas pone 
archyvarai! — pastebėjo registratorius Herbrandas,— o mes juk prašėm 
papasakoti, kaip kad jūs kartkartėmis teikiatės, ką nors iš savo nepaprasto 
gyvenimo, kokį nors nutikimą iš nuostabių savo kelionių, — žodžiu, ką nors 
tikra. 

— Kaip žiūrėsi, — atsakė archyvaras Lindhorstas.— Tai, ką aš dabar 
pasakojau, yra pati tikriausia teisybė, kokią tik galiu jums pateikti, gerieji 
žmonės, ir tam tikru būdu susijusi su mano gyvenimu. Aš esu kilęs iš to slė- 
nio, o raudonoji lelija, tapusi galiausiai karaliene, yra mano prapramotė, 
tad aš, tiesą sakant, irgi esu karalaitis. 

Visi prapliupo kvatotis. 

— Juokitės, juokitės sau į sveikatą, — toliau kalbėjo archyvaras Lind- 
horstas.— Tai, ką aš čia, žinoma, tik labai paviršutiniškai nušviečiau, jums 
„gali atrodyti beprasmiška ir neprotinga, vis dėlto tai anaiptol nėra nesą- 
monė, net ir ne alegorija, o gryniausia tiesa. Bet jeigu būčiau žinojęs, jog 
ta nuostabi meilės istorija, kurios dėka gyvenu, taip menkai jums patiks, 
mielai būčiau papasakojęs jums šiokių tokių naujienų, išgirstų iš vakar atsi- 
lankiusio brolio. 

— Kaip tai? Argi jūs turite brolį, ponas archyvarai? Kurgi jis? Kur 
gyvena? Irgi karaliui tarnauja ar gal koks privatus mokslininkas? — iš visų 
pusių pasipylė klausimai. 

— Ne,— atsakė archyvaras, šaltai, ramiai uostydamas tabaką.— Jis 
pasuko blogu keliu ir nuėjo pas slibinus. 

— Kaip jūs malonėjot pasakyti, gerbiamas archyvarai,— įsiterpė re- 
gistratorius Herbrandas,— pas slibinus? 

— Pas slibinus? — lyg aidas pakartojo balsiai aplinkui. 

— "Taip, pas slibinus,— patvirtino archyvaras Lindhorstas.— Taip jis 
pasielgė, tiesą sakant, iš nevilties. Žinote, ponai, kad mano tėvas pasimirė 
visai neseniai, vos prieš tris šimtus aštuoniasdešimt penkerius metus, todėl 
aš tebenešioju gedulą. Jis paliko man, savo numylėtiniui, labai gražų 
oniksą', kurio baisiai norėjo mano brolis. Mudu dėl jo ir susikivirčijome 
prie tėvo palaikų ir visai nepadoriai ginčijomės tol, kol pagaliau velionis, 
nebetekęs kantrybės, pašoko iš karsto ir nutrenkė piktajį mano brolį laip- 
tais žemyn. Šis dar labiau įniršo ir tučtuojau nuėjo pas slibinus. Dabar jis 
laikosi kiparisų girioje, visai netoli Tuniso, saugo garsų mistinį karbun- 
kulą“ nuo vieno nelabo nekromanto“, gyvenančio vasarnamyje, Laplandi- 
Joje, ir gali pasišalinti nebent kokiam ketvirčiui valandos, kaip tik tada, kai 
nekromantas triūsia sode, rūpinasi savo salamandrų lysvėmis, — tada brolis 
ir atskuba greitosiomis papasakoti, kas nauja prie Nilo ištakų. 

Ir vėl pokalbio dalyviai prapliupo juokais, bet studentas Anzelmas pajuto 
širdyje kažką negera, o kai tik pasižiūrėdavo archyvarui Lindhorstui į akis, 
tokias rimtas ir nemirksinčias, tai visą jį nukrėsdavo nesuprantamas drebu- 
lys. Ypač veikė šaižus archyvaro Lindhorsto balsas, skambantis tartum 
metalas, jis paslaptingai persmelkdavo vaikiną ir sukrėsdavo ligi kaulų sme- 
genų. Tikslas, dėl kurio registratorius Herbrandas atsivedė jį į kavinę, šian- 
dien jam atrodė nepasiekiamas. Mat po ano atsitikimo prie archyvaro 


Oniksas — mineralas, agato atmaina su besikaitaliojančiais juodais ir baltais 
sluoksniai (vert. past.). 


2 Karbunkulas — brangakmenis, raudonasis granatas (vert. past.). 


3 2 aa a aa ASA , ai S 
| Nekromantas — senovėje burtininkas, galėjęs iššaukti mirusiųjų vėles ir šiaip 
visokiausias dvasias. 


16 


Lindhorsto namų studentas Anzelmas niekaip nebesiryžo ten dar sykį eiti, 
nes, giliu jo įsitikinimu, anuokart tik laimingas sutapimas išgelbėjo jį tegu 
ne nuo mirties, tai bent jau nuo pavojaus išsikraustyti iš proto. Mat konrek- 
torius Paulmanas lyg tyčia tuo metu ėjo ta gatve, kai Anzelmas visai be 
dvasios tysojo prie namų durų, o kažkokia senė, pasistačiusi šalimais krepšį 
su pyragaičiais ir obuoliais, triūsė prie jo. Konrektorius Paulmanas tuojau 
pat pašaukė nešikus su portšezu ir nugabeno jį namo. 

— Tegu mano apie mane ką tik nori, — tarė studentas Anzelmas, — tegu 
laiko mane kvailiu — vis tiek: iš to durų plaktuko man šiepėsi ragana nuo 
Juodųjų vartų. Kas paskui atsitiko, aš geriau nekalbėsiu; bet jeigu aš, atsi- 
peikėjęs iš apalpimo, būčiau pamatęs tą prakeiktą bobą (juk ne kas kitas, 
o ji tada apie mane tupinėjo), būčiau nuo širdies smūgio galą gavęs arba 
iš proto išsikraustęs. 

Nei įtikinėjimai, nei išmintingos konrektoriaus Paulmano ir registrato- 
riaus Herbrando kalbos nieko nepadėjo; net ir mėlynakė Veronika nepa- 
jėgė ištraukti jo iš susimąstymo, į kurį buvo nugrimzdęs. Dabar visi iš 
tiesų manė, kad jis pamišęs, ir ėmė galvoti, kaip būtų galima išblaškyti. 
Registratoriaus Herbrando nuomone, geriausiai tam reikalui tiko darbas 
pas archyvarą Lindhorstą, būtent tas rankraščių nurašinėjimas. Svarbu 
buvo rasti tik gerą būdą supažindinti su archyvaru Lindhorstu, o registra- 
torius Herbrandas žinojo, Jog tas kone kas vakarą užsuka į vieną kavinę, 
tai ir pasiūlė studentui Anzelmui vakarais ateidinėti į tą kavinę išgerti už jo, 
registratoriaus, pinigus stiklo alaus ir išrūkyti pypkės tol, kol vienaip ar 
kitaip susipažins su archyvaru ir susitars dėl rankraščių kopijavimo; studen- 
tas Anzelmas dėkinga širdimi tą pasiūlymą priėmė. 

— Jūs nusipelnysit dievo atpildo, mielas registratoriau, jeigu atvesite tą 
vaikiną į protą! — pasakė konrektorius Paulmanas. 

— Dievo atpildo! — pakartojo Veronika, pamaldžiai keldama akis į 
dangų ir galvodama, koks malonus vaikinas tas studentas Anzelmas ir da- 
bar, net ne viso proto! 

Tad kai archyvaras Lindhorstas, pasiėmęs skrybėlę ir lazdą, buvo 
beišeinąs iš kavinės, registratorius Herbrandas stvėrė studentą Anzelmą 
už rankos, pastojo su juo archyvarui kelią ir tarė: 

— Didžiai gerbiamas pone slaptasis archyvarai, štai čia studentas Anzel- 
mas, kuris sugeba labai gražiai, kaligrafiškai rašyti ir piešti ir norėtų kopi- 
Juoti jūsų rankraščius. 

— Man tai labai patinka, — greitosiomis tarė archyvaras Lindhorstas, 
užsivožė trikampę kareivišką skrybėlę ant galvos ir, pastūmęs registratorių 
Herbrandą ir studentą Anzelmą į šalį, taip greitai nubildėjo laiptais žemyn, 
kad šiedu be žado įsistebeilijo į duris, kurias archyvaras jiems po nosim 
užtrenkė, net vyriai sužvango. 

— Tai keistuolis tas senis, — pagaliau pratarė registratorius Herb- 
randas. 

— Keistas senis, — sumurmėjo studentas Anzelmas, jausdamasis taip, lyg 
ledo srovė būtų perbėgusi jo gyslomis ir pavertusi jį kone pastira statula. 
Bet visi kiti kavinės svečiai ėmė juoktis ir paaiškino: 

— Archyvaras šiandien vėl buvo savotiškai nusiteikęs; rytoj tikriausiai 
bus tykutėlis, kuklus, netars nė žodžio, spoksos į savo pypkės dūmų ringes 
arba naršys laikraščius; nereikia kreipti dėmesio. 

„Gerai žmonės sako, — pagalvojo studentas Anzelmas, — buvę ko čia 
rūpintis! Argi archyvaras nesakė, jog jam labai labai malonu, kad aš noriu 
kopijuoti jo rankraščius? Antra vertus, ir ko tas registratorius Herbrandas 
pastojo žmogui kelią lyg tyčia tuo metu, kai tas pasinešė namo? Ne ne, iš 
esmės jis mielas žmogus, tas ponas slaptasis archyvaras Lindhorstas, ir 
netgi nuostabiai atlaidus — neįprasta, keistoka tik jo kalbėsena. Bet kas man 
darbo dėl to! Rytoj pat lygiai dvyliktą valandą nueisiu pas jį, nors skersai 
kelio stovėtų šimtai tų bronzinių bobų su obuoliais.“ 


KETVIRTOJI VIGILIJA 


Studento Anzelmo melancholija.— Smaragdinis veidrodis.— Kaip archy- 
varas Lindhorstas išlėkė, pasivertęs maitvanagiu, ir studentas Anzelmas 
nieko nesutiko. 


Leiski, mielas skaitytojau, tave patį tiesiai paklausti, ar nepasitaikė tau 
gyvenime tokių valandų, dienų, net savaičių, kai visi įprasti tavo darbai ir 
reikalai buvo tau tiesiog koktūs ir kai visa, kas šiaip jau tavo protui ir 
jausmams atrodė svarbu ir šio to verta, nei iš šio, nei iš to virto beprasme 
banalybe? Nežinai tada ko nusitverti, nė kur dėtis; krūtinę užgula neaiški 
nuojauta, kad kažkur kažkada turi išsipildyti kažkoks didingas, bet kokį 
žemišką geismą pranokstantis troškimas, kurio širdis, tarsi kietai laikytas 
baugštus vaikas, nedrįsta išsakyti ir šitaip ilgėdamasi kažko nežinomo, kas 
visur, kur tik eitum ar stovėtum, plevena apie tave lyg kvapi svajonė perma- 
tomais, nuo atidesnio žvilgsnio ištirpstančiais pavidalais, tu pasidarai abejin- 
gas viskam, kas aplinkui iš tikrųjų dedasi. Paniuręs slankioji lyg beviltiškai 
įsimylėjęs vaikėzas, ir visa, dėl ko šiaip ar kitaip kasdien plūkiasi, rūpinasi 
žmonės, nežadina tau nei sielvarto, nei džiaugsmo, tartum nebepriklausytum 
šiam pasauliui. Jeigu tu, mielas skaitytojau, kada nors esi taip įsijautęs, 
tai iš savo patyrimo nutuoki tą būseną, kurioje buvo atsidūręs studentas 

Anzelmas. Apskritai aš labai norėčiau, mielas skaitytojau, jau būti pasiekęs 
tiek, kad tu iš mano žodžių galėtum įsivaizduoti studentą Anzelmą kaip 
gyvą. Juk per tas naktis, kurias leidžiu be miego, užrašinėdamas tą tokią 
keistą jo istoriją, iš tikrųjų dar turėsiu papasakoti tiek daug neįprastų daly- 
kų, lyg vaiduoklių pasirodymas nustumiančių paprastų Žmonių gyvenimo 
kasdienybę kažkur į melsvą tolį, dar tiek daug, jog mane ima baimė, ar 
nepradėsi tu galiausiai netikėti nei studentu Anzelmu, nei archyvaru 
Lindhorstu, ar nepradės tau lįsti į galvą kokios nors nepagrįstos abejonės 
ir dėl konrektoriaus Paulmano su registratoriumi Herbrandu, nors šiuos 
gerbiamus vyrus dar ir šiandien gali sutikti Drezdene. Pamėgink, palan- 
kusis skaitytojau, toje pasakų karalystėje, pilnoje puikių stebuklų, galingais 
smūgiais įskeliančių tiek didžiausią palaimos liepsną, tiek baisiausią siaubo 
gaisrą, karalystėje, kurios griežta deivė tik tiek praskleidžia savo skraistę, 
kad mes tariamės matą jos veidą, dažnai nusišypsantį pro rimtumo šydą ir 
juokais erzinantį mus visokiausiais nesuprantamais burtais, lyg motina 
žaistų su savo mylimais vaikučiais, — toje karalystėje, kurią dvasia mums 
taip dažnai parodo — bent jau per sapną,— pabandyk sau, palankusis skai- 
tytojau, įžiūrėti seniai tau pažįstamus siluetus, kurie visada kasdieniame, 
kaip kad paprastai sakoma, gyvenime aplink tave zuja, ir tu patikėsi, kad 
ji, ta nuostabioji karalystė, tau kur kas artimesnė, negu šiaip jau manai, o 
to aš kaip tik iš visos širdies tau ir linkiu ir kaip tik dėl to pasakoju ir tą 
keistą istoriją apie studentą Anzelmą. 


Taigi, kaip sakyta, studentas Anzelmas po to vakaro, kada pamatė archy- 
varą Lindhorstą, taip užsisvajojo, įsigilino į save, kad pasidarė abejingas 
bet kokiems kasdieniams dalykams. Jis jautė, kaip širdies gelmėse plazda 
kažkas nežinoma ir kelia jam tą džiugų sielvartą, tą ilgesį, kuris žada žmogui 
kitą būtį. Geriausia jam būdavo, kada vienas klaidžiojo po pievas ir miškus 
ir, tarsi atitrūkęs nuo viso to, kas jį siejo su šiuo skurdžiu gyvenimu, lyg 
vėl įžiūrėdavo save vaizduose, kurie kilo iš jo paties vidaus. O kartą atsitiko 
taip, kad grįždamas iš tolimo pasivaikščiojimo ėjo pro tą jam stebuklingą 
šeivamedį, po kuriuo kadaise, lyg kokių kerų apduotas, matė tiek daug keis- 
tenybių; vaikinas pajuto, kad jį traukte traukia tas žalias jaukus vejos 
lopinėlis; bet vos tik ten atsisėdo, beregint visa, ką čia tada lyg dangiškoje 
palaimoje matė ir ką paskui tartum kokia priešiška galia iš jo sielos išstūmė, 
dabar vėl iškilo prieš akis taip ryškiai, spalvingai, lyg iš tikrųjų antrą sykį 
matytų. Net dar aiškiau negu tada jam rodėsi, kad tos palaima žibančios 
mėlynos akutės priklauso žalsvaauksei gyvačiukei, besiraitančiai šeivame- 
džio lajoje, ir kad jos liekno kūno vingiai va ims ir suskambės visais tais 
nuostabiais krištolo varpeliais, kurių garsai sklidinai pripildo jo širdį neap- 
sakomo džiugesio. Kaip ir tada, per sekmines, jis apglėbė šeivamedį ir ėmė 
užvertęs galvą šaukti: 

— Ak, dar nors kartelį švystelk, pasiraityk, pasisupuok tarp šakų, mieloji 
žalioji gyvatėle, kad aš tave pamatyčiau... Dar nors kartelį pažvelk į mane 
savo kerinčiomis akutėmis! Ak, aš myliu tave ir žūsiu iš sielvarto ir skausmo, 
jeigu tu nesugrįši! 

Bet aplinkui buvo gūdu ir tyku, tik kaip ir tada vos girdimai šlamėjo 
šeivamedžio šakos ir lapai. Studentui Anzelmui vis dėlto rodėsi, kad dabar 
jis žino, kas jo viduje taip spurda juda, kas jo širdį skausmais ir begaliniu 
ilgesiu plėšte plėšo. | 

— Juk tai tiesiog reiškia, — tarė jis, — kad aš tave, nuostabioji auksine 
gyvačiuke, be galo, visa širdim, pražūtingai myliu, nebegaliu be tavęs 
gyventi ir Žžūsiu iš nevilties, jeigu nebepamatysiu tavęs, savo numylė- 
tinės... Bet aš žinau — tu tapsi mano, ir tada išsipildys visos dangiškos kito, 
aukštesnio pasaulio svajonės. 

Ir nuo to laiko studentas Anzelmas kas vakaras, kai saulė jau vien 
medžių viršūnes žėrinčiu auksu teapžeria, ateidavo po tuo šeivamedžiu 
tr iš gilumos širdies šaukdavosi skausmingu balsu pakėlęs akis į šakas ir 
lapus brangios mylimosios, žalsvaauksės gyvačiukės. Kartą, jam vėl taip, 
kaip visada, aimanuojant, staiga pasirodė aukštas liesas vyras, įsisupęs į 
platų ilgą šviesiai pilką apsiaustą, ir žaibuodamas į vaikiną savo didelėm 
liepsningom akim sušuko: 

— Ei, ei! Kas gi čia taip gailiai inkščia? Aa, tai ponas Anzelmas, 
kuris nori perrašinėti mano rankraščius. 

Studentas Anzelmas gerokai išsigando to galingo balso: juk tai buvo 
tas pats balsas, kuris tada, per sekmines, suriko: „Ei, ei, kas ten per lie- 
žuviai, kas ten per šušenimas?“ Iš nuostabos ir išgąsčio vaikinas nega- 
lėjo nė žodžio pratarti. 

— Tad kas gi jums, ponas Anzelmai? — toliau kalbėjo archyvaras 
Lindhorstas (jis ir buvo tas žmogus šviesiai pilku apsiaustu),— ko jūs 
iš to šeivamedžio norit ir kodėl neatėjot pas mane pradėti sutarto darbo? 

Studentas Anzelmas iš tikrųjų ligi tol vis dar negalėjo prisiversti dar 
kartą nueiti pas archyvarą Lindhorstą, nors ir buvo aną vakarą kavinėje 
tvirtai pasiryžęs. Bet šią akimirką, kada gražias jo svajones taip sujaukė 
ir sutrikdė tas pats priešiškas balsas, kuris jau tada pagrobė jam my- 
limąją, vaikiną apėmė neviltis, ir jis niršiai prapliupo: 

— Laikykit mane kad ir bepročiu, ponas archyvarai, man tai visiškai 
vis tiek, bet čia, šitame medyje, per sekmines aš pamačiau tą, kurią 
amžiams pamilo mano širdis,— žalsvaauksę gyvatę, ir ji prašneko į 
mane nuostabiu krištolo skambesiu, bet jūs, ponas archyvarai, taip bai- 
siai sugriaudėjote tąsyk iš už upės... 

— Nejaugi, brangusis? — nutraukė jo žodžių srautą archyvaras 
Lindhorstas, su keistu šypsniu šniaukšdamas tabaką. 

Studentas Anzelmas pajuto, kad širdyje jam tuoj palengvėjo, kai 
tik pavyko pradėti kalbą apie tą stebuklingą nuotykį, ir jam rodės, kad 
visiškai teisingai kaltina archyvarą iš tolo tą vakarą sugriaudėjus. Vaiki- 
nas susitvardė ir tarė: 

— Na tai aš papasakosiu jums viską, kas lemtinga man sekminių 
vakarą nutiko, o tada galėsit sakyti ir daryti ir apskritai manyti apie 
mane, kas patinka.— Ir jis iš tiesų papasakojo keistus savo nuotykius 
nuo nelaimingo žingsnio į obuolių krepšį iki trijų žalsvaauksių gyvačių 
pabėgimo per vandenį ir kaip paskui žmonės tarė jį esant girtą arba 
pamišusį. 

— Visa tai, — užbaigė studentas Anzelmas, — aš iš tikrųjų mačiau, ir 
giliai širdyje man dar aidi tie skambūs mieli balsai, kurie tada į mane 
kreipėsi; tai anaiptol nebuvo sapnas, ir jeigu nenoriu numirti iš meilės ir 
ilgesio, turiu tomis žalsvaauksėmis gyvatėmis tikėti, nors iš jūsų, gerbia- 
mas pone archyvarai, pajuokiančio šypsnio ir suprantu, kad laikote tas 
gyvates tik mano per daug jaudrintos vaizduotės padarais. 

— Nė kiek,— atsakė archyvaras labai ramiai ir šaltakraujiškai.— 
Tos žalsvaauksės gyvatės, kurias jūs, ponas Anzelmai, matėte šeiva- 
medžio kere, yra trys mano dukterys, ir man visai aišku, kad jums smar- 
kiai įkrito į širdį mano jaunėlės, vardu Serpentinos, mėlynos akys. Beje, 
man tai buvo aišku jau per sekmines, o kad besėdint namie prie stalo 
įkyrėjo tie jų tauškalai žvangalai, tai ir šūktelėjau joms, išdykėlėms, kad 
laikas grįžti namo, nes saulė jau buvo nusileidusi, 0 jos pakankamai 
prisidainavusios ir spindulių lig sočiai prisigėrusios. 

Studentas Anzelmas pasijuto taip, tartum jam kas būtų tik aiškiais 
žodžiais pasakęs tai, ką jis jau seniai nujautė, ir nors jam tuojau pat 
pasirodė, kad šeivamedžio keras, mūras, veja ir visi kiti daiktai aplinkui 
pradėjo iš lėto suktis, vis dėlto susikaupė ir jau buvo kažką besakąs, 
bet archyvaras neleido jam prasižioti, greitai nusimovė pirštinę nuo 
kairės rankos ir, prikišęs studentui Anzelmui po akių žiedą su bran- 
giuoju akmeniu, žerte žeriančiu nuostabias kibirkštis bei liepsneles, 
pasakė: 

— Žiūrėkite čionai, gerbiamasis pone Anzelmai. Tai, ką pamatysit, 
gali jus pradžiuginti. 

Studentas Anzelmas įsižiūrėjo ir — o stebukle! — iš brangiojo ak- 
mens lyg iš degančio židinio sklido spinduliai, liejosi į blizgantį krištolo 
veidrodį, kuriame, visaip vinguriuodamos, čia atitoldamos viena nuo 
kitos, čia vėl suspindėdamos, šoko, kraipėsi trys žalsvaauksės gyvatukės. 
O kai jų liekni kūnai, žėrintys tūkstančiais kibirkščių, susiliesdavo, 
krištolo varpeliukai nuostabiai gražiai suskambėdavo, ir vidurinė gyva- 
tukė lyg su aistringu ilgesiu tiesdavo į jį savo galvelę, o tamsiai mėlynos 

akutės sakyte sakė: „Ar tu pažįsti mane? Ar tiki manimi, Anzelmai? 
Be tikėjimo nėra meilės. Ar moki mylėti?“ 

— O, Serpentina, Serpentina! — sušuko studentas Anzelmas, patra- 
kęs iš džiaugsmo, bet archyvaras Lindhorstas greitai pūstelėjo į žiedą, 
spinduliai beregint elektriškai traškėdami subėgo atgal į Židinį, ir ant 
rankos vėl sužėrėjo vien mažytis smaragdas, ant kurio archyvaras vėl 
užmovė pirštinę. 

— Ar matėte auksines gyvatukes, ponas Anzelmai? — paklausė archy- 
varas Lindhorstas. 

— Dievulėliau mano, mačiau,— atsakė studentas, — ir brangiąją, 
mieląją Serpentiną. 

— Tyliau,— pristabdė jį archyvaras Lindhorstas.— Šiai dienai užteks. 
Beje, jeigu jūs ryšitės pas mane dirbti, turėsit progos gana dažnai matyti 
mano dukteris, arba, tiksliau sakant, aš suteiksiu jums tą iš tiesų didelį 
malonumą, jeigu tikrai gerai dirbsite, tai yra, kuo tiksliausiai ir šva- 
riausiai kopijuosite kiekvieną ženklą. Bet jūs nė neateinat pas mane, 
nors registratorius Herbrandas ir užtikrino, kad būtinai tuojau prisis- 
tatysit, 1r dėlto aš kelias dienas jūsų veltui laukiau. 

Kai tik archyvaras Lindhorstas ištarė Herbrando vardą, studentas 
Anzelmas vėl suvokė, kad jis iš tikrųjų studentas Anzelmas, o priešais 
jį stovintis žmogus — archyvaras Lindhorstas. Pastarojo ką tik pasakyti 
abejingi žodžiai padarė baisų įspūdį, nes niekaip nesiderino su tais stebuk- 
lingais reiškiniais, kuriuos tas lyg tikras nekromantas sukeldavo; tą 
įspūdį dar pastiprino ugningas duriantis žvilgsnis, einantis iš pastirų, 
nemirksinčių akių, tartum įtvertų giliose lieso raukšlėto veido akiduobė- 
se, ir studentą plūste užplūdo tas pats kraupus jausmas, kuris jau sykį 
kavinėje buvo užvaldęs, kai archyvaras pripasakojo tiek daug neįtikėtinų 
dalykų. Tik vargais negalais vaikinas atitoko, ir kai archyvaras dar 
kartą paklausė: „Na tai kodėl gi jūs neatėjot pas mane?“ — prisivertė 
papasakoti, kas jam nutiko prie durų. 

— Mielas pone Anzelmai,— tarė archyvaras, baigus studentui pa- 
sakoti, — mielas pone Anzelmai, aš gerai pažįstu tą bobą su obuoliais, 
apie kurią jūs čia teikėtės papasakoti; toji nelemta bjaurybė krečia man 
visokiausias šunybes, o kad ji pavirto bronzine, norėdama durų plaktuku 
atbaidyti man malonius lankytojus, tai iš tiesų labai blogas dalykas, ir 
jo negalima pakęsti. Ar nesiteiktumėt, brangus pone Anzelmai, kai 
ateisite rytoj dvyliktą valandą pas mane, jei vėl pastebėsite kažką pana- 
šaus į Šaipų dantų rodymą ar išgirsite kokį karkesį arba griežimą, ar 
nesiteiktumėte, sakau, užtėkšti jai ant nosies keletą lašų štai šito skysčio, 
ir tada viskas klosis kaip reikiant. O dabar adieu', brangus pone Anzel- 

mai. Aš einu greitokai, todėl nedrįstu jūsų įkalbinėti grįžti miestan 
kartu su manimi. Adieu! Iki pasimatymo rytoj dvyliktą valandą. 

Archyvaras padavė studentui Anzelmui mažytį buteliuką su aukso 
spalvos skysčiu ir nužingsniavo taip greitai, kad tuo tarpu užėjusioje 
sutemoje atrodė, jog jis greičiau sklendžia, negu eina žemyn į klonį. Ar- 
chyvaras jau buvo netoli Kozelio sodo, kai staiga pakilęs vėjas išskleidė 
jo apsiaustą, skvernai supleveno ore lyg du didžiuliai sparnai, ir studen- 
tui Anzelmui, kuris su nuostaba sekė archyvarą akimis, pasivaideno, 
tartum koks didelis paukštis tiestų sparnus greitam skrydžiui. Studentui 
bespoksant į tamsą, netikėtai su kranksmu iškilo padangėn žilas mait- 
vanagis, ir studentas dabar aiškiai pamatė, kad tas didelis plevenantis 
siluetas, kurį jis vis dar manė esant nužingsniuojantį archyvarą, bus ne 
kas kita kaip maitvanagis, nors ir niekaip negalėjo suprasti, kur taip 
staigiai dingo archyvaras. „Bet gal jis, tas ponas archyvaras Lindhorstas, 
ir nuskrido šitaip, pasivertęs maitvanagiu,— pats sau tarė studentas An- 
zelmas,— nes aš dabar gerai matau ir jaučiu, kad visi tie keisti tolimo 
nuostabaus pasaulio padarai, su kuriais šiaip jau susidurdavau tik per 
ypatingą, nepaprastą sapną, įžengė į kasdienį blaivų mano gyvenimą ir 
žaidžia su manimi. Bet tebūnie kaip nori! Tu gyveni ir degi mano krū- 
tinėje, nuostabioji, mieloji Serpentina! Tik tu gali numalšinti tą begalinį 
mano ilgesį, draskantį man širdį. Ak, kada aš pamatysiu žavingas tavo 
akutes, mano brangioji Serpentina!“ — Šitaip visu balsu šaukė studen- 
tas Anzelmas. 

— Koks šlykštus, nekrikščioniškas vardas,— bosu šalia jo sumur- 
mėjo kažkoks iš pasivaikščiojimo grįžtantis ponas. 

Studentas Anzelmas, laiku prisiminęs, kur esąs, pasileido sparčiu žings- 
niu namo ir pakeliui galvojo: „Tai būtų nelaimė, jeigu dabar sutikčiau 
konrektorių Paulmaną arba registratorių Herbrandą.“ Bet nė vieno 
nesutiko. 


PENKTOJI VIGILIJA 


Ponia rūmų tarėja Anzelm.— Cicerono „De oficiis“ — Šunbeždžionės 
ir kitokia bjauratis.— Senė Liza.— Rudens lygiadienis. 


— Iš Anzelmo nieko doro,— tarė konrektorius Paulmanas.— Visi 
mano geri pamokymai, visi įtikinėjimai eina vėjais; jis nieko nenori 

imtis, nors ir puikiausiai pasikaustęs moksle, kuris vis dėlto yra visko 
pagrindas. 

Tačiau registratorius Herbrandas jam nepritarė ir, gudriai bei paslap- 
tingai šypsodamas, atsakė: 

— Palikit jūs tą Anzelmą ramybėj, gerbiamas konrektoriau! Jis 
keistas subjektas, bet ne iš kelmo spirtas, iš jo daug kas gali išeiti, sa- 
kydamas „daug kas“, turiu galvoje kolegijos sekretorių, o gal net ir 
rūmų tarėją. 

— Rūmų...— labai nustebęs buvo bepradedąs konrektorius, bet Žodis 
įstrigo jam gerklėje. 

— Tyliau, tyliau,— toliau kalbėjo registratorius Herbrandas,— ką 
žinau, tai žinau! Jau dvi dienos, kai jis sėdi pas archyvarą Lindhorstą 
ir nurašinėja, ir archyvaras vakar vakare kavinėje man sakė: „Rekomen- 
davot man tikrai šaunų vyrą, gerbiamasis! Iš jo šis tas išeis.“ Ir jeigu 
prisiminsite, kokios plačios archyvaro pažintys... bet geriau dabar patylė- 
kim, pasikalbėsim po kokių metų.— Sulig tais žodžiais registratorius 
su ta pačia gudria šypsena išėjo pro duris, palikęs iš nuostabos ir smal- 
sumo netekusį žado konrektorių sėdintį lyg sukaustytą savo kėdėje. 

O Veronikai tas pašnekesys padarė ypatingą įspūdį. „Argi aš ne 
visada maniau,— galvojo sau,— kad ponas Anzelmas yra tikrai šaunus 
ir mielas jaunikaitis, iš kurio kada nors išeis didelis žmogus? Kad tik 
žinočiau, ar iš tiesų jis man palankus? Bet argi jis aną vakarą, kai plau- 
kėm per Elbę, nespustelėjo man pora kartų rankos? Ir argi per duetą 
nešaudė į mane tokiu žvilgsniu, kuris persmelkia ligi pat širdies gelmių? 
Taip, taip, aš iš tikrųjų patinku jam, ir aš...“ Veronika paskendo visa, 
kaip kad jaunos mergaitės esti pratusios, saldžiose šviesios ateities svajo- 
nėse. Stai ji ponia rūmų tarėja, gyvena puikiame bute Pilies skersgatvyje, 
kur nors Noimarkte arba Morico gatvėje, dėvi naujausios mados skry- 
bėlaitę, prie kurios labai tinka turkiškas šalis; štai ji, apsivilkusi ele- 
gantišką palaidinį, pusryčiauja prie lango ir duoda nurodymus virėjai, 
ką ta šiandien turi patiekti: „Tik žiūrėk, nesugadink man — tai mėgs- 
tamas pono rūmų tarėjo valgis!“ Pro šalį einantys puošeivos vogčiomis 
žvilgčioja į viršų, ir ji aiškių aiškiausiai girdi: „Tiesiog dieviška toji 
ponia rūmų tarėja; kaip jai tinka tas mažytis dailus gaubčiukas!“ Slap- 
toji tarėja Ygrek atsiunčia tarną paklausti, ar nesiteiks ponia rūmų tarėja 
šiandien važiuoti į Linkes Badą? — „Perduokit labų dienų! Labai apgai- 
lestauju, jau esu pakviesta arbatėlės pas prezidentienę Tc.“ Tuo tarpu 
sugrįžta rūmų tarėjas Anzelmas, su reikalais išėjęs nuo pat ankstyvo 
ryto; apsirengęs jis pagal paskutinę madą. „Žiurėk, jau ur dešimt, — su- 
šunka jis, užsukdamas auksinį laikrodį su muzika ir bučiuodamas žmo- 


ną.— Kaip jautiesi, brangioji? Žinai, ką aš tau parnešiau?“ - meilikau- 

jamai kalba jis, traukdamas iš liemenės kišenės porą nuostabių naujausio 
fasono auskarų, kuriuos čia pat ir įsega jai vietoj ligi šiol nešiotų. 

— "Tai gražumėlis tų auskarų! — visai garsiai sušunka Veronika ir, 
metusi darbą šalin, pašoka nuo kėdės, norėdama iš tikrųjų apžiūrėti 
veidrodyje tuos auskarus. 

—- Kas gi čia dabar,— taip nustebo konrektorius Paulmanas, įsis- 
kaitęs į Cicerono „De oficiis“, kad vos neišmetė knygos.— Jau ir tau 
priepuoliai kaip Anzelmui? 

Bet šią akimirką į kambarį žengė pats studentas Anzelmas, kuris jau 
keletą dienų nesirodė, nors šiaip buvo įpratęs kasdien lankytis. Persi- 
gandusi, nustebusi Veronika iš karto pastebėjo, kad jis kažkoks nebe 
toks. Su visai nebūdingu sau tvirtumu ėmė kalbėti apie pasikeitusią savo 
gyvenimo kryptį, apie puikias perspektyvas, kurių daugelis negalį įžiūrėti. 
Tie žodžiai, susišaukdami su paslaptinga registratoriaus Herbrando kal- 
ba, taip paveikė konrektorių Paulmaną, kad jis negalėjo nė prasižioti, 
kai studentas Anzelmas, mestelėjęs dar keletą žodžių apie skubų savo 
darbą pas archyvarą Lindhorstą ir mitriai, elegantiškai pabučiavęs Vero- 
nikai ranką, pasileido laiptais žemyn ir beregint dingo iš akių. „Tai jau 
rūmų tarėjas, — sumurmėjo pati sau Veronika,— ir ranką pabučiavo 
nepaslydęs, ir kojos man nenumynė, kaip kad paprastai būdavo! Ir kaip 
meiliai į mane pasižiūrėjo! Aš tikrai jam patinku.“ Veronika vėl pasinėrė 
į svajones, tačiau dabar atrodė, tartum tarp būsimo ponios rūmų tarėjos 
namų gyvenimo vaizdinių be atvangos painiotųsi kažkokia priešiška 
būtybė, kuri piktai šaipytųsi ir sakytų: „Visa tai tik kvaili paistalai, 
kuriuose nėra nė krislo tiesos, — Anzelmas niekada nebus nei rūmų 
tarėjas, nei tavo vyras; juk jis tavęs nemyli, nors tavo akys ir mėlynos, 
nors esi liekna, gražiai nuaugusi ir turi švelnias rankas.“ Šalta srovė 
užliejo Veronikos krūtinę, siaubas šluote nušlavė visą tą jaukumą, su 
kuriuo ji ką tik įsivaizdavo save, pasipuošusią nėrinių gaubčiuku ir 
dailiais auskarais. Ji vos nepravirko ir pratarė balsu: 

— Deja, tai tiesa, jis manęs nemyli, ir aš niekada nebūsiu rūmų 
tarėja! 

— Še tau ir romanai! Kliedesiai, daugiau nieko! — suriko konrek- 
torius Paulmanas, pasiėmė skrybėlę, lazdą ir piktas kažkur išsku- 
bėjo. 

„To dar trūko“, — atsiduso Veronika, ir jai pasidarė tikrai pikta 
ant dvylikametės sesers, kad ši sėdi prie savo spręstuvų ir toliau lyg 
niekur nieko siuvinėja. Tuo tarpu jau beveik baigėsi trečia valanda, buvo 
pats laikas tvarkyti kambarį ir ruošti kavą, nes panelės Oster buvo paža- 
dėjusios aplankyti. Bet iš už kiekvienos spintelės, kurią tik Veronika 
atitraukė, iš gaidų sąsiuvinių, kuriuos ji kėlė nuo fortepijono, iš už kiek- 

vieno puoduko, iš už kavinuko, kuriuos ėmė iš spintos, — iš visur iššok- 
davo ta nelemtoji figūra, lyg kokia ragana šaipiai kikeno, pliaukšėjo 
plonais lyg voro kojos pirštais ir rėkė: ,„Nebus jis tavo vyras! Nebus jis 
tavo vyras!“ O paskui, kai Veronika, viską metusi, atšoko į kambario 
vidurį, ta bjaurybė — jau didžiulė, su ilga nosim — iškišo galvą iš už 
krosnies ir gergždžiančiu balsu suurzgė: „,„Nebus jis tavo vyras!“ 

— Nejaugi tu nieko negirdi, nieko nematai, sese? — sušuko Veronika, 
iš baimės ir drebulio nebegalinti prie nieko prisiliesti. 

Frencchen visai rimtai ir ramiai atsikėlė nuo savo siuvinėjimo ir 
tarė: 7 

— Kas gi tau šiandien, sesele? Blaškai viską, kas po ranka pakliūva, 
kad net pokšti drioksi. Reikia tau padėti. 

Bet tuo metu kvatodamos įžengė linksmos viešnios, ir Veronikai iš 
karto pasidarė aišku, kad ji krosnį palaikė Žmogaus stotu, o blogai užda- 
rytų jos durelių girgždesį — priešiškais žodžiais. Tačiau baimės iki pat 
širdies gelmių persmelkta, ji negalėjo atitokti taip greitai, kad draugės 
nepastebėtų neįprastos įtampos, kurią išdavė išblyškęs ir suglumęs jos 
veidas. Kai viešnios, greitai metusios į šalį visas tas linksmas naujienas, 
kurias buvo bepasakojančios, ėmė klausinėti draugę, kas gi jai, dėl dievo, 
atsitikę, Veronika turėjo prisipažinti: ką tik buvo taip keistai įsisvajo- 
jusi, kad ją staiga vidury dienos apniko vaiduoklių baimė, šiaip jau visiškai 
jai nebūdinga. Ir ji papasakojo, kaip iš visų kambario kampų ją erzino 
ir šaipėsi mažas pilkas žmogeliukas, ir nupasakojo taip gyvai, kad panelės 
Oster ėmė baugščiai dairytis aplinkui, ir netrukus joms pasidarė nejau- 
ku, net klaiku. Tuo metu į kambarį įėjo Frencchen su garuojančia kava, 
ir visos trys mergaitės, greitai atsipeikėjusios, pačios ėmė juoktis iš savo 
paikumo. Andželika — taip vadinosi vyresnioji Oster — buvo susižadėjusi 
su vienu karininku, tarnaujančiu kariuomenėje ir taip ilgai neduodan- 
čiu apie save jokios žinios, kad jau beveik neliko abejonių, jog jis miręs 
arba bent jau sunkiai sužeistas. Dėl to Andželika buvo puolusi į baisią 
neviltį. Bet šiandien ji atrodė be galo linksma; Veroniką tai gerokai 
stebino, ir ji atvirai apie tai pasakė. 

— Mieloji širdele,— paaiškino  Andželika,— nejau manai, kad aš 
savo Viktoro nebenešioju širdyje ir mintyse? Kaip tik dėl to man taip 
smagu ir aš tokia laiminga, taip visa širdimi džiaugiuosi! Juk mano Vik- 
toras gyvas ir sveikas, ir aš netrukus pamatysiu jį jau rotmistrą, pasipuo- 
šusį ordinu, kurį nusipelnė beribiu savo narsumu. Didelė, bet visai nepa- 
vojinga dešiniosios rankos žaizda, atsivėrusi nuo priešo kardo kirčio, 
kliudo jam rašyti, ir nuolatinis stovėjimo vietos keitimasis — mat Viktoras 
nenori skirtis su pulku — vis dar neleidžia duoti man apie save žinią, 
bet šiandien vakare jis gauna atostogų, kad galutinai išsigydytų. Rytoj 

jis iškeliaus čionai ir, sėsdamas į vežimą, sužinos apie savo pakėlimą į 
rotmistrus. 

— Bet, brangioji Andželika, — įsiterpė Veronika,— iš kur tu jau da- 
bar viską Žinai? 

— Nesijuok iš manęs, mieloji drauguže, — kalbėjo toliau Andželika.— 
Bet tu ir nesijuoki, kad už bausmę tuoj pat nežvilgtelėtų iš ten, iš už 
veidrodžio, tas pilkas žmogeliukas, ar ne? Šiaip ar taip, aš niekaip nega- 
liu nusikratyti tikėjimo kai kuriais paslaptingais dalykais, nes jie gana 
dažnai, galima sakyti, matomai ir apčiuopiamai įsikišdavo į mano gyve- 
nimą. Ypač man neatrodo taip jau stebuklinga ir neįtikima, kaip kad atrodo 
daugeliui kitų, tai, kad gali būti žmonių, pasižyminčių ypatinga aiškia- 
regyste, kurią jie sugeba savyje pažadinti jiems žinomais patikimais būdais. 
Čia, mūsų mieste, gyvena viena sena moteriškė, turinti labai ryškų tokį 
sugebėjimą. Ji neburia, kaip kad kitos aiškiaregės, kortomis, nespėlioja 
iš lydyto švino ar kavos tirščių, o po tam tikrų pasirengimų, kuriuose 
dalyvauja ir klausiantis asmuo, dailiai nusvidintame metaliniame veidro- 
dyje ima matyti visokiausias figūras ir siluetus, kuriuos senė aiškina ir 
iš jų sužino atsakymą į klausimą. Aš buvau vakar pas ją ir gavau žinių 
apie savo Viktorą, kurių tikrumu nė kiek neabejoju. 

Andželikos pasakojimas įskėlė Veronikos širdyje kibirkštį, kuri greitai 
įžiebė mintį ir jai paklausti tą senę apie Anzelmą ir apie savo viltį. Ji 
sužinojo, kad senė vadinasi ponia Rauerin, gyvena nuošalioje gatvelėje 
prie Ežero vartų, priima tik antradieniais, trečiadieniais ir penktadie- 
niais nuo septintos valandos vakaro per visą naktį ligi saulės tekėjimo 
ir mėgsta, kad interesantai ateitų vieni, be liudytojų. Buvo kaip tik tre- 
čiadienis, ir Veronika nutarė, prisidengdama tuo, kad palydės viešnias 
Oster namo, nueiti pas tą senę. Taip ir padarė. Vos atsisveikinusi su drau- 
gėmis, kurios gyveno Naujamiestyje, prie Elbės tilto, ji greitu žingsniu 
nuskubėjo Ežero vartų link, netrukus susirado minėtą nuošalią siau- 
rutę gatvę, o jos gale pamatė mažą raudoną namuką, kuriame, pagal 
nupasakojimą, turėjo gyventi ponia Rauerin. Veronika niekaip negalėjo 
nusikratyti nejaukaus jausmo, nemalonaus vidinio virpulio, kai atsidūrė 
prie to namelio durų. Pagaliau susiėmė ir, nepaisydama širdies balso, 
patraukė už skambučio; durys tuoj atsidarė, ir ji apčiuopomis tamsiame 
prieangyje priėjo laiptus, vedančius į viršutinį aukštą, kaip Andželikos 
nupasakota. 

— Ar negyvena čia ponia Rauerin? — šūktelėjo Veronika tamsioje 
tuštumoje, nes niekas nesirodė. 

Vietoj atsako pasigirdo ilgas plonas miauktelėjimas, ir didelis juodas 
katinas, aukštai išrietęs nugarą ir bangomis raitydamas į šalis uodegą, 
atsirado priešais ją ir oriai nužingsniavo iki kambario durų, miauktelėjo 

dar sykį, ir durys atsidarė. 

— Ak, žiūrėk tu man, dukrele, tu jau čia! Prašom vidun, prašom! — 
sušuko tarpduryje žmogysta, kurią pamačiusi, Veronika tartum prišalo 
prie žemės. Ilga, iškugždėjusi, juodais skudurais apsimuturiojusi boba! 
Kalbant jai drebėjo priekin išsišovęs smailas smakras, šiepėsi bedantė 
burna, temdoma kaulėtos vanago nosies šešėlio, pro nedidelius akinių 
stiklus kibirkščiavo lyg katės akys. Iš po margos skarelės, kuria buvo 
apgobta galva, styrojo it šeriai juodi plaukai, o ir taip blyškų veidą dar 
labiau bjaurojo įdagas, nutįsęs per visą kairįjį skruostą ligi pat nosies. 
Veronikai net kvapą užėmė, ir riksmas, jau beprasiveržiąs iš sugniaužtos 
krūtinės, virto giliu atodūsiu, kai kaulėta raganos ranka griebė ją ir 
įtraukė į kambarį. Jame viskas judėjo krutėjo, neleido atitokti ištisa 
trikdančių garsų maišatis — vienas per kitą kažkas tik knykė, miauksėjo, 
krankė, karksojo, pypsėjo. Senė trenkė kumščiu į stalą ir suriko: 

— Nutilkit, pašlemėkai! 

Ir šunbeždžionės inkšdamos užlėkė ant aukšto lovos baldakimo, jūrų 
kiaulytės sulindo po krosnimi, varnos užskrido ant apskrito veidrodžio; 
tik Juodas katinas, visai abejingas keiksmui, tartum šis jo visai neliestų, 
liko ramiai tupėti ant didelės minkštos kėdės, ant kurios buvo užšokęs, 
vos įėjęs vidun. 

Kai tik viskas nutilo, Veronika atkuto, įsidrąsino; jai jau nebebuvo 
taip klaiku, kaip ten, priemenėje, net ir pati boba nebeatrodė tokia šlykšti. 
Tik dabar mergaitė ėmė dairytis po kambarį. O dieve! Nuo lubų karo 
šlykščios kažkokių gyvių iškamšos, ant grindų riogso be jokios tvarkos 
nematyti indai, o židinyje rusena melsva nedidelė ugnelė, retkarčiais 
spragsinti geltonomis kibirkštimis; kai tik liepsna žybteli, viršuje kažkas 
sušlama, ir bjaurūs šikšnosparniai tartum su pašaipos iškreiptais žmo- 
giškais veidais ima švysčioti šen bei ten; kartais liepsna šokteli aukštyn, 
palaižo aprūkusią sieną, ir tada pasigirsta širdį veriantys gailūs stūgavi- 
mai. Nuo jų Veroniką vėl apėmė siaubas. 

— Jums leidus, panelyt,— tarė su šypsniu senė, čiupo didelę šlaistyklę 
ir, pavilgiusi ją vario katile, apšlakstė židinį. Ugnis kaipmat užgeso, ir 
lyg tiršto garo pilname kambaryje pasidarė tamsu, nors į akį durk. Bet 
netrukus senė, trumpam dingusi kažkokiame užkaboryje, sugrįžo nešina 
uždegta žvake, ir Veronika pamatė, kad neliko nei gyvių, nei indų, matė 
vien paprastą, skurdžiai apstatytą kambarį. Senė priėjo prie jos arčiau ir 
šnabždančiu balsu tarė: 

— Aš jau žinau, dukrele, ko tu iš manęs nori; ką gi, sužinosi, ar ište- 
kėsi už Anzelmo, kai jis taps rūmų tarėju.— Veronika neteko žado iš 
nuostabos ir išgąsčio, bet senė šnekėjo toliau: — Juk tu man jau viską 
išpasakojai namie, pas tėvelį, kai priešais tave stovėjo kavinukas; aš ir 

buvau tas kavinukas, argi tu manęs neatpažinai! Mesk iš galvos, mesk tą 
Anzelmą. Tai bjaurus žmogus, jis trypė mano vaikelius, mano mylimuo- 
sius sūnelius, tiesiog į veidelius spardė juos, tuos raudonskruosčius obuo- 
liukus, kurie, kai žmonės juos nuperka, iš jų maišelių vėl surieda atgal į 
mano krepšį. Jis susiuostė su tuo seniu; užvakar taip šliūkštelėjo man į 
veidą to auripigmento, kad aš ko neapakau nuo jo; žiūrėk, dukrele, kokia 
dėmė liko! Mesk jį iš galvos, mesk! Jis nemyli tavęs, nes ligi ausų įsimy- 
lėjęs žalsvaauksę gyvatę; jis niekad netaps rūmų tarėju, nes parsidavė 
tarnauti salamandrams ir nori vesti žaliąją gyvatę. Mesk tu jį, mesk! 

Veronika, kuri iš tikrųjų buvo tvirto, pastovaus būdo ir sugebėjo grei- 
tai įveikti savo mergišką išgąstį, žingtelėjo atgal ir rimtai, ryžtingai 
pasakė: 

— Senoji moteriške, aš girdėjau apie jūsų sugebėjimą įžvelgti ateitį 
ir todėl norėjau — gal kiek per smalsiai ir per anksti — iš jūsų sužinoti, 
ar Anzelmas, kurį aš myliu ir gerbiu, taps kada nors mano vyru. O jeigu 
norit, užuot išpildžiusi mano pageidavimą, erzinti mane savo beprasmiš- 
kais tauškalais, tai elgiatės neteisingai, nes aš norėjau tik to, ką, kaip žinau, 
iš jūsų gavo kiti. Kadangi, kaip atrodo, žinote slapčiausias mano mintis, 
tai jums, manau, nebūtų buvę sunku atskleisti man, kas dabar mane kan- 
kina ir baugina, tačiau iš tų paikų šmeižtų, kuriais stengiatės suniekinti 
gerąjį Anzelmą, matau, kad man iš jūsų nėra ko daugiau tikėtis. Labanakt! 

Veronika buvo beišeinanti, bet senė puolė priešais ją ant kelių, įsikibo 
į suknelę ir verkšlendama, pro ašaras sušuko: 

— Veronika, vaikuti, nejau tu nebepažįsti senosios Lizos, kuri taip 
dažnai nešiojo tave ant rankų, lepino, glamonėjo? 

Veronika vargais negalais patikėjo savo akimis, nes iš tikrųjų atpažino 
savo buvusią, tiesa, jau labai nuo senatvės ir ypač nuo nudegimo žymių 
pasikeitusią auklę, kuri prieš daugelį metų dingo iš konrektoriaus Paul- 
mano namų. Senė dabar ir atrodė visiškai kitaip: vietoj šlykščios dėmėtos 
skepetos ant galvos — pagarbos vertas gaubčiukas, o vietoj juodų skar- 
malų — gėlėtas švarkelis, kokiu kadaise buvo pratusi vilkėti. Ji atsikėlė 
nuo grindų ir, apkabindama Veroniką, kalbėjo toliau: 

— Visa tai, ką tau sakiau, iš tikrųjų galėjo tau pasirodyti nesąmonė, 
bet, deja, tai tiesa. Anzelmas pridarė man daugybę eibių, bet prieš savo 
valią; Jis pateko į nagus archyvarui Lindhorstui, ir šis nori apvesdinti jį 
su Savo dukterimi. Archyvaras yra didžiausias mano priešas, ir aš galė- 
čiau papasakoti tau apie jį visokiausių dalykų, tačiau tu jų nesuprastum, 
o gal ir per daug pasibaisėtum. Jis žiniuonis, bet ir aš žiniuonė — štai 
ir viskas! Matau dabar, kad tu labai myli Anzelmą, ir kiek galėdama 
erkių kad susituoktum su juo ir taptum tikrai laiminga, kokia ir trokšti 

uti. 

— Bet sakyk, dėl dievo meilės, Liza! — neištvėrė Veronika. 

— Tyliau, vaikuti, tyliau! — sustabdė ją senė.— Žinau, ką tu nori 
pasakyti; aš pasidariau tokia, kad turėjau pasidaryti, kitaip negalėjau. 
Tad štai: aš žinau vaistą, kuris išgydys Anzelmą nuo kvaišos meilės tai 
žaliajai gyvatei ir atves jį, kaip šaunų rūmų tarėją, į tavo glėbį; bet ir tu 
man turi padėti. 

— Tu tik sakyk man tiesiai, Liza. Padarysiu viską, nes labai myliu 
Anzelmą,— vos girdimai sulemeno Veronika. 

— Žinau,— aiškino toliau senė, — kad tu drąsus vaikas. Veltui aš 
tave gąsdindavau su visokiais au-au, kad užmigtum: vos išgirdusi, tu 
atsimerkdavai pasižiūrėti, kur tas au-au; eidavai be žvakės į užkampiausią 
kambarį ir dažnai, apsisiautusi tėvo pudermanteliu', gąsdindavai kaimynų 
vaikus. Na tad štai — jeigu tu tikrai nori mano gudrybių padedama nu- 
galėti archyvarą Lindhorstą ir tą žaliąją gyvatę, jeigu tu iš tiesų geidi 
Anzelmą, tapusį rūmų tarėju, vadinti savo vyru, tai išsėlink artimiausio 
lygiadienio naktį dvyliktą valandą iš tėvo namų ir ateik pas mane; aš tada 
nueisiu su tavimi į kryžkelę, čia netoliese vidur lauko; mes paruošim ten, 
kas reikia; keistenybių, kurias ten galbūt pamatysi, gali nebijoti. O dabar, 
dukrele, labanakt, tėvelis jau laukia tavęs su vakariene. 

Veronika išskubėjo namo, tvirtai pasiryžusi nepražiopsoti lygiadienio 
nakties, nes taip galvojo: „Liza teisybę sako, Anzelmas įsipainiojo į pas- 
laptingas žabangas, bet aš išpainiosiu jį iš ten, ir jis taps mano visiems 
laikams, amžinai; jis yra ir liks mano, tas rūmų tarėjas Anzelmas.“ 


ŠEŠTOJI VIGILIJA 


Archyvaro Lindhorsto sodas su paukščiais šaipokais.— Auksinis puo- 
das.— Angliškasis kursyvas.— Nelemtosios kripės.— Dvasių kunigaikštis. 


„Bet galimas daiktas ir tai,— tarė pats sau studentas Anzelmas, — 
kad tas labai puikus stiprus vidurių likeris, kuriuo aš kiek per godžiai 
smaguriavau pas mesjė Konradį, bus sukūręs visas tas beprotiškas pa- 
mėkles, kurios mane gąsdino prie archyvaro Lindhorsto durų. Todėl 
šiandien liksiu visiškai blaivas ir nepaisysiu jokių nemalonumų, su kuriais 
gal teks susidurti.“ 

Kaip ir tada, kai pirmą kartą rengėsi aplankyti archyvarą Lindhorstą, 
pasiėmė savo piešinius, kaligrafijos pavyzdžius, tušo plunksnakočius, 


! Drabužis, kuriuo būdavo užsivelkama pudruojantis. 

kruopščiai nusmailintas plunksnas ir jau buvo beišeinąs pro duris, bet 
netikėtai jo žvilgsnis užkliuvo už geltono skysčio buteliuko, gauto iš ar- 
chyvaro Lindhorsto. Ir vėl sąmonėje lyg gyvi iškilo visi tie keisti nuoty- 
kiai, jo visai neseniai patirti, ir nenusakomo džiaugsmo bei ilgesio 
jausmas užliejo jam krūtinę. Vaikinas nejučiomis labai gailiu balsu su- 
šuko: „Ak, ar neinu aš pas tą archyvarą tik tam, kad pamatyčiau tave, 
brangioji, mieloji Serpentina!“ 

Tą akimirką jam pasirodė, kad Serpentinos meilė galėtų būti atpildas 
už tą sunkų ir pavojingą darbą, kurio turįs imtis, ir kad tas darbas yra 
ne kas kita, kaip Lindhorsto rankraščių nurašinėjimas. Kad jau įeinant į 
namus arba netgi dar prieš tai jam gali atsitikti visokiausių stebuklų, kaip 
neseniai kad buvo, jis negalvojo. Metęs iš galvos tą Konradžio vidurių 
gėralą, greitai įsikišo geltonąjį skystį į liemenės kišenę, kad galėtų pasi- 
elgti, kaip archyvaras mokė, jeigu ta bronzinė obuolių pardavėja vėl pamė- 
gintų prieš jį šieptis. Ir iš tikrųjų, ar nepakilo smaila nosis, ar nesužibo 
katiškos akys iš už durų plaktuko, kai tik, išmušus dvyliktą valandą, 
buvo beimąs belstis“? Nieko negalvodamas, jis tykštelėjo atsineštojo 
skysčio į tą nelemtą veidą, ir šis iš karto išsilygino, virto blizgiu apskritu 
beldikliu. Durys atsidarė, per visus namus maloniai nuskambėjo varpeliai: 
dzindzin-dzilin-ženk pirmyn — dzindzin-dzilin — drąsiai tolyn. Jis guviai 
lipo gražiais plačiais laiptais aukštyn, gėrėdamasis maloniais retų smilkalų 
kvapais, pasklidusiais po visus namus. Priemenėje lyg pritrūkęs ryžto 
sustojo, nes nežinojo, į kurias iš daugelio gražių durų belstis, bet tuo me- 
tu išėjo archyvaras Lindhorstas, apsivilkęs plačiu damastiniu ryto palai- 
diniu, ir sušuko: 

— Na, aš labai džiaugiuos, ponas Anzelmai, kad jūs pagaliau tesėjot 
žodį; prašom paskui mane, turiu jus tuoj pat nuvesti į laboratoriją.— 
Sulig tais žodžiais jis greitai nužingsniavo ilga priemene ir atidarė 
mažas šalines duris, vedančias į ilgą koridorių. Anzelmas ramiai ėjo paskui 
archyvarą; iš koridoriaus jie pateko į salę arba, tikriau, į puikią oran- 
žeriją, nes iš abiejų pusių ligi pat lubų žaliavo visokiausios retos nuos- 
tabios gėlės ir net dideli medžiai su įmantrios formos lapais ir žiedais. 
Pasakiška akinanti šviesa tvieskė visur, bet negalėjai pastebėti, iš kur 
ji sklinda, nes nebuvo matyti nė vieno lango. Kai tik studentas Anzelmas 
atidžiau pažvelgdavo į tuos krūmus ir medžius, jam atrodydavo, kad tarp 
jų kažkur į tolį eina takai. Tamsioje tankių kiparisų ūksmėje balsvai 
dūlavo marmuro baseinai, iš jų kilo nuostabios statulos, trykštančios 
krištolo spinduliais, kurie pliukšėdami leidosi į švytinčias lelijų taureles; 
keistais balsais ošė šlamėjo tas nepaprastų augalų miškas, čia kilo, čia 
leidosi puikių kvapų srautai. Netikėtai archyvaras kažkur dingo, ir 
Anzelmas pamatė priešais save tik milžinišką tvieskiantį raudonųjų 

lelijų kerą. Apdujęs nuo to fėjų sodo reginių, svaiginančių jo kvapų, 
Anzelmas lyg užburtas sustojo. Aplinkui kažkas ėmė kikent, juoktis, 
skambiais balseliais erzinti, šaipytis: „Ponas studente, ponas studente, 
iš kur jūs čia dabar atsiradot? Ko jūs toks išsipustęs, ponas Anzelmai? 
Bene užsimanėt ir su mumis paplepėti apie tai, kaip senelė kiaušinį 
pasturgaliu sutrynė, o junkeris savo išeiginę liemenę rašalu apsitėškė? 
Ar jau galite be gaidų padainuoti tą naująją ariją, kurios jus išmokė 
tėtušis strazdas, ponas Anzelmai? Tikrai juokingai jūs atrodot su tuo 
savo stikliniu peruku ir laiškinio popieriaus ilgaauliais!“ Taip šaukė, 
kikeno, erzino iš visų pakampių, visiškai prie pat studento, kuris tik 
dabar pastebėjo, kad aplinkui šmėžčioja visokiausi margi paukščiukai 
ir kvatodami šaiposi iš jo. Tą akimirką raudonųjų lelijų keras žingtelėjo 
jo link, ir vaikinas pamatė, kad tai archyvaras Lindhorstas, kurio bliz- 
gantis, geltonomis ir raudonomis gėlėmis išmargintas ryto palaidinis 
jį tik ką buvo apgavęs. 

— Atleiskit, gerbiamasis pone Anzelmai,— tarė archyvaras,— kad 
palikau jus vieną, bet aš tik dirstelėjau į tą gražųjį savo kaktusą, kuris 
šiąnakt skleis žiedus. Na kaip jums patinka mano mažas žiemos 
sodas? 

— Ak, dievulėliau, čia neišpasakytai gražu, didžiai gerbiamas pone 
archyvarai,— atsakė studentas, — bet tie maži paukščiukai tai jau be 
jokio saiko šaiposi iš mano menkystės! 

— Kas čia per tauškalai? — piktai suriko archyvaras kažkam 
krūmuose. 

Iš ten atplasnojo didelė pilka papūga, nutūpė greta archyvaro ant 
mirtos šakos ir, neįprastai rimtai ir oriai žiūrėdama į jį pro akinius, 
kybančius ant kuproto snapo, prašvokštė: 

— Nesipiktinkit, ponas archyvarai, tie mano išdykėliai vaikėzai 
vėl įsisiautėjo, bet ponas studentas pats dėl to kaltas, nes... 

— Tss, gana, gana! — nutraukė jos kalbą archyvaras.— Pažįstu 
tuos šelmius, bet jums, drauguži, reikėtų kiečiau juos laikyti! — 
Eime toliau, ponas Anzelmai. 

Dar per keletą neįprastai išpuoštų kambarių perėjo archyvaras, ir 
studentas vos spėjo jam įkandin, probėgšmais žvilgčiodamas į blizgan- 
čius keistų formų baldus ir kitus jam nepažįstamus daiktus, kurių 
tuose kambariuose buvo galybė. Pagaliau jie įėjo į didelę menę, ku- 
rioje archyvaras, pakėlęs akis į viršų, sustojo, ir Anzelmas gavo laiko 
pasigėrėti puikia tos salės apdaila. Iš žydrų sienų išsišovę kilo į viršų 
auksaspalviai aukštų palmių stiebai ir savo milžiniškus, tartum žėrin- 
čiais smaragdais blizgančius lapus skliautė palubėje; vidur kambario 
ant trijų iš tamsios bronzos nulietų egiptietiškų liūtų gulėjo porfyro 

plokštelė, o ant jos stovėjo paprastas auksinis puodas,— vos jį pama- 
tęs, Anzelmas nebegalėjo atitraukti akių. Atrodė, lyg iki žibėjimo 
nusvidintame aukso paviršiuje tūkstančiais atspindžių  mirguliuotų 
visokie siluetai; tarp jų Anzelmas kartais pamatydavo save patį ilge- 
singai išskėstomis rankomis — ak, šalia šeivamedžio kero aukštyn 
žemyn švytravo raitėsi Serpentina, meiliai žvelgdama į jį savo nuosta- 
biomis akutėmis. Anzelmas nebesitvėrė beprotišku džiaugsmu. 

— Serpentina, Serpentina! — sušuko jis garsiai; archyvaras Lind- 
horstas greitai atsisuko ir tarė: 

— Ką jūs pasakėt, gerbiamasis pone Anzelmai? Manding, mano 
dukterį teikėtės šaukti; ji visai kitoje namų pusėje, savo kambaryje, 
jai kaip tik dabar muzikos pamoka. Eime toliau. 

Anzelmas beveik nesąmoningai nusekė paskui tolyn žingsniuojantį 
archyvarą; jis nieko daugiau negirdėjo ir nematė, kol archyvaras 
stipriai sučiupo jį už rankos ir prašneko: 

— Na štai ir atėjome! 

Anzelmas lyg iš miego nubudo ir pasijuto esąs dideliame kambaryje, 
aplinkui pristatytame knygų spintų, ir kad tas kambarys niekuo nesi- 
skiria nuo paprastų bibliotekų ar kabinetų. Vidury stovėjo didelis 
rašomasis stalas, o priešais jį — minkštas krėslas. 

— Štai tuo tarpu,— pasakė archyvaras Lindhorstas,— jūsų darbo 
kambarys; ar dirbsit kada vėliau ir kitoje, žydrojoje bibliotekos sa- 
lėje, kurioje jūs taip staigiai sušukote mano dukters vardą, dar nežinau; 
bet pirmiausia norėčiau dabar įsitikinti, ar iš tikrųjų sugebate atlikti 
jums pavestą darbą taip, kaip aš noriu ir kaip man reikia. 

Studentas Anzelmas dabar jau visiškai įsidrąsino ir su pasitenkinimu, 
įsitikinęs, kad archyvaras labai apsidžiaugs nepaprastu jo talentu, 
išsitraukė iš kišenės savo piešinius ir rašymo pavyzdžius. Bet archy- 
varas, vos žvilgtelėjęs į pirmą lapą, meistrišką angliško rašymo pa- 
vyzdį, keistai nusišypsojo ir papurtė galvą. Lygiai taip pat jis elgėsi 
ir pažiūrėjęs į kiekvieną kitą lapą; studentui Anzelmui kraujas siūb- 
telėjo į galvą, ir jis, kai pagaliau šypsena pasidarė tikrai niekinanti, 
nusiminęs ir įtužęs tarė: 

— Atrodo, kad ponas archyvaras mano menkais sugebėjimais ne 
visai patenkintas? 

— Mielas pone Anzelmai,— paaiškino archyvaras Lindhorstas,— 
dailyraščiui jūs iš tikrųjų turite labai gerų duomenų, bet tuo tarpu — 
tai man visiškai aišku — turiu pasikliauti daugiau jūsų darbštumu, 
gera valia negu mokėjimu. Antra vertus, daug kas gal ir priklauso 
nuo blogos medžiagos, pavartotos jūsų pavyzdžiams. 

Tada studentas Anzelmas ėmė plačiai šnekėti apie savo visų pripa- 

žintą meistriškumą, apie kinų tušą, apie labai geras varno plunksnas. 
Archyvaras Lindhorstas atkišo jam angliškąjį lapą ir pasakė: 

— Spręskite patys! 

Anzelmą lyg perkūnas trenkė — toks apgailėtinas pasirodė jam 
tas raštas. Kokie prasti perėjimai, labai daug kur paspausta ne ten, 
kur reikia, neišlaikytas didžiųjų ir mažųjų raidžių dydžio santykis, 
net prakeiktų mokiniškų kripių daug kur buvo šiaip jau, atrodytų, 
gana nusisekusiose eilutėse. 

— Be to,— aiškino toliau archyvaras Lindhorstas,— ir jūsų ra- 
šalas nepatvarus.— Jis pavilgė pirštą vandens stiklinėje ir, kai tik juo 
šiek tiek palietė raides, šios be pėdsakų dingo. 

Studentui Anzelmui tarsi kokia pabaisa gerklę užsmaugė — jis 
negalėjo nė žodžio pratarti. Taip ir stovėjo vargšas su tuo nelaimingu 
lakštu rankoje, bet archyvaras Lindhorstas garsiai nusijuokė ir pa- 
sakė: 

— Nesikrimskit dėl to, brangus pone Anzelmai; ko lig šiol neįsten- 
gėt, gal čia, pas mane, įstengsit, gal čia jums geriau seksis; be to, ir 
reikmenis gausite geresnius, negu ligi šiol kad gaudavot. Tik imkit 
ir ramiai sau pradėkit! 

Archyvaras Lindhorstas atnešė iš rakinamos spintos pirmiausia juodo 
skysčio, skleidžiančio savotišką kvapą, keistai dažytų aštriai nusmai- 
lintų plunksnų ir ypač baltą ir lygų lakštą, paskui arabišką rankraštį 
ir, sėdus Anzelmui prie darbo, išėjo iš kambario. Studentui Anzelmui 
jau ne kartą buvo tekę kopijuoti arabišką šriftą, tad šis pirmas uždavi- 
nys atrodė ne per daug sunkus. 

— Kaip tos kripės mano gražiame angliškajame kursyve atsidūrė, 
tesižino dievas ir archyvaras Lindhorstas,— tarė jis sau,— bet tai ne 
mano rankos darbas, galvą guldau. 

Su kiekvienu žodžiu, gerai išėjusiu pergamente, augo vaikino drąsa, 
o kartu ir mokėjimas. Tomis plunksnomis jam iš tikrųjų puikiai sekėsi 
rašyti, ir tas paslaptingas varno sparno spalvos rašalas klusniai liejosi 
ant akinamai balto pergamento. Taip stropiai ir atidžiai rašant Anzel- 
mui, tame nuošaliame kambaryje darėsi vis jaukiau ir jaukiau, ir jis 
jau kaip reikiant buvo įsitraukęs į darbą, kurį tikėjosi laimingai pabaigti, 
kai, išmušus trečią valandą, archyvaras pakvietė jį į gretimą kambarį 
gerai paruoštų pietų. Prie stalo archyvaras Lindhorstas buvo itin 
linksmai nusiteikęs; jis klausinėjo apie studento Anzelmo draugus, 
konrektorių  Paulmaną, registratorių Herbrandą, ir pats pasakojo, 
daugiausia apie pastarąjį, nemaža tikrai linksmų dalykų. Labai patiko 
studentui Anzelmui geras senas Reino vynas, kuris darė jį kalbesnį 
negu šiaip jau. Išmušus ketvirtą valandą, jis atsistojo, norėdamas grįžti 

prie savo darbo, ir tas punktualumas archyvarui Lindhorstui, rodos, 
labai patiko. Tuos arabų rašmenis neblogai kopijavo ir prieš pietus, 
bet dabar darbas klojosi dar geriau, net pats stebėjosi, kaip sparčiai ir 
lengvai mėgdžioja svetimų rašmenų garbanas. Ir tuo pat metu lyg iš 
pačių sielos gelmių kažkoks balsas jam kuždėjo aiškiai: ,Ak, argi galėtum 
tai padaryti, jeigu nesinešiotum širdyje ir galvoje jos, jeigu netikėtum 
ja, jos meile?“ Per kambarį atskriejo tartum koks tylus tylus krištolo 
skambesys: „Aš čia, prie tavęs, arti, arti, arti! Aš padedu tau, drąsos, 
nedvejok, mielas Anzelmai! Aš dirbu su tavimi, kad tu taptumei mano!“ 
Klausantis tų širdį nepaprastai džiuginančių garsų, tie nežinomi 
ženklai jam darėsi vis suprantamesni, beveik nereikėjo nė žvilgčioti į 
originalą, net atrodė, kad blyškūs rašmenys jau stovi pergamente ir 
jam reikia tik gražiai juos pajuodinti. Ir vaikinas triūsė toliau, tartum 
saldaus, švelnaus dvelksmo liūliuojamas mielų švelnių garsų, kol varpas 
išmušė šeštą valandą ir archyvaras Lindhorstas įėjo į kambarį. Keistai 
šypsodamas jis priėjo prie stalo; Anzelmas tylėdamas atsistojo; archyva- 
ras vis dar žiūrėjo į jį lyg šaipydamasis, bet kai tik pažvelgė į nuorašą, 
pajuokianti šypsena kaipmat pavirto labai oria mina, kuri pakeitė visą 
jo veido išraišką. Atrodė, vargu ar tai tas pats žmogus. Akys, ligi tol 
žėrusios kibirkštis, dabar žvelgė į Anzelmą neapsakomai švelniai, 
lengvas raudonis buvo nudažęs blyškius skruostus, ir vietoj pašaipos, 
šiaip jau veržusios burną, lūpos dabar buvo maloniai sudėtos, rodės, 
tuoj prasivers išmintingai, sielą persmelkiančiai kalbai. Visas jis tapo 
aukštesnis, didingesnis; erdvus palaidinis lyg karališka mantija krito 
plačiomis klostėmis ant krūtinės ir pečių, o baltas garbanas, puošian- 
čias aukštą atvirą kaktą, juosė siauras auksinis lankelis. 

— Jaunikaiti,— iškilmingai prabilo archyvaras,— jaunikaiti, aš jau 
žinojau visus tuos slaptus ryšius, kurie sieja tave su tuo, kas man bran- 
giliausia, švenčiausia, kai tu dar nebuvai jų nė suvokęs! Serpentina 
myli tave, ir nepaprastas likimas, kurio lemtingą siūlą verpia priešiškos 
Jėgos, išsipildys, kai ji taps tavo ir kai tu kaip būtiną kraitį gausi Šį 
auksinį puodą — jos turtą. Tačiau tik per kovą turėsi laimę aukštesnia- 
me gyvenime. Tave puls priešiški gaivalai, ir tik vidinė jėga, kuria tu 
atremsi jų antpuolius, gali išgelbėti tave nuo gėdos ir pražūties. Čia 
dirbdamas tu įveiksi visus išbandymus; tikėjimas ir pažinimas atves 
tave į netolimą tikslą, jeigu tu tvirtai laikysiesi to, ko negalėjai nesiimti. 
Ištikimai nešiok savo širdyje tą, kuri tave myli, ir pamatysi nuostabų 
auksinio puodo stebuklą ir būsi amžinai laimingas. Būk sveikas! Ar- 
chyvaras Lindhorstas laukia tavęs rytoj dvyliktą valandą tavo kabi- 
nete! Lik sveikas! 

Archyvaras švelniai išlydėjo studentą Anzelmą pro duris, kurias 

paskui užrakino, ir šis atsidūrė kambaryje, kuriame prieš tai valgė ir 
kurio vienintelės likusios durys vedė į lauką. 

Visiškai apsvaigęs nuo visų tų keistų reiškinių, vaikinas sustojo prie 
namų durų. Staiga viršum jo galvos atsidarė langas, Anzelmas pa- 
žvelgė aukštyn — iš ten žiūrėjo archyvaras Lindhorstas, visiškai toks 
pat senis šviesiai pilku apsiaustu, kokį prieš tai matydavo. Archyvaras 
sušuko: 

— Ei, brangus pone Anzelmai, ko jūs toks susimąstęs, gal tas 
arabiškas raštas neina iš galvos? Perduokit labų dienų ponui konrek- 
toriui Paulmanui, jeigu kartais pas jį užsuksit, ir ateikit rytoj vėl lygiai 
dvyliktą valandą. Šios dienos honoraras jūsų liemenės dešinėje kiše- 
nėje. 

Studentas Anzelmas iš tikrųjų rado blizgantį speciestalerį sakytoje 
vietoje, bet nė kiek neapsidžiaugė. „Kas iš viso to išeis, nežinau,— 
tarė pats sau.— Bet jeigu mane ir apsėdo beprotiška svajonė, jeigu aš 
ir apkerėtas, vis tiek visas mano gyvenimas — mylimoji Serpentina, 
ir aš geriau visiškai pražūsiu, negu nuo jos atsisakysiu, nes juk gerai 
žinau, kad mintis manyje amžina ir kad jokia priešiška jėga negali jos 
sunaikinti; o kas gi kita ta mintis, kad ne meilė Serpentinai?“ 


SEPTINTOJI VIGILIJA 


Kaip konrektorius Paulmanas iškratė pypkę ir nuėjo miegoti.— Rem- 
brantas ir Pragariškasis Breigelis.— Burtų veidrodis ir daktaro Ekšteino 
receptas nuo nežinomos ligos. 


Pagaliau konrektorius Paulmanas iškratė pypkę sakydamas: 

— O juk laikas jau eiti poilsio. 

— Tikrai! — atsakė Veronika, sunerimusi, kad tėvas taip užsisė- 
dėjo, nes jau seniai išmušė dešimtą valandą. Ir vos tik konrektorius 
išėjo į savo darbo kabinetą, kuriame ir miegodavo, vos iš pagilėjusio 
Frencchen kvėpavimo pasidarė aišku, kad ji jau kietai įmigusi, Vero- 
nika, dėl akių irgi atsigulusi į lovą, tylutėliai atsikėlė, apsirengė, užsi- 
metė apsiaustą ir išslinko iš namų. Nuo tos minutės, kai Veronika 
išsiskyrė su senąja Liza, jai nuolat prieš akis stovėjo Anzelmas, ir ji 
pati nežinojo, koks svetimas vidinis balsas be atvangos ir be galo jai 
kartojo, kad Anzelmo spyriojimasis kyląs iš kažkokio jai priešiško 
asmens, kuris laikąs vaikiną sukaustęs pančiais; juos ji galinti sutrau- 

kyti tik paslaptingomis magijos gudrybėmis. Ji kasdien vis labiau 
tikėjo senąja Liza, tas pirmasis nejaukus, net baisokas įspūdis taip 
išblėso, kad dabar visa, kuo jos santykiai su sene buvo keisti ir mįslingi, 
atrodė jau tik neįprasti, romantiški ir ją viliote viliojo. Todėl ji tvirtai 
laikėsi savo ketinimo neatsisakyti to masinančio žygio lygiadienio naktį, 
nors žinojo, jog gali būti pasigesta namie ir ištikta daugybės kitų nema- 
lonumų. Pagaliau atėjo toji lemtinga lygiadienio naktis, kurią senoji 
Liza žadėjo jai suteikti pagalbą ir paguodą, ir Veronika, seniai susigy- 
venusi su mintimi apie nakties žygį, jautėsi visiškai guvi. Lyg strėlė 
lėkė ji ištuštėjusiomis gatvėmis, nepaisydama šėlstančios vėtros, kapo- 
Jančios jai veidą dideliais lietaus lašais. Kryžiaus bokšto varpas slopiai 
gausdamas išmušė vienuoliktą valandą, kai Veronika visa permirkusi 
atsidūrė prie senės namų. 

— Ai, meilute, meilute, tu jau čia! Na palauk, palauk! — pasigirdo 
iš viršaus, ir netrukus senė, nešina krepšiu ir lydima savo katino, pasiro- 
dė prie durų.— Štai ir eisim, ir padarysim visa, kas reikia ir kaip dera 
šią naktį, palankią tokiems darbams. 

Sulig tais žodžiais senė sugriebė savo šalta ranka drebančią Veroni- 
ką, įdavė jai nešti sunkų krepšį, o pati pasiėmė katilą, trikojį ir kastuvą. 
Kai jos išėjo į lauką, jau nebelijo, bet vėtra dai labiau šėlo; oras staugte 
staugė tūkstančiais balsų. Baisus, širdį veriantis vaitojimas aidėjo iš 
juodų debesų, susiliejusių į greitą srautą ir viską apsiautusių neįžvel- 
giama tamsa. Bet senė skubriai Žžingsniavo pirmyn, šaižiu balsu šauk- 
dama: „Šviesk, šviesk, sūneli!“ Ir priešais jas ėmė raitytis, kryžiuotis 
žydri žaibai; Veronika sumetė, kad tai katinas aplinkui jas šokinėja, 
švytėdamas traškiomis kibirkštimis, ir kad ji girdi klaikų, siaubingą 
jo riksmą, kai tik akimirką aptyla audra. Jai užėmė kvapą, atrodė, 
tarsi lediniai nagai sminga į širdį, bet ji sukaupė jėgas ir, tvirčiau 
įsikabindama į senę, prašneko: 

— Reikia padaryti viską, kad ir kažin kas! 

— Gerai sakai, dukrele! — atsakė senė.— Tik nesvyruok, ir aš 
padovanosiu tau kai ką gražaus ir dar Anzelmą priedo! 

Pagaliau senė sustojo ir sako: 

— Na štai ir atėjom! 

Ji iškasė žemėje duobę, pripylė anglių ir užstatė viršum jų trikojį, 
o ant jo užkėlė katilą. Visa tai atliko, darydama keistus, nesuprantamus 
ženklus, o katinas bėgo apie ją ratu. Netrukus anglys sužaižaravo, ir 
pagaliau po trikoju prasimušė žydra liepsna. Veronika paliepta nusivilko 
apsiaustą, nusigobė skraistę ir pritūpė greta senės; ši suėmė jos rankas 
ir, žibančiomis akimis įsispitrijusi į mergaitę, ėmė stipriai jas spausti. 
Tie keisti daiktai, kuriuos senė prieš tai, išėmusi iš krepšio, sumetė į 

katilą (ar tai buvo gėlės, metalai, žolės, ar kažkokie gyviai, to nebuvo 
galima įžiūrėti), pradėjo virti, šniokšti. Senė paleido Veroniką, čiupo 
geležinį šaukštą, įkišo į kunkuliuojantį viralą ir ėmė maišyti, o Veronika 
jos įsakymu turėjo įdėmiai žiūrėti į katilą ir galvoti vien apie Anzelmą. 
Senė vėl įmetė į katilą kažkokių blizgių metalinių daiktų, be to, dar 
kuokštą plaukų, Veronikos nusikirptų nuo viršugalvio, taip pat mažą, 
ilgai jos nešiotą žiedelį. Tai darydama, senė visą laiką šūkčiojo kažko- 
kius nesuprantamus šaižius, nakties tamsoje kraupiai aidinčius Žodžius, 
o katinas, be paliovos bėgdamas aplinkui, kniauksėjo ir inkštė... 

Aš norėčiau, mielas skaitytojau, kad tu rugsėjo dvidešimt trečiąją 
būtum išsiruošęs į Drezdeną; kad, atėjus vakarui, veltui būtų mėginta 
sulaikyti tave paskutinėje stotyje, kad malonus jos šeimininkas nieko 
nebūtų pešęs savo įtikinėjimais, girdi, per daug šėlsta vėtra ir pila lyg 
iš kibiro ir kad apskritai nelabai išmintinga esą lygiadienio naktį leistis 
į tokį tamsį; tačiau tu viso to nebūtum paisęs, visiškai teisingai sampro- 
taudamas: duosiu pašto vežikui visą talerį arbatpinigių ir vėlų vėliausiai 
pirmą valandą būsiu Drezdene, kur manęs „Auksinio angelo“, „Šalmo“, 
„Naumburgo“ arba dar kuriame kitame viešbutyje laukia paruošta vaka- 
rienė ir minkšta lova. Ir štai, važiuodamas sau patamsiais, staiga tolumoje 
pamatai keistą mirguliuojantį švytėjimą. Arčiau privažiavęs įžiūri ugnies 
ratą, 0 jo viduje prie katilo, iš kurio kyla tiršti garai, trykšta kibirkštys, 
pliūpčioja raudoni spinduliai, — dvi sėdinčias žmogystas. Kelias eina per 
pačią tą ugnį, bet arkliai prunkštauja, trypia vietoje ir stoja piestu; 
vežikas keikiasi, kalba poterius ir pliekia arklius, bet šie — nė iš vietos. 
Nejučiomis tu šoki iš vežimo ir pabėgėji keletą žingsnių į priekį. Dabar 
aiškiai pamatai liekną dailią mergaitę, vilkinčią plonais naktiniais marš- 
kiniais ir klūpančią prie katilo. Vėtra išardžiusi jai kasas, ir palaidi 
kaštoniniai plaukai laisvai plaikstosi ore. Į jos angeliškai gražų veidą 
plieskia akinanti liepsna, su plazdesiu besiveržianti aukštyn iš po trikojo, 
bet tas veidas sukaustytas baimės, išblyškęs lyg numirėlio, o iš pastirusio 
žvilgsnio, pakeltų antakių, iš burnos, veltui prasižiojusios mirtino išgąs- 
čio riksmui, negalinčiam prasiveržti iš krūtinės, suspaustos neišpasa- 
kytos kančios, tu suvoki visą jos siaubą, pasibaisėjimą; ji mėšlungiškai 
spaudžia aukštai iškeltas ir sunertas mažas rankeles, tartum malda šauk- 
tųsi angelo sargo, kad užstotų ją nuo pragaro pabaisų, kurios, paklusdamos 
galingiems burtams, tuoj bus čia! Šitaip klūpo ji, sustingusi lyg marmuro 
statula. Priešais ją ant žemės tupi susikūprinusi ilga, liesa, išgeltusi 
boba su vanago nosim ir žibančiomis lyg katės akimis. Iš po juodo ap- 
siausto, Kurį ji užsimetusi, styro plikos kaulėtos rankos; maišydama 
kunkuliuojantį savo jovalą, ji krankia, rėkauja per vėtros šėlą. 

Aš manau, mielas skaitytojau, kad ir tau, nors ir kažin koks bebai- 


44 


mis būtum, pamačius šitokį vaizdą, panašų į Rembranto ar Praga- 
riškojo Breigelio' paveikslą, įsikūnijusį gyvenime, plaukai atsistotų 
piestu. Bet tu negalėtum atplėšti savo žvilgsnio nuo mergaitės, įtrauktos 
į tuos velnio pramanus, ir elektros smūgis, nukrėtęs visus tavo nervus 
ir gyslas, žaibo greitumu įskeltų drąsią mintį — pasipriešinti toms pas- 
laptingoms ugnies rato jėgoms, ir joje nuskęstų tavo baimė, pati tą 
mintį sukėlusi. Tau atrodytų, kad pats esi vienas iš tų angelų sargų, 
kurio šaukiasi mirtinai įbauginta mergaitė, ir kad turi tuoj pat 
išsitraukti iš kišenės pistoletą ir be jokių kalbų tą senę nudėti! Tačiau 
paskubom svarstydamas tą žygį, garsiai sušuktum: „Ei!“ arba „Kas 
ten?!“ arba „Ką jūs ten darot?!“ Pašto vežikas staiga trankiai sutri- 
mituotų ragu, senė kudulkšt stačia galva įvirstų į savo verdantį jova- 
lą, ir viskas iš karto dingtų tirštuose garuose. Ar tu surastum mergaitę, 
nors ir karščiausiai jos ieškotum patamsyje, negaliu pasakyti, bet 
būtum niekais pavertęs tos senos bobos kerus ir pertraukęs užburtą 
ratą, kurio nelaisvėn buvo lengvabūdiškai patekusi Veronika. 

Tačiau nei tu, malonus skaitytojau, nei kas nors kitas nevažiavo 
ir nėjo tuo keliu rugsėjo dvidešimt trečiosios audringą, raganų kerams 
palankią naktį, ir Veronika turėjo kentėti prie katilo mirtiną baimę, 
kol visa ta velniava pasibaigs. Ji girdėjo, kaip aplinkui staugia, ūžia, 
kaip visokiausi koktūs balsai vienas per kitą mykia, gaga, bet nepra- 
vėrė akių, nes jautė, kad pamačiusi tas šlykštynes ir siaubūnus, kurie 
aplinkui zuja, gali išeiti iš proto. Senė liovėsi maišyti katilą, garai vis 
retėjo, skystėjo, galiausiai tik maža lyg spiritinės lempos liepsnelė ruseno 
katilo dugne. Tada senė suriko: 

— Veronika, mano mielas vaikeli, žiūrėk į dangų! Ką tu ten matai? 
Ką tu ten matai? 

Bet Veronika negalėjo atsakyti, nors jai ir atrodė, kad katile mai- 
šosi vartosi visokie neaiškūs padarai; kuo toliau, tuo ryškesnės darėsi 
figūros, ir staiga iš katilo gelmės iškilo studentas Anzelmas, meiliai 
žiūrėdamas į ją ir tiesdamas jai ranką. Tada ji garsiai sušuko: 

„— Ak, Anzelmas, Anzelmas! 

Senė greitai atsuko katilo čiaupą, ir žaižaruojantis metalas ėmė šnypš- 
damas, spragėdamas tekėti į mažą formą, senės po juo pastatytą. Bobšė 
pašoko. iš vietos, ėmė blaškytis aplinkui ir, bjauriai, laukiniškai kraipy- 
damasi, suklykė: 

— Darbas baigtas! Ačiu tau, sūneli! Gerai ėjai sargybą... Jis ateina! 
Papjauk, papjauk jį! 


' Piteris Breigelis jaunesnysis, Niderlandų tapytojas, pramintas Pragariškuoju 
dėl to, kad savo paveiksluose vaizdavo daugiausia pragarą. 

Ore kažkas smarkiai suūžė, tartum būtų leidęsis didžiulis erelis, plas- 
nodamas sparnais, ir kažkas siaubingu balsu suriko: 

— Ei, ei, valkatos! Nebėr čia ko! Nebėr čia ko! Greičiau namo! 

Senė staugdama parkrito, o Veronika apalpo. Kai atsipeikėjo, jau 
buvo diena, ji gulėjo savo lovoj, o Frencchen stovėjo greta su puoduku 
garuojančios arbatos ir kalbino: 

— Na sakyk, sesute, kas gi tau? Va daugiau kaip valanda stoviu čia, 
o tu guli lyg per karštinę be sąmonės, taip dūsauji, vaitoji, kad mums 
net pagaugai eina. Tėvas šiandien dėl tavęs praleido paskaitą ir netrukus 
ateis čia su ponu daktaru! 

Veronika tylėdama paėmė arbatą; ją geriant, baisūs šios nakties vaiz- 
dai vėl lyg gyvi iškilo prieš akis. 

„Nejaugi visa tai buvo tik siaubingas sapnas, kuris taip mane prikan- 
kino? Bet juk aš vakar vakare iš tikrųjų ėjau pas senę, juk vakar kaip 
tik buvo rugsėjo dvidešimt trečioji? Tikriausiai jau vakar buvau susir- 
gusi ir visa tai įsikalbėjusi, ir susirgau ne nuo ko nors kito, 0 nuo to 
amžino galvojimo apie Anzelmą ir apie tą keistą seną moteriškę, kuri 
apsišaukė Liza ir tik pasišaipė iš manęs.“ 

Frencchen, prieš tai išėjusi iš kambario, vėl grįžo, nešina visiškai 
permirkusiu Veronikos apsiaustu. 

— Tik tu pasižiurėk, sesele,— sako Ji, — kas nutiko tavo apsiaustui; 
matyt, audra naktį bus atplėšusi langą ir apvertusi kėdę, ant kurios jis 
gulėjo; pro langą turbūt ir į vidų bus priliję, nes apsiaustas visiškai 
šlapias. 

Veronikai tai labai prislėgė širdį, nes dabar ji aiškiai suprato, kad ne 
sapnas ją kankino, o kad ji iš tikrųjų buvo pas senę. Mergaitę apėmė 
baisi baimė, ir siaubo drebulys perbėgo visu kūnu. Mėšlungiškai vir- 
pėdama ji užsitraukė ant galvos antklodę; bet čia pajuto, kad kažkoks 
kietas daiktas spaudžia jai krūtinę, o kai čiuptelėjo ranka, jai pasirodė, 
kad tai medalionas; Frencchen su apsiaustu išėjus, Veronika išsitraukė 
tą daiktą ir pamatė, kad tai mažas apskritas labai nusvidintas metalinis 
veidrodukas. 

— Tai senės dovana, — guviai sušuko ji 1r pasijuto taip, tartum ugningi 
spinduliai būtų siūbtelėję iš veidrodžio ] krūtinę ir maloniai ją sušildę. 
Šaltą drebulį lyg ranka kas nuėmė, ir ją visą užliejo neapsakomas 
pasitenkinimo ir jaukumo jausmas. Ji negalėjo negalvoti apie Anzelmą, 
o kai stipriau sutelkė mintis, staiga iš veidrodžio jis ėmė jai meiliai 
šypsotis lyg koks gyvas miniatiūrinis portretas. Bet netrukus jai pasi- 
rodė, kad mato jau nebe atvaizdą, o patį studentą Anzelmą gyvą. Jis 
sėdi aukštame, keistai apstatytame kambaryje ir uoliai rašo. Veronika 
panoro prieiti prie jo, patapšnoti per petį ir užkalbinti: „Ponas Anzelmai, 

apsidairyk, juk aš čia!“ Bet to padaryti niekaip nesisekė, nes jį tartum 
siautė kažkoks šviesus ugnies srautas, o kai Veronika gerai gerai įsižiū- 
rėjo, tai pamatė apie jį tik dideles knygas paauksuotais kraštais. Pagaliau 
Veronikai pavyko pažvelgti Anzelmui į akis. Tada jis lyg ne iš karto 
ją prisiminė, bet galiausiai nusišypsojo ir sako: „Ak, tai jūs, mieloji pa- 
nele Paulman? Bet kodėl jūs mėgstate kartais apsimesti gyvačiuke?“ 
Veronika nesusitvardė ir garsiai nusikvatojo dėl tų žodžių; tuoj po to ji 
lyg iš gilaus miego atsibudo ir greitai paslėpė veidroduką, kai tik virstelėjo 
durys ir į kambarį įžengė konrektorius Paulmanas su daktaru Ekšteinu. 
Daktaras Ekšteinas tuoj priėjo prie lovos, giliai susimąstęs ilgai čiuopė 
Veronikos pulsą, o paskui tarė: „Na, na!“ Po to parašė receptą, dar 
kartą patikrino pulsą, vėl pratarė „Na, na!“ ir atsitraukė nuo pacientės. 
Tačiau iš tų daktaro Ekšteino „Na, na“ konrektorius Paulmanas niekaip 
negalėjo suprasti, kas gi Veronikai iš tikrųjų yra. 


AŠTUNTOJI VIGILIJA 


Palmių  biblioteka.— Vieno nelaimingo salamandro likimas.— Kaip 
juoda plunksna glamonėjo runkelį, o registratorius Herbrandas labai 
pasigėrė. 


Studentas Anzelmas jau daug dienų dirbo pas archyvarą Lindhorstą; 
tos darbo valandos buvo pačios laimingiausios jo gyvenime, nes tuo 
metu, liūliuojamas malonių garsų, guodžiančių Serpentinos žodžių, daž- 
nai net glamonėjamas tyliai praplaukiančių švelnių jos kvėpavimo gūsių, 
jis jautė dar niekada nepatirtą pasitenkinimą, neretai pakylantį ligi 
laimės viršūnės. Bet koks vargas, bet kokie smulkūs skurdžios jo bū- 
ties rūpesčiai dingo iš galvos, ir naujame gyvenime, patekėjusiame jam 
tartum skaistus saulės spindulys, jis suprato visus aukštesnio gyvenimo 
stebuklus, šiaip jau kėlusius jam nuostabą ir net siaubą. Nurašinėti sekėsi 
labai greitai, ir jam vis labiau atrodė, jog perkelia į pergamentą tik 
seniai jau pažįstamus brėžinius ir beveik neprivalo žvilgčioti į originalą, 
kad viskas išeitų kuo tiksliausiai. 

Išskyrus pietų metą, archyvaras Lindhorstas pasirodydavo tik retkar- 
čiais, bet visada ateidavo tą akimirką, kai Anzelmas baigdavo brėžti 
paskutinius kopijuojamo rankraščio ženklus; tada archyvaras paduodavo 
Jam kitą, pamaišydavo juoda lazdele rašalą, pakeisdavo vartotas plunksnas 

naujomis, aštriau nusmailintomis, ir tuojau pat nieko nesakęs išeidavo. 
Vieną dieną, kai Anzelmas sulig dvyliktuoju varpo dūžių jau buvo 
užlipęs laiptais prie durų, pro kurias paprastai įeidavo, rado jas užra- 
kintas, ir archyvaras Lindhorstas su savo nuostabiu, lyg blizgančiomis 
gėlėmis nusėtu ryto palaidiniu pasirodė iš kitos pusės. Jis garsiai sušuko: 

— Siandien prašom vidun pro čia, gerbiamas Anzelmai, nes mums 
reikia eiti į tą kambarį, kur mūsų laukia Bhogovotgitos žinovai. 

Jis žengė koridoriumi ir vedė Anzelmą per tuos pačius kambarius 
ir sales kaip ir pirmą sykį. 

Studentas Anzelmas vėl stebėjosi pasakišku sodo gražumu, bet dabar jau 
aiškiai matė, kad kai kurie keisti žiedai, kabantys ant tamsių krūmų, 
iš tikrųjų yra puošnūs, įvairiomis spalvomis tviskantys vabzdžiai; jie 
plasnojo sparneliais ir, sumišai sukdamiesi, šokdami, tartum glamonėjo 
straubliukais vienas kitą. O rožiniai ir Žžydrieji paukščiai, atvirkščiai, 
dabar buvo kvapios gėlės, ir aromatas, kurį jos skleidė, kilo iš jų taurelių 
tyliais maloniais garsais, kurie maišėsi į paslaptingus labai gailaus ilgesio 
sąskambius su tolimų fontanų čiurlenimu, su aukštų krūmų ir medžių 
šlamesiu. Paukščiai šaipūnai, kurie jį aną kartą taip erzino, elgėsi taip 
pat, vėl ėmė purpčioti jam apie galvą ir be paliovos savo plonais bal- 
seliais rėkti: „Ponas studente, ponas studente, neskubėkite taip, nes- 
poksokite taip į debesis, ko gero pargriūsit ir nosį persiskelsit! Cha-cha- 
cha! Ponas studente, apsisiauskit pudermanteliu — kūmas apuokas susuks 
jums tupe'.“ Ir tas paikas vapėjimas trūko tol, kol Anzelmas išėjo iš 
sodo. Archyvaras Lindhorstas pagaliau įžengė į žydrąjį kambarį. Por- 
tyro su auksiniu puodu nebebuvo; vietoj jų vidur kambario stovėjo viole- 
tiniu aksomu užtiestas stalas, ant jo — Anzelmui pažįstami darbo reik- 
menys, o priešais jį — tokiu pat aksomu aptrauktas krėslas. 

— Mielas pone Anzelmai,— tarė archyvaras Lindhorstas,— jūs Jau 
greitai ir visiškai tiksliai nukopijavote keletą rankraščių, ir aš tuo labai 
patenkintas; aš jumis visai pasitikiu; tačiau svarbiausias dalykas dar 
nepadarytas — reikia nurašyti arba, tikriau sakant, nupiešti dar keletą 
ypatingais ženklais parašytų kūrinių, kuriuos aš laikau šiame kambaryje 
ir kurie gali būti nurašinėjami tik vietoje. Todėl jūs toliau dirbsite čia, 
bet aš turiu jums pasakyti, kad tame darbe reikalingas kuo didžiausias 
atsargumas ir atidumas; netikslus brūkštelėjimas arba, gink dieve, rašalo 
dėmė, užtėkšta ant originalo, įstums jus į nelaimę. 

Anzelmas pastebėjo, kad iš palmių auksinių kamienų kyšo maži sma- 
ragdiškai žali lapai; archyvaras paėmė vieną jų, ir Anzelmas pamatė, kad 
iš tiesų tai pergamento ritinys; jį archyvaras išvyniojo ir patiesė priešais 


' Perukas su kuokštu plaukų ant viršugalvio (pranc.). 

vaikiną ant stalo. Anzelmas ilgai negalėjo atsistebėti jo keistai susipynu- 
siais ženklais ir, matydamas tokią daugybę taškų, brūkšnių, brūkšnelių, 
užraitų, kurie, rodos, vaizdavo čia augalus, čia gyvulius, čia dar ką, 
beveik suabejojo, ar galės juos tiksliai nukopijuoti. 

Dėl to smarkiai susimąstė. 

— Drąsiau, jaunikaiti! — sušuko archyvaras.— Jeigu tikrai tiki ir 
myli, Serpentina tau padės! — Jo balsas nuskambėjo lyg metalas, ir kai 
Anzelmas persigandęs pakėlė akis, archyvaras Lindhorstas stovėjo prie- 
šais toks pat karališkai didingas, kokį Anzelmas jį buvo matęs bibliotekos 
kabinete, atėjęs pirmą kartą. Anzelmas iš pagarbos buvo besiklaupiąs, 
bet archyvaras Lindhorstas staiga pakilo palmės stiebu aukštyn ir dingo 
tarp smaragdinių lapų. Studentas Anzelmas suprato, kad su juo kalbėjo 
dvasių kunigaikštis, kuris dabar pakilo į savo kabinetą, norėdamas gal- 
būt pasitarti su planetų atsiųstais spinduliais, kas turėtų atsitikti jam 
ir brangiajai Serpentinai. „Bet galimas daiktas ir tai,— galvojo toliau 
vaikinas,— kad jo laukia naujienos nuo Nilo ištakų, o gal apsilankė 
koks magas iš Laplandijos... O man dabar geriausia uoliai imtis darbo.“ 
Sulig ta mintim jis pradėjo tyrinėti nepažįstamus ženklus pergamente. Iš 
sodo aidėjo nuostabi muzika, aplinkui dvelkė maloniais saldžiais kvapais; 
girdėjo jis ir tų šaipūnų kikenimą, bet nebesuprato jų žodžių ir tuo buvo 
labai patenkintas. Kartais tartum sušlamėdavo smaragdiniai palmių 
lapai, tada per kambarį tarsi nuaidėdavo malonūs krištolo varpelių 
garsai, kuriuos Anzelmas pirmą kartą išgirdo tą lemtingą sekminių 
dieną po šeivamedžiu. Studentas Anzelmas, nuostabiai sustiprintas tų 
garsų ir šviesų, vis stipriau ir stipriau telkė dėmesį į pergamento antraštę 
ir netrukus tarsi iš vidaus išgirdo, kad tie ženklai negali reikšti nieko 
kita, kaip tik žodžius: „Apie salamandro santuoką su žaliąja gyvate.“ 
Staiga nuaidėjo stiprus tribalsis skardžių krištolo varpelių akordas. 

— Anzelmai, brangus Anzelmai! — nugirdo jis iš lapų, ir,— o stebuk- 
le! — palmės stiebu pamatė žemyn vinguriuojant žalią gyvatę. 

— Serpentina! Miela Serpentina! — sušuko Anzelmas, lyg patrakęs iš 
neapsakomo džiaugsmo, nes geriau įsižiūrėjęs pamatė, kad tai nuostabiai 
daili miela mergaitė, nuo kamieno žvelgianti į jį tamsiai mėlynomis, 
Jo širdyje visa laiką gyvomis akimis, pilnomis neapsakomo ilgesio. Atrodė, 
kad lapai leidžiasi žemyn, plečiasi, kur pažvelgsi — iš kamienų lenda 
dygliai, bet Serpentina taip mikliai raitosi, vinguriuoja tarp jų, kad jos 
įvairiomis spalvomis mirguliuojantis drabužis, dailiai prigludęs prie liekno 
kūno, niekur neužkliūva už palmės kamieno aštrumų ir dyglių. Ji 
atsisėdo šalia Anzelmo ant to paties krėslo, apkabino viena ranka ir 
taip priglaudė prie savęs, kad jis juto kvapą, dvelkiantį iš jos burnos, 
elektrinančią jos kūno šilumą. 

— Brangus Anzelmai,— pradėjo Serpentina,— dabar tu greitai būsi 
visiškai mano, savo tikėjimu iškovosi mane, ir aš atnešiu tau auksinį 
puodą, kuris mus abu padarys amžinai laimingus. 

— O mieloji Serpentina,— atsakė Anzelmas,— kai aš turėsiu tave, 
ar man rūpės kas nors kita? Jeigu tik tu būsi mano, aš pasirengęs 
galutinai pražūti tarp visų tų stebuklų ir keistenybių, kurių belaisvis 
esu nuo tos akimirkos, kai tave pamačiau. 

— Žinau,— kalbėjo toliau Serpentina,— kad visi tie nesuprantami ir 
stebuklingi dalykai, kuriais mano tėvas, kartais tik dėl savo įnorių, 
laiko tave apsupęs, glumina, kelia tau siaubą; bet dabar, tikiuos, to 
nebus, nes aš šią akimirką esu čia tik tam, kad iš pačių širdies gelmių 
kuo smulkiausiai nupasakočiau tau, brangus Anzelmai, viską viską, ką 
tik tau reikia žinoti, kad galėtum iki galo perprasti mano tėvą ir apskri- 
tai kuo aiškiausiai suvoktum visa tai, kas bent kiek liečia jį ir mane. 

Anzelmas pasijuto esąs taip visas apglėbtas tos jam tokios mielos ir 
brangios būtybės, kad tik drauge su ja galėjo kvėpuoti ir judėti: rodės, 
tik jos pulsas tvinksi jo gyslomis, tik jos nervais jaučia; atidžiai klausėsi 
kiekvieno jos žodžio, kuris smelkėsi ligi pat sielos gelmių ir lyg skaistus 
spindulys žiebė jame dangišką džiugesį. Anzelmas apkabino Serpentiną 
per liemenį, lieknesnį ir už liekną, bet tvaski jos drabužio medžiaga 
buvo tokia daili, tokia slidi, kad jam atrodė, jog Serpentina gali staigiu 
judesiu nesulaikomai išslysti iš jo rankų, ir vaikinas sudrebėjo nuo tos 
minties. 

— Ak, nepalik manęs, brangioji Serpentina,— nejučiomis sušuko 
Anzelmas, — tik tu mano gyvenimas! 

— Siandien būsim drauge tol,— atsakė Serpentina,— kol papasa- 
kosiu tau visa, ką tavo meilė gali padėti suprasti. Tad žinok, brangusis, 
kad mano tėvas yra kilęs iš nuostabios salamandrų' giminės ir kad mano 
gyvenimui davė pradžią jo meilė žaliajai gyvatei. Seniai seniai stebuklų 
šalyje, vardu Atlantidoje, viešpatavo galingas dvasių kunigaikštis Fos- 
foras, kuriam tarnavo gaivalų dvasios. Kartą tas salamandras, kurį jis 
labiausiai mylėjo (tai buvo mano tėvas), vaikštinėdamas po nuostabų sodą, 
kurį Fosforo motina buvo išdabinusi gražiausiomis savo dovanomis, 
išgirdo vieną aukštą leliją tyliai dainuojant: „„Užmerk akeles, kietai 
miegok, kol mano mylimasis, ryto vėjas, tave pažadins.“ Jis priėjo; 
paliesta jo ugningo kvapo, lelija praskleidė žiedlapius, ir jis pamatė 
lelijos dukrą, žalią gyvačiukę, snaudžiančią taurelėje. Salamandras 
karštai pamilo gražiąją gyvatę, pagrobė iš lelijos, ir veltui jos aromatai 
neapsakomomis aimanomis šaukėsi po visą sodą mylimos dukrelės. 


| š 5 Ša š . . 
Pagal viduramžių tikėjimus, salamandrai — ugnies dvasios. 

Salamandras nusinešė ją į Fosforo pilį ir maldavo jį: „Sutuok mane 
su mylimąja, nes ji turi būti mano visiems laikams.“ — „Beproti, ko 
tu reikalauji! — tarė dvasių kunigaikštis.— Žinok, kad lelija kadaise 
buvo mano mylimoji ir su manimi viešpatavo, bet kibirkštis, kurią aš 
į ją mečiau, buvo ją besunaikinanti, ir tik man nugalėjus juodąjį Sli- 
biną, kurį dabar žemės dvasios laiko grandinėmis surakintą, ji buvo 
išgelbėta; jos žiedlapiai liko pakankamai stiprūs kibirkščiai nulaikyti ir 
saugoti. O kai tu apkabinsi žaliąją gyvatę, tavo karštis sunaikins jos 
kūną, ir nauja būtybė, iš jo gimusi, paliks tave ir išlėks.“ Salamndras 
nepaklausė dvasių kunigaikščio įspėjimo; degdamas geismu, apkabino 
žaliąją gyvatę, ji tuoj pavirto pelenais, ir sparnuota būtybė, gimusi iš 
tų pelenų, nuplasnojo nuužė padangėn. Salamandras iš nevilties patrako, 
pasileido per sodą, svaidydamasis ugnimi ir liepsnomis, ir iš įniršio taip 
Jį siaubė, niokojo, kad gražiosios gėlės ir žiedai nudegę smuko žemėn, 
ir jų vaitojimo buvo visur pilna lig pat dangaus. Labai supykęs dvasių kuni- 
gaikštis kietai čiupo salamandrą ir pasakė: „Išsišėlo tavo ugnis, užgeso 
tavo liepsnos, apako tavo spinduliai! Krisk sau pas žemės dvasias, tegul 
jos ten šaiposi iš tavęs, tegul erzina ir laiko nelaisvėje tol, kol vėl įsidegs 
tavo ugnis ir spinduliais prasiverš aukštyn iš žemės kartu su tavimi kaip 
su nauja būtybe.“ Vargšas salamandras nugarmėjo užgesęs žemėn, bet 
tuoj pasirodė sena niurzgli žemės dvasia, Fosforo sodininkė, ir sako: 
„Valdove, kas turėtų daugiau šiuo salamandru skųstis negu aš! Argi ne 
aš visas tas gražiąsias gėles, kurias jis sudegino, savo gražiausiais metalais 
išdabinau? Argi ne aš puoselėjau prižiūrėjau jų daigus ir išeikvojau 
jiems tokią daugybę gražių spalvų? Ir vis dėlto man gaila to vargšo 
salamandro: juk jį tik meilė, kurios galią ir tu pats, o valdove, ne sykį 
esi patyręs, įstūmė neviltin, dėl jos jis tą sodą nuniokojo... Atleisk jį 
nuo tos sunkios bausmės!“ — „Dabarčiai jo ugnis užgeso,— atsiliepė 
dvasių kunigaikštis, — bet kai ateis laikas, kada gamtos kalba išsigimusiai 
žmonių kartai taps nebesuprantama, kada gaivalų dvasių, uždarytų savo 
sferose, balsai tik iš tolo dusliais atgarsiais kalbės žmogui, kada jam, 
atitrukusiam nuo harmonijos rato, tik begalinis ilgesys duos miglotą 
žinią apie tą nepaprastai gražią karalystę, kurioje jam buvo leista gy- 
venti kadaise, kai tikėjimas ir meilė dar buvo nesvetimi jo sielai, — tuo 
nelaimingu laiku iš naujo įsižiebs šito salamandro ugnis, bet jis išaugs 
tik iki žmogaus ir, žengęs į jo skurdžią būtį, turės kęsti visus jos vargus. 
Vis dėlto jam išliks ne vien pirmapradės jo būties prisiminimas; atgims 
ir jo šventa harmonija su visa gamta, jis vėl supras jos stebuklus ir 
broliškų dvasių galia iš naujo paklus jo valiai. Lelijos kere jis vėl 
aptiks žaliąją gyvatę, ir jų santuokos vaisius bus trys dukterys, kurios 
rodysis žmonėms savo motinos pavidalu. Pavasariais jos keros tamsiame 

šeivamedžio krūme ir skardens savo maloniais krištolo balseliais. Ir 
jeigu tada, tuo skurdžiu, vargingu dvasinio atbukimo ir užkietėjimo laiku, 
atsiras Jaunikaitis, kuris išgirs jų giesmę, ir viena iš tų gyvačiukių paž- 
velgs savo kerinčiomis akutėmis, o tas žvilgsnis pažadins jį ilgėtis tolimo 
nuostabaus pasaulio, į kurį jis galės drąsiai pakilti, jeigu tik nusimes 
nedorybės naštą, jeigu pamildamas gyvatę, ims karštai tikėti gamtos 
stebuklais, taip pat ir savo gyvenimu tarp jų, tai ta gyvatė taps jo. Tačiau 
tik atsiradus trims tokiems jaunikaičiams ir susituokus su trimis dukte- 
rimis, salamandras galės nusimesti sunkią savo naštą ir grįžti pas savo 
brolius.“ — „Leiski man, valdove,— tarė žemės dvasia,— padovanoti 
toms trims dukterims po daiktą, kuris papuoš jų ir jų vyrų gyvenimą. 
Kiekviena gaus po puodą iš gražiausio, kokį tik aš turiu, metalo; aš 
Jį nusvidinsiu spinduliais, paimtais iš deimanto; tegul jo blizgesyje akinamu 
gražumu atsispindi nuostabioji mūsų karalystė, tokia, kokia ji dabar — 
harmoninga su savo gamta, o sutuoktuvių akimirką iš jo vidaus tegu 
išauga raudonoji lelija, kurios amžinas žiedas savo nuostabiu kvapu 
glamonės ištikimąjį jaunikaitį. Netrukus tas vaikinas supras lelijos kalbą 
ir mūsų karalystės stebuklus ir pats su savo mylimąja gyvens Atlantidoje.“ 

— Dabar tu jau žinai, mielas Anzelmai, kad mano tėvas ir yra tas sala- 
mandras, apie kurį aš tau pasakojau. Būdamas aukštesnės prigimties, 
jis vis dėlto turėjo paklusti smulkmeniškiems paprasto gyvenimo varžtams, 
o iš to ir kyla nereti piktdžiugiški jo įnoriai, kuriais jis kai ką erzina. 
Jis dažnai sakydavo man, kad tos dvasinės savybės, kurias tada dvasių 
kunigaikštis Fosforas iškėlė kaip sąlygą susituokti su manimi ir mano 
seserimis, dabar esančios apibūdinamos posakiu, kuriuo labai dažnai 
nevykusiai piktnaudžiaujama,— tos savybės esą vadinamos vaikiška poe- 
tine siela. Tokią sielą dažniausiai turį jaunikaičiai, kuriuos dėl per di- 
delio jų būdo tiesumo ir dėl to, kad jiems labai trūksta vadinamojo 
pasaulietinio išprusimo, minia išjuokianti. Ak, brangus Anzelmai! Tu 
juk supratai po šeivamedžio krūmu mano giesmę, mano žvilgsnį, 
tu myli žaliąją gyvatę, tu tiki manimi ir nori būti mano amžinai! Gra- 
žioji lelija išaugs iš auksinio puodo ir išskleis savo žiedą, ir mudu su- 
sijungę laimingai gyvensim Atlantidoje! Bet aš negaliu nuo tavęs nus- 
lėpti, kad žiaurioje kovoje su salamandrais ir žemės dvasiomis juodasis 
slibinas buvo ištrūkęs ir nušvilpęs oru. Tiesa, Fosforas jį vėl sukaustė, 
bet iš tų juodųjų plunksnų, kurios kovojant nudulkėjo žeme, išaugo 
nemaža piktųjų dvasių, kurios visur priešinasi salamandrams ir žemės 
dvasioms. Toji moteriškė, kuri taip tavęs, brangus Anzelmai, nekenčia 
ir kuri — o mano tėvas tai gerai žino — stengiasi užvaldyti auksinį 
puodą, atsirado pasaulyje dėl to, kad vienas toks plunksnigalis, iškritęs 
iš slibino sparno, pamilo kažkokią šunropę. Ji žino savo kilmę ir savo galią, 

nes iš sukaustyto slibino vaitojimo ir traukulių jai išaiškėja kai kurios 
stebuklingų žvaigždžių konfigūracijų paslaptys, ir ji stengiasi visomis 
priemonėmis iš išorės veikti vidų, o mano tėvas kovoja su ja žaibais, 
blyksniais iš jo salamandriškojo vidaus. Ji renka visus priešiškus pradus, 
glūdinčius kenksmingose žolėse ir nuodinguose gyviuose, ir, maišydama 
juos esant palankioms žvaigždžių konfigūracijoms, sukelia nemaža piktų 
burtų, kurie siaubu ir baime sukausto protą ir pajungia žmogų tiems 
demonams, kurių priperėjo pralaimėdamas kovą slibinas. Saugokis tos 
senės, brangus Anzelmai, ji tavo priešas, nes paprastas ir tyras tavo 
vaikiškas būdas jau ne sykį sunaikino piktus jos burtus. Būk man išti- 
kimas, būk ištikimas, greitai pasieksi tikslą! 

— O manoji Serpentina! — sušuko studentas Anzelmas.— Kaip aš 
galėčiau tavęs atsižadėti! Kaip galėčiau tavęs amžinai nemylėti! 

Lūpas nutvilkė bučinys, ir Anzelmas tartum iš gilaus miego pabudo; 
Serpentina buvo dingusi, laikrodis mušė šešias, ir vaikinui sudrebėjo 
širdis, kad jis visiškai nieko nenukopijavo; susirūpinęs, ką pasakys archy- 
varas, pasižiūrėjo į lakštą, ir — o stebukle! — paslaptingojo rankraščio 
nuorašas sėkmingai baigtas, ir Anzelmas, atidžiau įsižiūrėjęs į ženklus, 
patikėjo, kad nurašė Serpentinos pasakojimą apie jos tėvą, stebuklų 
šalies Atlantidos dvasių kunigaikščio Fosforo numylėtinį. Tuo metu įėjo 
archyvaras Lindhorstas, apsivilkęs šviesiai pilku apsiaustu, su skrybėle ant 
galvos, su lazda rankoje; jis pasižiūrėjo į Anzelmo prirašytą pergamentą, 
patraukė didelį šniūkį tabako ir šypsodamas tarė: 

— Taip ir maniau! Na, štai jums speciestaleris, ponas Anzelmai, 
ir eime dabar į Linkes Badą! Neatsilikit! 

Archyvaras sparčiai žengė per sodą, kuriame tvyrojo toks triukšmingas 
giedojimas, švilpavimas, čiauškėjimas, kad studentas Anzelmas net apdujo 
ir dėkojo dangui, kai pagaliau atsidūrė gatvėje. Vos nužengę keletą 
žingsnių, jiedu sutiko registratorių Herbrandą, kuris mielai prie jų 
prisijungė. Ties miesto vartais visi trys prisikimšo pypkes; registratorius 
Herbrandas pasiskundė nepasiėmęs skiltuvo, tada archyvaras Lindhorstas 
nepatenkintas sušuko: 

— Kokio čia skiltuvo! Štai jums tos ugnies, kiek tik norit! — Jis ėmė 
pliaukšėti pirštais, ir iš jų pasipylė kibirkštys, nuo kurių kaipmat užsidegė 
pypkės. 

— Žiūrėkit, koks cheminis fokusas, — stebėjosi registratorius Her- 
brandas, o studentas Anzelmas viduje virptelėjo pagalvojęs apie sala- 
mandrą. 

Linkes Bade registratorius Herbrandas, šiaip jau geros širdies ir 
ramus žmogus, išgėrė tiek daug stipriojo alaus, kad net ėmė kvarkiančiu 
tenoru traukti studentiškas dainas ir kiekvieną karščiuodamasis klausinėti, 

draugas jis jam ar ne, ir pagaliau studentas Anzelmas turėjo vesti jį 
namo; archyvaras Lindhorstas jau seniai buvo išėjęs. 


DEVINTOJI VIGILIJA 


Kaip studentas Anzelmas atėjo šiek tiek į protą.— Punšo kompanija.— 
Kaip studentas Anzelmas palaikė konrektorių Paulmaną apuoku, o šis 
dėl to supyko.— Rašalo dėmė ir jos pasekmės. 


Visi tie keisti ir nuostabūs dalykai, su kuriais studentas Anzelmas 
kasdien susidurdavo, visiškai atplėšė jį nuo įprastinio gyvenimo. Nebe- 
simatydavo nė su vienu savo draugu ir kas rytas nekantraudamas lauk- 
davo dvyliktos valandos, kuri atverdavo jam rojų. Ir vis dėlto, nors visa 
siela buvo užsiėmęs mieląja Serpentina ir fėjų karalystės stebuklais pas 
archyvarą Lindhorstą, negalėjo kartkartėmis netyčia nepagalvoti apie 
Veroniką; kai kada jam pasirodydavo, kad ji ateina ir rausdama prisi- 
pažįsta, kaip nuoširdžiai jį myli ir trokšte trokšta išplėšti iš tų pamėklių, 
kurios tik erzina jį, šaiposi iš jo. Neretai jis pasijusdavo taip, tarsi 
kokia svetima, staiga užgriūnanti jėga neatsispiriamai trauktų prie pa- 
mirštos Veronikos, ir jis turėtų eiti paskui ją, kur tik ji nori, lyg būtų 
grandine prie tos mergaitės prirakintas. Kaip tik naktį po to, kai pirmą 
kartą pamatė Serpentiną nepaprastai dailios mergelės pavidalu ir kai 
jam paaiškėjo salamandro santuokos su žaliąja gyvate paslaptis, Veronika 
pasirodė jam akyse gyviau negu bet kada, taip gyvai, kad tik atsikėlęs 
suprato ją sapnavęs, o ligi tol nė kiek neabejojo, kad Veronika iš tikrųjų 
buvo pas jį ir gilaus skausmo pilnais žodžiais, smigte smingančiais į 
širdį, skundėsi, girdi, jis nuoširdžią jos meilę aukojąs fantastiškiems 
reiškiniams, kurie dar įstums jį nelaimėn ir pražūtin. Veronika buvo 
meilesnė negu bet kada, sunku buvo išmesti ją iš galvos; tokia būsena 
buvo jam tikra kankynė, jis vylėsi nuo jos išsigelbėsiąs rytiniu pasivaikš- 
čiojimu. Slapta magijos jėga jį nutempė prie Pirnos vartų, jau buvo 
besukąs į šalutinę gatvę, tik iš paskos atpūkšėjo konrektorius Paulmanas 
ir garsiai sušuko: 

— Ei, ei! Gerbiamas pone Anzelmai! Amice! Amice!! Sakykit, dėl 
dievo, kurgi jūs dingot? Visai nebesirodot. Ar žinot, kad Veronika karštai 
trokšta dar sykį su jumis padainuoti? Na tad eime, juk pas mane ėjot! 

Studentas Anzelmas noromis nenoromis nuėjo su konrektoriumi. Žen- 
giančius vidun juos pasitiko Veronika, taip švariai ir tvarkingai apsitai- 
siusi, kad konrektorius Paulmanas nustebęs paklausė: 

— Ko tokia išsipusčiusi, negi svečių lauki? O aš lyg tyčia ir atvedu 
štai poną Anzelmą! 

Pagarbiai ir meiliai bučiuodamas Veronikai ranką, Anzelmas pajuto 
lengvą spustelėjimą, kuris lyg ugnies banga nuvilnijo jo nervais. 

Veronika buvo tokia linksma, tokia meili, ir kai tik Paulmanas išėjo 
į savo kabinetą, visokiais vylingais pokštais, išdykvimais Anzelmą taip 
išjudino, kad šis visiškai pamiršo drovumą ir galiausiai ėmė gaudytis po 
kambarį su dūkstančia mergaite. Bet negrabumo demonas vėl pakišo 
koją, jis atsitrenkė į stalą, ir daili Veronikos siuvamoji dėžutė nukrito 
žemėn. Anzelmas pakėlė ją; viršelis buvo atšokęs, ir iš jos vaikinui blyks- 
telėjo į akis mažas apskritas metalinis veidrodėlis, į kurį jis ėmė su dideliu 
malonumu žiūrėti. Veronika tykiai prisėlino iš užpakalio, uždėjo ranką 
ant jo dilbio ir, stipriai glausdamasi, taip pat įsispoksojo jam per petį į 
tą veidroduką. Anzelmas pasijuto taip, lyg jo viduje būtų prasidėjusi 
kova: mintys, vaizdai čia rodėsi, čia vėl nyko — štai archyvaras Lindhor- 
stas — Serpentina — žalioji gyvatė. Pagaliau ta maišatis aprimo, ir jis 
ėmė viską dorai suvokti. Anzelmui dabar pasidarė aišku, kad jis nuolat 
galvojo tik apie Veroniką, kad ir vaizdinys, kuris jam vakar žydraja- 
me kambaryje stojo prieš akis, taip pat buvo ne kas kita kaip Veronika, 
ir kad fantastišką istoriją apie salamandro santuoką su žaliąja gyvate jis 
tik rašė, bet anaiptol ne kas nors jam ją pasakojo. Jis pats stebėjosi 
tokiu savo svaičiojimu ir tiesiog pateisino jį ta savo egzaltuota dvasine 
būkle, kurią sukėlė meilė Veronikai, taip pat darbu pas archyvarą Lind- 
horstą, kurio kambariuose dar taip keistai kvepia. Dabar jis nuoširdžiai 
Juokėsi, kad taip paikai vaizdavosi esąs įsimylėjęs gyvačiukę, o slap- 
tąjį archyvarą, tokios aukštos padėties žmogų, galėjęs palaikyti sala- 
mandru. 

— "Taip, taip, tai Veronika! — tarė jis garsiai ir pasukęs galvą tiesiai 
pažvelgė Veronikai į žydras akis, švytinčias meile ir geismu. 

Gilus „ak“ išsprūdo iš jos lūpų, kurios tą pat akimirką karštai susiliejo 
su jo lūpomis. 

— O, koks aš laimingas! — atsiduso susižavėjęs studentas.— Apie 
ką vakar tik svajojau, šiandien jau tampa tikrove. 

— Ir tu iš tiesų vesi mane, kai tapsi rūmų tarėju? — paklausė Veronika. 

— O kaipgi kitaip! — atsakė studentas Anzelmas. 

Tuo metu girgžtelėjo durys ir įėjo konrektorius Paulmanas sakydamas: 

— Na, brangus pone Anzelmai, šiandien aš jūsų taip be niekur nieko 
neišleisiu; malonėkit paragauti mūsų sriubos, o paskui Veronika paruoš 

mums puikios kavos, kurią gersime drauge su registratoriumi Herb- 
randu,— jis žadėjo šiandien ateiti. 

— Ak, gerasis  konrektoriau,— atsakė studentas  Anzelmas,— 
argi jūs nežinot, kad aš turiu eiti pas archyvarą Lindhorstą nura- 
šinėti? 

— Nagi žvilgtelėkit, amice! — tarė konrektorius Paulmanas, atkišęs 
jam savo kišeninį laikrodį, rodantį pusę pirmos. 

Studentas Anzelmas dabar pamatė, kad eiti pas archyvarą Lindhors- 
tą jau per vėlu, ir labai mielai pakluso konrektoriaus pageidavimui, 
nes tai jam leido tikėtis, jog kiaurą dieną matys Veroniką, vogčiomis 
sugaus ne vieną meilų jos žvilgsnį, patirs ne vieną švelnų rankos spus- 
telėjimą ir ko gero dar bučinį laimės. Štai kokie dideli dabar pasidarė 
studento Anzelmo norai, ir jo nuotaika tuo labiau giedrėjo, kuo labiau 
tvirtėjo įsitikinimas, kad greitai išsilaisvins iš tų fantastiškų svaičiojimų, 
kurie iš tikrųjų galėtų ilgainiui paversti jį visišku pakvaišėliu. Registra- 
torius Herbrandas tikrai atėjo po pietų; kai kava buvo paduota ir jau 
sutemo, jis, šypsodamas ir džiugiai trindamas rankas, leido suprasti 
šio to atsinešęs, kas, gražių Veronikos rankelių sumaišyta ir kaip reikiant 
suformuota, paskui tuoj sunumeruota ir surubrikuota, galį tokį šaltą 
spalio vakarą suteikti jiems visiems nemaža malonumo. 

— Tad duokite greičiau šen tą paslaptingą daiktą, jeigu jau atnešėt, 
brangus registratoriau,— sušuko konrektorius Paulmanas. 

Registratorius Herbrandas įkišo ranką į gilią savo ilgo švarko kišenę 
ir pirmiausia ištraukė butelį arako', kelias citrinas ir galiausiai cukraus. 
Nespėjo praeiti nė pusės valandos, ir ant Paulmano stalo jau garavo 
nuostabus punšas. Veronika pilstė gėrimą, o draugai apie šį bei tą šiltai 
ir linksmai šnekučiavosi. Bet kai tik studentui Anzelmui to papildomo 
gėrimo stiprumas mušė į galvą, vėl ėmė vaidentis visos tos keistenybės 
ir stebuklai, kuriuos neseniai buvo patyręs. Jis vėl matė archyvarą, vilkintį 
savo damastiniu ryto palaidiniu, kuris žėrėjo lyg fosforas; matė žydrąjį 
kambarį, auksinius palmių kamienus, jam vėl ėmė atrodyti, kad vis dėlto 
turįs tikėti Serpentina — viduje kažkas ūžė, bruzdėjo. Veronika padavė 
jam stiklą punšo, kurį imdamas jis truputėlį palietė jos ranką. „Serpen- 
tina! Veronika!“, atsiduso pats sau. Vaikinas vėl pasinėrė į savo mintis, 
bet registratorius Herbrandas garsiai sušuko: 

— Keistas, niekam neįkandamas senis tas archyvaras Lindhorstas! — 
Na, į jo sveikatą! Susidaužkim, ponas Anzelmai! 

Studentas Anzelmas staiga pabudo iš savo svajų ir, dauždamasis su 
registratoriumi Herbrandu, pasakė: 


' Spiritinis ryžių arba palmių gėrimas. 

— Taip yra dėl to, didžiai gerbiamas registratoriau, kad ponas archy- 
varas Lindhorstas iš tiesų yra salamandras, iš įniršio nuniokojęs dvasių 
kunigaikščio Fosforo sodą už tai, kad jį paliko žalioji gyvatė. 

— Kaip kaip? — paklausė konrektorius Paulmanas. 

— Taip taip, — nesiliovė studentas Anzelmas, — už tai jis dabar ir turi 
būti karaliaus archyvaru ir manytis čia, Drezdene, su trimis savo dukte- 
rimis, kurios, beje, irgi yra tik mažos žalsvaauksės gyvačiukės; dažnai 
Jos šildosi prieš saulę šeivamedžio kere, vylingai dainuoja ir lyg sirenos 
vilioja jaunuolius. 

— Ponas Anzelmai, ponas Anzelmai! — sušuko konrektorius Paul- 
manas.— Jums galvoje negerai, ar ką? Kokius niekus, dėl dievo, jūs 
čia tauškiate? 

— Jis teisybę sako,— užsistojo registratorius Herbrandas,— tas nevi- 
donas archyvaras yra prakeiktas salamandras; jis įskelia pirštais žiežirbas, 
kurios pradegina švarką lyg deganti pintis.— Taip taip, brolyti Anzelmai, 
tu tiesą sakai, ir kas tuo netiki, tas mano priešas! — Sulig tais žodžiais 
registratorius Herbrandas taip trenkė kumštimi į stalą, kad stiklai su- 
žvangėjo. 

— Registratoriau, ar pašėlot! — suriko įdūkęs konrektorius.— Ponas 
studijozai, ponas studijozai, ką jūs čia dabar vėl prasimanėt? 

— Ak! — atsakė studentas,— juk ir jūs, ponas konrektoriau, esate tik 
paukštis — paprastas apuokas, kuris suka tupe. 

— Ką? Aš paukštis, aš apuokas, kirpėjas? — šaukė įpykęs konrek- 
torius.— Jums, ponaiti, galvoj pasimaišė, pasimaišė! 

— Bet senė jam dar užsisės ant sprando, — sušuko registratorius Her- 
brandas. 

— Taip taip, ta senė galinga,— pritarė studentas Anzelmas, — nors 
ir žemos kilmės, nes jos tėvelis tik iš sparno išdulkėjęs plunksnigalis, 
o mama — niekinga šunropė, o už savo galią ji daugiausia turi būti 
dėkinga visokiausiems piktiems gaivalams — niekingiems šunsnukiams, 
kurie būriuojasi apie ją. 

— Tai šlykštus šmeižtas! — sušuko Veronika pykčiu žaibuojančiomis 
akimis.— Senoji Liza — išmintinga moteris, o Juodasis katinas — tai ne 
koks piktas padaras, o išsilavinęs, puikiausių manierų jaunikaitis ir jos 
cousin germain!. 

— Ar gali tasai salamandras ėsti, neapsisvilindamas barzdos ir taip 
negarbingai galo nepasidarydamas? — paklausė registratorius  Her- 
brandas. 

— Ne, ne! — suriko studentas Anzelmas.— Nei dabar, nei kada nors 

jam taip neatsitiks; ir žalioji gyvatė myli mane todėl, kad esu vaikiškos 
sielos ir pažvelgiau Serpentinai į akis. 

— Jas katinas išdraskys,— sušuko Veronika. 

— Salamandras... tas salamandras visus jis priveiks, visus! — užbliovė 
konrektorius Paulmanas, nebesitverdamas pykčiu.— Bet ar aš ne bep- 
rotnamyje? Ar aš pats ne beprotis? Kokią nesąmonę čia dabar lep- 
telėjau? Taip, ir man jau nebe visi namie, nebe visi. — Vos tai ištaręs, 
konrektorius Paulmanas pašoko iš vietos, nusiplėšė peruką nuo galvos 
ir taip sviedė į lubas, kad sumaigytos garbanos net suvaitojo ir išsileisdamos 
pridulkino kambarį pudros. 

Tada studentas Anzelmas ir registratorius Herbrandas čiupo nuo 
stalo punšo dubenį, stiklus ir ėmė džiugiai šūkaudami svaidyti į lubas — 
šukės tik žiro džergždamos aplinkui. 

— Vivat' salamandras, pereat“, pereat senė! Sudaužykit tą metalinį 
veidrodį! Iškabinkit tam katinui akis! Paukšteliai, paukštužėliai, šen iš 
dangaus! Au, au, salamandrai! 

Taip rėkė, šūkavo visi trys vienas per kitą lyg apsėsti. Frencchen 
išbėgo kūkčiodama, o Veronika iš širdies skausmo ėmė inkšti parkritus 
ant sofos. Bet štai atsidarė durys, viskas iš karto nutilo, ir vidun įėjo 
mažas žmogutis su pilku apsiaustu. Jo veidas buvo baisiai orus, o 
ypač krito į akis kumpa, turbūt dar niekur nematyta nosis, ant kurios 
kybojo dideli akiniai. Be to, jis ir peruką dėvėjo tokį keistą, kad šis 
atrodė greičiau panašus į plunksnų kepurę. 

— Labas vakaras, — sušvogždė tas juokingas vyrukas.— Čia aš tik- 
riausiai rasiu studentą poną Anzelmą? Leiskite perduoti jums pono 
archyvaro Lindhorsto pagarbą, taip pat apgailestavimą, kad veltui 
šiandien laukė pono Anzelmo, ir dar jo vardu gražiai paprašyti, kad rytoj 
nepraleistumėt įprastos valandos.— Sulig tais žodžiais žmogelis apsisuko 
ir išėjo pro duris, ir tada visi suprato, kad tas orusis vyrukas — tiesiog 
paprasčiausia pilkoji papuga. 

Konrektorius Paulmanas ir registratorius Herbrandas prapliupo juo- 
kais, nuo kurių net kambarys drebėjo, tuo tarpu Veronika verkšleno 
ir vaitojo neapsakomo sielvarto draskoma, o studentą Anzelmą pagavo 
beprotiškas siaubas, ir jis, nė pats nebesižinodamas kaip, šoko pro duris 
lauk ir pasileido gatvėmis. Nežinia kaip atitiko savo buveinę, susirado 
savo kambarėlį. Netrukus prieš jį iškilo Veronika, taikiai ir draugiškai 
nusiteikusi ji paklausė, ko jis pasigėręs ją taip prigąsdino, ir patarė pa- 
sisaugoti, Kad vėl neapniktų naujos fantazijos, kai dirbs pas archyvarą 
Lindhorstą. „Labanakt, labanakt, mielas drauguži“, — tyliai sušnibždėjo 

Veronika ir vos juntamai pabučiavo į lūpas. Jis norėjo apkabinti ją, 
bet vaizdinys išnyko, ir Anzelmas pabudo linksmas ir sustiprėjęs. Dabar 
jis pats nuoširdžiai juokėsi iš punšo gėrimo padarinių, o kai pagalvojo 
apie Veroniką, visą jį užplūdo tikrai malonus jausmas. „Jai vienai, — 
tarė pats sau,— turiu būti dėkingas, kad atsikračiau tų paikų savo svai- 
čiojimų. Iš tikrųjų, man klojosi ne ką geriau kaip tam, kuris tarėsi 
esąs stiklinis, arba tam, kuris nėjo iš kambario bijodamas, kad jo vištos 
nesulestų, nes buvo įsikalbėjęs esąs miežio grūdas. Kai tik tapsiu rūmų 
tarėju, nieko nelaukdamas vesiu madmuazelę Paulman ir būsiu lai- 
mingas.“ Ir paskui, vidurdienį, eidamas per archyvaro Lindhorsto sodą, 
vaikinas niekaip negalėjo atsistebėti, kaip jam galėjo visa tai anksčiau 
atrodyti taip keista ir paslaptinga. Dabar jis matė tik paprastus vazoninius 
augalus — visokius snapučius, mirtų kerus ir kitus panašius dalykus. 
Vietoj blizgančių margų paukščių, kurie anksčiau jį erzindavo, purp- 
čiojo šen bei ten keletas žvirblių, kurie ėmė nesuprantamai ir nemaloniai 
čirškenti, kai tik pastebėjo Anzelmą. Žydrasis kambarys dabar atrodė taip 
pat visiškai kitoks, ir Anzelmas nesuprato, kaip akinantis žydrumas ir 
nenatūralūs auksiniai palmių stiebai su beformiais blizgančiais lapais 
nors akimirką jam galėjo patikti. Archyvaras pasižiūrėjo į jį su tąja jam 
taip būdinga ironiška šypsena ir paklausė: 

— Na tad kaip vakar patiko tas punšas, brangus Anzelmai? 

— Aa, tikriausiai jums ta papūga, — buvo beatsakąs visiškai susigėdęs 
studentas Anzelmas, bet užsikirto, nes vėl pagalvojo, kad ir papūgos 
pasirodymas, matyt, buvo tik suglumusių juslių apgavystė. 

— Ė, aš ir pats buvau jūsų draugijoje, — paprieštaravo archyvaras 
Lindhorstas.— Argi jūs manęs nematėt? Bet nuo tų patrauklių išdaigų, 
kurias jūs krėtėt, aš vos vos nenukentėjau; mat dar tebesėdėjau dube- 
nyje tą akimirką, kai registratorius Herbrandas čiupo jį, norėdamas 
tėkšti į lubas, ir aš turėjau greitai nešdintis į konrektoriaus pypkę. 
Na, adieu, ponas Anzelmai! Dirbkite stropiai, aš ir už praleistą vaka- 
rykštę dieną mokėsiu speciestalerį, nes jūs ligi šiol šauniai dirbot. 

„Ir kaip archyvaras gali tauzyti tokias paikystes?“ — pagalvojo stu- 
dentas Anzelmas, sėsdamas prie stalo kopijuoti rankraščio, kurį archy- 
varas, kaip paprastai, buvo paklojęs jam priešais. Bet ištiestame pergamente 
Anzelmas pamatė tokią gausybę keistų, ištisai susipynusių Zigzagų, nuo 
kurių akys, nerasdamos jokio atramos taško, raibte raibo, ir jam pasirodė 
vargu ar įmanoma visa tai tiksliai nurašyti. Iš pirmo žvilgsnio visas 
pergamentas atrodė kaip tankiai gyslotas marmuras arba samanų išraiz- 
gytas akmuo. Vis dėlto jis norėjo pabandyti ir ramiai pasimirkė plunksną, 
bet rašalas niekaip nenorėjo nuo jos tekėti; iš nekantrumo jis krestelėjo 
plunksną ir — o dangau! — didelis rašalo lašas užtiško ant patiesto or1- 

ginalo. Švilpdamas, šnypšdamas šovė žydras žaibas iš dėmės ir nusirangė 
su trenksmu per kambarį ligi pat lubų. Iš sienų pasruvo tiršti garai, 
lapai sušlamo lyg audros plakami, o iš jų ėmė kyščioti žemyn mirgu- 
liuojantys ugniniai driežai, jie padegė garus, ir liepsnos spragsėdamos 
pradėjo ristis kūliais aplink Anzelmą. Auksiniai palmių kamienai virto 
milžiniškomis gyvatėmis, kurios su šaižiu metaliniu trenksmu susidaužė 
šlykščiomis galvomis ir apvijo Anzelmą žvynuotais kūnais. „Beproti, 
atkentėk bausmę už tai, ką su tokiu akiplėšišku lengvabūdiškumu pri- 
darei!“ — baisiu balsu suriko vainikuotas salamandras, lyg akinantis 
spindulys pasirodęs liepsnose viršum gyvačių, iš kurių žiojinčių nasrų 
ant Anzelmo pasipylė ištisi ugnies kriokliai, ir jam rodėsi, kad tie 
degantys srautai apie jį tankėja, virsta kieta šalta kaip ledas mase. 
Anzelmo sąnariai vis labiau ir labiau traukdamiesi sustiro, ir jis neteko 
sąmonės. Kai atsipeikėjo, negalėjo ne tik paeiti, bet nė pakrutėti — iš 
visų pusių tartum supo kažkoks blizgus kietas švytėjimas, su kuriuo su- 
sidurdavo, kai tik mėgindavo pakelti ranką ar kaip kitaip sujudėti. Ak, 
jis gi tūno aklinai užkimštame stiklo butelyje, stovinčiame ant didžiulio 
stalo archyvaro Lindhorsto bibliotekoje. 


DEŠIMTOJI VIGILIJA 


Studento Anzelmo kančios stikliniame butelyje.— Laimingas mokinių 
ir praktikantų gyvenimas.— Mūšis archyvaro Lindhorsto bibliotekoje.— 
Salamandro pergalė ir studento Anzelmo išlaisvinimas. 


Aš visai pagrįstai abejoju, kad tu, palankus skaitytojau, būtum kada 
nors buvęs užkimštas stikliniame butelyje, nebent koks gyvas kaprizingas 
sapnas būtų tau tokią išdaigą iškrėtęs. Jeigu taip yra buvę, tai tu iš 
tikrųjų nuoširdžiai užjausi vargšą studentą Anzelmą dėl tokio keblesio;: bet 
jeigu nė sapnuoti nieko panašaus neteko, tai tegu, kad man ir Anzelmui 
būtų lengviau ant širdies, laki vaizduotė bent keletui akimirkų įvaro tave 
į butelį. Esi glaudžiai apsuptas akinančio blizgesio, visi daiktai aplinkui 
tartum tvyro ryškiuose vaivorykštės spalvų spinduliuose, viskas dreba, 
siūbuoja, dunda mirgančioje pašvaistėje, tu plūduriuoji vietoje, lyg su- 
stingęs užšalusiame eteryje, kuris tave taip gniaužia, kad perniek visos 
tavo proto pastangos įsakinėti negyvam kūnui. Vis labiau ir labiau 
spaudžia krūtinę nepakeliamas sunkumas; su kiekvienu atodūsiu vis ma- 
žėja ir mažėja oro, kurio trupučiukas vis dar plūsčioja menkutėliais 

erdvės tarpais; tavo gyslos vis labiau tvinksta, ir kiekvienas nervas, bjau- 
rios baimės smaugiamas, virpa, kovoja su mirtimi. Tad pagailėk, malo- 
ningas skaitytojau, studento Anzelmo, kurį ištiko tokia neapsakoma 
kankynė stiklo kalėjime; bet jis puikiai suprato, kad mirtis jo neišvaduos: 
argi jis, ryto saulei skaisčiai ir jaukiai įspindus į kambarį, nepabudo iš gi- 
laus apalpimo, pasiglemžusio jį nuo nepakeliamos kančios, ir argi jo 
galavimasis neprasidėjo iš naujo? Anzelmas negalėjo pakrutinti nė vieno 
sąnario, 0 jo mintys trankėsi į stiklą, kurtindamos nemaloniais garsais, 
ir vietoj žodžių, kuriuos pirma sakydavo protas, girdėjo vien kurtų be- 
protybės gausmą. Ir vaikinas iš nevilties sušuko: 

— O Serpentina, Serpentina, gelbėk mane iš tų pragaro kančių! — 
Ir tartum tylūs atodūsiai padvelkė aplinkui, aplipo butelį lyg žali skaidrūs 
šeivamedžio lapai, gausmas liovėsi, akinantis, trikdantis spindesys 
išnyko, ir Anzelmas laisviau atsikvėpė.— Argi ne aš pats vienas kaltas 
dėl to savo vargo, ak, argi ne aš nusidėjau tau, nuostabioji, mylimoji 
Serpentina! Ar nekilo man niekšiškų abejonių dėl tavęs? Argi nepraradau 
tikėjimo, 0 su juo ir visko, kas žadėjo man didelę laimę? Ak, dabar tu 
niekada nebūsi mano, sudie auksiniam puodui, niekada nesužinosiu jo 
stebuklų. Ak, kad nors vieną vienintelį sykį dar pamatyčiau tave, išgirs- 
čiau mielą malonų tavo balselį, brangioji Serpentina! 

Šitaip aimanavo studentas Anzelmas, kankinamas baisaus sielvarto, ir 
staiga visai greta kažkas pasakė: 

— Nieko nesuprantu, ko jūs norit, ponas studijozai, ko taip be saiko 
skundžiatės? 

Ir studentas Anzelmas pamatė, kad greta jo ant to paties stalo stovi 
dar penki buteliai, 0 juose lindi trys Kryžiaus mokyklos mokiniai ir 
du praktikantai. 

— Ak, mielieji ponai, mano nelaimės bendrai, — atsakė Anzelmas, — 
kaip jūs galite būti tokie ramūs, net patenkinti, kaip iš jūsų giedrų veidų 
matau? Juk jūs taip pat užkimšti stikliniuose buteliuose kaip ir aš, sėdite 
ir negalite ne tik pavaikščioti, bet ir pakrutėti, net nieko išmintingo 
pagalvoti, nesukeldami kurtinančio triukšmo, skambesio, gaudesio, nuo 
kurio galva plyšta, treška, braška. Bet jūs, matyt, netikite salamandru ir 
žaliąja gyvate. 

— Jūs niekus paisot, brangus pone studijozai,— atsakė vienas iš 
mokinių.— Mes niekada nesijautėme taip gerai Kaip dabar, nes species- 
taleriai, kuriuos esame gavę iš to patrakusio archyvaro už visokius bepras- 
miškus nurašinėjimus, mums čia labai praverčia; nereikia dabar kalti 
atmintinai itališkų chorų; kasdien einam pas Jozefą arba į kokią nors 
kitą smuklę, gurkšnojam sau stiprųjį alų, žvilgčiojam gražuolėm į akis, 
dainuojam kaip tikri studentai „Gaudeamus igitur“ ir jaučiamės lyg 

devintame danguje. 

— Tie ponai sako gryną teisybę, — įsiterpė vienas iš praktikantų.— Ir 
man netrūksta speciestalerių, kaip kad mano mielam šalimais stovinčiam 
kolegai, ir aš uoliai vaikštinėju po linksmybių vietas, užuot sėdėjęs tarp 
keturių sienų ir varginęsis tuo aktų nurašinėjimu. 

— Bet, mieliausieji ponai,— tarė studentas Anzelmas,— negi nepas- 
tebit, kad jūs visi ligi vieno ir kiekvienas skyrium tūnote stikliniuose 
buteliuose ir negalite nė krustelėti, ne tik kad kur patinka nueiti? 

Mokiniai ir praktikantai garsiai nusikvatojo ir sušuko: 

— Tam studijozui ne visi namie, jis tariasi sėdįs stikliniame butelyje, 
o stovi ant Elbės tilto ir žiūri į vandenį. Eime sau! 

— Ak,— sudejavo studentas,— jie niekada nematė nuostabiosios 
Serpentinos; jie nežino, kas yra laisvė ir gyvenimas tikint ir mylint, 
užtat ir nejaučia, koks sunkus tas kalėjimas, į kurį juos uždarė sala- 
mandras už kvailumą ir pasileidimą, o aš, nelaimingasis, taip ir Žžūsiu iš 
gėdos ir sielvarto, jeigu ji, kurią taip neišpasakytai myliu, manęs neiš- 
gelbės. 

Ir štai padvelkė nušlamėjo per kambarį Serpentinos balsas: 

— Anzelmai, tikėk, mylėk, vilties turėk! 

Ir kiekvienas garsas skverbėsi į Anzelmo kalėjimą lyg spindulys, ir 
stiklas negalėjo atsispirti jo galiai, turėjo taip prasiplėsti, kad kalinio 
krūtinei būtų kur kilnotis. Skaudi Anzelmo būklė kaskart vis lengvėjo, 
ir jis aiškiai suprato, kad Serpentina jį tebemyli ir kad tik ji viena 
daro jo buvimą butelyje pakenčiamą. Jis liovėsi rūpinęsis legvabūdiškais 
savo nelaimės bendrais ir visais savo jausmais ir mintimis atsidavė 
vien mielajai Serpentinai. 

Bet staiga iš kitos pusės pasigirdo duslus, bjaurus murmesys. Netrukus 
Anzelmas pastebėjo, kad burbuliuoja senas kavinukas su pusiau nuskeltu 
dangteliu, stovintis priešais jį ant mažos spintelės. Bet kuo atidžiau į Jį 
žiūrėjo, tuo labiau jam ryškėjo šlykštus seno raukšlėto bobos veido 
bruožai, ir netrukus prie stalo jau stovėjo ta obuolių pardavėja nuo 
Juodųjų vartų. Ji šaipiai išsiviepė ir šaižiu balsu suriko: 

— Ei, ei, vaikėze, ar ilgai dar spyriosies? Na mat, kvaily, tu jau 
ir butely! Ar aš tau nesakiau, kad čia tau ir vieta? 

— Juokis, šaipykis sau į sveikatą, prakeikta ragana,— atsakė stu- 
dentas Anzelmas. — Tu kalta dėl visko, bet salamandras prigriebs dar 
tave, niekšingoji šunrope! 

— Oho! Nebūk toks išdidus! — atšovė senė.— Tu spardei į veidus 
mano sūneliams, tu nosį man apdeginai, ir vis dėlto aš tau gera, šelmi, 
nes šiaip tu neblogas žmogus, ir mano dukrelė tau palanki. Bet iš butelio 
tai neišeisi, jeigu aš nepadėsiu; pati tavęs pasiekti negaliu, bet mano 

kūma, žiurkė, kuri gyvena čia palėpėje, tiesiai viršum tavęs, pergrauš 
lentą, ant kurios tu stovi, tada tu šlumštelėsi žemyn, o aš pagausiu tave 
į savo sterblę, kad neprasiskeltum nosies ir išsaugotum sveiką veidelį, 
ir nuskraidinsiu tave tiesiai pas mamzelę Veroniką, kurią turi vesti, 
kai tapsi rūmų tarėju. 

— Atstok nuo manęs, velnio išpera,— suriko studentas Anzelmas, 
nebesitverdamas pykčiu.— Tik per tavo pragariškus monus padariau 
nuodėmę, už kurią dabar turiu ir atkentėti. Bet aš kantriai ištversiu 
viską, nes vieta man tik čia, kur brangioji Serpentina remia mane savo 
meile ir paguoda! Klausyk, ką sakau, sene, ir mesk bet kokią viltį! Nepa- 
siduosiu tavo galiai; myliu ir visada mylėsiu tik Serpentiną; niekada 
nebūsiu rūmų tarėju, niekuomet nežiūrėsiu į Veroniką, kuri mane per 
tave į pikta atviliojo! Jei žalioji gyvatė negali būti mano, geriau Žūsiu 
iš ilgesio ir skausmo! Šalin, šalin, šlykšti išsigimėle! 

Senė prapliupo kvatoti, kad net visas kambarys aidėjo, paskui suriko: 

— "Tad sėdėk sau čia ir lauk galo, o man laikas imtis darbo, nes aš 
čia turiu ir kitokių reikalų. 

Ji nusibloškė juodą savo apsiaustą ir pasirodė visu bjauriu nuogumu, 
paskui ėmė suktis ratu, ir dideli foliantai įniko kristi žemyn, o ji plėšė 
iš jų pergamento lapus, mikliai ir greitai juos kabino vieną su kitu ir 
vyniojosi apie kūną, kol netrukus atrodė apsirengusi keistais margais 
žvynų šarvais. Iš rašalinės, stovinčios ant rašomojo stalo, iššoko juodas 
katinas ir kniauktelėjo senės pusėn, o ši iš džiaugsmo garsiai suriko ir 
kartu su juo išlėkė pro duris. Anzelmas pastebėjo, kad jie nudūmė žydrojo 
kambario link, ir greitai išgirdo tolumoje kažką šnypščiant, ūžiant, sode 
ėmė rėkti paukščiai, papuga sušvokštė: 

— "Turėk, turėk, plėšia, plėšia! 

Tą akimirką senė atlėkė atgal į kambarį, nešina auksiniu puodu, 
bjauriai vaipydamasi ir laukiniu balsu šaukdama: 

— Laimė su mumis! Laimė su mumis! Sūneli, užmušk tą žaliąją 
gyvatę! Skubėk, skubėk, greičiau! 

Anzelmui pasirodė, kad girdi sunkų dejavimą, kad girdi Serpentinos 
balsą. Jį apėmė siaubas ir neviltis. Vaikinas sukaupė visas jėgas, iš pas- 
kutiniųjų įsitempė ir trenkė į stiklą; per kambarį nužvangėjo ausį rė- 
žiantis garsas, ir duryse pasirodė archyvaras, apsivilkęs savo blizgančiu 
damastiniu ryto palaidiniu. 

— Ei, ei, pasturlakai! Kvaiši kerai — raganų darbai, čionai, čionai! — 
suriko jis. 

Juodi senės plaukai pasišiaušė, raudonos akys suliepsnojo pragaro 
ugnimi; sukandusi aštrius plačių nasrų dantis, ji prašvokštė: 

— Salin, šalin, marš lauk, nelauk! — ir kad ims kikenti, mekenti, 

niekinamai šaipytis ir, stipriai spausdama auksinį puodą prie savęs, pil- 
nomis rieškučiomis berti iš jo blizgančias žemes į archyvarą; bet vos 
palietę palaidinį, grumsteliai virto gėlėmis, kurios krito ant grindų. 
Staiga supleveno suliepsnojo palaidinio lelijos, ir archyvaras pradėjo 
svaidytis tomis traškiai degančiomis gėlėmis į raganą; iš skausmo ši 
ėmė staugti; kai tik ji šasteldavo į viršų ir papurtydavo pergamentinį 
šarvą, lelijos gesdavo ir virsdavo pelenais. 

— Pulk jį, sūneli! — sukliko ragana, ir juodas katinas liuoktelėjo 
durų link tiesiai ant archyvaro, bet pilkoji papūga atplasnojo priešais 
ir taip sugriebė jį kumpu savo snapu už sprando, kad iš jo pasruvo 
raudonas ugninis kraujas, o Serpentinos balsas sušuko: 

— Išgelbėtas, išgelbėtas! 

Nirtulio ir nevilties pagauta senė metė žemėn puodą ir puolė prie 
archyvaro, taikydamasi išskėstais ilgais savo sudžiūvusių letenų pirštais 
Jį sugriebti, bet šis greitai nusiplėšė palaidinį ir sviedė juo į senę. Su- 
šnypštė, suūžė, suspragsėjo žydros liepsnos, aštriais liežuviais besiveržian- 
čios iš pergamento lapų, o senė voliojosi, blaškėsi kaukdama iš skausmo 
1r stengėsi pasigriebti iš puodo kuo daugiau žemių, kuo daugiau perga- 
mento lapų išplėšti iš knygų, norėdama jais užslopinti degančias liepsnas, 
ir kai tik jai pasisekdavo užsipilti ant savęs žemių arba užsimesti perga- 
mento lapų, ugnis tose vietose gesdavo; bet štai tartum iš archyvaro 
vidaus sumirguliavo sušnypštė spinduliai į senę. 

— Ei, ei! Į ją! Paskui ją! Salamandro viršus! — griaudėjo  archyvaro 
balsas per kambarį, ir tūkstančiai žaibų pasipylė ugnies ratu apie 
klykiančią bobą. Daužėsi, šniokštė, blaškėsi mirtinai susikibę katinas ir 
papūga, bet pagaliau ši stipriais sparnais partrenkė katiną žemėn ir 
persmeigusi nagais jį laikė, kol tas baigdamasis bjauriai kniaukė ir de- 
javo; galiausiai papūga aštriu snapu kaptelėjo jam į žaižaruojančias 
akis, ir iš ten švirkšle pasipylė degantis skystis. 

Tiršti dūmai veržėsi aukštyn toje vietoje, kur senė sudribo po palai- 
diniu, jos stūgavimas, baisūs, laukiniai, širdį veriantys šauksmai aidėjo 
toli toli. Dūmai, sklidę su bjauriu dvoku, netrukus išsivadėjo, archyvaras 
pakėlė palaidinį — po juo gulėjo šlykšti šunropė. 

— (Gerbiamas pone archyvarai, štai jums nugalėtas priešas, — tarė 
papūga, duodama snapu archyvarui Lindhorstui juodą plauką. 

— Labai puiku, mielasis, — atsakė archyvaras.— Štai čia guli ir mano 
nugalėta priešininkė. Malonėkite dabar pasirūpinti tuo, kas liko; dar 
šiandien gausite kaip mažą duoceur' šešis kokoso riešutus ir naujus 
akinius, nes, kaip matau, jūsiškius tas begėdis katinas sudaužė. 

— Amžinai jums atsidavęs, didžiai gerbiamas drauge ir globėjau! — 


' Dėmesio ženklas (pranc.). 

labai apsidžiaugė papūga, paėmė snapu šunropę ir nuplasnojo su ja pro 
langą, kurį archyvaras Lindhorstas ką tik buvo atidaręs. 

Archyvaras čiupo auksinį puodą ir garsiai sušuko: 

— Serpentina, Serpentina! 

Kai studentas Anzelmas, labai nudžiugęs, kad žuvo ta niekšiška boba, 
stūmusi jį pražūtin, pažvelgė į archyvarą, tai vėl išvydo aukštą didingą 
dvasių kunigaikštį, neapsakomai meiliai ir oriai žiūrintį į jį. 

— Anzelmai,— kreipėsi dvasių kunigaikštis,— ne tu, o tas priešiš- 
kas pradas, kuris stengėsi pragaištingai prasiskverbti į tavo sielą ir sudve- 
jinti tavo asmenybę, yra kaltas dėl tavo netikėjimo. Tu įrodei savo ištiki- 
mybę, tad būk laisvas ir laimingas. 

Blykstelėjo žaibas Anzelmo viduje, nuostabusis krištolo varpelių 
tribalsis suskambo stipriau ir galingiau negu bet kada; Anzelmo nervai 
virpėte virpėjo, sąskambis aidėjo per kambarį vis stipriau ir stipriau, 
pagaliau Anzelmą gaubiantis stiklas sprogo, ir vaikinas krito į glėbį 
mielajai, nuostabiajai Serpentinai. 


VIENUOLIKTOJI VIGILIJA 


Konrektoriaus Paulmano nepasitenkinimas dėl jo šeimoje netikėtai 
pasireiškusios beprotybės.— Kaip registratorius Herbrandas tapo rūmų 
tarėju ir per didžiausią šaltį atėjo apsiavęs pusbačiais ir šilkinėmis 
kojinėmis.— Veronikos prisipažinimas.— Sužadėtuvės prie garuojančios 
sriubos puodo. 


— Betgi sakykite man, didžiai gerbiamas registratoriau, kaip tas 
prakeiktas punšas galėjo vakar taip susukti mums galvas ir priversti 
mus šitaip kvailioti? — prašneko konrektorius Paulmanas, kitą rytą įžen- 
gęs į kambarį, kuris vis dar buvo pilnas šukių ir kurio viduryje punše 
tebeplaukiojo nelaimingasis perukas, išsileidęs į pradines dalis. 

Vakar, kai studentas Anzelmas išbėgo pro duris, konrektorius Paul- 
manas ir registratorius Herbrandas įniko lakstyti ir svirduliuoti po 
kambarį, rėkaudami lyg piktosios apsėsti, kaktomis atsitrenkdami vienas 
į kitą, ir tol šėlo, kol Frencchen vargais negalais savo apsvaigusį tė- 
velį paguldė į lovą, o registratorius visiškai nusikamavęs susmuko ant 
sofos, nuo kurios Veronika buvo ką tik pabėgusi į miegamąjį. Dabar 
registratorius Herbrandas, apsirišęs mėlyna nosine galvą, labai išblyškęs 
ir apimtas melancholijos, dejavo: 

— Ak, brangusis konrektoriau, ne punšas, kurį mamzelė Veronika 
taip puikiai paruošė, o tik tas prakeiktas studentas kaltas dėl viso 
to siautulio. Argi jūs nepastebit, kad jis jau seniai yra mente captus'? 
Ir argi nežinote, kad beprotybė užkrečiama? Su kvailiu susidėjęs, pats 
kvailas liksi; atleiskit — tai sena patarlė, ypač kai išgeri stiklelį su tokiu, 
tai lengvai persiimi jo kvailiojimu ir pradedi netyčia mėgdžioti visas 
exercitia“, kurias patrakėlis išdarinėja. Ar patikėsite, konrektoriau, kad 
man dar dabar galva sukasi, kai tik pagalvoju apie tą pilkąją papūgą? 

— Kas per niekai! — atšovė konrektorius.— Juk tai buvo tas mažas 
seneliukas — archyvaro tarnas; Jis, apsivilkęs savo pilku apsiaustu, 
atėjo ieškoti studento Anzelmo. 

— (Galimas daiktas, — atsakė registratorius Herbrandas,— bet aš turiu 
prisipažinti, kad man labai nejauku: kiaurą naktį čia kažkas taip keistai 
vargonavo ir švilpė. 

— Tai mano darbas, — atkirto konrektorius,— aš baisiai knarkiu. 

— Na, tegul bus ir taip, — nesiliovė registratorius.— Bet, konrektoriau, 
konrektoriau! Ne be reikalo aš vakar stengiausi padaryti šiokių tokių 
pramogų, tik tas Anzelmas viską sugadino... Jūs nežinot... O, konrek- 
toriau, konrektoriau! — Registratorius Herbrandas pašoko, nusiplėšė no- 
sinę nuo galvos, apkabino konrektorių, karštai paspaudė jam ranką, 
„dar sykį širdį veriančiu balsu suriko „O, konrektoriau, konrektoriau!“, 
čiupo skrybėlę su lazda ir greitai išbėgo. 

„Anzelmo nė per slenkstį neįsileisiu,— tarė konrektorius Paulmanas 
pats sau,— nes dabar aiškiai matau, kad jis tuo savo nepataisomu pa- 
kvaišimu ir geriausiems žmonėms sumaišo protelį; registratorius va jau ir 
pakliuvo; aš tai ligi šiol dar laikausi, bet tas nelabasis, kuris taip smarkiai 
beldėsi į duris per vakarykštį įkaušimą, gali galų gale įsibrauti ir 
pradėti velniavą krėsti. Tad apage, satanas!“ Šalin tą Anzelmą! 

Veronika buvo susimąsčiusi, nekalbi, tik kartais labai keistai šypso- 
Josi, visų Ššalinosi. 

— Ir šita ant Anzelmo sąžinės, — su pagieža tarė konrektorius.— Bet 
gerai, kad jis visai nesirodo; žinau, kad manęs bijo — tas Anzelmas, 
užtat ir neateina. 

Pastaruosius žodžius konrektorius Paulmanas pasakė visai garsiai, ir 
Veronikai, kuri buvo čia pat, akys pasruvo ašaromis, ji atsidusus pasakė: 

— Ak, argi Anzelmas gali ateiti? Juk jis jau seniai užkimštas stikli- 
niame butelyje. 

“ Nepilnaprotis (lot.). 

Ž Išdaigos, pratimai (lot.). 
* Šalin, šėtone! (Iot.). 

— Kaip kaip? — suriko konrektorius Paulmanas.— Ak, dieve, dieve! 
Jau ir ji paisto kaip registratorius; netruks ir laukais lakstyti. O tu prakeik- 
tas, bjaurus Anzelmai! — Jis tuoj pat išbėgo daktaro Ekšteino; tas nu- 
sišypsojo ir vėl pasakė: „Na, na!“, bet nieko neprirašė, tik išeidamas 
pridūrė prie to, ką buvo sakęs: 

— Nervų priepuolis, savaime praeis; į orą — važiuokite į užmiestį — 
prasiblaškyti, nueiti į teatrą: „Sekmadienio vaiką“, „Seseris iš Prahos“! — 
praeis! 

„Niekada daktaras nebuvo toks kalbus,— pagalvojo konrektorius 
Paulmanas,— tiesiog plepus.“ Praėjo daug dienų, savaičių, mėnesių, 
Anzelmas dingo, bet ir registratorius Herbrandas nesirodė, bet šit neti- 
kėtai, vasario ketvirtąją vidurdienį lygiai dvyliktą valandą, apsirengęs 
naujais drabužiais, madingai pasiūtais iš geriausios gelumbės, apsiavęs 
pusbačiais ir šilkinėmis kojinėmis, nors lauke net tvoros pokšėjo nuo 
šalčio, su didžiule gyvų gėlių puokšte rankoje įėjo į konrektoriaus Paul- 
mano kambarį ir savo puošnumu gerokai nustebino draugą. Registratorius 
Herbrandas iškilmingai žengė konrektoriaus Paulmano link, priėjęs 
labai mandagiai apkabino ir sako: 

— Šiandien, jūsų mielosios ir gerbiamosios dukters madmuazelės 
Veronikos gimimo dieną, aš noriu atvirai iškloti visa, kas man seniai ant 
širdies guli! Tada, tą nelaimingą vakarą, kai savo ilgo švarko kišenėje 
atnešiau tai, ko reikėjo tam pražūtingam punšui, ketinau pasidalyti su 
jumis džiaugsminga žinia ir linksmai atšvęsti tą laimingą dieną; jau 
tada žinojau, kad esu pakeltas rūmų tarėju, šiandien jau turiu kišenėje 
šį paaukštinimą patvirtinantį patentą cum nomine et sigillo principis'. 

— Ak, ak! Ponas registratoriau... ponas rūmų tarėjau Herbrandai, 
norėjau pasakyti, — prastenėjo konrektorius. 

— Tačiau tik jūs, gerbiamas konrektoriau,— toliau kalbėjo šviežiai 
iškeptas rūmų tarėjas Herbrandas,— tik jūs vienas galite ligi viršaus 
pripilti mano laimės taurę. Jau seniai slapta myliu mamzelę Veroniką 
ir galiu pasigirti susilaukęs ne vieno žvilgsnio, kuriais ji teikėsi: mane 
apdovanoti ir kurie aiškiai rodo, kad jai nesu ne prie širdies. Žodžiu, 
gerbiamas konrektoriau, aš, rūmų tarėjas Herbrandas, prašau jūsų mielo- 
sios dukrelės demozelės Veronikos rankos ir ketinu su ja, jeigu neturite 
nieko prieš, netrukus susituokti. 

Konrektorius Paulmanu labai nustebęs suplojo rankomis ir sušuko: 

— Oi oi oi, ponas registr... ponas rūmų tarėjau, norėjau pasakyti, 
kas galėjo pagalvoti! Na, jeigu Veronika iš tiesų jus myli, aš iš savo pu- 


' Pjesių pavadinimai. 
Ž Su valdovo parašu ir antspaudu (lot.). 

sės neturiu nieko prieš; galimas daiktas, kad ir dabartinė bloga jos 
nuotaika tik slepia meilę jums, gerbiamas rūmų tarėjau? Žinom mes tuos 
pokštus. 

Tą akimirką įėjo Veronika, išblyškusi ir sutrikusi, kaip paprastai. Rūmų 
tarėjas Herbrandas priėjo prie jos, gražiai surikiuotais žodžiais paminėjo 
jos gimimo dieną ir įteikė jai kvepiančių gėlių puokštę su maža dėžute, 
kurioje, kai ją atidarė, sužėrėjo pora blizgančių auskarų. 

Staiga jos skruostai raustelėjo, akys gyvai sublizgo, ir ji sušuko: 

— Dievulėliau tu mano, juk tai tie patys auskarai, kuriuos jau buvau 
įsisegusi ir jau prieš keletą mėnesių gėrėjausi! 

— Bet kaip čia gali būti! — įsiterpė rūmų tarėjas Herbrandas, šiek tiek 
suglumęs ir įsižeidęs,— juk aš tuos papuošalus tik prieš valandą Pilies 
skerstgatvyje nupirkau už niekingą pinigą? 

Bet Veronika nebesiklausė, ji jau stovėjo prieš veidrodį, įsisegusi 
papuošalus į savo auseles, kad pamatytų, kaip tinka. Konrektorius Paul- 
manas iškilminga išraiška ir rimtu tonu pranešė apie draugo Herbrando 
paaukštinimą ir jo pasiūlymą. 

Veronika veriančiu žvilgsniu pasižiūrėjo į rūmų tarėją ir pasakė: 

— Aš seniai žinojau, kad jūs norite mane vesti. Ką gi, tegul taip ir 
bus! Prižadu jums širdį ir ranką, bet turiu tuojau pat jums abiem — 
tėvui ir sužadėtiniui — šį tą atskleisti, kas man tikrai slegia širdį, iškloti 
tai dabar, tuojau pat, nors dėl to ir atšaltų sriuba, kurią, kaip matau, 
Frencchen stato ant stalo.— Ir nelaukdama konrektoriaus ir rūmų tarėjo 
atsakymo, nors buvo aišku, kad jiems žodžiai jau ant liežuvio galo, 
Veronika dėstė toliau: — Patikėkit man, gerasis tėveli, kad aš visa šir- 
dimi myliu Anzelmą, ir kai registratorius Herbrandas, kuris dabar pats 
tapo rūmų tarėju, įtikinėjo, jog Anzelmas gali pasiekti tokią pat padėtį, 
aš nutariau, kad tik jis, ir niekas daugiau, bus mano vyras. Bet netikėtai 
pasirodė, kad svetimos priešiškos jėgos nori jį iš manęs išplėšti, ir aš 
bėgau pagalbos pas senąją Lizą, kuri kadaise buvo mano auklė, o dabar yra 
žiniuonė, didelė burtininkė. Ji pažadėjo man padėti ir atiduoti Anzelmą 
stačiai į mano rankas. Mes nuėjome rudens lygiadienio vidurnaktį į 
kryžkelę; ten ji šaukėsi pragaro dvasių; padedamos juodo katino, mes 
pagaminome mažą metalinį veidroduką, į kurį man užteko, įdėmiai 
galvojant apie Anzelmą, tik pasižiūrėti, kad užvaldyčiau jo jausmus ir 
mintis. Bet dabar iš visos širdies gailiuosi taip dariusi ir atsižadu visų 
tų šėtoniškų gudrybių. Salamandras nugalėjo senę, aš girdėjau jos aima- 
nas, bet nieko negalėjau padėti; kai papūga ją, kaip šunropę, sulesė, 
mano metalinis veidrodukas šaižiai susprogo.— Veronika išėmė iš siuva- 
mosios dėžutės sudužusio veidroduko šukes su kuokštu plaukų ir, duodama 
viena ir kita rūmų tarėjui Herbrandui, kalbėjo toliau: — Štai jums, 

mylimas rūmų tarėjau, veidrodžio gabalai; išmeskit juos šiąnakt dvyliktą 
valandą nuo Elbės tilto, nuo ten, kur stovi kryžius, į upę, kuri toje 
vietoje neužšalusi, o šią garbaną laikykit ant ištikimos savo krūtinės. Aš 
dar sykį atsižadu visų šėtono išmonių ir nuoširdžiai linkiu Anzelmui 
laimės, nes jis dabar jau susituokęs su žaliąja gyvate, kuri daug gražesnė 
ir turtingesnė už mane. O aš jus, mielas rūmų tarėjau, mylėsiu ir gerbsiu 
kaip dora žmona. 

— (O dieve, dieve, — sušuko konrektorius Paulmanas skausmo dras- 
koma širdimi,— ji išsikraustė iš proto, ji pablūdo, ji niekuomet negalės 
tapti ponia rūmų tarėjiene, ji beprotė! 

— Nė kiek,— atkirto rūmų tarėjas Herbrandas.— Aš gerai žinau, kad 
mamzelė Veronika jautė šiokį tokį palankumą tam pamišusiam Anzelmui 
ir galimas daiktas, kad ji, pervertindama tą savo jausmą, kreipėsi į 
žiniuonę, kuri, kaip man atrodo, bus ne kas kitas, kaip ta ties Ežero 
vartais gyvenanti būrėja, spėjanti ateitį iš kortų ir kavos tirščių, — senė 
Rauerin. Na ir nėra ko neigti, kad iš tiesų esama tikrai slaptingų išmonių, 
galinčių žmogų net labai negerai paveikti; apie tai skaitome jau seno- 
vės raštuose; 0 tai, ką mamzelė Veronika pasakojo apie salamandro 
pergalę ir apie Anzelmo ryšius su žaliąja gyvate, žinoma, tėra poetinė 
alegorija — kažkas panašaus į poemą, kurioje ji apdainavo savo galutinį 
atsisveikinimą su studentu. 

— Laikykite tai, kuo jums patinka, mielas rūmų tarėjau,— pasakė 
Veronika, — kad ir visiškai paiku sapnu. 

— Anaiptol taip nemanau,— atkirto rūmų tarėjas Herbrandas,— 
nes gerai Žinau, kad tas Anzelmas taip pat apsėstas paslaptingų jėgų, 
kurios jį erzina ir spiria krėsti visokiausias beprotiškas išdaigas. 

Ilgiau konrektorius Paulmanas nebeištvėrė ir prapliupo: 

— Liaukitės, dėl dievo, liaukitės! Negi mes vėl to prakeikto punšo 
padauginom? O gal Anzelmo beprotybe užsikrėtėm? Ponas rūmų tarėjau, 
kokius niekus jūs čia vėl šnekat? Aš, beje, manyčiau, kad tik meilė, o 
ne kas kitas, jums smegenis drumsčia; na bet po vestuvių viskas greitai 
susitvarkys, kitaip man būtų baugu, kad ir jus, didžiai gerbiamas rūmų 
tarėjau, bus ištikęs šioks toks pamišimas, galintis atsiliepti palikuonims. 
Na tiek to — aš tėviškai laiminu džiaugsmingą jūsų sąjungą ir leidžiu 
jums, kaip sužadėtinei ir sužadėtiniui, pasibučiuoti. 

Antro raginimo neprireikė, ir dar nė sriubai nespėjus ataušti, sužadė- 
tuvės buvo baigtos. Praėjus kelioms savaitėms, ponia rūmų tarėjienė 
Herbrand iš tikrųjų, kaip kad anksčiau vaizdavosi, sėdėjo Noimarkte 
uždarame gražių namų balkone ir šypsodama iš viršaus žvelgė į puošeivas, 
kurie, eidami pro šalį ir žiūrėdami į ją pro lornetus, kalbėjo: „Dieviško 
grožio moteris ta rūmų tarėjienė Herbrand!“ 

DVYLIKTOJI VIGILIJA 


Žinia apie dvarą, atitekusį studentui Anzelmui, kaip archyvaro Lind- 
horsto žentui, ir apie tai, kaip jis ten su Serpentina gyvena.— Pabaiga. 


Kaip puikiai širdies gilumoj jutau, koks laimingas buvo studentas An- 
zelmas, kai visiškai susijungęs su meiliąja Serpentina persikėlė į tą 
paslaptingą, nuostabią karalystę, kurią jis pripažino kaip savo tėvynę ir 
kurios taip seniai ilgėjosi jo krūtinė, pilna keistos nuojautos. Bet perniek 
ėjo visos mano pastangos nors šiaip taip žodžiais perteikti tau, palankusis 
skaitytojau, visas tas grožybes, kuriomis gėrisi Anzelmas. Koktu man 
buvo įsitikinti, kad kiekvienas pasakymas čia visiškai bejėgis. Aš jau- 
čiausi pavergtas smulkmeniškos kasdienybės skurdumo, mane engte engė 
kankinantis nepasitenkinimas, slankiojau kaip koks lunatikas,— žodžiu, 
patekau į tą studento Anzelmo būseną, kurią tau, palankusis skaitytojau, 
aprašiau ketvirtojoje vigilijoje. Aš labai graužiausi, greitosiomis peržiū- 
rinėdamas tas vienuolika vigilijų, kurias pasisekė užbaigti, ir jau galvojau, 
kad man tikrai nebelemta kada nors pridurti prie jų dvyliktąją kaip 
pabaigą, nes kas kartas, kai tik naktį prisėsdavau, norėdamas baigti 
kūrinį, atrodydavo, kad kažkokios dvasios (visai galimas daiktas, kad tai 
tos nugalabintosios raganos giminaitės, gal jos cousins germains) tuoj 
pakiša man po akių iki blizgesio nusvidintą metalą, kuriame pamaty- 
davau savo aš — išblyškusį, nuvargusį ir liūdną, kaip registratorius Herb- 
randas po tų punšo gertynių. Tada mesdavau plunksną ir skubėdavau 
į lovą, tikėdamasis bent pasapnuoti apie laimingąjį Anzelmą ir mieląją, 
maloniąją Serpentiną. Šitaip jau buvo daugybę dienų ir naktų, kol paga- 
liau visai netikėtai gavau iš archyvaro Lindhorsto laiškutį, kuriame jis 
rašė: 

„Jūsų kilnybe, kaip sužinojau, vienuoliktoje vigilijoje jūs aprašėte 
keistus mano gerojo žento, buvusio studento, dabar poeto Anzelmo 
likimo vingius, o dabar plūkiatės, norėdamas dvyliktojoje ir paskutinėje 
vigilijoje šį tą papasakoti apie jo laimingą gyvenimą Atlantidoje, į 
kurią jis su mano dukterimi persikėlė ir gyvena gražiame dvare, kurį 
aš ten turiu. Nors ir ne visai esu patenkintas, kad atskleidėte skaitan- 
čiajai visuomenei tikrąją mano prigimtį, nes tai, ko gero, gali man, 
einančiam slaptojo archyvaro pareigas, sukelti daugybę nemalonumų 
tarnyboje ir net privesti valstybės tarnyboje prie ginčo: ar gali sala- 
mandras būti priimamas į tokią valstybės tarnybą, kuri susijusi su 
priesaika ir tam tikrais teisiniais dalykais, ir apskritai ar galima jam 

patikėti rimtus reikalus, nes, kaip aiškina Gabalis ir Svedenborgas, 
gaivalų dvasiomis iš viso nėra ko pasikliauti; nors dabar gal ir geriausi 
mano draugai vengs mano glėbio, bijodami, kad aš iš staigaus išdykumo 
neblykstelčiau ir neuždegčiau jų perukų ir frakų,— nepaisant visa to, 
vis dėlto noriu padėti jūsų kilnybei užbaigti kūrinį, nes jame daug gera 
pasakyta apie mane ir apie mano mieląją ištekėjusią dukterį (norėčiau, 
kad kitos dvi irgi neužsibūtų pas mane). Tad jeigu norite parašyti dvi- 
liktąją vigiliją, tai meskite tą savo kambarėlį, nulipkit iš to prakeikto 
penktojo aukšto apačion ir ateikite pas mane. Žydrajame palmių kam- 
baryje, kurį jūs jau pažįstate, rasite visus rašymo reikmenis ir galėsite pas- 
kui keletu žodžių pranešti skaitytojams, ką būsite pats matęs — išeis kur 
kas geriau, negu plačiai aprašinėjant gyvenimą, kurį žinote juk tik 
iš nuogirdų. 
Su pagarba jūsų kilnybei 
salamandras Lindhorstas, 
slaptasis karaliaus archyvaras“ 


Šituo truputį netašytu, bet vis dėlto draugiškų laiškeliu labai apsi- 
džiaugiau. Nors atrodė neabejotina, kad keistuolis senis žino, kokiu 
nepaprastu būdu patyriau jo žento likimo vingius (to būdo negaliu 
atskleisti nė tau, palankusis skaitytojau, nes esu įsipareigojęs laikyti tai 
paslaptyje), jis to taip piktai nepaėmė į širdį, kaip kad aš galėjau nuogąs- 
tauti. Juk pats padavė man pagalbos ranką, kad baigčiau savo kūrinį, 
iš to aš visiškai pamatuotai sumečiau, jog jis apskritai sutinka, kad jo 
keista būtis dvasių pasaulyje būtų pagarsinta per spaudą. Galimas daiktas, 
maniau sau, kad jis tikisi šitaip greičiau savo likusias dvi dukteris iš- 
leisti už vyrų: galgi įkrisianti į kokio jaunikaičio širdį kibirkštėlė, įžieb- 
sianti joje meilės žaliajai gyvatei ilgesį, kuris paskui skatins jį ieškoti 
žalsvaauksės per sekmines šeivamedžio kere ir padės ten ją surasti. O 
Anzelmą ištikusi nelaimė, tas jo įkalinimas stikliniame butelyje, būsiąs 
jam įspėjimas rimtai saugotis bet kokių abejonių, bet kokio netikėjimo. 

Lygiai vienuoliktą valandą užpūčiau savo lempą ir nusigavau pas ar- 
chyvarą Lindhorstą, kuris manęs jau laukė prieangyje. 

— A, tai jūs, gerbiamasis! Na, man labai malonu, kad nenumojote 
ranka į mano gerus ketinimus. Eime! 

Sulig tais žodžiais jis nusivedė mane per sodą, pilną akinančio bliz- 
gesio, į žydrąjį kambarį; jame pamačiau violetinį rašomąjį stalą, prie 
kurio andai dirbo Anzelmas. Archyvaras Lindhorstas išnyko, bet tuojau 
vėl pasirodė nešinas gražia aukso taure, iš kurios stiepėsi ilgas mėlynos 
spragsinčios liepsnos liežuvis. 

— Štai, — tarė jis, — atnešiau jums jūsų draugo kapelmeisterio Johano 

Kreislerio mėgstamo gėrimo. Tai uždegtas arakas, į kurį įmečiau keletą 
gabaliukų cukraus. Gurkštelėkit truputėlį; aš tuojau pat nusimesiu 
palaidinį ir, kol jūs sėdėsite, dairysitės ir rašysite, savo malonumui ir 
džiaugdamasis jūsų draugija nardysiu taurėje. 

— Kaip jums patinka, gerbiamas pone archyvarai,— atsakiau aš, — bet 
jeigu aš iš tos taurės gersiu, tai jūs ne... 

— Nesirūpinkit, mielasis, — sušuko archyvaras, greitai nusimetė pa- 
laidinį ir, gerokai nustebindamas, įlipo į taurę ir dingo ugnyje. Šiek 
tiek pusdamas liepsną į šoną, aš drąsiai paragavau gėrimo — jis buvo 
nuostabus! 

Ar tik nešlama, tykiai neošia smaragdiniai palmių lapai, lyg juos 
glamonėtų ryto vėjo dvelksmas? Pabudę iš miego, jie spurda juda, 
paslaptingai kuždėdami apie stebuklus, kuriuos lyg iš tolo skelbia malonūs 
arfos garsai. Žydris atsiskiria nuo sienų ir tartum kvapus rūbas gumulais 
čia kyla, čia leidžiasi; bet štai akinantys spinduliai prasišauna pro miglą, 
ir Ši kaip krykštaujantis iš džiaugsmo kūdikis ima suktis verpetais, 
pakyla į neišmatuojamą aukštį ir susiskliaučia viršum palmių. Bet vis 
labiau akį verdami telkiasi spindulys prie spindulio, kol skaistus saulės 
tvieksmas atskleidžia neaprėpiamą giraitę, kurioje pamatau Anzelmą. 
Liepsnojantys hiacintai, tulpės, rožės kelia gražias savo galvas, ir jų 
kvapai itin maloniais garsais šaukia laimingajam: „Būk tarp mūsų, 
mylimasis, tu mus supranti, mūsų kvapas — meilės ilgesys, mes mylim tave, 
mes tavo amžinai!“ Auksiniai spinduliai dega liepsningais garsais: „Mes — 
ugnis, įžiebta meilės. Kvapas yra ilgesys, o ugnis — geismas, ir argi 
negyvename mes tavo krūtinėje? Mes juk tavo paties geismas!“ Šlama 
šnabžda tamsūs krūmai, aukšti medžiai: „Eikš pas mus, laimingasis, 
mylimasis! Ugnis yra geismas, o viltis — vėsus mūsų paunksnis. Mes 
su meile kuždėsim tau aplink galvą, nes tu mus supranti, nes meilė 
gyvena tavo krūtinėje.“ Šaltiniai verda, upeliai čiurlena: ,„Mylimasis, 
neskubėk taip, pažvelk į mūsų veidrodį — tavo paveikslas gyvena mumyse, 
mes su meile saugom jį, nes tu mus supratai!“ Džiaugsmingu choru 
čiulba gieda paukšteliai: „„Klausykis mūsų, klausykis mūsų, mes — meilės 
džiaugsmas, jos palaima, jos žavesys!“ Bet Anzelmas ilgesingai žiūri į 
nuostabiai gražią šventyklą, dunksančią tolumoje. Dailios kolonos atrodo 
lyg medžiai, o kapiteliai ir karnizai — akanto lapai, puikiausiomis gir- 
liandomis ir figūromis nuostabiai puošiantys pastatą. Anzelmas žengia 
šventyklos link, su vargiai tramdomu džiugesiu apžiūrinėja labai gražiai 
išmargintą, raštuotą laiptų pakopų marmurą. „„Ak,— sušunka jis, nebe- 
sitverdamas džiaugsmu, — Ji jau nebe toli!“ Ir štai iš šventyklos išeina 
didingai graži ir žavi Serpentina, ji neša auksinį puodą, kuriame auga 
nepaprastai graži lelija. Nuostabios Serpentinos akys dega neapsakomu 


78 


begalinio ilgesio džiaugsmu — taip ji. žvelgia į Anzelmą ir sako: „Ak, 
mylimasis, lelija išskleidė savo taurelę — kas visų aukščiausia — įvyko; 
tad ar yra palaima, prilygstanti mūsiškei?“ Pagautas karšto geismo, 
Anzelmas apkabina ją, lelija žaižaruoja liepsnos spinduliais viršum jo 
galvos. Ir garsiau sujuda sušlama medžiai ir krūmai, skaisčiau ir džiaugs- 
mingiau ima trykšti šaltiniai, paukščiai, visokiausi margaspalviai vabzdžiai 
pagreitina savo šokį ribančiame ore, visa tik džiūgauja, krykštauja, alma 
padangėje, vandenyse — visa žemė švenčia meilės šventę! Blyksi žaibai, 
švysčioja pro krūmus, lyg žibančios akys iš po žemės žvelgia deimantai; 
aukštų čiurkšlių spinduliais trykšta fontanai; nuostabūs kvapai visur 
dvelkia, šiušendami sparnų mostais — tai gaivalų dvasios garbsto leliją ir 
skelbia Anzelmo laimę. Jis pakelia galvą, lyg palaimos spindesiu vai- 
nikuotą. Ar tai žvilgsnis? Ar tai žodžiai? Ar tai himnas? Bet aiškiai 
skamba: „Serpentina! Tikėjimas tavimi, meilė atskleidė man gamtos 
paslaptis. Tu atnešei man tą leliją, kuri išaugo iš aukso, iš pirmapradės 
žemės galios dar prieš tai, kai Fosforas įžiebė mintį, — ši gėlė yra švento 
visų būtybių sąskambio pažinimas, ir su juo aš visada gyvensiu didžiau- 
sioje palaimoje. Taip, aš, laimingų laimingiausias, supratau, kas aukščiau- 
sia — aš turiu amžinai mylėti tave, Serpentina! Niekada nenublanks 
auksiniai lelijos spinduliai, nes pažinimas kaip tikėjimas ir meilė yra 
amžinas.“ 


Už viziją, per kurią pamačiau Anzelmą gyvą jo dvare Atlantidoje, 
turiu būti dėkingas tik salamandro burtams, ir nuostabu buvo tai, kad 
aš, kai tik reginys lyg migloje išblėso, radau jį visą dailiai ir tiksliai 
užrašytą popieriuje, gulinčiame ant violetinio stalo, ir užrašytą tartum 
mano paties ranka. Bet štai dabar mane persmelkė ir ėmė kankinti 
aštrus skausmas: „Ak, koks tu laimingas, Anzelmai! Tu nusimetei kasdie- 
nybės naštą drąsiai pakilai meilės sparnais pas maloningąją Serpentiną ir 
dabar džiugiai, laimingai gyveni savo dvare Atlantidoje! O aš, vargšas! 
Greitai, tiesiog po keleto minučių, net iš šitos puikios salės, kuriai toli 
gražu iki dvaro Atlantidoje, turėsiu nešdintis į savo pastogės kambarėlį, 
ir mano protą užgoš skurdūs gyvenimo nepritekliai, o žvilgsnį lyg tiršta 
migla užstos tūkstančiai nelaimių, ir aš tikriausiai niekada nepamatysiu 
lelijos.“ Tuo metu archyvaras Lindhorstas švelniai patapšnojo man per 
petį ir pasakė: 

— Liaukitės, užteks, gerbiamasis! Ko čia taip skųstis! Argi patys 
nebuvote ką tik Atlantidoje ir argi neturite ten bent jau kokios gražios 
fermos, kaip poetinės savo proto nuosavybės? Ir ar Anzelmo palaima 
ne tas pats, kas gyvenimas poezijoje, kuriai šventas visų būtybių sąskam- 
bis atsiskleidžia kaip didžiausia gamtos paslaptis? 

MEISTRAS MARTYNAS 
KUBILIUS IR JO 
PAMEISTRIAI 


Tikriausiai ir tau, mielas skaitytojau, širdį apima graudus liūdesys, kai 
vaikščioji po tokias vietas, kur puikūs senovės vokiečių meno paminklai 
lyg iškalbingi liudytojai byloja apie gražios praeities spindesį, uolų jos 
žmonių triūsą, jų kūrinių tikroviškumą. Ar neatrodo, kad įžengei į ap- 
leistus namus? Ant stalo tebeguli maldų knyga, skaityta šeimos galvos, 
tebekabo puošnių raštų audiniai — šeimininkės rankų darbas; visokiau- 
sios rinktinės meistriško darbo dovanos, gautos iškilmingomis dienomis, 
tebestovi aplinkui sudėstytos dailiose spintose. Taip ir tikiesi — bere- 
gint įeis kas iš namiškių ir nuoširdžiai, svetingai tave priims. Bet veltui 
lauktum tų, kuriuos nusitempė amžinai riedantis laiko ratas; tad geriau 
atsiduok gražiai svajonei, kuri prikels tau senovės meistrus, ir jie 
prabils į tave taip karštai ir įtaigiai, kad tau visas kūnas pagaugais 
nueis. Tik tada suvoksi gilią jų darbų prasmę, nes tapsi jų amžininku ir 
perprasi epochą, pagimdžiusią ir meistrą, ir jo kūrinį. Bet, deja, argi ne- 
pasitaiko ir taip, kad miela svajonė, kurią buvai jau bepagaunąs, tiesiog 
iš po nosies išlekia su skaisčiais ryto debesimis, pabūgusi trankių dienos 
žingsnių, ir tu karčių ašarų pilnomis akimis žiūri į vis labiau blankstantį 
jos vaizdo mirgėjimą? Taip tu, kunkuliuojančio apie tave gyvenimo kietai 
niuktelėtas, staiga pabundi iš gražaus sapno, ir tau lieka didis ilgesys, 
saldžiu šiurpuliu virpinantis krūtinę. 

Šitokius jausmus patyrė ir tas, kuris tau, mielas skaitytojau, rašo 
šiuos puslapius, ir patyrė kiekvieną sykį, kai tik jam pasitaikydavo ke- 
liauti per pasaulyje garsų miestą Niurnbergą. Čia stoviniuodamas priešais 
nuostabų fontano statinį turgaus aikštėje, čia apžiūrinėdamas šven- 
tojo Zebaldo antkapį, šventojo Lauryno bažnyčios cimboriją, čia gilinda- 
masis į Albrechto Diurerio labai įspūdingus šedevrus pilyje arba rotušėje, 
jis taip maloniai įsisvajodavo, kad nejučiom lyg ir pats atsidurdavo 
nuostabioje to imperijos miesto senovėje, prisimindavo atviraširdiškas 
paterio' Rozenbliuto eiles: 

O Niurnberge, taiklus šauly, 
Šlove tu skųstis negali — 
Išmintimi paleidęs strėlę 
Tiesos įskėlei kibirkštėlę. 

' Tėvas (lot.). 

Vaizduotėje jam iškildavo ryškūs paveikslai, kuriuose širdį ypač 
džiugindavo ir sielą linksmai nuteikdavo šaunus darbščių miestiečių 
gyvenimas tais laikais, kai menas ir amatas veržliai žygiavo koja kojon. 
Tad teikis, mielas skaitytojau, leisti dabar vieną tų paveikslų tau parodyti. 
Gal tau nebus nemalonu pažvelgti į jį, gal ir nuoširdžiai nusišypsosi 
žiūrėdamas, net pats pasijusi kaip namie pas meistrą Martyną ir mielai 
pasėdėsi tarp jo kubilų ir šulių. Na, tebūnie taip, nes to kaip tik iš 
visos širdies linki tas, kurs šiuos puslapius rašo. 


Kaip ponas Martynas buvo išrinktas cecho seniūnu 
ir kaip už tai dėkojo 


Tūkstantis penki šimtai aštuoniasdešimtųjų metų gegužės pirmąją pagal 
seną laisvojo imperijos miesto Niurnbergo paprotį buvo sušaukta iš- 
kilminga garbingo kubilių cecho sueiga. Visai neseniai buvo palaidotas 
vienas jo seniūnų, arba vadinamųjų žvakės nešėjų, todėl reikėjo kito. Juo 
buvo išrinktas meistras Martynas. Iš tikrųjų vargu ar kas galėjo prilygti 
jam mokėjimu daryti tvirtas ir dailias statines, nebuvo už jį geresnio 
vyndario, ir kaip tik dėl to patys kilmingiausi ponai buvo jo klientai, 
o jis gyveno visa ko pertekęs, net galima sakyti — turtuose vartėsi. Štai 
kodėl, išrinkus meistrą Martyną, orusis magistrato narys Jakobas Paum- 
gartneris, kuris prižiūrėjo miesto amatus, pasakė: 


—-Jūs labai gerai padarėte, mano draugai, kad seniūnu išsirinkote 
meistrą Martyną, nes patikimesnio žmogaus šioms pareigoms nė negalėtu- 
mėte surasti. Visi, kas tik meistrą Martyną pažįsta, labai jį gerbia už 
didelę vyndarystės patirtį, už meistrišką sugebėjimą daryti ir bran- 
dinti vyną. Šaunus jo stropumas, doras gyvenimas, nors jis toks turtingas 
žmogus, tebūnie visiems jums geras pavyzdys. Tad būkite kuo nuošir- 
džiausiai pasveikintas, mano mielas meistre Martynai, didžiai gerbiamas 
mūsų seniūne! 

Sulig tais žodžiais Paumgartneris atsikėlė ir išskėtęs rankas žengė 
keletą žingsnių, tikėdamasis, kad meistras Martynas eis jo pasitikti. Šis 
abiem rankom įsitvėrė į krėslo atramas ir iš lėto, sunkiai atsistojo, lygiai 
kaip, būnant tokios kūno apimties, ir derėjo, paskui taip pat pamažu 
žengė į nuoširdų Paumgartnerio glėbį, pats beveik nė nesistengdamas jo 
apkabinti. 

— Na,— tarė Paumgartneris, šiek tiek dėl to nustebęs, — meistre 
Martynai, gal jums ne prie širdies, kad išrinkom jus savo žvakės nešėju? 

Meistras Martynas loštelėjo, kaip buvo pratęs, galvą atgal, susinėrė 
rankas ant storo pilvo ir, atkišęs apatinę lūpą, išplėstomis akimis apž- 
velgė susirinkusius. Paskui, kreipdamasis į Paumgartnerį, prabilo šitaip: 

— Na jau, mielasis garbusis mano pone, kaip man gali būti ne 
prie širdies, kad gaunu tai, kas man pridera? Kas atsisakys priimti užmo- 
kestį už sąžiningą darbą, kas neįsileis užkietėjusio skolininko, kai tas 
pagaliau ateina grąžinti pinigų. Na, mielieji vyručiai (taip Martynas 
kreipėsi į meistrus, sėdinčius aplinkui), na, vyručiai, tai galų gale vis 
dėlto sumojot, kad aš, o ne kas kitas, furiu būti mūsų garbingojo cecho 
seniūnu? O kokį gi jūs norėtumėte matyti seniūną? Jis turėtų būti geriau- 
sias savo amato meistras, ar ne? Eikite ir pasižiūrėkite mano dvifudrės 
statinės, suręstos be ugnies, geriausio mano darbo, ir tada pasakykite, 
ar kuris iš jūsų gali pasigirti padaręs ką nors, kas galėtų prilygti jai stip- 
rumu ir dailumu. O gal manot, kad seniūnas turi turėti pinigų ir kitokio 
gero? Ateikit pas mane, aš atrakinsiu savo skrynias skrynutes, ir jūs 
neatsigėrėsite aukso ir sidabro spindesiu. Gal seniūną turi gerbti ir kil- 
mingieji, ir prastuoliai? Nagi paklauskite mūsų garbiuosius magistrato 
ponus, paklauskite kunigaikščius ir riterius, gyvenančius mūsų šlovingojo 
Niurnbergo apylinkėse, klauskite pagaliau jo ekscelenciją Brambergo 
vyskupą, klauskite visus, kokios jie nuomonės apie meistrą Martyną. 
Na, manau, kad nieko pikta neišgirsite! — Martynas labai patenkintas 
patapšnojo sau per storą pilvą ir, visiems aplinkui tylint, tik vienam 
kitam tai šen, tai ten įtartinai sukosint, prisimerkęs nusišypsojo ir drožė 
toliau: — Bet aš matau, aš gerai žinau, jog dabar turiu dar kuo gra- 
žiausiai jums padėkoti už tai, kad viešpats dievas per rinkimus pagaliau 
apšvietė jums protą. Ką gi, kai jau gaunu užmokestį už savo darbą, 
kai skolininkas atneša atiduoti kadaise gautus pinigus, aš juk pasirašau 
sąskaitoje arba skolos raštelyje: „Dėkoju gavęs. Tomas Martynas, meistras 
kubilius!“ Tad iš visos širdies ačiū visiems jums už tai, kad, išrinkdami 
mane savo seniūnu ir žvakės nešėju, sumokėjot seną skolą. Beje, aš jums 
prižadu, kad savo pareigas eisiu uoliai ir sąžiningai. Ir cechui, ir kiek- 
vienam jūsų, kai prireiks, padėsiu ir darbu, ir patarimu, kiek tik išgalėsiu. 
Aš tikrai pasirūpinsiu, kad garbingas mūsų amatas neprarastų gero 
vardo, kurį dabar turi. Kviečiu jus, didžiai gerbiamas amatų viršininke, 
ir visus jus, mielieji mano draugai ir meistrai, ateinantį sekmadienį ateiti 
pas mane į linksmą pokylį. Prie pilno stiklo hochheimerio, johanisber- 
gerio arba kokio kito jūsų geidžiamo gero vyno iš mano turtingo rūsio 
mes apsvarstysim, kas dabar visų mūsų labui pravarčiausia daryti! Tad 
dar kartą nuoširdžiausiai prašom ateiti. 

Oriųjų meistrų veidai, per pasipūtėlišką Martyno kalbą pastebimai 
apniukę, iš karto pragiedrėjo, ir po kurčios tylos prasidėjo linksmos 

šnekos, kuriose galėjai nemaža nugirsti apie didelius pono Martyno 
nuopelnus ir rinktinį jo rūsį. Visi žadėjo sekmadienį ateiti ir davė naujai 
išrinktajam žvakės nešėjui ranką, kurią šis nuoširdžiausiai spaudė, o vieną 
kitą meistrą dar šiek tiek ir prie savo pilvo glaudė, tartum norėdamas 
apkabinti. Išsiskirstė visi linksmi ir gerai nusiteikę. 


Kas toliau dėjosi meistro Martyno namuose 


Atsitiko taip, kad magistrato narys Jakobas Paumgartneris, norėdamas 
parsigauti namo, turėjo eiti pro meistro Martyno namus. Kai abu jie, 
Paumgartneris ir Martynas, atsidūrė ties tų namų durimis ir Paumgar- 
tneris jau buvo toliau bežengiąs, meistras Martynas nusiėmė kepurėlę 
ir, pagarbiai lenkdamasis taip žemai, kaip tik leido pilvas, kreipėsi į 
magistrato poną: | 

— Kaip būtų malonu, jeigu jūs, didžiai gerbiamas mielas mano pone, 
nepalaikytumėte sau negarbe užsukti valandėlę į menkus mano namelius! 
Malonėkit neatsisakyti manęs pradžiuginti ir apšviesti savo išmintingais 
žodžiais. 

— Ką jūs, mielas meistre Martynai,— atsakė šypsodamas Paumgart- 
neris, — Man smagu pas jus paviešėti, tik kodėl jūs tokius savo namus 
vadinate menkais nameliais? Aš juk žinau, kad puošnumu ir brangiu 
apstatymu jų nepranoksta nė turtingiausių miestiečių namai! Argi seniai 
čia baigėte jų apdailą, kuri padarė jūsų namus mūsų garsiojo imperijos 
miesto puošmena, o apie vidaus įrangą nėra ko nė kalbėti — jos nesigėdytų 
nė vienas patricijus. 

Senis Paumgartneris teisybę sakė, nes, kai tik atsidarė durys, nuvaš- 
kuotos iki blizgesio ir išpuoštos misinginiais apkaustais, akiai atsivėrė 
erdvi priemenė, kuri dailiai išklotomis grindimis, gražiais paveikslais ant 
sienų, meniško darbo spintomis ir kėdėmis priminė iškilmingą menę. Ir 
kiekvienam buvo smagu laikytis taisyklių, pagal seną paprotį sueiliuotų 
lentelėje, pakabintoje prie pat durų: 


Kai koją kelt vidun ketini, 
Žiūrėk, ar batai nepurvini, 
Arba prieš tai nusivalyk. 
O viduje kaip elgtis dera, 
Sumos, kas galvą turi gerą. 


Diena buvo karšta, ir dabar, pradėjus temti, kambariuose pasidarė 
tvanku, todėl meistras Martynas nusivedė savo kilmingąjį svečią į erdvią, 

vėsią svečių virtuvę. Šitaip tais laikais buvo vadinama turtingų mies- 
tiečių patalpa, įrengta kaip virtuvė, bet skirta ne valgiui gaminti, o pasi- 
puikuoti prieš svečius visokiausiais brangiais namų apyvokos rykais ir 
prietaisais. Vos įėjęs meistras Martynas garsiai sušuko: 

— Roza, Roza! 

Tuojau atsidarė durys ir įėjo Roza, vienturtė meistro Martyno duktė. 

Malonėk, didžiai mylimas skaitytojau, šią akimirką kaip galėdamas 
aiškiau prisiminti mūsų didžiojo Albrechto Diurerio šedevrus. Tegul 
tau prieš akis kaip gyvi iškyla tie nuostabūs mergaičių paveikslai, pilni 
didingo grožio, širdį glostančio švelnumo ir ramaus kuklumo, tokie, ko- 
kius galima pamatyti jo kūriniuose. Įsivaizduok dailų liekną stuomenį, 
gražiai skliaustą baltą kaip lelija kaktą, tartum rožės kvapo parausvintus 
skruostus, plonas vyšnių raudoniu degančias lūpas, drovias ilgesingas akis, 
žvelgiančias pro tamsias blakstienas lyg mėnulio spinduliai pro melsvus 
lapus, įsivaizduok šilkinius plaukus, dailiai supintus į gražias kasas, į51- 
vaizduok visą dangišką tų mergaičių grožį, ir tu išvysi patraukliąją Rozą. 
O ir kaip gi kitaip pasakotojas galėtų tau pavaizduoti tą mielą dangišką 
kūdikį? Tačiau tebūnie leista čia prisiminti dar vieną šaunų jauną dai- 
lininką, kurio sielon įspindo skaisti tų gražių senų laikų šviesa. Tai 
vokiečių tapytojas Kornelijus, gyvenantis Romoje. „Nei aš panelė, nei 
dailiausia“ — tokia, kokią Kornelijaus piešiniuose didžiajam Getės 
„Faustui“ matome Margaritą, kai ji taria šiuos žodžius, reikėtų vaiZ- 
duotis 1r Rozą, kai ji jautėsi prispirta su tykiai tramdomu drovumu išsi- 
sukti nuo atkaklių jaunikių piršimosi. 

Roza vaikiškai klusniai nusilenkė Paumgartneriui, paėmė jo ranką ir 
prigludo prie jos lūpomis. Blyškūs to seno pono skruostai labai paraudo, 
ir kaip vakaro saulė, paskutinį kartą savo blyksniu prieš nusileisdama 
paauksina tamsius lapus, taip jo akyse suspindo seniai praėjusios jau- 
nystės liepsna. 

— Na,— garsiai sušuko,— na, brangusis meistre Martynai, jūs esate 
visko pertekęs, turtingas žmogus, bet gražiausia dangaus dovana, kurios 
viešpats jums nepagailėjo, vis dėlto yra mieloji jūsų dukrelė Roza. Jeigu 
mums, seniams, tokiems, kurie jau taryboje posėdžiauja, apsąla širdis, 
ją pamačius, ir mes negalime atitraukti savo trumparegių akių nuo to 
mielo kūdikio, tai kas galėtų smerkti jaunikaičius už tai, kad jie sustoja 
ir lyg suakmenėja, kai gatvėje sutinka jūsų dukrelę, kai bažnyčioje spokso 
vien į ją, o ne į dvasiškąjį tėvą, kad jie Alervyzėje! arba kur nors kitur 
per vakarėlius, keldami visoms kitoms mergaitėms apmaudą, tik paskui 
jūsų dukterį dūsaudami sekioja, įsimylėjusių žvilgsniais į ją šaudo, sal- 

džiausiais žodeliais vaišina. Na, meistre Martynai, žentą galite išsirinkti iš 
mūsų jaunųjų patricijų arba iš kur tik jums patinka. 

Meistro Martyno veidas apniuko, susiraukė; jis liepė dukrai atnešti 
gero seno vyno ir, kai ji, lyg žarija nukaitusi ir akis į žemę įbedusi, 
išėjo pro duris, tarė senajam Paumgartneriui: 

— Klausykit, mielas ponuli, teisybė, kad mano dukteriai nepagailėta 
gražumo ir kad ir čia dangus manęs nenuskriaudė, bet kaip jūs galite 
apie tai kalbėti mergaitei girdint, o dėl žento patricijaus — tai tuščios 
kalbos. 

— Tylėkit,— šypsodamas atkirto Paumgartneris,— tylėkite, meistre 
Martynai — ko širdis pilna, tam ir burna atvira! Argi jūs netikite, kad 
ir mano aptingęs kraujas ima dūkti, kai pamatau Rozą4, ir jeigu atvirai 
iškloju tai, ką ir ji pati puikiausiai žino, nieko pikta dėl to nenutiks. 

Roza atnešė vyno ir du didokus stiklus. Martynas pastūmė sunkų, 
nuostabiais drožiniais išpuoštą stalą į kambario vidurį. Vos spėjus seniams 
susėsti ir meistrui Martynui pripilti vyno, prie namų sutaukšėjo arklių 
kanopos. Matyt, raitelis sustojo; netrukus priemenėje pasigirdo jo balsas; 
Roza nuskubėjo žemyn ir tuojau grįžo su žinia: atvykęs senasis jun- 
keris Heinrichas fon Špangenbergas ir norįs pasikalbėti su meistru Mar- 
tynu. 

— Na,— sušuko meistras Martynas, — išeitų, kad šiandien man gražus, 
laimingas vakaras, nes užsuko mano senas geras klientas. Tikriausiai 
jis su naujais užsakymais, matyt, teks imtis darbo.— Sulig tais žodžiais 
jis kiek įmanydamas greitai nuskubėjo pasitikti mielojo svečio. 


Kaip meistras Martynas savo amatą 
iškėlė aukščiau visų kitų 


Hochheimeris putojo gražiose, dailiose taurėse ir greitai atrišo tiems 
trims seniams liežuvius, atlapojo širdis. Lyg tyčia ponas Špangenbergas, 
nepaisant nebejaunų metų vis dar guvus ir linksmas, sugebėjo gražiai 
pasakoti juokingus savo nerūpestingos jaunystės nutikimus, nuo tų pasa- 
kojimų meistrui Martynui stiprokai šokinėjo pilvas, žmogus vis leipo 
juokais ir vos spėjo šluostytis ašaras. O ir ponas Paumgartneris labiau, 
negu šiaip jau buvo pratęs, pamiršo savo magistratišką orumą ir nesivar- 
žydamas mėgavosi puikiu gėrimu ir nuotaikingu pašnekesiu. Bet kai vėl įėjo 
Roza, nešina po pažasčia švaria pintine, iš kurios išėmė staltiesę ir servetė- 
les, akinamai baltas, tartum šviežias sniegas, kai dalykiškai, kaip tikra 

šeimininkė trepsėdama aplinkui, dengė stalą ir statė ant jo valgį po valgio, 
uždarytus visokiais prieskoniais, kai pagaliau maloniai šypsodama paprašė 
svečius nepaniekti to, ką taip skubant jai tekę ruošti, kalbos ir juokai 
nutilo. Abu svečiai, Paumgartneris ir Špangenbergas, neatitraukė švy- 
tinčių žvilgsnių nuo tos mielos malonios mergaitės, o ir pats meistras 
Martynas, atsilošęs krėsle, susinėręs rankas, su patenkintu šypsniu sekė, 
kaip ji mikliai triūsia prie stalo. Roza buvo beišeinanti, bet staiga senis 
Špangenbergas pašoko lyg jaunuolis, čiupo mergaitę už pečių ir, riedant 
giedroms ašaroms jam iš akių, keletą kartų sušuko: „O tu kuklutis 
mielas angelėli, nuostabioji, šaunioji mergužėle“, paskui du tris kartus 
pabučiavo jai į kaktą ir tartum giliai susimąstęs grįžo į savo vietą. Paum- 
gartneris pasiūlė išgerti į Rozos sveikatą. 

— Taip,— prašneko Spangenbergas, kai Roza išėjo,— taip, meistre 
Martynai, dangus apdovanojo jus tokia brangenybe, kurios vertės kaip 
reikiant nežinote. Ji dar labai jus išaukštins: kas, vis tiek kokio jis būtų 
luomo, nenorėtų tapti jūsų žentu? 

— Matote,— įsiterpė Paumgartneris,— matote dabar, meistre Mar- 
tynai, kad ir kilnusis ponas fon Špangenbergas mano visiškai taip pat 
kaip ir aš. Aš jau įsivaizduoju mieląją Rozą kaip patricijaus nuotaką su 
brangiais perlų papuošalais ant gražių šviesių kasų. 

— Brangieji ponai,— šokosi jau visai supykęs meistras Martynas,— 
brangieji ponai, kaip jūs galite kalbėti ir kalbėti vis apie tą patį dalyką, 
apie kurį aš tuo tarpu dar visai negalvoju. Manoji Roza tik pradėjo 
aštuonioliktuosius metus, o tokio amžiaus mergaitei dar ne laikas dairytis 
jaunikio. Dėl ateities aš visiškai pasikliauju dievo valia, tačiau jau ir 
dabar man aišku, kad nei patricijus, nei koks kitas mano dukters rankos 
negaus, ji skirta tik kubiliui, ir tik tokiam, kuris įtikins mane, kad jis 
yra geriausias savo amato meistras. Žinoma, jeigu tik jis patiks mano 
dukteriai, nes savo mielo vaiko neversiu daryti nieko, o tuo labiau tekėti 
už tokio, kuris jai ne prie širdies. 

Spangenbergas ir Paumgartneris susižvelgė, nustebę dėl tokių keistų 
meistro žodžių. Pagaliau kostelėjęs Špangenbergas vėl prašneko: 

— Vadinasi, jūsų duktė negali rinktis ne jūsų luomo žmogaus? 

— Tesaugo ją nuo to dievas! — atsakė Martynas. 

— Bet,— nesiliovė  Špangenbergas,— jeigu štai atsiranda jaunas 
šaunus gero amato meistras, sakykim, auksakalys arba net jaunas gabus 
dailininkas, ir prašo jūsų Rozos rankos, o jai jis iš visų kitų jaunikaičių 
labiausiai patinka, kaip tada? 

— Parodyk man,— atsakė Martynas, loštelėjęs galvą atgal, — parodyk 
man, mielas jaunikaiti, sakyčiau aš jam, gražią šimto gorčių statinę, 
kurią padarei kaip savo šedevrą, ir jeigu jis to negalėtų padaryti, aš 

jam gražiai atidaryčiau duris ir kuo mandagiausiai paprašyčiau pamėginti 
laimę kur nors kitur. 

— O jeigu,— nenusileido Špangenbergas,— o jeigu jaunasis meistras 
atsakytų: „Tokio mažo darbelio aš negaliu jums parodyti, bet prašom su 
manimi į turgaus aikštę, pasižiūrėkite į šiuos įspūdingus namus, kurie 
grakščiu savo kraiguų drąsiai dangų remia,— tai mano darbas meistro 
vardui gauti.“ 

— Ak, mielas pone, — nekantriai nutraukė Špangenbergo kalbą meistras 
Martynas,— ak, mielas pone, ir ko jūs taip stengiatės mane peršnekėti? 
Mano žentas turi būti mano amato žmogus, nes savo amatą aš laikau 
puikiausiu dalyku, koks tik pasaulyje gali būti. Nejaugi manote, kad 
užtenka lankus užvaryti ant šulų — ir jau gera statinė? Argi nenuostabu, 
negražu jau vien tai, kad mūsų amatas neįmanomas be mokėjimo taip 
laikyti ir brandinti tą nuostabią dangaus dovaną — taurųjį vyną, kad jis 
vis stiprėtų ir kaip tikra liepsninga gyvenimo dvasia, visa galia ir saldumu, 
mus kiaurai persmelktų? O statinių rentimas? Juk, kad darbas nusisektų, 
reikia pirma viską gerai skriestuvu išmatuoti, sužymėti. Mes turime 
mokėti gerai skaičiuoti ir tiksliai matuoti, nes kaipgi kitaip galėtume 
spręsti apie rykų proporcijas ir tūrį. O, ponuli, man širdis iš džiaugsmo 
šokinėja, kai kokią nors gerą statinę atvarau iki surinkimo stalo, kai 
jau Šulai leistuvu puikiai suleisti, kai pameistriai pradeda tuksenti per 
pleištus trinkelėmis — tuk — tuk, tuk — tuk, o, kokia tai linksma muzika! 
Štai ir stovi nusidavęs statinys, ir aš išdidžiai dairausi brūkiklio, imu jį 
rankom ir rėžiu statinės dugne savo amato ženklą, kurį pažįsta ir gerbia 
visi šaunus vyndariai. Jūs, brangus pone, užsiminėt apie architektą. Ką 
gi, gražūs namai — tikrai nuostabus dalykas, bet jeigu aš būčiau architektas 
ir eičiau pro savo kūrinį, o iš viršaus į mane žvelgtų koks nors nešvarios 
sąžinės padaras, koks sukčius nenaudėlis, nusipirkęs tuos namus, iš gėdos 
neturėčiau kur dingti, pyktis ir apmaudas sukeltų norą sugriauti tą savo 
paties kūrinį. O dėl mano kūrinių nieko panašaus man negali atsitikti. 
Juose visiems laikams apsigyvena tyriausia žemės dvasia — taurusis vynas. 
Laimink, viešpatie, mano amatą. 

— Jūsų giriamasis žodis, — tarė Špangenbergas,— tikrai šaunus ir pras- 
mingas. Jums tik garbė, kad taip labai vertinate savo amatą, bet nepradėkite 
nekantrauti, jeigu aš vis dar nuo jūsų neatstosiu. O jeigu iš tikrųjų ateitų 
pas jus koks patricijus pirštis jūsų dukrai? Juk kai gyvenimas prispiria, 
daug kas susiklosto visai kitaip, negu buvo manyta. 

— Ak,— gana šiurkščiai atrėžė suirzęs meistras Martynas, — ak, kas 
gi man liktų daryti, jeigu ne kuo mandagiausiai nusilenkti ir pasakyti: 
„Brangus ponaiti, jeigu jūs būtumėt koks šaunus kubilius, o šiaip tai...“ 

— Paklausykite dar,— nutraukė meistro kalbą Špangenbergas.— O 

Jeigu vieną gražią dieną atjotų ant puikaus žirgo šaunus, dailiai apsi- 
rėdęs junkeris su puošnia palyda ir nuliptų prie jūsų namų prašyti į 
žmonas jūsų dukters? 

— Na ir kas! — dar šiurkščiau atkirto meistras Martynas.— Pulčiau 
galvotrukčiais prie durų, užtrenkčiau jas, užsklęsčiau visais skląsčiais, 
užrakinčiau visais raktais ir taip sušukčiau, taip jam surikčiau: „Jokite 
sau toliau, jokite toliau, pasipūtėli pone junkeri, tokios rožės kaip manoji 
žydi ne jums; jums prie širdies mano rūsys, mano auksiniai, tai ir mergaitę 
dar norit gauti priedo. Jokite, jokite sau toliau!“ 

Senis Špangerbergas atsikėlė visas paraudęs lyg vėžys, abiem rankom 
įsirėmė į stalą ir nuleido akis. 

— Na,— kiek patylėjęs vėl prašneko,— na, dar vienas, paskutinis 
klausimas, meistre Martynai. Jeigu tas junkeris, sustojęs prie jūsų namų, 
būtų mano paties sūnus, jeigu aš pats su juo sustočiau prie jūsų namų, ar ir 
tada užrakintumėte duris, ar ir tuo atveju manytumėte, kad mes atėjome 
tik dėl jūsų vyno rūsio, dėl jūsų aukso? 

— Nieku gyvu,— atsakė meistras Martynas, — nieku gyvu, mielasis 
maloningasis pone, aš jums labai mielai atidaryčiau duris, viskas mano 
namuose būtų jūsų ir jūsų ponaičio paslaugoms, o dėl manosios Rozos — 
tai pasakyčiau: „Jeigu tik dangus būtų teikęsis lemti taip, kad jūsų šau- 
nusis ponaitis junkeris galėtų pasidaryti tokiu pat šauniu kubiliumi, 
niekas pasaulyje negalėtų man būti toks geidžiamas žentas kaip jis, bet 
dabar!“ Tačiau, mielasis, kilnusis pone, ko jūs erzinat ir kankinat mane 
tokiais keistais klausimais? Tik pasižiūrėkit, kur mes, taip linksmai pradėję, 
nusišnekėjom, taurės stovi neliestos! Liaukimės apie žentą ir Rozos 
vestuves, geriu į jūsų ponaičio junkerio sveikatą; jis, kaip girdėjau, 
yra tikras gražuolis. 

Meistras Martynas paėmė savo taurę, Paumgartneris pasekė jo pavyzdžiu 
ir sušuko: 

— Baikim tą keblų pašnekesį, tegyvuoja šaunusis jūsų junkeris! 

Špangenbergas susidaužė ir prisiverstinai šypsodamas pasakė: 

— Jūs turėjote pagrindo manyti, kad aš juokais jus kamantinėju, 
nes tik visai netekęs dėl meilės galvos mano sūnus, kuriam rinktis 
žmoną dera tik iš kilmingiausių merginų, galėtų ryžtis pasipiršti jūsų 
dukrai nepaisydamas savo luomo ir kraujo. Bet vis dėlto galėjote šiek 
tiek švelniau man atsakyti. 

— Ak, mielas pone, — atsiliepė meistras Martynas, — ir juokais nega- 
lėčiau kalbėti kitaip, negu turėčiau atsakyti, jeigu iš tikrųjų nutiktų 
toks keistas dalykas, kokį jūs čia pramanėt. Be to, nelieskite mano 
savigarbos, nes jūs patys negalite nepripažinti, kad aš labai plačioje 
apylinkėje esu geriausias kubilius, kad ir vyno reikaluose nusimanau, kad 

griežtai ir sąžiningai laikausi Vyno statuto, išleisto mūsų amžiną atilsį 
imperatoriaus Maksimilijano, kad aš, kaip pamaldus žmogus, niekinu 
bet kokią bėdievybę, kad savo šimtagorčėje statinėje niekada neišgarinu 
daugiau sieros, negu būtinai reikia ryko tvermei,— visa tuo jūs, mano 
brangieji aukštieji ponai, galite visiškai įsitikinti, paragavę mano vyno. 

Vėl atsisėdęs, Špangenbergas bandė rodyti linksmesnį veidą, o Paum- 
gartneris nukreipė kalbą į šalį. Bet kaip kartais pasitaiko, kad sykį išsi- 
derinusios muzikos instrumento stygos vėl ir vėl atsileidžia, ir muzikantas 
veltui stengiasi iš naujo išgauti Juo tokius pat švelnius sąskambius, kokie 
prieš tai aidėjo, taip dabar tiems trims seniams niekaip nebesirišo kalba. 
Špangenbergas pasišaukė tarnus ir it musę kandęs išėjo iš meistro Martyno 
namų, į kuriuos neseniai įėjo toks linksmas ir gerai nusiteikęs. 


Senelės pranašystė 


Meistras Martynas buvo šiek tiek sutrikęs, kad geras senas jo klientas 
išėjo toks surūgęs, ir kreipėsi į Paumgartnerį, kuris, baigęs paskutinę 
taurę, ruošėsi atsisveikinti: 

— Bet man vis dėlto labai neaišku, ką tas senas ponas tokiomis savo 
kalbomis norėjo pasakyti ir ko galiausiai supyko. 

— Mielas meistre Martynai,— pradėjo Paumgartneris,— jūs esate 
darbštus ir doras žmogus ir tikrai turite teisę branginti tai, kuo su dievo 
pagalba taip šauniai verčiatės ir kuo taip išgarsėjot, iš ko praturtėjot. Tik 
nedera tuo pagyrūniškai didžiuotis — tai nekrikščioniška. Jau cecho susi- 
rinkime šiandien negerai pasielgėt, iškeldamas save viršum visų kitų 
meistrų: tegul jūs ir iš tikrųjų geriau už kitus išmanot savo darbą, bet 
kai tiesiai į akis jiems tai drožiat, tai galite susilaukti tik apmaudo ir 
nepasitenkinimo. O paskui čia vakare! Juk ne toks jau jūs neįžvalgus, 
kad galėtumėte manyti, jog Špangenbergo žodžiuose slypi kas nors 
daugiau, negu noras ištirti, kaip toli gali nueiti jūsų užsispyrėliškas 
išdidumas. Negalėjo to garbaus pono giliai neįžeisti tai, kad kiekvieno 
junkerio piršimųsi jūsų dukteriai įžiūrite tik žemą gobšumą. Ir viskas 
dar būtų gerai baigęsi, jeigu jūs būtumėt nusileidęs, kai Špangenbergas 
ėmė kalbėti apie savo sūnų. Kas, jeigu būtumėt pasakęs: „Taip, mano 
brangusis kilnusis pone, jeigu jūs pats ateitumėt kaip savo sūnaus pirš- 
lys,— o tokios garbės aš niekada nesitikėjau,— tai ir mano tvirčiausias 
ryžtas galėtų susiūbuoti.“ Taip, jeigu būtumėt šitaip pasakęs, senasis 
Špangenbergas būtų nesunkiai pamiršęs nuoskaudą, linksmai nusišypsojęs 
ir atgavęs gerą nuotaiką. 

— Barkit mane,— atsakė meistras Martynas,— smarkiai barkit, aš 
tikrai to nusipelniau, bet kai senis ėmė tokius niekus taukšti, man jie 
skersai gerklę atsistojo, ir kitaip negalėjau atsakyti. 

— Be to,— kalbėjo toliau Paumgartneris,— ko verta ta jūsų nepro- 
tinga užmačia leisti savo dukteriai tekėti vien tik už kubiliaus! Juk 
sakėte, kad dukters likimą paliekate dangaus valiai, o patys su žemiškiausiu, 
kvailu užsispyrimu stengiatės užbėgti už akių viešpaties valiai, iš anksto 
aikštingai nustatydamas tą mažytį ratą, iš kurio tesutinkate priimti žentą. 
Tai gali pražudyti ir jus, ir jūsų Rozą. Meskite, meistre Martynai, meskite 
iš galvos tą tokią nekrikščionišką vaikišką paikystę, tegu visagalis išmokys 
dievobaimingą jūsų dukters širdį teisingai pasirinkti. 

— Ak, kilnusis mano pone,— tarė meistras Martynas, visiškai nusi- 
minęs,— tik dabar matau, kaip negerai padariau, kad iš karto visko 
nepasakiau. Manot, jog tik didelis savo amato branginimas kaltas, kad aš 
galutinai apsisprendžiau ištekinti Rozą tik už kubilų meistro? Ne, ne tik: 
yra dar viena, labai nepaprasta, paslaptinga priežastis. Negaliu jūsų 
išleisti, kol visko ligi galo nesužinosit, kad paskui nepyktumėt ant manęs 
kiaurą naktį. Sėskitės, iš visos širdies prašau, pabūkite dar valandėlę. 
Matot, tebestovi pilnas butelis labai seno vyno, kurio nebesiteikė gerti 
supykęs junkeris; pasisvečiuokite pas mane dar truputėlį. 

Paumgartneris nustebo, kad meistras Martynas taip įsiteikdamas 
primygtinai prašo, nors šiaip Jau tai buvo jam nebūdinga; atrodė, kad 
to žmogaus krūtinę slegia sunki našta, kurią jis nori nusimesti. Kai 
Paumgartneris atsisėdo ir išgėrė taurę vyno, meistras Martynas pradėjo 
šitaip: 

-— Jūs Žinot, mielas garbingasis pone, kad geroji mano žmona netrukus 
po to, kai Roza atėjo į pasaulį, mirė nuo sunkaus gimdymo pasekmių. 
Tada mano ilgaamžė senelė dar tebegyveno, jeigu verta vadinti gyvenimu 
būseną, kai žmogus jau visiškai kurčias ir aklas, vargais negalais prataria 
žodį, dieną naktį paslikas guli lovoje, negalėdamas pajudėti. Manoji 
Roza buvo pakrikštyta, ir auklė sėdėjo su kūdikiu kambaryje, kuriame 
gulėjo senelė. Man buvo taip liūdna, o kai pasižiūrėjau į gražų vaikutį, 
pasidarė taip džiugu ir sykiu skaudu, aš taip susijaudinau, kad pasijutau 
nebegalįs imtis jokio darbo ir tik tylus, giliai susimąstęs stovėjau šalia 
lovos, kurioje tykiai gulėjo senelė — kaip man atrodė, dabar jau laiminga, 
nes nebekankinama jokių žemiškų skausmų. Žiūriu aš į jos blyškų veidą 
ir staiga matau, kad ji pradeda keistai šypsotis, raukšlės tartum išsilygina, 
bekraujai skruostai lyg parausta. Ji keliasi, tiesia, lyg paslaptingos jėgos 
netikėtai įkvėpta, paraližuotas rankas, kurių šiaip jau nebegalėjo pajudinti, 
ir tyliai bet aiškiai šaukia: „„Roza, mano mieloji Roza!“ Auklė atsistoja 
ir neša jai vaiką, senelė ima jį ant rankų ir pradeda sūpuoti. Bet štai, 

gerbiamas mano pone, įsivaizduokit, kaip aš nustembu, net išsigąstu, kai 
senoji moteriškė skambiu, stipriu balsu užtraukia džiugią dainą, sukurtą 
pono Hanso Berchlerio, Strasburgo „Dvasios“ viešbučio šeimininko; štai 
Jos žodžiai: 
Mergužėle raudonskruoste, 
Priesako klausyk: 
Saugokis bėdų, negandų, 
Dievą širdyje laikyk, 
Iš kitų nesišaipyk 
Ir paikystėm nesiguoski. 
Atneš jis švytintį namelį, 
Dūksmo sklidiną kvapaus, 
Linksmutės angelų giesmelės, 
Meilės skambesio smagaus, — 
Klausykis to žmogaus, 
Juk mylinti širdis išduot negali. 
Kas namelį auksarinkį 
Atgabens tau į namus, 
Tą mielai tu apkabinki,— 
Žr tėvužis bus ramus. 
Juk jaunikis — kokio reikia, 
Širdužėlė jei nepeikia. 
Su nameliu sulauksi turtų, 
Džiaugsmo, laimės ir sėkmės. 
Mergužėle, būk budri, 
Doro žodžio paklausyk. 
Tada klestėsi tu, 
Nes dievas tau padės. 


Baigusi dainuoti šią dainą, ji atsargiai guldė kūdikį ant patalų ir, uždė- 
Jusi savo išdžiūvusią drebančią ranką jam ant kaktos, ima šnibždėti 
nesuprantamus žodžius, bet iš giedro veido visiškai aišku, kad ji meldžiasi. 
Staiga senelė vėl krinta į pagalves ir, auklei nešant vaiką šalin, giliai 
atsidūsta. Atsidūsta paskutinį kartą! 

— Tai,— prašneko Paumgartneris, kai meistras Martynas nutilo,— tai 
tikrai nuostabus atsitikimas, bet aš vis dėlto nesuprantu, ką bendra turi 
ši pranašinga senelės daina su jūsų tokiu kietu nusistatymu leisti Rozai 
tekėti tik už kubilų meistro. | 

— Ak,— atsakė meistras Martynas, — kas gali būti aiškiau, kad senoji 
moteriškė, paskutinę savo gyvenimo akimirką visagalio maloningai 
apšviesta, pranašo balsu paskelbė, kaip reikia pasielgti su Roza, kad ji 

būtų laiminga. Jaunikis, kuris su tuo švytinčiu nameliu atneš į namus 
turtą, laimę, džiaugsmą ir sėkmę, — kas gi kitas jis gali būti, jeigu ne 
kubilius, padaręs pas mane savo meistrystės įrodymą, savo šviesųjį namelį? 
Koks gi kitas namelis sklidinas kvapaus dūksmo, jei ne vyno statinė? 
O kai vynas vaikščioja, statinėje ne tik šniokščia, dūzgia, bet ir pliaukši — 
tai mielieji angelėliai traukia savo linksmą giesmelę, sūpuojami vyno 
bangų. Taip, taip! Apie jokį kitą jaunikį senelė ir nekalbėjo, vien apie 
kubilų meistrą, tad taip ir turi būti. 

— Jūs, — tarė Paumgartneris,— brangus meistre Martynai, labai savo- 
tiškai aiškinat savo senelės žodžius. Man jūsų aiškinimas niekaip netelpa 
į galvą, ir aš tebemanau, kad jūs turite visiškai pasikliauti dangaus 
valia ir savo dukters širdimi, kuri tikrai sugebės teisingai pasirinkti. 

— O aš,— nekantriai pertraukė meistras Martynas, — aš manau, kad 
mano žentu turi tapti ir taps tik nagingas kubilius, ir niekas kitas! 

Paumgartneris buvo besupykstąs dėl Martyno užsispyrimo, bet susit- 
vardė 1r atsikėlė nuo kėdės sakydamas: 

— Jau gana vėlu, meistre Martynai, geriau liaukimės gėrę ir kalbėję, 
nei viena, nei antra, rodos, dabar mums nebe į naudą. 

Kai po to jie išėjo į priemenę, ten stovėjo jauna moteris su penkiais 
berniukais, kurių vyriausias vargu ar turėjo aštuoneris metus, jauniausias 
gal nebuvo nė pusės metų. Moteris raudojo pasikūkčiodama. Roza 
atskubėjo išeinančiųjų pasitikti ir pasakė: 

— O viešpatie! Vis dėlto Valentinas numirė. Štai jo našlė su vaikais. 

— Ką? Numirė Valentinas? — suriko meistras Martynas, visiškai pri- 
blokštas.— Vai kokia nelaimė, kokia nelaimė! Tik pagalvokit,— kreipėsi 
į Paumgartnerį,— tik pagalvokit, gerbiamas pone, Valentinas buvo nagin- 
giausias iš visų mano pameistrių, be to, darbštuolis ir kuklus. Neseniai, 
dailindamas didžiulę statinę, jis pavojingai susižeidė kaišena, žaizda vis 
blogėjo ir blogėjo, žmogus ėmė smarkiai karščiuoti — ir štai pačiame 
žydėjime pasimirė.— Su lig tais žodžiais priėjo prie nepaguodžiamai nusi- 
minusios našlės, kuri paplūdusi ašaromis skundėsi, kad dabar jai liko tik 
galą gauti nuo vargų ir skurdo. 

— Ką? — tarė Martynas.— Ką gi jūs apie mane galvojat? Jūsų vyras 
pavojingai susižeidė pas mane dirbdamas, o aš turėčiau palikti jus 
bėdoje? Ne, nuo dabar visi jūs esate mano namiškiai. Rytoj arba kada 
panorėsite mes palaidosim jūsų velionį vyrą, o jūs su savo berniukais 
persikelkite į mano vienkiemį prie Moterų vartų; ten mano gražioji 
dirbtuvė po atviru dangum, ten aš kasdien su savo pameistriais dirbu. 
Ten jūs galėsite tvarkyti mano namų ūkį, o aš auklėsiu šauniuosius 
jūsų berniukus kaip savo paties sūnus. Ir žinote dar ką — imu į savo 
namus ir jūsų senuką tėvą. Geras buvo pameistrys, kol rankos buvo 

tvirtos. Ką gi, jeigu nebenulaiko trinkos, rėžtuvo, veržtuvo arba nebegali 
dirbti leistuvu, tai tikrai dar pajėgia valdyti vedegą arba dailinti lankus. 
Jis, kaip ir jūs, turi būti priimtas į mano namus. 

Jeigu meistras Martynas nebūtų tos moterėlės sugriebęs, iš gilaus 
skausmo ir didžiulio susijaudinimo ji būtų beveik be sąmonės susmukusi 
jam po kojų. Vyresnieji berniukai įsikibo jam į skvernus, o du jaunėliai, 
kuriuos Roza laikė ant rankų, ištiesė rankeles į jį, tartum ir jie būtų 
viską supratę. Senasis Paumgartneris pro ašaras šypsodamas pasakė: 

— Meistre Martynai, ant jūsų negalima supykti,— ir išėjo namo. 


Kaip susipažino jaunieji pameistriai 
Fridrichas ir Reinholdas 


Ant gražios žalios kalvos po aukštais medžiais gulėjo jaunas dailios 
išvaizdos pameistrys, vardu Fridrichas. Saulė jau buvo nusileidusi, ir 
rausvos žaros plieskė iš dangaus pakraščio. Tolumoje galėjai aiškiai 
įžiūrėti garsųjį imperijos miestą Niurnbergą, plytintį klonyje ir drąsiai 
keliantį didingus savo bokštus į vakaro pašvaistę, auksinančią jų viršūnes. 
Jaunasis pameistrys, atsirėmęs alkūne į savo kuprinę, gulinčią šalia, 
ilgesingai žvelgė žemyn į klonį. Paskui nuskynė keletą gėlių, kyšančių 
iš žolės, ir sviedė jas į orą vakario gaiso link, po to vėl liūdnai žiūrėjo 
kažkur į tolį, ir jo akys pasruvo karštomis ašaromis. Pagaliau jis pakėlė 
galvą, išskėtė rankas, lyg norėdamas kažką mylimą apkabinti, ir skambiu 
maloniu balsu šitaip uždainavo: 


Sveika, gimtine, 

Aš vėl tave matau, 

Vėl gieda himną tau 

Džiugi krūtinė. 

Rožėmis švieski, dangau, 

Nereikia man nieko daugiau. 

Meilės žiedeli, galvą artyn palenk 
"Švelniai glamonei. 

O ko taip spurdi, širdele? 

Džiaugsmai sutilpti negali. 

O vakaro aukse, 

Siųski spindulėlį — 
"Tenuneš jis mergužėlei 

Ašaras, svajas, 

O jei numirsiu, 
Rožėms pasakyki: 
Širdis iš ilgesio sunyko. 


Baigęs dainuoti, jis išsiėmė iš kuprinės gabaliuką vaško, pašildė jį 
prie krūtinės ir ėmė meistriškai lipdyti dailią rožę su daugybe plonų 
lapelių. Dirbdamas niūniavo kai kuriuos ką tik dainuotus posmus ir taip 
užsimiršo, kad nepastebėjo gražaus vaikino, kuris jau geroką valandėlę 
stovėjo už jo nugaros ir atidžiai stebėjo Fridricho darbą. 

— Oho, drauguži,— pagaliau prabilo jaunikaitis,— tikrai puikus 
daikčiukas jums išeina. 

Fridrichas krūptelėjo ir atsigręžė, bet kai pamatė, kaip maloniai 
nepažįstamasis savo tamsiomis akimis žiūri, tas vaikinas jam pasirodė 
lyg kažkur matytas; šypsodamas atsakė: 

— Ak, brangus pone, argi vertas jūsų dėmesio tas niekutis, kuris 
tik padeda man trumpinti laiką kelionėje. 

— Na,— tarė nepažįstamasis, — jeigu jūs šią taip gražiai padarytą, 
tarsi gyvą gėlę vadinate niekučiu, tai tikriausiai esate nagingas ir labai 
patyręs lipdytojas. Jūs mane dvigubai nudžiuginot. Pirma griebė už širdies 
nuostabi jūsų daina, kurią taip jautriai ir visiškai kaip Martynas Hešeris 
padainavote, o dabar negaliu atsigėrėti jūsų menišku sugebėjimu lip- 
dyti. O kur ketinate šiandien nukeliauti? 

— Mano kelionės tikslas, — atsakė Fridrichas, — štai ten dunkso mums 
prieš akis. Einu į savo tėviškę, į gražųjį imperijos miestą Niurnbergą. 
Bet saulė jau nusileido, todėl ketinu pernakvoti ten apačioj, kaime, o 
rytoj anksti traukti toliau, ir vidurdienį būsiu Niurnberge. 

— Stai kaip! — sušuko nudžiugęs vaikinas.— Labai puiku! Mums 
pakeliui, ir man reikia į Niurnbergą. Aš su jumis pernakvosiu kaime, 
o rytoj drošime toliau. Dabar pakalbėkim dar truputį.— Jaunikaitis, 
vardų Reinholdas, išsitiesė žolėje greta Fridricho ir kalbėjo toliau: — 
Ar tiesa, ar aš neklystu, jūs — šaunus liejikas? Taip atrodo iš jūsų 
sugebėjimo modeliuoti: o gal auksakalys ar sidabro meistras? 

Fridrichas nuleido liūdnas akis, o paskui nusiminęs atsakė: 

— Ak, ponuli, jums atrodo, kad aš geresnis ir didesnis, negu iš 
tikrųjų esu. Iš karto tiesiai pasakysiu: mokiausi kubiliaus amato ir einu 
į Niurnbergą pas vieną žinomą meistrą prašytis priimamas į darbą. 
Dabar tikriausiai esu smukęs jūsų akyse, nes nemoku nei lipdyti, 
nei lieti nuostabių grožybių, o tik lankus ant statinių ir kubilų užkali- 
nėju. 

Reinholdas garsiai nusikvatojo ir sušuko: 

— Na, iš tiesų gražu! Man negerbti jūsų už tai, kad esate kubilius? 
Juk ir aš kubilius ir niekas daugiau! 

Fridrichas įbedė akis į pašnekovą ir nežinojo, ką manyti, nes Rein- 
holdo apdaras mažiausiai tiko keliaujančiam kubiliui. Liemenė plonos 
Juodos gelumbės, su spaustinėmis aksomo aplikacijomis, puošni apykaklė, 
trumpas platus kardas, beretė su nukarusia plunksna bruko mintį, kad tai 
turtingas pirklys, o vaikino veidas, visa jo laikysena dvelkė kažkuo, kas 
visiškai nesiderino su tokiu spėjimu. Reinholdas pastebėjo Fridricho 
abejonę, atrišo savo kuprinę, išėmė staliaus prijuostę, įrankių rinkinį 
ir sušuko: 

— Nagi pasižiūrėk, drauguži, pasižiūrėk! Ar ir dabar dar abejoji, kad 
aš tau darbo bendras? Žinau, tave stebina mano drabužiai, bet aš iš 
Štrasburgo, o ten kubiliai rėdosi taip pat kaip bajorai. Žinoma, kadaise 
aš kaip ir tu norėjau kažko kito, bet dabar kubiliaus amatas man nusveria 
visus kitus, ir jame visos gražiosios mano gyvenimo viltys. Ar tau ne 
taip pat klojasi, drauguži? Bet man beveik atrodo, kad nejučiom ant 
tavo linksmos jaunystės bus užslinkęs niūrokas debesis, kurio šešėlis 
neleidžia tau giedromis akimis žvelgti į pasaulį. Daina, kurią prieš tai dai- 
navai, sklidina meilės, ilgesio ir skausmo, bet joje galėjai girdėti ir tokių 
garsų, kurie tartum būtų prasiveržę iš mano paties krūtinės, ir aš jau- 
čiuosi taip, tarsi Žinočiau visa, kas tavyje glūdi. Tuo labiau tau nėra ko 
manimi nepasitikėti — argi ir be to netapsime Niurnberge gerais draugais 
ir neliksime jais?) — Reinholdas apkabino viena ranka Fridrichą ir 
meiliai pažiūrėjo į akis. Fridrichas atsakė: 

— Kuo daugiau į tave žiūriu, šaunusis drauguži, tuo stipriau mane 
traukia prie tavęs; taip aiškiai girdžiu viduje nuostabų balsą, kuris 
nuolat lyg aidas atsiliepia draugiškos sielos šauksmui. Negaliu tau nepasi- 
pasakoti! Ne todėl, kad aš, vargšas žmogus, turėčiau kokių ypatingų 
paslapčių tau patikėti, o tik dėl to, kad ištikimo draugo širdyje atsiras 
vietos svetimam skausmui, o tave, nors mes ką tik susipažinom, aš jau nuo 
pirmųjų akimirkų laikau artimiausiu savo draugu. Dabar aš jau kubilius 
ir galiu pasigirti, kad savo amatą kaip reikiant išmanau, tačiau nuo 
pat vaikystės svajojau apie kur kas tauresnį meną. Aš norėjau tapti 
dideliu liejininkystės meistru arba sidabrakaliu, kaip Peteris Fišeris ar 
italas Benvenutas Čelinis. Karštai atsidavęs dirbau pas poną Johaną Holc- 
šuerį, garsų mano tėvynės sidabrininką, kuris pats, tiesą sakant, neprakti- 
kuodamas liejimo vis dėlto galėjo mane to darbo kaip reikiant mokyti. 
Į Holcšuerio namus neretai ateidavo ponas Tobijas Martynas, kubilius, 
su savo dukterimi, mieląja Roza. Nė pats nepajutau kaip įsimylėjau. 
Mečiau gimtinę ir nukeliavau į Augsburgą, ketindamas kaip reikiant išmokti 
liejininkystės, bet čia ir suliepsnojo mano širdyje meilės jausmas. Akyse 

stovėjo vien Roza, tik ją aš tegirdėjau; bet koks polėkis, kiekviena 
pastanga, kuri neartino prie Rozos, kėlė man šleikštulį Pasukau vie- 
ninteliu keliu, vedančiu į šį tikslą. Meistras Martynas leidžia savo 
dukteriai tekėti tik už kubiliaus, kuris Jo namuose padarys puikų savo 
meistrystės darbą ir dar kaip reikiant patiks dukteriai. Mečiau savo 
amatą ir išmokau kubiliaus amato. Einu į Niurnbergą ir noriu tapti meistro 
Martyno pameistriu. Bet dabar, kai mano gimtasis miestas po nosim ir 
Rozos paveikslas spindėte spindi man akyse, aš gatavas galą gauti iš 
baimės, liūdesio ir nevilties. Dabar jau aiškiai matau, kokios beprotiškos 
mano pastangos. Argi aš žinau — myli mane Roza ar ne, ir ar kada 
nors pamils? 

Reinholdas vis atidžiau klausėsi Fridricho pasakojimo. Dabar jis pasi- 
rėmė galvą ranka, o kitos delnu užsidengęs akis, dusliu, niūriu balsu 
paklausė: 

— Argi Roza niekada kuo nors neparodė, kad myli tave? 

— Ak,— atsakė Fridrichas,— kai aš išėjau iš Niurnbergo, Roza dar 
buvo greičiau mergytė negu mergina. Tiesa, jai patikdavo būti su manimi, 
ji; labai maloniai man šypsodavosi, kai aš pono Holcšuerio sode nepa- 
vargdamas skindavau gėles ir pindavau vainikus, bet... 

— Na tai dar yra vilties! — staiga suriko Reinholdas tokiu stipriu ir 
taip priešiškai skambančiu balsu, kad Fridrichas kone pasibaisėjo. 

Reinholdas pašoko, kad net kardas sužvango prie šono, ir kai vai- 
kinas išsitiesė visu ūgiu, tamsūs nakties šešėliai užklojo blyškų jo veidą ir 
taip bjauriai sudarkė švelnius jo veido bruožus, kad Fridrichas išsigandęs 
sušuko: 

— Kas gi tau čia dabar pasidarė? — Tai sakydamas jis porą žingsnių 
atsitraukė ir netyčia paspyrė Reinholdo kuprinę. 

— Ei tu, nelemtas bendre, nesudaužyk man kanklių! 

Instrumentas buvo pririštas prie kuprinės. Reinholdas atrišo jį ir taip 
smarkiai brūkštelėjo per stygas, tartum norėtų jas nutraukti. Bet netrukus 
skambinimas pasidarė švelnus ir melodingas. 

— Leiskimės,— prabilo vėl visai švelniu balsu kaip prieš tai, — leis- 
kimės dabar, brolyti, žemyn į kaimą. Štai mano rankose gera priemonė 
atbaidyti piktoms dvasioms, kurios galėtų pakeliui pristoti, ypač. prie 
manęs. 

— Ką tu, brolau,— atsakė Fridrichas.— Ko toms piktosioms dvasioms 
prie mūsų kabinėtis? Bet groji tai tu tikrai gražiai; varyk toliau. 

Tamsioje dangaus žydrumoje pasirodė auksinės žvaigždės. Nakties vėjas: 
su dusliu šlamesiu glostė kvepiančias pievas. Garsiau sučiurleno upeliai, 
aplinkui ošė tamsūs tolimo miško medžiai. Fridrichas ir Reinholdas 
patraukė žemyn, dainuodami ir skambindami kanklėmis, o skambūs jų 

svajingų dainų garsai plaukė oru, tartum nešami švytinčių sparnų. Kai 
pasiekė nakvynės vietą, Reinholdas greitai padėjo šalin kankles, nusimetė 
kuprinę ir smarkiai priglaudė prie krūtinės Fridrichą, kuris ant jo skruostų 
pajuto karštas ašaras. 


Kaip jaunieji pameistriai Reinholdas ir Fridrichas 
buvo priimti į meistro Martyno namus 


Pabudęs ryto metą, Fridrichas pasigedo savo naujojo draugo, kuris 
vakar buvo atsigulęs šalia jo ant šiaudų, o kadangi nebebuvo matyti ir 
kanklių su kuprine, jis-pamanė, jog Reinholdas dėl nežinomų priežasčių 
bus jį palikęs ir pasukęs kitu keliu. Bet vos tik Fridrichas išėjo iš namų, jį 
pasitiko Reinholdas — su kuprine ant nugaros, kanklėmis po ranka, 
apsirengęs visai kitaip negu vakar. Plunksną iš beretės jau buvo ištraukęs, 
kardą nusijuosęs, o vietoj puošnios, aksomu apvedžiotos liemenės apsi- 
vilkęs. paprasta, akies nerėžiančios spalvos liemene, kokią paprastai 
dėvi miestiečiai. | 

— Na, broluži,— šypsodamas linksmai sušuko jis nustebusiam drau- 
gui,— tai tu, reikia manyti, jau laikai mane tikru savo darbo bendru ir 
uoliu bendražygiu. Bet klausyk, kaip įsimylėjęs tai ar ne per daug šauniai 
į akį dėjai. Pasižiūrėk tik, kaip aukštai jau saulė. Na tad nebegaišuokim 
ir drožiam. 

Fridrichas buvo tylus ir susimąstęs, jis vargais negalais prisivertė 
atsakinėti į Reinholdo klausimus, beveik nekreipė dėmesio į jo krečiamus 
juokus. Reinholdas išdykavo, puldinėjo tai šen, tai ten, džiūgavo, mosikavo 
berete. Bet pamažu, artėjant jiems prie miesto, ir jis darėsi vis tylesnis ir 
tylesnis. 

— Man taip neramu, taip slogu, taip maloniai ilgu, kad nebegaliu 
paeiti, sustokim trupučiuką po šiais medžiais pailsėti, — pasakė Fridrichas, 
kai jie jau buvo beveik priėję Niurnbergo vartus, ir visiškai išsekęs krito 
į žolę: Reinholdas atsisėdo greta ir po valandėlės tarė: 

— Tikriausiai, mielas brolyti, -aš vakar pasirodžiau tau labai keistas. 
Bet kai tu papasakojai apie savo meilę ir aš supratau, kokie beviltiški 
tavo reikalai, man į galvą ėmė lįsti visokiausios nesąmonės, kurios išmušė 
mane iš vėžių ir galiausiai gal būtų ir iš proto išvariusios, jeigu ne gražus 
tavo dainavimas ir mano kanklės, išvaikiusios piktąsias dvasias. Šiandien, 
kai tik pirmieji ryto saulės spinduliai pažadino mane, pasijutau visiškai 
atgavęs gerą nuotaiką ir gyvenimo džiaugsmą, nes vakarykštis piktas 

slogutis buvo dar prieš gulant dingęs. Išbėgau lauk. Beklaidžiojant po 
krūmus, į galvą man lindo visokiausios puikios mintys. Kaip aš tave tokį 
aptikau, kaip visa mano siela tau atsidavus! Prisiminiau vieną malonų 
įvykį, atsitikusį prieš kurį laiką Italijoje, kaip tik tada, kai ten buvau; 
papasakosiu apie jį tau, nes jis labai gyvai parodo, ką gali tikra drau- 
gystė. Kažkoks kunigaikštis, aistringas dailiųjų menų mėgėjas ir globėjas, 
paskyrė labai didelę premiją tam, kas nutapys paveikslą tiksliai apibrėžta, 
kilnia, bet labai sunkiai įveikiama tema. Du jauni tapytojai, labai geri drau- 
gai ir paprastai dirbantys drauge, ryžosi varžytis dėl tos premijos. Jie 
keitėsi eskizais ir daug kalbėjo apie tai, kaip nugalėti kompozicijos sun- 
kumus. Vyresnysis, labiau patyręs piešėjas, geriau įgudęs išdėstyti grupes, 
greitai sukomponavo paveikslą, padarė eskizą ir ėmėsi padėti jaunesniajam, 
kuris, dar nė metmenų nebaigęs, visai nuleido rankas ir jau būtų 
metęs darbą, jeigu vyresnysis nebūtų jo nuolat drąsinęs ir davęs gerų 
patarimų. O kai jie pradėjo tapyti, tai jaunesnysis, sugebantis meistriškiau 
derinti spalvas, ėmė patarinėti vyresniajam, kuris gana sėkmingai tuo 
pasinaudojo; taip ir išėjo, kad jaunesnysis vienas niekada nebūtų geresnio 
paveikslo nupiešęs, o vyresnysis — niekada geresnio nutapęs. Kai paveikslai 
buvo baigti, dailininkai puolė vienas kitam į glėbį, kiekvienas jų nuo- 
širdžiai džiaugėsi, žavėjosi kito darbu, kiekvienas pripažino, kad premiją 
gauti turi ne Jis, o draugas. Bet išėjo taip, kad ji teko jaunesniajam, ir 
šis labai susigėdęs sušuko: „„Kaipgi aš galėjau tą premiją laimėti, koks gi 
mano nuopelnas palyginti su draugo nuopelnu, kaip aš be jo patarimų, 
be nuoširdžios jo paramos būčiau galėjęs iš viso ką nors doro padaryti?“ 
Tada vyresnysis atsakė: „O tu ar nepadėjai man savo puikiais patarimais? 
Žinoma, mano paveikslas irgi neblogas, bet premiją gavai kaip ir pridera. 
Siekti to paties tikslo šauniai ir atvirai — tai tikrai draugiška; laurai, 
kuriuos gauna nugalėtojas, daro garbę ir nugalėtajam; dabar aš tave dar 
labiau myliu, nes tu taip narsiai rungeisi ir savo pergale išgarsinai, išaukš- 
tinai ir mane.“ Ar ne tiesa, Fridrichai, ar ne teisybę sakė tas dailininkas? 
Sąžiningos, neturinčios jokių užpakalinių minčių varžybos dėl tos pačios 
premijos turi tik dar labiau suvienyti tikrų draugų širdis, užuot jas 
sukiršinusios; kilniose širdyse niekad neras sau vietos smulkmeniškas 
pavydas arba klastinga neapykanta. 

— Niekada,— atsakė Fridrichas,— iš tiesų niekada. Mudu pamilom 
vienas kitą kaip tikri broliai; greitu laiku įrodysime Niurnberge savo 
meistriškumą — padarysime po meistro darbą — šimtagorčę statinę, 
suveržtą be ugnies, bet tesaugo mane dangus net ir nuo mažiausio pavydo, 
jei tavoji, mielasis brolyti, išeis geresnė už manąją. 

— (Cha-cha-cha! — nusikvatojo Reinholdas.— Eik sau su ta savo 
statine, ją tu tikrai padarysi tokią, kad ir nagingiausieji kubiliai neatsi- 

gėrės. Ir kad tu žinotum, pasigirsiu — dydžiui, proporcijoms skaičiuoti, 
gražioms apvalumoms skriesti aš tau pats tas žmogus. Ir apie medį neblo- 
gai nusimanau — čia irgi gali manimi pasikliauti. Medžiagą šulams pa- 
rinksime iš ąžuolo, kieto kaip akmuo, nukirsto žiemą, kirmėlių neišvarpyto, 
be baltų ar raudonų dryžių, be skėtrų — čia mano akis tavęs irgi neapgaus. 
Aš visur tau padėsiu ir darbu, ir žodžiu. O dėl to ir mano meistrystės darbas 
neturėtų išeiti menkesnis. 

— O dievuliau! — nutraukė draugo kalbą Fridrichas.— Ko mes čia 
tauškiame apie tai, kas padarys geresnį meistrystės įrodymą? Argi mes 
dėl to varžėmės? Puikų darbą — kad laimėtume Rozą! Kaip čia mums 
taip išėjo? Man galva sukasi. 

— Ei, brolyti, — sušuko Reinholdas vis dar juokdamasis,— apie Rozą 
aš nė nepagalvojau. Tu esi svajotojas. Eime pagaliau, juk laikas į miestą. 

Fridrichas atsikėlė ir visai sutrikęs žingsniavo toliau. Kai jie viešbutyje 
nusivalė dulkes, apsiprausė, Reinholdas kreipėsi į Fridrichą: 

— Tiesą sakant, dėl savęs tai aš visai nenutuokiu, pas kurį meistrą 
man eiti darbo prašyti, nieko aš čia nepažįstu, tad ir pagalvojau, ar 
nepaimtum tu manęs, mielas brolau, iš karto pas meistrą Martyną! Gal 
ir Man pasiseks gauti pas jį darbo. 

— Tu nuimi,— atsakė Fridrichas, — man nuo širdies sunkią naštą: jei 
liksi su manimi, man bus lengviau įveikti baimę, nedrąsumą. 

Ir abu jaunieji pameistriai drąsiai nužingsniavo garsaus kubilų meistro 
Martyno namų link. Lyg tyčia buvo tas sekmadienis, kai meistras Martynas 
kėlė puotą savo išrinkimo cecho seniūnu proga, ir pats vidurdienis. Ir šit, 
vos įėję į Martyno namus, Reinholdas ir Fridrichas išgirdo skambant 
stiklus, erzeliuojant įsilinksminusius svečius. 

— Ak,— pratarė nusiminęs Fridrichas, — pataikėme visiškai nelaiku. 

— Manau,— atsakė Reinholdas, — kad kaip tik laiku, nes per tokius 
linksmus pietus meistras Martynas negali būti blogai nusiteikęs ir tikriausiai 
neatsakys mums darbo. 

Netrukus į priemenę atėjo ir meistras Martynas, kuriam juodu buvo 
prašę pranešti apie savo atvykimą. Apsirengęs jis buvo šventiškai, gero- 
kai įraudusiais veidais ir nosimi. Pamatęs Fridrichą, jis garsiai sušuko: 

— Žiūrėk tu man, Fridrichas! Tai tu sugrįžai, bernužėli? Puikiai 
padarei! Ir taip pat pasirinkai tą nuostabų kubiliaus amatą? Tiesa, kai 
tik užeina kalba apie tave, ponas Holcšueris bjauriai susiraukia ir sako, 
kad tavyje žlugęs labai didis menininkas, girdi, tu būtum galėjęs lieti 
tokias pat dailias statulėles ir turėklus, kaip tie, kuriuos matai šventojo 
Zebaldo bažnyčioje arba Augsburge, Fugerių rūmuose, bet tai tik paiki 
plepalai, gerai padarei, kad pasukai teisingu keliu. Iš visos širdies svei- 
kinu tave atvykusį. 

Sulig tais žodžiais ponas Martynas čiupo vaikiną už pečių ir nuošir- 
džiai džiaugdamasis prispaudė, kaip buvo pratęs, prie savęs. 

Šitaip mielai meistro Martyno sutiktas, Fridrichas visai atkuto, lyg 
ranka kas nubloškė nuo jo visus rūpesčius, ir jis laisvai ir drąsiai išdėstė 
meistrui ne tik savo prašymą, bet rekomendavo priimti ir Reinholdą. 

— Na,— tarė meistras Martynas,— ir pataikėt! Labiau laiku negu 
dabar nė negalėjot ateiti, nes darbo vis daugėja, o darbininkų lyg tyčia 
trūksta. Labai džiaugiuosi jumis abiem. Nusiimkit kuprines ir prašom 
vidun; pietūs, tiesa, eina į pabaigą, bet jūs vis dėlto sėskite prie stalo, 
Roza dar jumis pasirūpins. 

Sulig tais žodžiais ponas Martynas su pameistriais įėjo į salę. Joje 
Jakobu Paumgartneriu priešakyje. Ką tik buvo paduotas desertas, ir 
tauresnis vynas sužėrėjo dideliuose stikluose. Jau buvo prieita prie to, 
kad visi garsiai kalbėjo, bet niekas nieko nebesiklausė ir kiekvienas 
manė kad jo klausosi, o tarpais čia vienas, čia kitas imdavo garsiai 
kvatoti, pats nesižinodamas ko. Bet kai meistras Martynas, laikydamas už 
rankų jaunikaičius, garsiai pranešė, kad pas jį ką tik lyg pagal užsakymą 
prisistatė labai du jau reikalingi pameistriai, turintys gerus amatininkų 
pažymėjimus, visi nutilo ir nejučiom ėmė grožėtis dailiais vaikinais. 
Reinholdas žvaliai ir oriai: dairėsi aplinkui, o Fridrichas nudelbęs akis 
sukinėjo rankose beretę. Meistras Martynas pasodino jaunikaičius nuoša- 
liajame stalo gale, bet tai buvo lyg tyčia pačios geriausios vietos, nes tuoj 
atėjo Roza, atsisėdo tarp jų ir ėmė rūpestingai vaišinti rinktiniais val- 
giais ir geru vynu. Puikioji Roza, grakštutė, švytėte švytinti nenugalimu 
patrauklumu, tarp dviejų gražių lyg paveiksliukai jaunikaičių, vidur 
senyvų barzdotų meistrų — koks nuostabus tai buvo reginys, taip knie- 
tėjo palyginti ją su Švytinčiu debesėliu, kuris vienišas plaukia niūriu 
dangumi, arba su gražutėmis pavasario gėlelėmis, kurios kelia savo 
skaisčias galveles iš dulksvos, bespalvės žolės. Fridrichas iš didžiulio 
džiaugsmo ir palaimos vos galėjo kvėpuoti ir tik retkarčiais vogčiomis 
žvilgčiojo į tą, kurios buvo pilna jo siela; jis spoksojo į savo lėkštę, niekaip 
negalėdamas nė kąsnelio praryti. Reinholdas, atvirkščiai, neatitraukė 
nuo tos žavios mergaitės savo spindinčių akių. Jis ėmė pasakoti apie savo 
tolimas keliones taip nuostabiai, kaip Rozai dar nebuvo tekę girdėti. Jai 
atrodė, kad visa, apie ką tik Reinholdas kalba, lyg gyva iškyla prieš akis 
tukstančiais vienas kitą keičiančių paveikslų. Nieko kito ji nematė, nieko 
daugiau negirdėjo, tik jo žodžius, ir pati nežinojo, kas jai pasidarė, kai 
Reinholdas karštai užsikalbėjęs čiupo jos ranką ir prispaudė ją prie 
krūtinės. 

— Bet ko gi tu,— staiga nutraukė savo žodžių srautą Reinholdas, — 

bet ko gi tu, Fridrichai, sėdi be žado it mietą prarijęs? Kalbėti atpratai, 
ar ką? Eikš, susidaužkim į mielosios, maloniosios panelės, kuri taip nuo- 
širdžiai Mus vaišina, sveikatą! 

Fridrichas drebančia ranka paėmė didelę taurę, kurią Reinholdas 
buvo pripylęs sklidiną ir primygtinai reikalavo išgerti ligi dugno. 

— Dabar į mūsų šauniojo meistro sveikatą, — sušuko Reinholdas, vėl 
pripylė, ir Fridrichas turėjo išgerti dar taurę. Staiga vyno ugnies dvasios 
įsisuko jo viduje ir taip išjudino užsistovėjusį kraują, kad šis ėmė 
kunkuliuodamas šokinėti visomis gyslomis. 

— Ak, man taip neapsakomai gera,— sušnibždėjo jis, ir jo veidas 
nukaito lyg ugnis, — ak, taip gera dar niekada man nebuvo. 

Roza, tikriausiai supratusi jo Žodžius visai kitaip, neišpasakytai maloniai 
jam nusišypsojo. Ir Fridrichas, visiškai atkutęs, tarė: 

— Mieloji Roza, jūs, ko gero, manęs nė neprisimenate? 

— Ką jūs, brangus Fridrichai,— atsakė Roza, nuleidusi akis, — ką jūs, 
argi galimas dalykas, kad aš taip greitai jūs būčiau pamiršusi. Pas senąjį 
poną Holcšuerį — o aš tada dar tebebuvau vaikas — jūs nesibodėjote 
žaisti su manimi ir visada sugalvojote ką nors gražaus ir įdomaus. O tą 
mažą dailutėlį, iš plonyčių sidabro vielelių nupintą krepšelį, kurį jūs man 
tuokart per kalėdas padovanojote, aš tebeturiu ir saugau kaip brangiausią 
prisiminimą. 

Džiaugsmu netveriančio jaunuolio akyse sublizgo ašaros, jis norėjo 
kažką sakyti, bet iš jo krūtinės tartum gilus atodūsis tik prasiveržė 
žodžiai: 

— O Roza, mieloji, mieloji Roza! 

— Aš visada, — tęsė Roza,— aš visada visa širdimi troškau jus vėl 
pamatyti, bet kad jūs persimesit į kubiliaus amatą — to niekada nemaniau. 
Ak, kai pagalvoju apie tuos gražučius daiktelius, kuriuos jūs tada pas 
meistrą Holcšuerį darydavote, man vis dėlto gaila, kad jūs atsisakėte 
savojo meno. 

— Ak, Roza, — pasakė Fridrichas,— juk aš tik dėl jūsų išdaviau savo 
pamėgtąjį meną. 

Vos išsprūdus šiems žodžiams, Fridrichas iš baimės ir gėdos gatavas 
buvo skradžiai žemę prasmegti. Juk iš jo lūpų ištrūko visiškai neapgal- 
votas prisipažinimas. Roza, tartum viską nujausdama, nusisuko nuo jo, O 
jis niekaip nesurado ką pasakyti. Tuo metu ponas Paumgartneris trink- 
telėjo peiliu į stalą ir paskelbė, kad ponas Folradas, garbingasis meister- 
singeris', padainuos dainą. Ponas Folradas tuojau pat atsistojo, kostelėjo ir 
užtraukė Hanso Fogelgesango auksabalse derme tokią gražią dainą, kad iš 


' Viduramžių vokiečių dainininkas iš miestiečių luomo. 

džiaugsmo visiems ėmė spurdėti krūtinėje širdis, net ir Fridrichas vėl 
atitoko iš savo nelemto suglumimo. Padainavęs dar keletą gražių dainų 
kitomis nuostabiomis dermėmis, o būtent: saldžiabalse, triūbuojamąja, 
žydinčiąja rojaus, naująja pomarančiaus ir dar kitomis, ponas Folradas 
pasakė, kad jeigu čia, prie stalo, tarpe sėdinčiųjų yra kas nors, kam 
nesvetimas nuostabusis meistersingerių menas, tai tegul dabar jis pa- 
dainuoja. Tada atsistojo Reinholdas ir pareiškė, kad jeigu jam būtų leista 
italų pavyzdžiu pritarti sau kanklėmis, tai jis irgi norėtų padainuoti, 
laikydamasis vokiečių dermės. Kadangi niekas neprieštaravo, jis atsinešė 
savo instrumentą ir, paėmęs keletą gražių akordų kaip preliudiją, už- 
traukė šitokią dainą: 

Kur šulinėlis tas, 

Kvapiu vynu trykštąs? 

Į gilų rūsį 

Nulipk ir būsi 

Nustebintas linksmai 

Auksinės jo verdenės. 

O kas padarė jį? 

Kas taip su meile, 

Be galo dailiai 

Jį visą išdabino? 

Tą linksmą šulinėlį, 

Gražų darbų darbelį 

Tiktai 

Kubilius padaryti gali. 

Tauraus užgėręs vyno, 

Pagautas jausmo gryno, 

Kubilius deda 

Visur 

Karštos širdies dalelę. 


Daina visiems labai patiko, bet labiausiai meistrui Martynui — iš 
džiaugsmo ir susižavėjimo jam net akys sublizgo. Nepaisydamas Folrado, 
kuris, tiesą sakant, gal ir per daug postringavo apie Hanso Miulerio 
dusliąją gelmių dermę, kurią pameistrys gana tiksliai atkūrė, meistras 
Martynas atsistojo ir, pakėlęs savo dailią taurę, suriko: 

— Eikš čionai, šaunusis kubiliau ir meisterzingeri, eikš čionai, turi 
išlenkti šią taurę su manimi, su savo meistru Martynu! 

Reinholdas padarė kaip lieptas. Grįžęs į savo vietą, sukuždėjo didžiai 
susimąsčiusiam Fridrichui į ausį: 

— Dabar tavo eilė — padainuok tą dainą, kurią traukei vakar vakare. 

— Ar pasiutai? — piktai atsakė Fridrichas. Tada Reinholdas, kreipda- 
masis į visus, garsiai pasakė: 

— Gerbiamieji ponai ir meistrai! Mano mielas brolis Fridrichas, 
kuris štai čia sėdi, moka daug dar gražesnių dainų ir turi kur kas malo- 
nesnį balsą negu aš, bet jam tebeperši gerklė nuo kelionės dulkių, todėl 
jis savo kuo gražiausių dermių dainomis pagerbs jus kitą sykį. 

Dabar visi šokosi aukštinti Fridrichą, tartum jis jau būtų dainavęs. Kai 
kurie meistrai galiausiai nusikalbėjo ligi to, kad jo balsas iš tikrųjų esąs 
malonesnis už Reinholdo balsą, o, sakysim, ponas Folradas, ištuštinęs 
dar vieną taurę, buvo įsitikinęs, kad Fridrichui gražios vokiečių dermės 
geriau išeinančios negu Reinholdui, kuris dainuojąs per daug itališkai. 
Bet meistras Martynas loštelėjo galvą atgal, pliaukštelėjo sau per apskritą 
pilvą taip, kad šis net sukliuksėjo, ir sušuko: 

— Dabar tai mano pameistriai, mano, sakau aš, kubilų meistro Tobijo 
Martyno niurnbergiečio pameistriai! 

Visi kiti meistrai ėmė linkčioti galvomis ir, baigdami gerti paskutiniuo- 
sius lašus iš aukštų taurių, pritarinėjo: — Taip, taip, jūsų, šaunūs, puikūs 
meistro Martyno pameistriai! 

Pagaliau visi išsivaikščiojo ilsėtis. Reinholdui ir Fridrichui meistras 
Martynas paskyrė savo namuose po gražų, šviesų kambarį. 


Kaip į meistro Martyno namus atėjo trečiasis pameistrys 
ir kas toliau atsitiko 


Kai pameistriai Reinholdas ir Fridrichas išdirbo keletą savaičių meistro 
Martyno dirbtuvėje, pastarasis pastebėjo, kad, prireikus ką išmatuoti 
liniuote ar skriestuvu, apskaičiuoti arba spręsti iš akies, Reinholdui ne 
bet kas gali prilygti, bet visai kitaip jam sekasi dirbti leistuvu, kaltu arba 
trinkele: tada jis labai greitai pavargsta, ir darbas nesiseka, kad ir kaip 
vaikinas stengtųsi. O Fridrichas, atvirkščiai, guviai sau obliuoja, taukši 
plaktuku ir nelabai pavargsta. Bet kas jiems abiem buvo bendra — tai 
doras elgesys, kuriame, daugiausia Reinholdo dėka, nestokojo nerūpes- 
tingo linksmumo ir geraširdiško džiaugsmo. Be to, ir per patį darbo 
įkarštį, ypač kai čia pat buvo mieloji .Roza, jie nesigailėjo savo gerklės 
ir maloniais balsais, kurie labai tiko vienas prie kito, dainuodavo nuos- 
tabias dainas. Ir jeigu kada Fridrichui, skersakiuojančiam į Rozą, užei- 
davo noras užtraukti liūdną motyvą, Reinholdas tuoj griebdavosi šaipo- 
kiškos dainelės, kurią pats sugalvojo ir kuri prasidėjo taip: „Statinė — 

ne citra, citra gi — ne statinė“, ir senasis ponas Martynas dažnai nuleis- 
davo trinką, jau pakeltą smūgiui, ir griebdavosi už pilvo, šokinėjančio 
nuo nesulaikomo juoko. Apskritai abu pameistriai, o ypač Reinholdas, 
nusipelnė visiško Martyno palankumo: nesunku buvo pastebėti, kad ir 
Roza ieškodavo dingsties dažniau ir ilgiau pabūti dirbtuvėje, negu šiaip jau 
buvo pratusi ten užtrukti. 

Vieną dieną ponas Martynas labai susimąstęs įėjo į savo prie miesto 
vartų esančią dirbtuvę, kurioje buvo dirbama visą vasarą. Kaip tik tuo 
metu Reinholdas ir Fridrichas tvėrė nedidelę statinę. Meistras Martynas, 
sunėręs rankas ant krūtinės, sustojo prie jų ir tarė: 

— Negaliu nė apsakyti, mielieji pameistriai, kaip aš jumis patenkintas, 
bet vis dėlto turiu dabar didelį rūpestį. Nuo Reino man rašo, kad vynda- 
riams šie metai būsią tokie palankūs, kokių seniai nėra buvę. Vienas 
žyniuonis pasakė, kad danguje pasirodžiusi kometa, kuri savo nuostabiais 
spinduliais apvaisinsianti žemę, o iš šios gelmių imsiąs srūti ir garuoti 
karštis, virinantis tauriuosius metalus, ir patenkinsiąs ištroškusius vynuo- 
gienojus, o šie vešėdami brandinsią kekę po kekės ir tą skystą ugnį, 
kurios būsią iš žemės prisigėrę, per vynuoges perduosią vynui. Kita tokia 
žvaigždynų konfigūracija vėl susidarysianti tik maždaug po trijų šimtų 
metų. Išeitų, kad darbo mums bus ligi kaklo. O čia dar garbingasis ponas 
Bambergo vyskupas parašė man, kad užsako didelę statinę. Viso to vieni 
mes neįveiksime, ir man būtinai reikia dairytis dar vieno uolaus pameist- 
rio. Bet aš taip pat nenorėčiau imti mūsų draugėn pirmą gatvėje pasitai- 
kius; Žmogų, o darbas tai nelaukia. Jeigu žinote kur gerą pameistrį, 
kurio nesibodėtumėte, tai sakykit, ir aš jį beregint atgabensiu čia, kad 
ir kažin kokį pinigą man tai kainuotų. | 

Vos spėjus meistrui Martynui tai pasakyti, kažkoks jaunas aukštas 
stipraus sudėjimo vyriškis garsiai iš pašalės sušuko: 

— Ei, klausykit! Ar tai meistro Martyno dirbtuvė? 

— Dirbtuvė tai ta pati,— atsakė meistras Martynas, žengdamas 
klausiančiojo link,— bet ko taip baisiai per pusę lauko ir lyg patamsy 
šūkauti? Argi taip pas Žmones einama? 

— (Cha-cha-cha,— nusikvatojo žaliūkas.— Jūs pats tikriausiai ir būsite 
meistras Martynas, nes kaip tik man ir nupasakojo jus tokį: su storu 
pilvu, didoku paliaukiu, primerktomis akimis, raudona nosimi. Leiskit 
jus gražiai pasveikinti, meistre Martynai. 

— O ko jums reikia iš meistro Martyno? — visai suirzęs paklausė šis. 

— Aš esu pameistrys kubilius,— atsakė jaunikaitis,— ir norėjau tik 
paklausti, ar negalėčiau pas jus gauti darbo. 

Meistras Martynas iš nustebimo, kad lyg tyčia tuo metu, kai ryžosi 
ieškoti pameistrio, šis pats prisistato, atsitraukė porą žingsnių atgal ir 

nužvelgė vaikiną nuo galvos ligi kojų. O šis įžūliai įsispoksojo į jį žiban- 
čiomis akimis. Pamatęs, koks petingas, kokio stipraus sudėjimo, kokių 
tvirtų rankų tas vaikinas, meistras Martynas pagalvojo: „Juk kaip tik 
tokio man ir reikia“, ir tuojau paklausė, ar turi šis amatininko pažymėjimą. 

— Prie savęs neturiu,— atsakė vaikinas,— bet netrukus pristatysiu, o 
dabar duodu jums garbės žodį, kad dirbsiu uoliai ir sąžiningai; to, rodos, 
turėtų jums užtekti. 

Sulig tais žodžiais Jaunasis pameistrys, nelaukdamas, ką atsakys meistras 
Martynas, įėjo į dirbtuvę, nusiėmė beretę ir kuprinę, nusivilko liemenę, 
pasirišo odinę prijuostę ir tarė: 

— Sakykit, meistre Martynai, negaišuodamas, ką reikia daryti. 

Meistras Martynas, visiškai suglumęs dėl to nepažįstamo jaunikaičio 
įžūlumo, minutę pagalvojo, paskui tarė: 

— Na, drauguži, įrodykit čia pat, kad jūs esat ne iš kelmo spirtas 
kubilius: imkite, kas reikia, ir padarykite tai statinei, kuri štai ten guli 
ant tvertuvo, volę. 

Nepažįstamasis pameistrys, mikliai, greitai ir kaip reikiant padaręs visa, 
kas buvo sakyta, garsiai nusijuokė ir suriko: 

— Na, meistre Martynai, ar vis dar abejojat, kad aš esu geras ku- 
bilius? Bet,— kalbėjo jis toliau, vaikščiodamas po dirbtuvę ir apžiūri- 
nėdamas įrankius ir medienos atsargas, — bet ar turite padorių įrankių 
ir... o kas ten per trinkelė? Tikriausiai vaikams žaisti. O šis drožtuvėlis 
tai, matyt, mokiniams? 

Tai sakydamas jis stvėrė didžiulę trinką, kurios Reinholdas nė nepa- 
keldavo ir kuria Fridrichas tik vargais negalais pakaldavo, sunkų drožtuvą, 
kuriuo meistras Martynas pats dirbdavo, ir kad ims jais švaistytis, mojuoti. 
Paskui nuritino porą didžiulių statinių lyg kokius sviedinukus į šalį ir 
čiupo vieną storą, dar neapdorotą šulą. 

— Na,— sušuko jis, — na, meistre Martynai, tai gera ąžuolinė lenta — 
aš ją sudaužysiu kaip stiklą! 

Sulig tais žodžiais jis taip trenkė šulą į galąstuvą, kad ąžuolas triokšt 
ir perlūžo pusiau. 

— O, ar tik nečiupsit,— tarė meistras Martynas,— ar tik nečiupsit, 
mielas pameistry, ir neišmesit lauk štai anos šimtakibirės statinės arba, 
ko gero, net ir visos dirbtuvės nesudaužysit! Kaip trinką galit vartoti 
aną, va ten gulintį, rąstą, o kad ir drožtuvą pagal savo ranką turėtumėt — 
parnešiu iš rotušės trijų uolekčių ilgio kardą. 

— Tai būtų man kaip tik,— sušuko vaikinas ir sužaibavo akimis; bet 
tuoj pat jas nuleido ir tykiu balsu tarė: — Aš tik maniau, brangusis 
meistre, kad dideliems jūsų darbams reikalingi ir stiprūs pameistriai, tad ir 
pasigyriau savo jėga, tik gal kiek perdėdamas, per daug nekukliai. Bet 

jūs vis dėlto priimkit mane į darbą, aš uoliai darysiu visa, ko bus 
reikalaujama. 

„ Meistras Martynas pasižiūrėjo vaikinui į akis ir turėjo pats sau prisi- 
pažinti, kad dar niekada nebuvo matęs kilnesnių ir doresnių bruožų 
veido. Meistrui net pasirodė, kad jis, pažvelgęs į šį jaunuolį, lyg per 
miglą prisimena kažkokį žmogų, seniai jo mylimą ir labai gerbiamą, 
o kas tas žmogus — taip ir negalėjo suprasti, užtat vaikino norą tuojau 
patenkino, tik liepė greičiau patikimais liudijimais įrodyti savo priklausymą 
amatui. Reinholdas ir Fridrichas tuo metu baigė tverti statinę ir jau 
kalė ant jos pirmuosius lankus. Tai darydami, jie visada dainuodavo; 
taip buvo ir šį kartą — jie užtraukė Adamo Pušmano margojo dagilio 
dermės dainą. Bet staiga Konradas (tai naujojo pameistrio var- 
das) kad sušuks nuo leistuvo, prie kurio meistras Martynas pastatė jį 
obliuoti: 

— Kas čia per treliavimas? Lyg pelės dirbtuvėje cypsėtų. Norite 
dainuoti, tai dainuokit, kad žmogui širdis atsigautų ir kiltų noras griebtis 
darbo. Taip tai kartais ir aš užplėšiu. 

Ir jis tuoj pat užtraukė nutrūktgalvišką medžiotojų dainą su visokiais 
šūkavimais, ūkavimais, veriančiu, kurtinančiu balsu taip pamėgdžioda- 
mas šunų lojimą, šaižius medžiotojų siundymus, kad aidėjo didžiosios 
statinės, drebėjo visa dirbtuvė. Meistras Martynas abiem rankomis 
užsiėmė ausis, o frau Martos (Valentino našlės) vaikai, žaidę dirbtuvėje, 
iš baimės palindo po lentomis. Tuo metu įėjo Roza, nustebusi ir persi- 
gandusi dėl tokio baisaus riksmo, kurio niekaip nepavadinsi dainavimu. 
Vos pamatęs Rozą, Konradas tuojau nutilo, atsitraukė nuo leistuvo, 
priėjo prie jos ir kuo mandagiausiai pasveikino. Šviesiai rudos jo akys 
užsiplieskė, ir jis tykiu balsu tarė: 

— Mieloji panele, lyg rožinė ryto aušra nušvietė šią skurdžią darbo 
pastogę, kai tik jūs įžengėt! O, kad būčiau anksčiau jus pamatęs, tikrai 
nebūčiau įžeidęs jautrios jūsų klausos ta savo laukine medžiotojų daina! 
Oi,— sušuko jis, kreipdamasis į meistrą Martyną ir pameistrius,— oi, 
liaukitės gi pagaliau taip bjauriai stuksenę! Kol mieloji panelė teikiasi 
gerbti mus savo pasirodymu, trinkos ir pleištai tegu patyli. Tik jos mielo 
balso nulenkę galvas klausysimės, kad laiku išgirstume, ką ji mums, 
klusniems tarnams, įsako. 

Reinholdas ir Fridrichas labai nustebę susižvalgė, o meitras Martynas 
linksmai nusijuokė ir sušuko: 

— Na, Konradai, dabar tai jau aišku, kad jūs esat keisčių keisčiausias 
juokdarys, kuris kada nors ryšėjo kubiliaus prijuostę. Iš pradžių ateinat 
ir norit man viską lyg netašytas galiūnas išdaužyti, paskui taip užriau- 
mojat, kad mums visiems ausyse spengia, o kad deramai užbaigtumėt 

visas tas paikystes, palaikot mano dukrelę Rozą kilminga panele ir el- 
giatės kaip įsimylėjęs junkeris! 

— Jūsų nuostabiąją dukterį, — nė kiek nesutrikęs atsakė Konradas, — 
aš labai gerai pažįstu, mielas meistre Martynai, bet dar kartą sakau jums, 
kad ji yra gražiausia panelė visame pasaulyje, ir tegu dangus malonėja 
pasirūpinti, kad ji leistų visų kilniausiam junkeriui riteriškai ją pamilti 
ir tapti ištikimu jos paladinu. 

Meistras Martynas susiėmė šonus, kad neuždustų, kol pagaliau, aik- 
čiodamas ir kosčiodamas, prapliupo juokais. Vos atgaudamas žadą, 
pramiksėjo: 

— Na gerai, labai gerai, meiliausias drauguži, laikyk ir toliau kiek 
tinkamas manąją Rozą kilmingąja panele, neprieštarauju, bet vis dėlto 
būk malonus grįžti prie leistuvo. 

Konradas nudelbęs akis pastovėjo lyg įkaltas, pasitrynė kaktą, tyliai 
pratarė „teisybė“ ir padarė, kaip lieptas. 

Roza, kaip ir visada, kai ateidavo į dirbtuvę, atsisėdo ant mažos 
statinaitės, kurią Reinholdas rūpestingai nuvalė, o Fridrichas jai atritino. 
Abu jie, meistro Martyno paliepti, vėl uždainavo gražią dainą, nutrauktą 
siautulingojo Konrado, kuris dabar, tylus ir didžiai susimąstęs, toliau 
triūsė prie leistuvo. 

Dainą pabaigus, meistras Martynas pasakė: 

— Nepagailėjo jums dangus nuostabios dovanos, mielieji pameist- 
riai! Nepatikėsite, kaip man brangus žavingas dainavimo menas. Juk 
ir aš kadaise norėjau tapti meistersingeriu, bet, kad ir kažin kaip stengiau- 
si, nieko neišėjo. Perniek buvo visas mano įkarštis — be pašaipų, nieko 
daugiau nepelnydavau. Laisvajame dainavime, būdavo, čia pridedu 
skiemenį, kur nereikia, čia man jo, pritrūksta, čia ritmas sušlubuoja, 
čia Žodis nesirimuoja arba visiškai supainioju melodiją. Ką padarysi. 
Užtat jums gražiai išeina, žodžiu, kaip sakoma: ko meistras negali, 
padaro pameistriai. Ateinantį sekmadienį, kaip visada, po pamokslo 
šventosios Katarinos bažnyčioje bus meistersingerių varžybos; jose abu 
jūs, Reinholdai ir Fridrichai, galite savo nuostabiu dainavimu nusipel- 
nyti pagyrimų ir garbės, nes prieš pagrindines varžybas bus laisvasis 
dainavimas, kuriame jūs, kaip ir kiekvienas prašalaitis, mokantis dai- 
nuoti, galite dalyvauti. Na, drauguži Konradai,— tais žodžiais meistras 
Martynas taikė leistuvo pusėn, — na, drauguži Konradai, gal ir jums ne 
pro šalį būtų įlipti į katedrą ir užtraukti savo gražiąją medžiotojų 
dainą? 

— Nesišaipykit,— atsiliepė Konradas, nepakeldamas akių,— nesi- 
šaipykit, brangusis meistre! Kiekvienam savo vieta. Kol jūs gėrėsitės 
dainavimo varžybomis, aš papramogausiu Alervyzėje. 

Išėjo taip, kaip meistras Martynas tarė. Reinholdas įlipo katedron 
ir padainavo keletą dainų įvairiomis dermėmis, pradžiuginusiomis 
visus meistersingerius, nors jie ir sakė, kad, nepaisant to, jog dainininkui 
ir negalima esą prikišti ką suklydus, jo dainavimo maniera esanti kaž- 
kokia užsienietiška, bet kokia — jie ir patys negalį pasakyti. Tuoj po to 
į katedrą pakilo Fridrichas, nusiėmė beretę ir, keletą sekundžių pažiūrėjęs 
kažkur priešais save, o paskui metęs į susirinkusius žvilgsnį, lyg deganti 
strėlė pataikiusį į širdį dailiajai Rozai ir privertus; ją giliai atsidusti, 
užtraukė švelniu Heinricho Frauenlobo tonu tokią nuostabią dainą, 
kad visi meistrai sutartinai pripažino, jog nė vienas iš jų negalėtų to 
jaunojo pameistrio pranokti. 

Kai atėjo vakaras ir dainavimo varžybos pasibaigė, meistras Martynas, 
norėdamas kaip reikiant pasigėrėti gražia diena, labai linksmai nusiteikęs 
patraukė su Roza į Alervyzę. Abiem pameistriams — Reinholdui ir Fri- 
drichui — buvo leista eiti kartu. Roza žingsniavo tarp jų. Fridrichas, 
švytintis nuo meistrų pagyrimų, apsvaigęs nuo palaimos, ryžosi tarti keletą 
drąsių žodžių, kurių Roza, droviai nuleidusi akis, dėjosi nenugirdusi. 
Ji bevelijo kreiptis į Reinholdą, kuris savo papratimu plepėjo visokius 
linksmučius niekus ir nesivaržydamas paėmė Rozą už parankės. Jau iš 
tolo jie išgirdo džiugų erzelį Alervyzėje. Atėję į vietą, kurioje jaunikaičiai 
pramogavo visokiais, iš dalies ir kariniais Žaidimais, jie išgirdo, kaip 
žmonės vis šūkavo: „Nugalėjo, nugalėjo... ir vėl jis, tas stipruolis! Taip, 
taip, jo niekas neįveiks!“ Meistras Martynas, šiaip taip prasispraudęs 
pro Žmones, pamatė, kad visi tie pagyrimai, visi nuostabos šūksniai 
buvo taikomi ne kam kitam, o jo pameistriui Konradui. Bėgimu, kumšty- 
nėmis, ieties mMetimu jis visus pranoko. Kaip tik tuo metu, kai meistras 
Martynas priėjo, Konradas sušuko, ar nenorėtų kas linksmai pasikapoti 
su juo bukais kardais. Į jo iššūkį atsiliepė keli drąsūs jauni patricijai, 
pratę prie tokių riteriškų rungtynių. Tačiau neilgai truko, ir Konradas 
be didelių pastangų ir įtampos ir čia visus savo priešininkus nugalėjo, 
ir jo vikrumo ir stiprumo liaupsinimui nebuvo galo. 

Saulė nusileido, vakaro žaros išblėso, ir sutemos greitai tirštėjo. Meistras 
Martynas, Roza ir abu pameistriai įsitaisė prie čiurlenančio šaltinio. 
Reinholdas vieną po kito pasakojo nuostabius dalykus apie tolimą Ita- 
liją, o Fridrichas laimingas tyliai žiūrėjo Rozai į akis. Netikėtai pasirodė 
Konradas; jis žengė iš lėto, neryžtingai, lyg ir svyruodamas, sėsti jam prie 
kitų, ar ne. Meistras Martynas šūktelėjo jam: 

— Eikšekit, Konradai! Narsiai laikėtės pievoje, patinka man tokie 
pameistriai, taip dera. Nesivaržykit, drauguži, sėskitės prie mūsų, aš 
leidžiu! 

Konradas metė veriantį žvilgsnį į meistrą, maloningai jam mojantį galva, 

ir dusliai pasakė: 

— Jūsų tai aš visiškai nesivaržau, dar nė neklausiau, galiu čia sėstis 
ar ne, ir apskritai ateinu visai ne pas jus. Visus savo priešininkus links- 
moje riteriškoje kovoje patiesiau ant žemės, ir dabar tik norėčiau ma- 
loniąją panelę paklausti, ar nesiteiktų ji manęs pagerbti ir padovanoti 
kaip linksmų rungtynių prizo tos gražios puokštelės, kuri puošia jos 
krūtinę.— Sulig tais žodžiais Konradas priklaupė ant vieno kelio priešais 
Rozą, pažvelgė savo tyromis rudomis akimis jai į veidą ir ėmė prašyti: — 
Duokite man, brangioji Roza, tą gražią puokštę kaip pergalės prizą, juk 
neišeina kitaip, negalite neduoti. | 

Roza tuojau nusisegė gėleles, padavė Konradui ir šypsodama pasakė: 

— Taip, aš juk žinau, kad tokiam šauniam riteriui kaip jūs dera 
gauti tokį garbės ženklą iš damos, tad prašom, imkite sau šias jau apvy- 
tusias gėles. 

Konradas pabučiavo jam atkištą puokštę ir prisisegė ją prie savo 
beretės, o meistras Martynas keldamasis sušuko: 

— Kas per paiki pokštai!.. Bet laikas jau ir namo, naktis užeina. 

Ponas Martynas patraukė pirmas, o Konradas labai mandagiai ir 
pagarbiai paėmė Rozą už parankės, Reinholdas su Fridrichu nepaten- 
kinti žingsniavo iš paskos. Žmonės, sutikti pakeliui, sustodavo, žvelg- 
davo jiems įkandin ir sakydavo: — Žiūrėkit, žiūrėkit, tai turtingasis 
kubilius Tobijas Martynas su savo dailiąja dukrele ir šauniaisiais pameist- 
riais. Gražūs žmonės, ar ne? 


Kaip Marta kalbėjosi su Roza apie tris pameistrius. 
Konrado kivirčas su meistru Martynu 


Jaunos mergaitės visas šventės linksmybes paprastai tik rytojaus 
rytą kaip reikiant protu ir širdimi supranta, ir ta antroji džiaugsmų 
virtinė tada atrodo joms beveik dar gražesnė už pačią šventę. Taip ir 
dailioji Roza sėdėjo kitą rytą savo kambaryje, sunėrus rankas ant kelių, 
nuleidusi galvelę, paskendusi mintyse, ir nelietė verpsto nei siuvinio. 
Visiškai galimas daiktas, kad ji čia girdėjo Reinholdo ir Fridricho 
dainas, čia matė, kaip vikrusis Konradas nugali savo priešininkus, kaip 
gauna iš jos nugalėtojo prizą, čia niūniavo posmą iš kažkokios dainelės, 
čia šnabždėjo: „Jūs norite mano puokštės?“, ir tada skaisčiai nukaito jai 
skruostai, pro nuleistas blakstienas sužibo akys, iš krūtinės gelmių 
vogčiomis prasigavo keletas atodūsių. Tuo metu įėjo Marta, ir Roza 

apsidžiaugė, kad dabar galės smulkiai papasakoti, kaip ir kas dėjosi 
šventosios Katarinos bažnyčioje ir Alervyzėje. Kai Roza baigė, Marta 
šypsodama tarė: 

— Na, brangioji Roza, netrukus turėsit pasirinkti, kuris iš tų trijų 
gražuolių jaunikių jums labiausiai prie širdies. 

— Dėl dievo,— šokosi Roza, išsigandusi ir paraudusi lyg žarija,— 
dėl dievo, Marta, ką jūs čia kalbat? Aš... iš trijų jaunikių? 

— Tik nenuduokit,— toliau kalbėjo Marta,— tik nenuduokit, bran- 
gioji Roza, visiškai nieko nežinanti, nieko nenujaučianti. Reikia iš 
tikrųjų visai neturėti akių, būti visiškai aklam, kad nematytum, jog 
mūsų pameistriai Reinholdas, Fridrichas ir Konradas — visi trys yra 
baisiausiai jus įsimylėję. 

— Ką jūs čia prasimanot, Marta? — pralemeno Roza, užsidengdama 
rankomis akis. 

— Liaukis,— kalbėjo toliau Marta, sėsdamasi priešais Rozą ir viena 
ranka apkabindama ją,— liaukis, mielasis, drovusis vaikeli, atitrauk 
rankas, žiūrėk man tiesiai į akis ir pamėgink nuneigti, kad jau seniai 
aiškiai pastebėjai, jog pameistrių galvos ir širdys vien tavim gyvena. 
Ar gali? — Na mat, neišeina! Ir būtų ko stebėtis, jeigu mergaitės akys 
tokių dalykų tuojau pat nepastebėtų. Kaip jų žvilgsniai iš karto šoka 
nuo darbo prie tavęs, vos tik įžengi į dirbtuvę, kaip visi trys pagyvėja. 
Kaip Reinholdas su Fridrichu ima traukti gražiausias savo dainas, kaip 
net ir tas padūkėlis Konradas pasidaro tykutėlis ir malonus, kaip kiek- 
vienas jų stengiasi atsidurti kaip galima arčiau tavęs, kaip nušvinta 
veidas tam, į kurį teikeisi maloniai pažvelgti, kuriam meilų žodelį 
tari! Klausyk, dukrele, argi ne puiku, kad tokie gražūs vyrai dėl tavęs 
varžosi? Ar tu apskritai vieną kurį iš tų trijų pasirinksi ir kurį, šian- 
dien aš negaliu pasakyti, nes tu visiems jiems esi maloni ir gera, nors 
aš... na, geriau apie tai nekalbėti. Bet jeigu tu pati ateitum pas mane 
ir sakytum: „Patarkit man, Marta, kuriam iš tų man besimeilinančių 
jaunikaičių atiduoti savo širdį ir ranką“, tai aš, žinoma, atsakyčiau: 
„Jeigu tau širdis aiškiai ir garsiai nesako — štai šis, tai tegu jie visi 
eina kas sau.“ Šiaip jau tai man labai patinka Reinholdas, bet ir 
Fridrichas, ir Konradas visai prie širdies, tik visiems turiu ir ką prikišti. 
Iš tiesų, brangioji Roza, kai žiūriu į taip šauniai dirbančius tuos jau- 
nus pameistrius, visada prisimenu savo mielą vargšą Valentiną, ir čia 
negaliu vis dėlto nepasakyti, kad gal jis daug ko geriau už juos ir nega- 
lėjo padaryti, bet visur, kur tik ką veikė, jutai visai kitokį polėkį, 
kitokį nusiteikimą. Buvo matyti, kad jis į tai, ką daro, įdeda visą 
savo sielą, o kai žiūriu į tuos jaunus pameistrius, man vis atrodo, kad 
jie tik nuduoda atsidėję tam, ką daro, o galva užimta visai kitais da- 

lykais, ne darbu, kad šis jiems tartum tik našta, kurią jie savo noru 
užsivertė ir dabar guviai tempia. Su Fridrichu man lengviausia sutarti — 
jis tokio ištikimo ir nuoširdaus būdo. Jis tarsi ir artimiausias mums, 
aš suprantu viską, ką jis kalba, o tai, kad jis taip tyliai jus myli lyg 
drovus vaikas, kad tik vargais negalais išdrįsta į jus pažvelgti, kad 
parausta, kai tik pasakote jam kokį žodį, — dėl viso to Šis jaunikaitis 
man labiausiai patinka. 

Rozos akyse lyg ir pasirodė ašara, kai Marta šitaip pasakė. Ji atsistojo 
ir nusisukusi į langą tarė: 

— Fridrichas man irgi labai patinka, tik nekalbėk nieko bloga ir apie 
Reinholdą. 

— Kaip aš galėčiau? — atsakė Marta.— Reinholdas, aišku, gražiau- 
sias iš jų. Kokios akys! Jeigu jis į ką įbeda savo spindintį žvilgsnį, 
sunku jį ištverti! Bet Reinholdas turi savyje ir kažką keista, kas mane 
gerokai gąsdina ir stumia nuo jo. Manau, kad ponas Martynas, maty- 
damas Reinholdą dirbant jo dirbtuvėje ir vis liepdamas jam atnešti 
tai Šį, tai tą, turėtų jaustis taip, kaip kad aš jausčiausi, jeigu man kas 
padėtų virtuvėje indą, žibantį auksu ir brangiaisiais akmenimis, ir aš 
turėčiau vartoti jį kaip paprastą namų ūkio ryką — juk aš jo nė liesti 
nedrįsčiau. Kai Reinholdas ima ką pasakoti, tai kalba ir kalba, ir jo 
žodžiai skamba kaip švelni muzika, kuri tave visiškai užvaldo, bet kai 
paskui rimtai pagalvoji apie tai, ką jis pasakė, tai galiausiai pasidaro 
aišku, kad nė žodelio nesupratai. O jeigu jis kartais ir mūsiškai pajuokauja 
ir aš pagalvoju, jog jis vis dėlto toks pat kaip ir mes, staiga vėl ims ir 
pasižiūrės taip neprasčiokiškai, kad aš net išsigąstu. Ir vis dėlto negaliu 
sakyti, kad iš pažiūros jis būtų panašus į kokį pasipūtusį junkerį ar patri- 
cijų. Ne, čia visai kas kita. Žodžiu, man atrodo, dievai žino kodėl, tartum 
jis bendrautų su kažkokiomis aukštesnėmis dvasiomis, tartum apskritai 
priklausytų kitam pasauliui. Konradas — padūkęs ir išpuikęs vaikinas, bet 
turi savyje ir kažką nežmoniškai didinga, kas nelabai derinasi su amati- 
ninko prijuoste. Ir laikosi jis taip, tarsi vienas galėtų įsakinėti, o kiti 
turėtų jo klausyti. Juk per tą trumpą laiką, kai jis čia dirba, jau pasiekė, 
kad meistras Martynas, griausmingu balsu Konrado užriktas, paklūsta jam. 
Bet Konradas kartu ir toks geraširdis, toks doras, kad ant jo visai negalima 
supykti. Greičiau turiu pasakyti, kad, nors audringo būdo, man jis beveik 
mielesnis už Renholdą; tiesa, ir jis dažnai kalba baisiai painiai, bet vis 
dėlto jį gerai supranti. Kertu lažybų, kad šitas vaikinas, tegu jis kuo nori 
dedasi, yra buvęs kariškis. Dėl to jis taip gerai valdo ginklą, turi kažką 
riteriško, ir tai jam neblogai tinka. Na tad sakykit, mieloji Roza — tik 
be jokio apsimetimo,— kuris iš tų trijų pameistrių jums labiausiai pa- 
tinka? 

— Neklausinėkit,— atsakė Roza,— neklausinėkit, brangioji Marta, 
manęs tokių keblių dalykų. Žinau tik tiek, kad man su Reinholdu išeina 
visai ne taip kaip jums. Tiesa, kad jis visai kitoks negu jo bendrai, 
kad kai jis pasakoja, man toks įspūdis, tarsi staiga atsivertų puikus 
sodas, pilnas labai gražių gėlių, žiedų ir vaisių, kokių žemėje nė nerasi, 
bet man malonu žiūrėti pro tuos vartus vidun. Nuo to laiko, kai Reinhol- 
das čia, kai kurie dalykai man atrodo visai kitaip, o kai kurie, glūdėję iki 
tol mano sieloje blausūs ir migloti, dabar pasidarė tokie šviesūs ir aiškūs, 
kad juos labai gerai atpažįstu. 

Marta atsikėlė, išeidama pagrūmojo Rozai pirštu ir pasakė: 

— Na, na, Roza. Išeina, kad tavo išrinktasis bus Reinholdas. To tai 
nemaniau, nė neįtariau! 

— Labai prašyčiau,— atsakė Roza, lydėdama ją durų link,— labai 
prašyčiau, mieloji Marta, nieko nemanyti, nieko nespėlioti; palikit visa 
tai ateičiai. Ką ji atneš, bus dangaus lemtis, kuriai kiekvienas turi 
nuolankiai paklusti. 

Tuo tarpu meistro Martyno dirbtuvėje prasidėjo tikras sujudimas. Kad 
galėtų susidoroti su visais užsakymais, jis priėmė dar keletą parankinių 
ir mokinių, ir dabar ten taip pokšėjo trinksėjo, kad buvo girdėti toli aplin- 
kui. Reinholdas baigė matuoti metmenis didžiulei statinei, kurią reikėjo 
padaryti Bambergo vyskupui, ir su Fridrichu bei Konradu ją taip mik- 
liai sustatė, kad meistrui Martynui netvėrė džiaugsmu širdis krūtinėje, 
ir jis keletą kartų sušuko: „Tai bent darbas, tai bus statinaitė, tokios 
aš dar nesu padaręs, jei neskaitysim mano meistrystės įrodymo.“ Visi 
trys pameistriai stati taip kalė lankus ant dailiai suleistų šulų statinio, 
kad nuo trinkų smūgių drebėjo visa aplinkui. Senelis Valentinas uoliai 
gramdė kaišena šulus, Marta, laikydama du mažiausius savo vaikus 
ant kelių, sėdėjo visai arti, už Konrado nugaros, o kiti guvūs berniūkščiai 
rėkaudami ir žvangindami lankais dūko aplinkui. Gaudė tokia linksma 
maišalynė, kad niekas beveik nė nepastebėjo, kaip į dirbtuvę įėjo se- 
nasis ponas Johanas Holcšueris. Meistras Martynas žengė jo pasitikti ir 
mandagiai paklausė, ko jam reikia. 

— Nagi štai, — atsakė Holcšueris,— panorau vėl pamatyti savo mielą 
Fridrichą, kuris ten taip šauniai pluša. O paskui, mielas meistre Martynai, 
mano vyno rūsiui reikia geros statinės, kurią aš ir norėjau prašyti, kad 
padarytumėt. Bet žiūrėkit, ten kaip tik tveriama tokia statinė, kokios man 
reikia; galėtumėt ją man ir perleisti, tik sakykit kainą. 

Reinholdas, kuris, pavargęs nuo darbo, keletą minučių ilsėjosi ir 
buvo vėl belipąs ant pastolių, nugirdo Holcšuerio žodžius ir pasukęs galvą 
tarė: 

— Ei, brangus pone Holcšueri, apie mūsų statinaitę geriau nė nes- 

vajokit, ją mes darome didžiai gerbiamam ponui Bambergo vyskupui! 

Meistras Martynas, susinėręs rankas už nugaros, atkišęs kairę koją 
į priekį, atmetęs galvą, primerktomis akimis pasižiūrėjo statinės pusėn 
ir išdidžiai išdrožė: 

— Mielas mano meistre, jau iš rinktinės medžiagos, dailaus darbo 
galėjote suvokti, kad toks puikus dalykas dera tik kunigaikščio rūsiui. 
Mano pameistrys Reinholdas teisybę pasakė, apie tokį daiktelį nėra ko 
jums nė svajoti; na, kai pasibaigs vynuogių rinkimas, aš liepsiu padaryti 
jums gerą paprastą statinaitę, tokią, kokia jūsų rūsiui tinka. 

Senis Holcšueris, įsižeidęs dėl meistro Martyno tokio nepagarbaus 
puikavimosi, atšovė, kad jo auksiniai sveria lygiai tiek pat kaip ir Bambergo 
vyskupo ir kad jis už gryną pinigą gausiąs ne blogesnio darbo daiktą ir 
kitur. Meistras Martynas, pagautas siuto, vos tvardėsi, kad dar labiau 
neįžeistų to pono Holcšuerio, labai gerbiamo magistrato ir visų miestiečių. 
Bet tą pat minutę Konradas ėmė taip smarkiai kalti trinka, kad viskas 
pradėjo drebėti, treškėti. Meistras Martynas, nebegalėdamas sutramdyti 
viduje susikaupusio pykčio, garsiai prapliupo: 

— Konradai, pusgalvi, ko taip trankais lyg apspangęs, bene statinę 
nori Man sudaužyti? 

— Oho,— suriko Konradas, atsigręžęs ir įžūliai apžiūrinėdamas 
meistrą.— Oho, juokingas meistriūkšti! O ko man jos nedaužyti? — Ir 
sulig tuo žodžiu taip baisiai trenkė į statinę, kad stipriausias jos lankas 
žvangėdamas sprogo ir nubloškė Reinholdą nuo siauros pastolių lentos, 
o iš kurtaus triokštelėjimo buvo aišku, kad bus įlūžęs ir koks šulas. 
Nebesitverdamas pykčiu, meistras Martynas prišoko prie Valentino, 
ištraukė iš jo rankų šulą, kurį tas dailino, ir garsiai surikęs: „O tu pra- 
keiktas šunie!“, iš visų Jėgų vožė Konradui per nugarą. Pajutęs smūgį, 
šis greitai atsisuko ir akimirką stovėjo lyg apdujęs, bet paskui jo akys 
plykstelėjo nesutramdomu įniršiu, jis sugriežė dantimis ir suriko: „Mu- 
šiesi?“ Paskui liuoktelėjo nuo pastolių žemėn, griebė šalia gulinčią 
kaišeną ir taip smogė ja meistrui, kad šiam galva būtų pusiau perskilus, 
jei Fridrichas nebūtų spėjęs truktelėti meistro į šalį, tad įrankis kliudė tik 
jo ranką, iš kurios vis dėlto tuojau pat šoko kraujas. Martynas, storas ir 
nevikrus, neteko pusiausvyros, užkliuvo už leistuvo, prie kurio dirbo 
mokinys, ir griuvo ant žemės. Dabar visi puolė laikyti Konrado, kuris, 
mojuodamas kruvina kaišena, baisiu balsu riaumojo: 

— Keliauk pragaran, pragaran! 

Milžiniška jėga nubloškęs visus nuo savęs, jis užsimojo antram kirčiui, 
kuris vargšui meistrui, šnopuojančiam ir dejuojančiam ant žemės, tikrai 
būtų padaręs galą, bet staiga dirbtuvės tarpduryje pasirodė Roza, nuo 
siaubo išblyškusi lyg numirėlė. Pamatęs ją, Konradas su aukštai iškelta 

kaišena tartum suakmenėjo. Paskui sviedė toli šalin įrankį, susiėmė rankas 
ant krūtinės ir kad suriks tokiu balsu, kuris kiekvienam griebė už širdies: 
„O dievuliau, dievuliau, ką gi aš padariau!“, ir išbėgo iš dirbtuvės. Niekas 
nė negalvojo jo vytis. 

Dabar visi supuolę vargais negalais pakėlė vargšą meistrą Martyną; 
tuoj paaiškėjo, kad kaišena vis dėlto prakirto tik rankos minkštimą 
ir žaizda ne tokia jau pavojinga. Senąjį poną Holcšuerį, kurį griūdamas 
Martynas parvertė, dabar -irgi ištraukė iš po medžio drožlių ir kiek 
galėdami apramino Martos vaikus, kurie be paliovos klykė verkė, nusi- 
gandę dėl gerojo dėdulės Martyno. O šis buvo visai suglumęs ir sakė, 
kad tik tas velnio pameistrys nebūtų pagadinęs puikiosios statinės, o žaizda 
tai niekis. 

Seniesiems ponams parūpino neštuvus, nes ir Holcšueris griūdamas 
gerokai užsigavo. Jis plūdo amatą, kuriam reikalingi tokie žudikiški 
įrankiai, ir maldavo Fridrichą grįžti — ir kuo greičiau, tuo geriau — 
prie dailiosios liejininkystės, prie tauriųjų metalų. 

Kai sutemos užtraukė visą dangų, Fridrichas, o su juo ir Reinholdas, 
kurį lankas gerokai pritrenkė ir kuris dabar jautėsi visas lyg sulamdytas, 
dūlino suirzę į miestą namo. Netikėtai jie išgirdo už gyvatvorės kažką 
tyliai dūsaujant ir dejuojant. Jie sustojo, ir nuo žemės tuoj pakilo kažkokia 
aukšta žmogysta, kurią jie iš karto atpažino ir atšoko — tai buvo Konradas. 

— Ak, brangieji, — verksmingu balsu sušuko Konradas, — tik nebijokit 
taip baisiai manęs! Jūs laikote mane prakeiktu žudiku!.. Ak, aš visai 
ne toks, visai ne toks... Aš kitaip negalėjau... /urėjau nudėti tą storulį, 
tiesą sakant, dar turėčiau grįžti su jumis ir padaryti tai, jeigu tik būtų 
galima! .. Bet ne, ne... viskas baigta, daugiau jūs manęs nebematysit! .. Pas- 
veikinkit mieląją Rozą, kurią aš be galo myliu! Pasakykit jai, kad jos 
gėles kol gyvas prie širdies nešiosiu, jomis dabinsiuos, kai... bet gal ji 
dar kada išgirs apie mane! Likit sveiki, likit sveiki, šaunieji mano drau- 
gužiai! — Tai pasakęs, Konradas tekinas pasileido laukais. 

Reinholdas pasakė: 

— Kažkas nepaprasta darosi tam vaikinui, jo poelgio negalime sverti 
ar matuoti įprastu mastu. Laikui bėgant gal ir atsiskleis paslaptis, sle- 
gianti jo krūtinę. 


Reinholdas išeina iš meistro Martyno namų 


Kaip anksčiau buvo linksma meistro Martyno dirbtuvėje, taip dabar 
pasidarė liūdna. Reinholdas, negalėdamas dirbti, tūnojo užsidaręs savo 

kambaryje. Martynas, pasirišęs sužeistąją ranką, be paliovos dėjo į šuns 
dienas nesėkmę pasisamdžius tą nelemtą, nežinia iš kur atsibasčiusį 
pameistrį. Roza, net pati Marta su savo vaikais vengė to baisaus nutikimo 
vietos, tik vienišai, lyg medkirtys žiemą tuščiame miške, dunksėjo Frid- 
richas, kuris dabar be kitų pagalbos stengėsi vargais negalais baigti 
didžiulę statinę. 

Netrukus didis liūdesys prislėgė Fridricho krūtinę, nes dabar jis tarėsi 
aiškiai pamatęs, ko jau seniai baiminosi. Jam nebeliko abejonės, kad 
Roza myli Reinholdą. Maža to, kad visas meilumas, visi švelnūs žodeliai 
jau ir anksčiau būdavo skiriami tik Reinholdui; dabar štai prisidėjo — 
ar bereikia ko daugiau? — tai, kad, negalint Reinholdui eiti į dirbtuvę, 
11 Roza apie tai nė nebegalvoja, jai geriau likti namie, tikriausiai tam, 
kad galėtų mylimuoju rūpintis, jį slaugyti. Sekmadienį, kai visi linksmai 
gužėjo užmiestin, kai meistras Martynas, žaizdai gerokai apgijus, pakvietė 
Jį drauge su Roza kilti į Alervyzę, jis atsisakė išvykos ir, skausmo ir baisių 
meilės kančių visai priblokštas, vienui vienas išbėgo link to kaimo, ant 
tos kalvos, kurioje pirmą kartą susitiko su Reinholdu. Krito į aukštą, 
pilną gėlių žolę, o kai pagalvojo apie tai, kad gražioji vilties Žvaigždė, 
visą kelią švietusi jam grįžtant į tėviškę, dabar, pasiekus kelionės tikslą, 
staiga dingo nakties tamsybėse, kad dabar jis su savo siekiais panašus į 
beviltišką svajotoją, tiesiantį savo ilgesingas rankas į tuščią miražą, aša- 
ros pabiro jam iš akių į gėles, kurios palenkė savo galveles, tartum gedė- 
damos dėl žiaurios jaunojo pameistrio dalios. Fridrichas nė pats nesuvokė, 
kaip atsitiko, kad gilūs atodūsiai, veržęsi iš jo sugniaužtos krūtinės, 
pavirto garsiais žodžiais. Jis uždainavo: | 


Kur tu dingai, 

Vilties žvaigždele? 

Kitam jau kelio 

Miglose be vėjo 

Šviesti nuskubėjai. 
Suužkit, kraujo audros, 
Draskykit man krūtinę, 
Te skausmas paskutinis 
Sužadins geismą nebuties, 
Te širdžiai jis padės 
Susprogt iš nevilties. 

Ko šlamate taip tykiai, 

Medžiai, naktį nykią? 

Ko šypsot, aukso žaros? 

Lyg čia kas gera daros? 

Vienintelė paguoda 

Man gult į duobę juodą. 
Parodykit man vietą, 
Kurioj gulėt nekieta. 


Kaip neretai pasitaiko, kad ir didžiausia širdgėla, jeigu tik ji pratrūksta 
ašaromis ir žodžiais, pavirsta graudžiu liūdesiu, tokiu, kad sieloje suš- 
vinta net šioks toks vilties spindulėlis, taip 1r Fridrichas, padainavęs 
šią dainą, pasijuto nuostabiai sustiprėjęs ir pažvalėjęs. Vakariai vėjai, 
naktį ošiantys medeliai, į kuriuos jis dainoje kreipėsi, dabar šlamėjo, 
šnibždėjo tarsi jį guosdami, ir lyg šviesios svajos apie tolimus džiaugsmus, 
apie vargiai pasiekiamą laimę tamsiu dangumi aukštyn sliuokė auksiniai 
gaisų dryžiai. Fridrichas atsikėlė ir ėmė leistis nuo kalvos kaimo link. 
Staiga jam pasivaideno, kad šalia žingsniuoja Reinholdas, kaip tą kartą, 
kai pirmą sykį čia jį sutiko. Atmintyje jam iškilo visi tie žodžiai, kuriuos 
tada kalbėjo Reinholdas. Bet kai prisiminė Reinholdo pasakojimą apie 
dviejų draugų tapytojų varžybas, jam tartum kas akis atrišo. Pasidarė 
visiškai aišku, kad Reinholdas jau anksčiau bus Rozą matęs ir ją pamilęs. 
Tik ta meilė jį ir traukė į Niurnbergą pas meistrą Martyną, ir pasako- 
damas apie tų dviejų tapytojų varžybas, jis turėjo galvoje ne ką nors 
kitą, 0 jų — Reinholdo ir Fridricho — pastangas laimėti dailiosios 
Rozos širdį. Fridrichui vėl pasigirdo žodžiai, kuriuos Reinholdas tada 
sakė: „„Sąžiningos, neturinčios jokių užpakalinių minčių varžybos dėl tos 
pačios premijos turi tik dar labiau suvienyti tikrų draugų širdis, užuot 
jas sukiršinusios; kilniose širdyse niekada negali rasti sau vietos smulk- 
meniškas pavydas arba klastinga neapykanta.“ 

— Taip, — garsiai sušuko Fridrichas, — taip, mielas drauguži, į tave patį 
kreipsiuosi visai atvirai, tu pats man pasakysi, ar nebeliko man jokios 
vilties. 

Jau buvo nebeankstyvas rytas, kai Fridrichas pasibeldė į Reinholdo 
kambario duris. Kadangi niekas neatsiliepė, jis atidarė jas, nes nebuvo 
užrakintos, kaip kad paprastai būdavo, ir įėjo. Bet tą pat akimirką 
jis sustingo į statulą. Priešais jį kaip gyva stovėjo Roza, visu savo pat- 
raukliu grakštumu, visu žavesiu plieskianti iš puikaus natūralaus dy- 
džio portreto, stovinčio ant molberto ir labai gražiai apšviesto ryto 
saulės spindulių. Ant stalo buvo numesta prilaikomoji lazdelė, šlapi 
dažai ant paletės rodė, kad ką tik tapyta. „O Roza... Roza... o dievuliau 
mielas...“ — atsiduso Fridrichas. Tuo metu jam per petį patapšnojo 
Reinholdas, priėjęs iš užpakalio, ir šypsodamas paklausė: 

— Na, Fridrichai, ką pasakysi apie mano paveikslą? 

Fridrichas prispaudė jį prie savo krūtinės ir sušuko: 


120 


— O, tu nuostabus žmogus! Tu — didis menininkas! Taip, dabar man 
viskas aišku! Tu, tu laimėjai premiją, dėl kurios drįsau varžytis aš, varg- 
šelis!.. Kas gi aš prieš tave, kas gi mano menas palyginti su tavuoju? 
Ak, ir aš buvau šį tą užsimojęs! Tik nesijuok iš manęs, brangus Rein- 
holdai! Mat aš svajojau, kaip puiku būtų nulipdyti dailią Rozos statulą 
ir nulieti iš gryno sidabro; bet juk tai buvo tik vaikiška užmačia! O 
tu! Tu! Kaip maloniai, visu kerinčiu savo grožiu ji tau šypsosi! Ak, Rein- 
holdai, Reinholdai, koks tu laimingas Žmogus! Taip, kaip tada sakei, taip 
dabar tikrai ir išėjo: mudu varžėmės, tu nugalėjai, tu turėjai nugalėti, bet 
aš lieku visa širdimi tavo. Vis dėlto turiu palikti šiuos namus, tėviškę, juk 
negalėčiau ištverti, juk turėčiau galą gauti, jeigu dabar vėl tektu pamatyti 
Rozą. Atleisk man už tai, nuostabus mano drauge. Dar šiandien, šią pat 
minutę bėgu iš čia, kur akys veda, kur kojos neša, kur tremia begalinė 
mano meilės kančia, beviltiškas mano sielvartas. 

Sulig tais žodžiais Fridrichas buvo beišeinąs iš kambario, bet Rein- 
holdas jėga sulaikė jį, švelniai sakydamas: 

— "Tu neišeik, nes dar viskas gali susiklostyti kitaip, negu tu manai. 
Atėjo laikas papasakoti tau ir tai, ką ligi šiol nutylėjau. Kad aš ne kubilius, 
o tapytojas, tau dabar jau aišku, ir, tikiuosi, iš paveikslo matai, kad 
ne be pagrindo galiu priskirti save ne prie paskutiniųjų dailininkų. Anks- 
tyvoje jaunystėje išvykau į Italiją, tą meno šalį; ten man pasisekė pa- 
tekti pas didžiuosius tapybos meistrus, kurie gyvąja savo ugnimi ir išpuo- 
selėjo manyje žybsinčią kibirkštį. Taip ir išėjo, kad aš greitai iškilau, 
kad mano paveikslai išgarsėjo visoje Italijoje ir galingasis Florencijos 
kunigaikštis pasikvietė mane į savo rūmus. Tais laikais aš nė girdėti 
negirdėjau apie vokiečių meną ir, net nematęs jų Diurerių, jų Kranachų 
paveikslų, daug plepėdavau apie jų sausumą, blogą piešinį, negrabumą. 
Bet kartą kažkoks prekiautojas meno dalykais atgabeno į kunigaikščio 
galeriją vieną senojo Albrechto madonos paveikslėlį, kuris taip nepaprastai 
mane sukrėtė, kad aš visai nustojau žavėtis italų paveikslų prašmatnumu ir 
iš karto nusprendžiau grįžti į gimtąją Vokietiją savo akimis pasižiūrėti 
tapybos šedevrų, kurie dabar mane ir teviliojo. Atvykau čionai, į Niurn- 
bergą, o kai pamačiau Rozą, pasijutau taip, tartum regėčiau gyvą po 
žemę vaikštinėjant tą Diurerio Mariją, kuri taip nuostabiai švytėjo mano 
sieloje. Man atsitiko tas pats, kas ir tau, brangusis Fridrichai, visa mano 
siela užsiplieskė skaisčia meilės liepsna. Kad tik matyčiau Rozą, galvojau 
sau, visa kita dingo man iš galvos, net menas liko dar šio to vertas tik dėl 
to, kad paveikslas po paveikslo šimtus kartų galėjau piešti, tapyti Rozą. 
Aš maniau galėsiąs susipažinti ir suartėti su ta mergaite įžūloka itališka 
maniera, tačiau kaip tik dėl to visos mano pastangos liko bergždžios. Ne- 
buvo jokios dingsties patekti į meistro Martyno namus ir susipažinti. Ga- 

liausiai ryžausi tiesiog pasipiršti Rozai, bet netikėtai nugirdau, kad meistras 
Martynas nusprendė išleisti savo dukterį tik už labai nagingo kubiliaus. 
Tada man šovė į galvą keista mintis — išmokti Strasburge kubiliaus 
amato, o paskui eiti į meistro Martyno dirbtuvę. Visa kita, tariau, tebunie, 
kaip dievas duos. Kaip aš tą savo sumanymą įgyvendinau — tu žinai, bet 
dar turi sužinoti, kad meistras Martynas man prieš keletą dienų pasakė, 
jog iš manęs išeisiąs puikus kubilius ir kad aš būsiąs jam tikrai malonus ge- 
ras žentas, nes jis pastebėjęs, jog aš siekiąs Rozos palankumo ir jai pa- 
tinkąs. 

— Ar gali būti kitaip? — geliama širdimi sušuko Fridrichas.— Taip, 
taip, Roza bus favo! Ir kaip aš, vargšas žmogelis, galėjau tokios laimės 
tikėtis? 

— "Tu pamiršti, — kalbėjo toliau Reinholdas, — brangus broli, kad pati 
Roza anaiptol dar nepatvirtino to, ką gudrusis meistras Martynas 
tariasi pastebėjęs. Tiesa, kad Roza ligi šiol su manimi elgėsi labai malo- 
niai ir draugiškai, bet mylinti širdis išsiduoda visai kitaip! Pažadėk man, 
broluži, dar tris dienas būsi ramus ir triūsi dirbtuvėje kaip paprastai. 
Galėčiau dabar ir aš vėl dirbti, bet nuo to laiko, kai pradėjau uoliai šį 
paveikslą tapyti, tas pasigailėjimo vertas kubiliaus amatas man kelia 
neišpasakytą pasišlykštėjimą. Aš nebegaliu imti rankon trinkos, tebūnie, 
kas bus. Trečią dieną aš tau atvirai pasakysiu, kokie mano reikalai su 
Roza. Jeigu iš tikrųjų būčiau tas laimingasis, kurį Roza myli, tai galė- 
tum sau keliauti ir pats patirti, kad laikas gydo giliausias žaizdas. 

Fridrichas pažadėjo laukti savo lemties sprendimo. 

Trečią dieną (visą tą laiką Fridrichas kruopščiai vengė Rozos) jam 
širdis virpėjo iš baimės ir nerimastingo laukimo. Slankiojo lyg lunatikas 
po dirbtuvę, ir jo negrabumas tikrai davė pagrindo meistrui Martynui 
niurgzliai bartis, nors šiaip jau tokios mados neturėjo. Matyt, meistrui bus 
nutikę kažkas nepaprasta, kad taip viskas atgriso. Jis daug kalbėjo apie 
niekšišką klastą ir nedėkingumą, neaiškindamas, apie ką šneka. Kai 
pagaliau atėjo vakaras ir Fridrichas išsiruošė atgal į miestą, netoli vartų 
priešais atjojo raitelis, kurį jis be vargo atpažino — tai buvo Reinhol- 
das. Pamatęs Fridrichą, Reinholdas sušuko: 

— A, štai ir sutikau tave, kaip norėjau. 

Jis nušoko nuo arklio, užsimovė pavadžius ant dilbio ir paėmė draugą 
už rankos. 

— Paėjėkim,— tarė jis, — trupučiuką drauge. Dabar jau galiu pasa- 
kyti, kas išėjo iš mano meilės. | 

Fridrichas pastebėjo, kad Reinholdas vilki tais pačiais drabužiais kaip 
ir per pirmą susitikimą ir kad ant arklio pririštas kelionmaišis. Reinholdas 
atrodė išblyškęs ir sutrikęs. 

— Būk laimingas, — su šiokiu tokiu niršuliu sušuko Reinholdas, — būk 
laimingas, broleli. Dabar gali sau uoliai stuksėti prie tų savo statinių, 
užleidžiu tau savo vietą, ką tik atsisveikinau su gražuole Roza ir gar- 
binguoju meistru Martynu. 

— Ką,— tarė Fridrichas, visas tartum elektros nukrėstas,— ką, tu 
išeini, nors Martynas nori, kad tu taptum jo žentu, ir Roza tave myli? 

— "Taip,— atsakė Reinholdas,— brangus broli, tau atrodo tik todėl, 
kad tave pavydas žlibina. Dabar aišku kaip dieną, kad Roza būtų tekė- 
jusi už manęs tik iš klusnumo tėvui, bet nė kibirkštėlės meilės nėra jos 
ledinėje širdyje. Cha, cha! O aš kad kiek galėjau tapti nagingu kubi- 
liumi. Dieną po dienos per visą savaitę būčiau su mokiniais drožęs lankus, 
obliavęs šulus, sekmadieniais su gerbiamąja šeimininke traukęs pas šventąją 
Katariną arba šventajį Zėbaldą, o vakarais ėjęs į Alervyzę, ir taip metai 
po metų. 

— Nesišaipyk,— sustabdė Fridrichas bepradedantį garsiai kvatoti 
Reinholdą,— nesišaipyk iš paprasto darbštaus miestiečio gyvenimo. Jeigu 
Roza iš tikrųjų tavęs nemyli, tai juk ne ji dėl to kalta, o tu taip pyksti, 
taip duksti. 

— "Teisybę sakai, — tarė Reinholdas, — tai tik kvailas mano įprotis — 
kai jaučiuosi įžeistas, imu triukšmauti kaip išpaikintas vaikas. Tu galėjai 
suprasti, kad aš pasakiau Rozai apie savo meilę ir jos tėvo pritarimą. 
Jai iš karto pabiro ašaros iš akių, jos ranka sudrebėjo manojoje. Nusisu- 
kus į šalį ji sušnabždėjo: „Aš turiu daryti, kaip tėvas nori!“ Man to 
pakako. Keistas mano suirzimas turėtų tau, brangus Fridrichai, padėti 
pažvelgti į mano sielą; tu turi suprasti, kad aš stengiausi gauti Rozą tik 
dėl. to, jog kaip reikiant nesupaisiau savo jausmų. Kai tik pabaigiau Rozos 
portretą, siela nurimo, ir pats, žinoma, stebiuosi, kad dabar dažnai 
man atrodo, tartum Roza — tai portretas, o portretas — tai tikroji, 
gyvoji Roza. Apgailėtinas amatas pasidarė man bjaurus, ir kai tas pras- 
tuoliškas gyvenimas su meistro titulo įsigijimu ir vedybomis prirėmė 
prie sienos, pasijutau tartum sodinamas į kalėjimą ir kaustomas gran- 
dinėmis. Tad kaipgi gali tas angelėlis, kurį širdyje nešioju, tapti mano 
žmona? Ne! Amžinai jauna, miela ir graži ji turi puikuotis paveiksluos, 
kuriuos sukurs mano nerimstanti dvasia. O, kaip aš to trokštu! Ir kaip 
galėčiau išduoti tą dieviškąjį meną! Netrukus vėl pasinersiu į karštas 
tavo kvapų bangas, puikioji, nuostabioji šalie, menų tėvyne! 


Draugai priėjo tą vietą, kur Reinholdo pasirinktas kelias suko į kairę. 

— Cia mes ir išsiskirsim, — sušuko Reinholdas, stipriai priglaudė Frid- 
richą prie savo krūtinės, po to šoko ant arklio ir nudūmė. Fridrichas 
tylus žiūrėjo jam įkandin, paskui, keistų jausmų apniktas, nukiūtino 
namo. 

Kaip meistras Martynas išvijo Fridrichą iš dirbtuvės 


Kitą dieną meistras Martynas paniuręs ir tylėdamas dirbo tą didžiulę 
statinę, skirtą Bambergo vyskupui, o ir Fridrichas, tik dabar skaudžiai 
pajutęs išsiskyrimo su Reinholdu kartėlį, negalėjo išspausti iš savęs nė 
žodžio, tuo labiau uždainuoti. Pagaliau Martynas metė šalin trinką, 
susinėrė rankas ir tarė: 

— Štai ir Reinholdo nebėra. Jis didelis tapytojas ir vedžiojo mane 
už nosies, apsimetęs kubiliumi. Kad būčiau nors nujautęs, kai jis su ta- 
vimi atėjo į mano namus ir rodėsi esąs toks sumanus, och būčiau parodęs 
duris. Toks atviras ir tyras veidas, o kiek melo ir apgaulės širdyje! Na, jo 
nebėra, o tu liksi man ir mano amatui ištikimas ir sąžiningas. Kas žino, 
gal kaip nors pasidarysi ir dar artimesnis man. Jeigu tapsi puikiu meistru 
ir Roza tave pamils... na, tu supranti, ką noriu pasakyti, tad pasistenk 
įsigyti jos palankumą. 

Sulig tais žodžiais jis vėl čiupo trinką ir ėmė uoliai dirbti toliau. Frid- 
richas nė pats nesuvokė, kaip čia pasidarė, kad Martyno žodžiai draskė 
jam krūtinę, kad joje kilo keista baimė, lyg migla slopinanti kiekvieną 
vilties spindulį. Roza po ilgos pertraukos pirmą sykį vėl atėjo į dirbtuvę, 
bet visiškai savyje prapuolusi ir kaip Fridrichas su širdgėla pastebėjo, 
paraudusiomis nuo ašarų akimis. „Ji verkė jo, vis dėlto myli jį“,— 
kuždėjo jam kažkas viduje, ir jis negalėjo pakelti akių į tą, kurią taip 
neapsakomai mylėjo. 

Didžioji statinė pagaliau buvo baigta, it tik dabar meistras Martynas, 
apžiūrinėdamas tą gerai nusisekusį dirbinį, vėl pralinksmėjo ir atgavo 
gerą nuotaiką. 

— Taip, sūnau,— prašneko jis, tapšnodamas Fridrichui per petį, — 
taip, sūnau, tebūnie kaip pasakiau: jeigu tau pasiseks įsigyti Rozos palan- 
kumą ir tu padarysi puikų darbą meistro vardui gauti, tai tapsi mano 
žentu. O tada galėsi stoti į kilniųjų meisterzingerių cechą ir pelnyti 
didžią garbę. 

Darbo meistrui Martynui susikaupė begalės, ir jis turėjo priimti dar 
du pameistrius. Tai buvo geri darbininkai, bet netašyti bernai, per ilgas 
keliones visai pasileidę. Vietoj anksčiau skambėjusių malonių ir linksmų 
kalbų dabar meistro Martyno dirbtuvėje girdėjai vien nešvankybes, vietoj 
gražių Reinholdo ir Fridricho dainų — nepadorius raliavimus. Roza 
vengė dirbtuvės, ir Fridrichas tik retkarčiais ir probėgšmais ją matydavo. 
O kai pasitaikė su niūriu ilgesiu į ją pažvelgti, kai jis, giliai atsidusęs, 
pratarė: „Ak, mieloji Roza, jeigu tik aš vėl galėčiau su jumis kalbėtis, 
jeigu tik jūs vėl būtumėte tokia maloni, kaip tada, kai dar Reinholdas 
pas mus buvo“, ji droviai nuleido akis ir sušnibždėjo: „Jūs norite man kažką 

pasakyti, brangus Fridrichai?“ Fridrichas tartum sustingo, negalėjo nė 
žodžio pratarti, ir gražiosios akimirkos kaip nebuvę: ji švystelėjo kaip 
žaibas, kuris plyksteli vakaro gaisuose ir dingsta beveik nepastebėtas. 

Meistras Martynas ėmė reikalauti, kad Fridrichas pradėtų savo darbą 
meistro vardui gauti. Jis išrinko iš savo medienos atsargų gražiausią, 
švariausią ąžuolą, be mažiausių dryžių ir skėtrų, išgulėjusį rietuvėje 
jau daugiau kaip penketą metų, ir niekas kitas neturėjo Fridrichui 
padėti, išskyrus senąjį Valentiną. Bet jeigu dėl tų netašytų pameistrių 
kaltės kubiliaus amatas jau.ir anksčiau darėsi Fridrichui vis mažiau ir 
mažiau pakenčiamas, tai dabar vien pagalvojus, kad darbas meistrystei 
įroduti visiems laikams nulems jo gyvenimą, jam tiesiog užgniauždavo 
gerklę. Ta keista baimė, kuri prasidėjo, kai meistras Martynas gyrė jo 
atsidavimą savo amatui, dabar vis ryškėjo ir nepaprastai stiprėjo. Buvo 
aišku, kad jis gėdingai žlugs, jeigu atsiduos amatui, kuris vien menu 
gyvenančiai jo sielai yra labai priešingas, tiesiog nepriimtinas. Reinhol- 
das, Rozos portretas jam niekaip nėjo iš galvos. O ir jo paties menas vėl 
ėmė rodytis labai garbingas. Kai bedirbant imdavo kankinti mintis, koks 
apgailėtinas jo užsiėmimas, dažnai, prisidengdamas negalavimu, mesda- 
vo dirbtuvę ir bėgdavo į šventojo Zebaldo bažnyčią. Ten ištisas valandas 
spoksodavo į nuostabų Peterio Fišerio darbo paminklą ir susižavėjęs 
šaukdavo: „O dievuliau! Tokį kūrinį apmesti ir padaryti — ar yra kas 
pasaulyje gražiau?“ Ir kai po to prisiversdavo grįžti prie savo šulų ir 
lankų ir pagalvodavo, kad tik šitaip galima laimėti Rozą, pasijusdavo taip, 
tartum ligi raudonumo įkaitinti geležiniai nagai smigtų į kraujuojančią 
krūtinę ir jam belikę tik žūti nuo tos baisios kankynės. Per sapną dažnai 
pasirodydavo Reinholdas ir atnešdavo meninio liejimo darbams keistų 
piešinių, kuriuose Rozos atvaizdas būdavo keistai įpintas čia gėlės, čia 
angelėlio su sparniukais pavidalu. Tačiau juose kažko trūkdavo, ir jis pas- 
tebėdavo, kad Reinholdas, vaizduodamas Rozą, pamiršo širdį, ir pats ją 
pripiešdavo. Tada atrodydavo, kad visi piešinio lapai ir gėlės sujunda, ima 
dainuoti, maloniau kvepėti, o taurieji metalai lyg veidrodis atspindi Rozos 
paveikslą; vaikinas pasijusdavo ilgesingai tiesiąs rankas į mylimąją, pa- 
veikslas tarsi dingdavo tirštoje migloje, ir ji pati, dailioji Roza, apimta 
palaimos geismo, spausdavo jį prie savo mylinčios krūtinės. 

Nykus kubiliaus darbas vis labiau ir labiau slėgė Fridrichą, ir jis 
ėmė ieškoti paguodos ir pagalbos pas savo senąjį meistrą Johaną Holc- 
šuerį. Sis sutiko, kad jo dirbtuvėje Fridrichas pradėtų dirbti kūrinėlį, 
kurį buvo sumanęs ir kuriam jau ilgą, laiką taupė iš meistro Martyno 
gaunamą užmokestį, kad galėtų įsigyti tam reikalui būtino sidabro ir 
aukso. Ir atsitiko taip, kad Fridrichas, kurio numirėliškai išblyškęs veidas 
darė visiškai įtikinamą dingstį, girdi, esąs kankinamas sunkios ligos, beveik 

visai liovėsi dirbęs pas meistrą Martyną, slinko mėnuo po mėnesio, o 
darbas meistro vardui gauti — ta didžiulė šimto kibirų statinė — labai 
maža tejudėjo į priekį. Meistras Martynas kietai mygo, kad jis bent 
tiek, kiek jėgos leidžia, dirbtų, 1r Fridrichui, žinoma, neliko nieko kito, 
kaip vėl stoti prie ožio ir imtis kaišenos. Jam bedirbant priėjo meistras 
Martynas ir ėmė žiūrinėti apdorotus šulus. Staiga jis paraudo ir suriko: 

— Kas gi tai, Fridrichai? Kas čia per darbas? Ar tuos šulus dailino 
pameistrys, kuris ketina tapti meistru, ar nenuojėgus mokinys, prieš 
trejetą dienų įsitrynęs dirbtuvėn? Atsitokėk, Fridrichai! Koks velnias 
tave apsėdo? Mano gražioji ąžuolo mediena! Meistro darbas! Ach tu 
negrabusis lengvabūdi! 

Priveiktas visų tų kančių, kurios lyg pragare jį degino, Fridrichas ne- 
bepajėgė ilgiau tvardytis, sviedė kaišeną toli į šalį ir sušuko: 

— Meistre, dabar viskas baigta. Net jeigu ir galą gaučiau neap- 
sakomame skurde — daugiau nebegaliu. Nebeliko jėgų šiam apgailėtinam 
amatui, nes mane be galo traukia nuostabusis mano menas. Ak, aš neap- 
sakomai myliu jūsų Rozą, taip myliu, kaip niekas kitas pasaulyje, tik dėl 
jos čia vilkau to priklaus darbo jungą... Dabar jo netekau; žinau, kad 
netrukus turėsiu krimstis dėl to, bet kitaip neišeina, grįžtu prie savojo 
mielojo meno, pas savo garbingą senąjį meistrą Johaną Holcšuerį, nuo 
kurio taip gėdingai pabėgau. 

Meistro Martyno akys sužibo lyg degančios žvakės. Iš siuto beveik 
netekęs žado, jis mikčiodamas sumurmėjo: 

— Ką? Ir tu? Melavai ir apgaudinėjai? Už nosies mane vedžio- 
jai? Kubiliaus darbas — apgailėtinas amatas? Šalin iš akių, begėdi! Neš- 
dinkis! 

Sulig tais žodžiais meistras Martynas čiupo vargšą Fridrichą už pečių 
ir išstumė lauk iš dirbtuvės. Nevalyvieji pameistriai ir mokiniai palydėjo 
jį Šaipiu kvatojimu. Tik senasis Valentinas susinėrė rankas ant krūtinės, 
susimąstęs pažvelgė kažkur į tolį ir pasakė: 

— Aš tai pastebėjau, kad šito gerojo pameistrio galva užimta aukš- 
tesniais dalykais negu mūsų statinės. 

Marta karčiai pravirko, o jos berniukai ėmė bliaute bliauti, gailė- 
dami Fridricho, kuris su jais ir maloniai pažaisdavo, ir dažnai atnešdavo 
skanėstų. 


Pabaiga 


Kad ir kaip meistras Martynas pyko ant Reinholdo ir Fridricho, 
vis dėlto negalėjo pats sau nepripažinti, kad sykiu su jais iš dirbtuvės 
dingo džiaugsmas ir visos linksmybės. Naujieji pameistriai kasdien 
jam kėlė tik pyktį ir apmaudą. Kiekviena smulkmena dabar pats turėjo 
rūpintis, ir reikėjo didelių pastangų ir vargo, kad bent šis tas būtų 
padaryta taip, Kaip jis norėjo. Visai prislėgtas dienos rūpesčių, dabar 
dažnai atsidusdavo: „Ak, Reinholdai, ak, Fridrichai, kaip būtų puiku, 
jeigu nebūtumėte taip begėdiškai manęs apgavę, jeigu vis dėlto būtu- 
mėte likę šauniais kubiliais!“ Prieita -net ligi to, kad jis dažnai kovojo 
su mintimi visai mesti savo darbą. 

Vieną vakarą, šitaip niūriai jam besėdint namie, visai netikėtai įėjo 
ponas Jakobas Paumgartneris ir meistras Johanas Holcšueris. Meistras 
Martynas suprato, kad jie atvyko dėl Fridricho; ir iš tikrųjų ponas 
Paumgartneris labai greitai pradėjo kalbą apie jį, o meistras Holcšueris 
tuoj ėmėsi kaip įmanydamas vaikiną girti. Jis aiškino, jog nesą abejonės, 
kad su tokiu darbštumu ir tokiais gabumais Fridrichas ne tik tapsiąs 
puikiu auksakalių, bet ir kaip nuostabus menininkas tiesiai nueisiąs 
Peterio Fišerio pėdomis. Tada ponas Paumgartneris pradėjo smarkiai 
peikti tą nepagarbų elgesį, per kurį vargšas pameistrys nukentėjo nuo 
meistro Martyno, ir abu spirte spyrė Martyną leisti Rozai tekėti už 
Fridricho, kai šis taps geru auksakaliu ir meninio liejimo meistru, 
žinoma, jeigu tik ligi ausų Rozą įsimylėjęs Fridrichas jai irgi esąs prie 
širdies. Meistras Martynas netrukdė jiems išsikalbėti, paskui nusiėmė 
kepuraitę ir šypsodamas pasakė: 

— Jūs, mielieji ponai, piestu stojate už tą pameistrį, kuris kuo begė- 
diškiausiai mane apgavo. Sutinku jam tai atleisti, tačiau nereikalaukit, 
kad dėl jo keisčiau savo tvirtą nusustatymą,— tegu amžinai pamiršta Rozą. 

Tą akimirką įėjo Roza, išblyškusi, užmerktomis akimis, ir tylėdama 
pastatė ant stalo taures ir vyną. 

— Na ką gi,— pradėjo Holcšueris,— tada aš turiu nusileisti vargšui 
Fridrichui, kuris nori visiems laikams palikti gimtinę. Jis padarė pas mane 
puikų daiktelį ir ketina jį, jeigu jūs, brangus meistre, leisite, padovanoti 
Rozai, kad ji turėtų ką prisiminti. Tik pasižiūrėkit. 

Sulig tais žodžiais meistras Holcšueris ištraukė meniškai padarytą si- 
dabro taurę ir padavė meistrui Martynui, kuris, būdamas didelis bran- 
gių rykų mėgėjas, tuoj paėmė ją ir pradėjo pasimėgaudamas iš visų 
pusių apžiūrinėti. Iš tikrųjų vargu ar būtų buvę galima surasti gra- 
žesnį sidabrinį dirbinį už šį mažutį indą. Dailios vynuogių lapų ir 
rožių girliandos vinguriavo pakraščiu, o iš rožių, iš sprogstančių žied- 

pumpurių meiliai žvelgė, glamonėjosi nuostabiai gražūs angelėliai, 
išradingai išgraviruoti ant auksuoto dugno. Pilant į šią taurę skaidrų 
vyną, atrodė, tartum tie angelėliai linksmai žaisdami čia paneria, čia 
vėl iškyla. 

—  Daikčiukas, — tarė meistras Martynas, — iš tiesų dailaus darbo, ir aš 
jį pasiliksiu, jeigu Fridrichas priims iš manęs grynu auksu dvigubai 
tiek, kiek taurė verta. 

Tai sakydamas meistras Martynas prisipylė taurę ir pakėlė ją prie lūpų. 
Tą pat akimirką tyliai atsidarė durys ir įėjo Fridrichas, kurio išblyškusiame, 
lyg be kraujo lašo veide atsispindėjo sielvartas, smaugiantis jį dėl to, kad 
reikia amžinai išsiskirti su ta, kuri jam žemėje visų brangiausia. Vos jį pa- 
mačiusi, Roza širdį veriančiu balsu suriko: 

— O mano brangusis Fridrichai! — ir puolusi pusiau be sąmonės pri- 
siglaudė jam prie krūtinės. 

Meistras Martynas pastatė taurę ant stalo ir pamatęs Rozą Fridricho 
glėbyje išplėtė akis, tarsi vaiduoklį išvydęs. Paskui tylėdamas vėl pakėlė 
taurę ir ėmė žiūrėti vidun. Staiga jis pašoko nuo kėdės ir stipriu bosu su- 
šuko: 

— Roza, Roza, tu myli Fridrichą? 

— Ak,— sušnabždėjo Roza,— nebegaliu daugiau nuslėpti, myliu jį kaip 
savo gyvybę, man širdis kone plyšo, kai išvarėte jį lauk. 

— Tai apkabink savo nuotaką, Fridrichai. Taip, taip, savo nuotaką! — 
sušuko meistras Martynas. 

Paumgartneris ir Holcšueris susižvalgė, visai pasimetę iš nuostabos, o 
meistras Martynas, laikydamas rankoje taurę, kalbėjo toliau: 

— O dievuliau, dievuliau, argi ne taip atsitiko, kaip išpranašavo senelė? 
„Atneš jis švytintį namelį, dūksmo sklidiną kvapaus, linksmutės angelų 
giesmelės, meilės skambesio saldaus, — klausykis to Žmogaus, juk mylinti 
širdis išduot negali. Kas namelį auksarinkį atgabens tau į namus, tą mielai 
tu apkabinki — ir tėvužis bus ramus: juk jaunikis — kokio reikia, širdužėlė 
jei nepeikia!“ ...O, koks aš kvailys! Štai tas švytintis namelis, angelai, 
jaunikis... Na, mielieji ponai, dabar viskas gerai, viskas gerai, žentas su- 
rastas! 

Tas, kieno sąmonę kada nors drumstė toks blogas sapnas: žmogus tiki 
gulįs juodoje kapo nakties tamsoje ir staiga pabunda šviesią pavasario dieną, 
pilną kvapų, saulės spindesio ir paukščių čiulbesio, ir toji, kuri jam pasau- 
lyje brangiausia, atėjo ir laiko jį apkabinusi, o jis žiūri į jos malonų dangišką 
veidą, — kam tai pasitaikė patirti, tas supras, kaip jautėsi Fridrichas, steng- 
damasis suvokti beribę savo palaimą. Negalėdamas nė žodžio pratarti, jis 
stipriai laikė rankose Rozą, lyg pasiryžęs niekada jos nepaleisti, kol ji švel- 
niai išslydo iš jo glėbio ir atsivedė jį prie tėvo. Tada Fridrichas sušuko: 

— O, brangusis mano meistre, ar iš tikrųjų tai tiesa? Jūs leidžiate tekėti 
Rozai už manęs, ir aš galiu grįžti prie savojo meno? 

— Taip, taip, — patvirtino meistras Martynas,— tikėk mano žodžiu! 
Argi galiu aš kitaip pasielgti, kai tu išpildei senelės pranašystę?nebekvar- 
šink sau galvos dėl to meistrystės darbo. 

Fridrichas nušvito iš laimės ir džiaugsmingai šypsodamas tarė: 

— Ne, brangus meistre. Jeigu jūs sutinkat, tai dabar aš su noru ir 
džiaugsmu baigsiu daryti tą didžiąją statinę kaip paskutinį kubiliaus amato 
dirbinį ir tik tada grįšiu prie liejimo krosnies. 

— O gerasis, šaunusis mano sūnau,— sušuko meistras Martynas, ir jo 
akys nušvito iš džiaugsmo, — taip, pabaik savo meistrystės dirbinį, ir tada — 
vestuvės. 

Fridrichas sąžiningai tesėjo savo žodį, pabaigė tą šimto kibirų talpos stati- 
nę, ir visi meistrai pripažino, kad geresnį už jo dirbinį nelengva padaryti; 
tuo meistras Martynas iš visos širdies džiaugėsi ir pasakė, kad dangus 
atsiuntęs jam žentą, už kurį geresnio nė būti negalį. 

Pagaliau atėjo vestuvių diena. Fridricho meistrystės statinė, pripilta tau- 
raus vyno, apipinta gėlių vainikais, stovėjo namų priemenėje, meistrai ku- 
biliai, vedami magistrato tarėjo Jakobo Paumgartnerio, atgužėjo su savo 
žmonomis, 0 po jų — Meistrai auksakaliai. Kai vestuvininkų eisena jau 
buvo betraukianti į šventojo Zebaldo bažnyčią, kur turėjo įvykti jaunosios 
poros sutuoktuvės, staiga gatvėje ties Martyno namais sugaudė trimitai, ėmė. 
žvengti ir trypti arkliai. Meistras Martynas nuskubėjo prie lango. Prie 
namų sustojo ponas Heinrichas Špangenbergas, apsitaisęs puošniais šven- 
tiškais drabužiais, o per keletą žingsnių toliau už jo ant eiklaus žirgo — 
jaunas labai gražus riteris: prie šono spindintis kardas, ant galvos — aukšto- 
mis margomis plunksnomis dabinta berete, nusagstyta Žžibančiais brang- 
akmeniais. Šalia riterio ponas Martynas pamatė nuostabiai gražią damą, 
taip pat labai puošniai apsirėdžiusią, sėdinčią ant žirgo eidininko, tokio 
balto, kaip ką tik iškritęs sniegas. Aplinkui juos — ratas pažų ir tarnų, vil- 
kinčių margais blizgančiais švarkais. Trimitai nutilo, ir senasis ponas Span- 
genbergas sušuko: 

— Eli, ei, meistre Martynai, ne dėl jūsų vyno rūsio, ne dėl jūsų raudonujų 
aš čia atjojau, o tik į jūsų Rozos vestuves, ar įsileisit, mielas meistre? 

Meistras Martynas prisiminė savo žodžius, truputį susigėdo ir nuskubėjo 
žemyn junkerio priimti. Senasis ponas nulipo nuo arklio ir sveikindamasis 
įėjo į namus. Prišoko pažai, ir dama jų padedama nusliuokė nuo arklio, 
riteris pasiūlė jai savo ranką, ir abu nuėjo paskui senąjį poną. Bet vos 
žvilgtelėjęs į jaunąjį riterį, meistras Martynas atšoko tris žingsnius atgal, 
suplojo rankomis ir sušuko: 

— O dievuliau tu mano! Konradas! 

Riteris šypsodamasis tarė: 

— Taip, brangus meistre, aš iš tiesų jūsų pameistrys Konradas. Atleis- 
kit man už tai, kad jus sužeidžiau. Tiesą sakant, mielas meistre, aš turėjau 
jus užmušti; tai jums nesunku suprasti, bet štai išėjo visai kitaip. 

Meistras Martynas visai sumišęs atsakė, kad vis dėlto esą geriau, kad jis 
likęs gyvas, o į tą mažą drykstelėjimą kaišena jis nė dėmesio nekreipęs. 

Kai Martynas su naujaisiais svečiais įėjo į kambarį, kuriame buvo susi- 
rinkę jaunieji su palyda, visi džiugiai nustebo, pamatę gražiąją damą, tokią 
panašią į mieląją nuotaką, tarsi jos būtų dvynukės. Riteris su jo luomui 
deramu mandagumu priėjo prie nuotakos ir tarė: 

— Leiskite, mieloji Roza, Konradui dalyvauti jūsų vestuvėse. Ar ne tiesa, 
kad jūs nebepykstat ant to padūkusio, neapdairaus pameistrio, kuris vos 
nepadarė jums didžiulio skausmo? 

Kai nuotaka, jaunikis ir meistras Martynas, labai nustebę ir sutrikę, ėmė 
žvilgčioti vienas į kitą, senasis ponas Špangenbergas sušuko: 

— Matau, kad turiu padėti jums atsipeikėti. Štai mano sūnus Konradas, 
O čia štai jūs matote mieląją jo žmoną, kurios vardas toks pat, kaip ir dailio- 
sios nuotakos, — Roza. Prisiminkite, meistre Martynai, mūsų pokalbį. Kai 
aš klausiau, ar jūs ir už mano sūnaus savo Rozos neleistumėt, turėjau tam 
ypatingą pagrindą. Vaikis ligi ausų buvo įsimylėjęs jūsų Rozą, ir jis privertė 
mane, metus visas abejones, eiti pas jus piršliu. O kai aš pasakiau, kaip 
apgailėtinai baigėsi mano žygis, jis pametęs galvą įsitrynė pas jus į pameist- 
rius, norėdamas įsigyti Rozos palankumą ir ją paskui iš jūsų pagrobti. Na, 
bet jūs išgydėte jį tuo smarkiu kirčiu per nugarą! Ačiū jums už tai, juo labiau 
kad jis susirado kilmingą panelę, kuri galiausiai sugebėjo tapti tąja Roza, 
kuri, tiesą sakant, iš pat pradžių jo širdyje buvo. 

Dama tuo tarpu labai gražiai ir maloniai pasveikino nuotaką ir užkabino 
jai ant kaklo labai brangius perlų karolius kaip vestuvių dovaną. 

— Žiūrėk, mieloji Roza,— tarė ji paskui, atsikirdama iš žydinčių gėlių, 
puošiančių jos krūtinę, visiškai sudžiūvusių žiedų puokštę, — žiūrėk, mieloji 
Roza, tai tos gėlės, kurias tu kadaise davei mano Konradui kaip nugalėtojo 
prizą; jis ištikimai jas saugojo, kol mane pamatė; tada sulaužė ištikimybę 
tau ir padovanojo jas man, tu nepyk dėl to! 

Roza nukaito lyg žarija, droviai nuleido akis ir atsakė: 

— Ak, kilnioji ponia, kaip jūs galite taip sakyti? Argi junkeris galėjo 
kada nors mane, vargo mergaitę, mylėti? Tik jūs viena ir buvote jo širdyje, 
o kadangi mano vardas — irgi Roza ir aš į jus, kaip čia jie sako, esanti šiek 
tiek panaši, tai jis ir norėjo manęs, galvoje turėdamas tik jus. 

Eisena antrą kartą buvo bepajudanti bažnyčion, bet netikėtai įėjo jauni- 
kaitis, apsirengęs, kaip italai pratę, visiškai juodais siuvinėto aksomo dra- 
bužiais, su labai puošnia mezginių apykakle ir brangia aukso grandine ant 

kaklo. 

— O, Reinholdai, mano Reinholdai! — sušuko Fridrichas ir puolė jam į 
glėbį. 

Nuotaka ir meistras Martynas irgi džiūgavo: 

— Reinholdas atvyko, šaunusis mūsų Reinholdas! | 

— Ar aš tau nesakiau,— prabilo Reinholdas, karštai apkabindamas 
Fridrichą,— ar aš tau nesakiau, mielas drauguži, kad viskas gali dar labai 
puikiai tau susiklostyti? Leisk ir man kartu švęsti tavo vestuves, iš toli aš dėl 
jų čia atvykau, o amžinam atminimui pasikabink savo namuose šį paveikslą, 
kurį tau nutapiau ir atgabenau. 

Tai pasakęs, jis šūktelėjo pro duris, ir du tarnai įnešė didelį, puošniais 
auksiniais rėmais paveikslą, vaizduojantį meistrą Martyną, kuris pluša su 
savo pameistriais — Reinholdu, Fridrichu ir Konradu — prie didžiulės 
statinės dirbtuvėje, ir jon beįžengiančią Rozą. Visi nustebo, koks tas meno 
kūrinys tikroviškas ir kokios puikios spalvos. 

— A,— šypsodamas tarė Fridrichas,— tai tikriausiai tavo darbas ku- 
biliaus meistrystei įrodyti; manasis tai guli ten, priemenėje, bet aš netrukus 
padarysiu visai kitokį. 

— Viską žinau,— atsakė Reinholdas, — ir manau, kad tu laimingas. Tik 
tvirtai laikykis savojo meno; jį juk lengviau suderinti su šeimyniniu gyveni- 
mu ir dar kai kuo negu manąjį. 

Per vestuvių puotą Fridrichas sėdėjo tarp dviejų Rozų, o priešais jį 
meistras Martynas tarp Konrado ir Reinholdo. Ponas Paumgartneris pri- 
pylė Fridricho taurę sklidiną puikaus vyno ir išgėrė į meistro Martyno ir jo 
šauniųjų pameistrių sveikatą. Paskui taurė ėjo ratu: pirmiausia kilnusis 
junkeris Heinrichas fon Špangenbergas, o po jo — orieji meistrai, iš eilės, 
kaip buvo susėdę prie stalo, vienas po kito ją lenkė į meistro Martyno ir jo 
šauniųjų pameistrių sveikatą. 


RITERIS GLIUKAS 


I 5009 metų prisiminimai 


Vėlų rudenį Berlyne paprastai pasitaiko dar keletas gražių dienų. Saulė 
maloniai išlenda iš už debesų, ir oro dvelksmas, traukiantis gatvėmis, kaip- 
mat išgarina drėgmę. Tada pamatai jose margaspalvę virtinę — puošeivos, 
biurgeriai su žmonomis ir mielais mažyliais, visi išsipustę, dvasininkai, žydės, 
referendarai, laisvo elgesio merginos, profesoriai, modistės, šokėjai, karinin- 
kai ir t. t. pramaišiui taip ir traukia Unter den Linden gatve zoologijos 
sodo link. Netrukus, žiūrėk, visos vietos pas Klausą ir Veberį jau ir užimtos. 
Garuoja morkų kava, puošeivos užsidega cigarus, eina kalbos ir ginčai apie 
karą ir taiką, apie madam Betman batelius, kuriais ji paskutinį kartą avėjo, 
kokie jie buvo — pilki ar žali, apie uždaros prekybos valstybę, apie tuos 
prakeiktus grašius ir t. t., kol viskas paskęsta arijoje iš „Fanšon“, kuria pra- 
deda save ir klausytojus kankinti išklerusi arfa, pora nesuderintų smuikų, 
džiovininkė fleita ir astmatikas fagotas. Prie pat baliustrados, kuri Veberio 
valdas skiria nuo judrios gatvės, stovi daug apskritų staliukų; čia gali laisviau 
atsikvėpti, stebėti ateinančius ir išeinančius, ne taip skaudžiai girdi to pra- 
keikto orkestro kakofonišką triukšmą; čia aš atsisėdu ir atsiduodu lengvam 
savo fantazijos žaismui, kuris pristato man malonius siluetus; su jais kalbuosi 
apie mokslą, apie meną, apie viską, kas žmogui turėtų būti brangiausia. 
Vis margesnis ir margesnis vilnija man pro šalį vaikštinėtojų srautas, bet 
niekas man netrukdo, niekas negali nubaidyti mano įsivaizduojamos drau- 
gijos. Tik prakeiktas vieno labai nuvalkioto valso trio išplėšia fleitos 
garsus bei grebluojantį pagrindinį fagoto bosą; jie kyla ir leidžiasi, tvirtai 
laikydamiesi ausį rėžiančių lygiagrečių oktavų, ir aš nejučiomis, lyg degi- 
nančio skausmo kankinamas, sušunku: 

— Kokia velnioniška muzika! Tos šlykščios oktavos! 

Šalia manęs kažkas sumurma: 

— Prakeiktas mano likimas! Vėl vienam užkliuvo. 

Pakeliu galvą ir tik dabar pamatau, kad prie to paties staliuko sėdi ne- 
pažįstamas žmogus; jis prisispyręs žiūri į mane, ir aš negaliu nukreipti nuo 
jo savo akių. 

Niekada dar nepasitaikė matyti tokios galvos, tokio veido, kuris iš karto 
būtų padaręs tokį gilų įspūdį. Truputėlį kumpa nosis be ryškaus vingio pe- 
reina į plačią kaktą su pastebimomis iškilumomis viršum vešlių pusiau žilų 
antakių, iš po kurių žiba akys, blyksi kažkokia kone šėlstančia, jaunuoliška 

ugnimi (iš pažiūros jam galėjo būti per penkiasdešimt). Švelnios formos 
smakras labai nederėjo prie kietai sučiauptų lūpų, o juokdariška šypsena, 
kylanti dėl keisto įdubusių skruostų raumenų žaismo, tartum kivirčijosi 
su dideliu melancholišku rimtumu, kuriuo dvelkė kakta. Tik keletas žilų 
garbanėlių raitėsi už didelių, nuo galvos atsiknojusių ausų. Labai platus, 
madingo sukirpimo durtinis gaubė didžiulę padžiūvusią figūrą. Kai tik pa- 
žvelgiau į tą žmogų, jis nuleido akis ir vėl ėmėsi to darbo, kurį, matyt, buvo 
nutraukęs dėl mano šūksnio. Su aiškiu pasitenkinimu bėrė tabaką iš įvai- 
rių mažų maišelių į didelę priešais pasistatytą tabokinę ir drėkino jį raudo- 
nuoju vynu iš nedidelio butelio. Muzika nutilo; aš pajutau, kad reikia jį už- 
kalbinti. 

— Gerai, kad nebegroja,— tariau aš, — tos muzikos negalima ištverti. 

Senis žvilgtelėjo į mane ir ėmė kratyti paskutinį maišelį. 

— Būtų geriau, kad iš viso negrotų,— dar sykį pratariau.— Ar jūs 
kitaip manot? 

— Aš niekaip nemanau,— atsakė jis.— Jūs turbūt muzikas, nusimanot, 
ką sakot... 

— Klystat; aš nei muzikantas, nei muzikos žinovas. Kadaise mokiausi 
skambinti pianinu ir harmonijos, kaip dalyko, kuris reikalingas geram 
išsilavinimui, ir tada tarp kita ko man buvo aiškinama, kad niekas kitas 
nedaro tokio bjauraus įspūdžio, kaip bosas su viršutiniuoju balsu, einantys 
oktavos skirtumu. Tada be niekur nieko patikėjau tuo tvirtinimu ir paskui 
visada įsitikindavau, kad iš tikrųjų taip. 

— Iš tikrųjų? — nutraukė jis mano aiškinimą, atsistojo ir susimąstęs, ne- 
skubėdamas nužingsniavo muzikantų link, tarpais pakeldamas akis aukštyn 
ir delnu tapšnodamas sau per kaktą, tarsi norėtų kažką prisiminti. Pamačiau 
jį kalbant su muzikantais: jiems jis įsakmiai, oriai kažką pasakė. Sugrįžo, 
ir vos tik vėl atsisėdo, orkestras ėmė groti „Ifigenijos Aulidėje“ uvertiūrą. 

Pusiau prisimerkęs, sunertomis rankomis atsirėmęs į stalą jis klausėsi 
andante, vos pastebimais kairės kojos judesiais žymėdamas balsų įstojimą; 
bet štai pakėlė galvą, greitai apsidairė, kairiąją ranką su išskėstais pirštais 
padėjo ant stalo, tartum imdamas akordą rojalio klaviatūroj, o dešiniąją 
iškėlė į viršų, — taip kapelmeisteris rodo orkestrui pereiti į kitą tempą, — 
dešinioji ranka krinta, ir prasideda allegro! Blyškius skruostus nuplieskia 
skaistus raudonis; antakiai susitraukia, kakta susiraukšlėja, vidinis siutas 
įžiebia šėlstančiame žvilgsnyje ugnį, kuri vis labiau ir labiau ryja šypseną, 
vis dar žaidžiančią apie šiek tiek pravirą burną. Štai jis atsilošia, antakiai 
pakyla, raumenų žaismas skruostuose vėl sugrįžta, akys nušvinta, gilus 
užgniaužtas sielvartas virsta džiugesiu, nuo kurio mėšlungiškai suvirpa 
kiekviena gysla, iš krūtinės gelmių išsiveržia atodūsis, kakta sublizga lašais; 
jis rodo, kur įstoja tutti, ir kitus svarbiausius momentus; dešiniąja ranka be 

paliovos muša taktą, kairiąja išsitraukia nosinę ir perbraukia ja veidą. Šitaip 
jis apvelka kūnu ir spalvomis skeletą, kurį uvertiūrai duoda tie du smuikai. 
Girdžiu, kaip išsidūkus smuikams su bosais ir nutilus litaurų trenksmui, 
kyla švelnus, tirpstantis fleitos skundas; kaip tyliai suskamba vio!ončelės, 
fagoto balsai, užliejantys širdį nenusakomu liūdesiu; štai ir vėl tutti, tarsi 
milžinas didingai ir galingai eina unisonas, ir duslus skundas nuščiūva po jo 
triuškinančiais žingsniais. 

Uvertiūra pasibaigė; žmogus nuleido abi rankas ir sėdėjo užsimerkęs, kaip 
sėdima netekus jėgų nuo per didelio įtempimo. Jo butelis buvo tuščias; aš 
pripyliau jo stiklinę burgundiškojo, kurį tuo tarpu buvau užsisakęs. Jis 
giliai atsiduso, tartum pabudęs iš miego. Aš paraginau jį išgerti; jis be atsi- 
kalbinėjimų vienu mauku išmetė pilną stiklą ir sušuko: 

— Aš patenkintas atlikimu! Orkestras šauniai grojo! 

— Ir vis dėlto, — pasakiau aš, — jis tik nužymėjo neryškius to labai 
spalvingo šedevro kontūrus. 

— Ar neapsirinku? Jūs ne berlynietis! 

— "Tikra teisybė; tik retkarčiais čia atvažiuoju. 

— Burgundiškasis puikus, bet darosi vėsu. 

— Tad eime į kambarį ir išgerkim dar butelį. 

— Geras pasiūlymas. Aš jūsų nepažįstu, bet ir jūs manęs nepažįstat. 
Nėra ko klausinėti, kas kuo vardu; vardai kartais varžo. Aš išgersiu burgun- 
diškojo, man jis nieko nekainuos; vienam šalia kito mums gera — tad ko 
daugiau norėti! 

Visa tai jis pasakė labai nuoširdžiai. Įėjom į kambarį; sėsdamasis jis atsi1- 
lapnojo durtinį, ir aš nustebau, pamatęs, kad po apačia jis vilki siuvinėta 
liemene su ilgais skvernais, juodo aksomo kelnėmis, prisijuosęs labai mažą 
sidabrinę špagą. Jis vėl rūpestingai užsisegiojo durtinį. 

— Kodėl klausėte, ar aš ne berlynietis? — pradėjau aš. 

— Todėl, kad tuo atveju būčiau turėjęs palikti jus vieną. 

— Skamba mislingai. 

— Nė trupučio, kai tik pasisakysiu, kad aš... na, kad aš kompozitorius. 

— Vis dar nesumoju. 

— Tada atleiskit man aną šūktelėjimą, nes matau, kad jūs visiškai nieko 
nenutuokiate apie Berlyną ir berlyniečius. 

Jis atsistojo ir keletą kartų sparčiu žingsniu perėjo per kambarį; paskui 
sustojo prie lango ir vos girdimai ėmė traukti vaidilučių chorą iš „Ifigeni- 
jos Tauridėje“; retkarčiais, kai turėdavo įstoti futti, terkšteldavo į lango 
stiklą. Nustebau, kai supratau, kad jis kai kur taip vairuoja melodijas, 
kad jos daro daug stipresnį įspūdį ir skamba visai kitaip. Bet nutylėjau, 
kad netrukdyčiau. Jis baigė ir sugrįžo ant savo kėdės. Priblokštas keistos 
to žmogaus laikysenos ir fantastiškų jo reto muzikinio talento apraiškų, 

tylėjau. Po valandėlės jis prašneko: 

— Jus niekada nekomponavot? 

— Kur ne; esu mėginęs savo jėgas šio meno srityje; tik visa, ką, rodos, 
įkvėpimo pagautas parašydavau, paskui man atrodydavo negyva ir nuobo- 
du; galų gale visai lioviausi. 

— Negerai padarėt; jau vien tai, kad savo paties bandymus atmesdavot, 
rodo, jog muziko talentas jums nesvetimas. Vaikas būdamas mokaisi muzi- 
kos todėl, kad taip nori tėvelis su mama; barškini, brūžini, kad tik brūžintum, 
bet ausis nepastebimai darosi vis jautresnė melodijai. Gal ir pusiau pamiršta 
dainelės tema, kurią paskui kiek kitaip padainavai, buvo pirmoji tavo paties 
muzikinė mintis, ir tas gemalas, uoliai puoselėtas svetimų jėgų, ilgainiui 
išauga į milžiną, kuris 1ma viską aplinkui ryti ir versti savo smegenimis, savo 
krauju. Ką ten! Argi galima bent suminėti visus tuos kelius, kuriais ateinama 
į muzikos kūrybą! Tai plati gatvė, kuria visi aplinkui tik duodasi, džiūgauja, 
rėkia: „Mes pateptieji! Mes atėjom!“ O į svajų karalystę einam pro dramblio 
kaulo vartus; retam tepavyksta juos nors pamatyti, dar mažiau tų, kurie 
pro juos įžengia! Keistas čia vaizdas. Šen ten dūluoja šmėklos, ir kiekviena 
kitokia. Gatvėje jų nepamatysi, sutikti jas gali už dramblio kaulo vartų 
Sunku iš tos karalystės ištrūkti; kelią lyg į Alcinos pilį pastojo pabaisos: 
viskas mirga, sukasi; dugelis prasapnuoja savo svajonę toje svajų karalystė- 
je — praskysta svajonėje, netenka šešėlio, nebepastebi spindulio, lekiančio 
per karalystę; tik vienas kitas, pabudęs iš sapno, kyla aukštyn ir žengia 
ieškoti jos ribų, prieina tiesą — aukščiausią vietą: tai sąlytis su amžinybe, 
su tuo, kas nenusakoma! Pažvelkite į saulę — tai trigarsis, iš kurio lyg 
žvaigždės iš dangaus byra akordai ir apipina jus ugnies gijomis. Jūs tūnote 
ugnies kokone tol, ko! Psichėja nuplasnoja aukštyn į saulę. 

Tardamas pastaruosius žodžius, jis pašoko, pakėlė akis į viršų, išmetė 
aukštyn ranką. Paskui vėl atsisėdo ir greitai išgėrė pripiltą stiklinę. 
Užėjo tyla, kurios nedrįsau trikdyti, kad neišmuščiau to nepaprasto 
žmogaus iš vėžių. 

Pagaliau jis prašneko ramiau: 

— Kai aš buvau svajų karalystėje, mane kankino aibės kančių ir 
siaubų! Tai buvo naktis, ir mane gąsdino išsiviepę siaubūnai, jie urmu 
puolė mane ir čia bloškė jūros gelmėn, čia kėlė padangėn. Staiga nak- 
ties tamsą perskrodė šviesa, ir jos spinduliai buvo garsai, kurie mane 
apsiautė maloniu skaidrumu. Pabudau iš savo skausmų negandų ir 
pamačiau didžiulę šviesią akį; ji žiūrėjo į vargonus, ir nuo jos žvilgsnio 
iš to instrumento sklido garsai, mirguliavo pynėsi į tokius puikius akordus, 
kurių niekada nė neįsivaizdavau. Melodijos liejosi bangomis, jos supo liū- 
liavo mane, ir aš norėjau, kad nugramzdintų mane; akis atsigręžė į 
mane, ir aš likau viršum šniokščiančių bangų. Vėl užėjo naktis, ir aš 

pajutau, kad artėja du milžinai spindinčiais šarvais: pagrindinis tonas 
ir kvintos intervalas. Jis ėmė tempti mane aukštyn, bet akis šyptelėjo: 
„Žinau, ko ilgisi tavo krūtinė; tarp šių milžinų stos malonus, švelnus, 
jaunikaitis-tercijos intervalas, ir tu išgirsi saldų jo balsą, vėl pamatysi 
mane, ir mano melodijos pasidarys tavo. 

Jis stabtelėjo. 

— Ir jūs vėl pamatėt akį? 

— Taip, aš vėl ją pamačiau! Metų metus dūsavau svajų karalystėje — 
ten, kaip tik ten! Sėdėjau nuostabiame klonyje ir klausiausi, kaip gėlės 
viena po kitos dainuoja. Viena tik saulėgrąža tylėjo ir liūdnai lenkė 
savo neišsiskleidusią taurelę prie žemės. Nematomi saitai traukė mane 
prie jos — ji pakėlė savo galvą, taurelė išsiskleidė, ir iš jos į mane sušvito 
akis. Garsai lyg šviesos spinduliai pažiro iš mano galvos į gėles, o šios 
ėmė godžiai juos gerti. Vis didesni ir didesni darėsi saulėgrąžos žied- 
lapiai: iš jų pasruvo karščio guūsiai, užliejo mane, akis dingo, o aš atsi- 
dūriau žiedo taurelėje. 

Sulig tais žodžiais jis pašoko ir greitais, jaunuoliškais žingsniais išskubėjo 
iš kambario. Veltui laukiau jo sugrįžtant; pagaliau ryžausi eiti į miestą. 

Jau buvau netoli Brandenburgo vartų, kai prieblandoje pamačiau 
žingsniuojant aukštą Žžmogystą ir tuoj pažinau, kad tai mano keistuolis. 
Aš jam šūktelėjau: 

— Ko jūs taip greitai pabėgot nuo manęs? 

— Pasidarė per karšta, ir Eufonas' suskambo. 

— Nesuprantu! 

— Tuo geriau. 

— Tuo blogiau, nes norėčiau jus kaip reikiant suprasti. 

— Nejau nieko negirdit? 

— Nieko. 

— Štai ir po visko! Eime kartu. Šiaip tai nemėgstu draugijos; bet 
jūs nekuriat muzikos, na, ir neberlynietis. 

— Negaliu suprasti, kuo tie berlyniečiai jums taip neįtinka. Atro- 
dytų, kad čia, kur menas taip gerbiamas ir taip plačiai praktikuojamas, 
jums, tokios meniškos sielos Žmogui, turėtų būti ypač gera! 

— Klystat! Aš pasmerktas kankintis — klajoti čia po dykumą vienui 
vienas, lyg siela be kūno. 

— Po dykumą, čia, Berlyne? 

— Taip, aplink mane visiškai tuščia — nesutinku nė vienos gimi- 
ningos sielos. Aš visiškai vienas. 

— O menininkai! Kompozitoriai! 

— Tegul juos galas! Jie tik kabinėjasi ir kabinėjasi, nori ir smulkme- 


' Euphon (gr.) — sąskambis, darna. Čia — muzikos įkvėpimas. 

nėles pasverti, Išnaršo viską iki panagių, stengdamiesi surasti kokią 
vieną, kad ir menkiausią mintelę; per tuos savo plepalus apie meno 
prasmę ir dar dievai žino apie ką jie negali ligi kūrybos nė prisikasti, 
ir jeigu kada pasijunta išstenėję ką nors prasminga, tai baisus to jų 
vaisiaus šaltumas tik parodo, kaip toli jis nuo saulės — tai laplandiškas 
darbas. 

— Man atrodo, kad jūs samprotaujate per daug griežtai. Bent jau 
tie puikūs pastatymai teatre turėtų jus patenkinti. 

— Kartą prisiverčiau vėl nueiti į teatrą, norėdamas pasiklausyti savo 
jauno draugo operos... kaipgi čia ji vadinasi? O, toje operoje — ištisas 
pasaulis! Per margą išsipusčiusią Žmonių maišatį braunasi Orkaus dva- 
sios — visa čia turi savo balsą ir skamba labai galingai... Velniai rautų, 
tai „Don Žuanas“. Bet neištvėriau nė uvertiūros, kurią atpylė prestissimo, 
be jokio jausmo ir prasmės; o rengiausi tam žygiui pasniku ir malda, 
nes žinau, kad tokie dideli dalykai Eufoną per smarkiai veikia, ir jis 
prabyla netyrai. 

— Negaliu nepripažinti, kad su genialiais Mocarto kūriniais čia kaž- 
kodėl! elgiamasi be deramos pagarbos, užtat Gliuko veikalai vis dėlto kaip 
reikiant įkūnijami. 

— Jūs taip manot? Kartą man užėjo noras pasiklausyti „Ifigenijos 
Tauridėje“. Įeinu į teatrą ir girdžiu, kad groja „Ifigenijos Aulidėje“ 
uvertiūrą. Hm, apsirikau, manau sau: šiandien eina ši „Ifigenija“! Nus- 
tembu, kai išgirstu andante, kuria prasideda „Ifigenija Tauridėje“, paskui 
tuoj eina audra. O tuos kūrinius skiria dvidešimt metų! Visas įspūdis, 
visa kruopščiai apgalvota tragedijos ekspozicija dingsta be pėdsakų. Tyki 
jūra, audra, graikai išmetami į krantą, — visa opera čia! Ką? Iš- 
eina, kad kompozitorius įterpė uvertiūrą kur papuolė, jeigu ją, lyg 
kokią pjesiukę dūdom, galima atpūsti kaip ir kur kam ant seilės už- 
eina? 

— Sutinku, kad tai apmaudus apsirikimas. Ir vis dėlto daroma viskas, 
kad Gliuko kūriniai kaip reikiant skambėtų. 

— Kurgi ne! — burbtelėjo 17 ėmė nemaloniai šypsotis, kuo toliau, 
tuo karčiau. 

Staiga jis leidosi šalin, ir niekas nebūtų galėjęs jo sulaikyti. Beregint 
dingo iš akių, ir keletą dienų aš veltui ieškojau jo Tirgartene... 


Praėjus keletui mėnesių, vieną šaltą lietingą vakarą aš, gerokai užtru- 
kęs tolimoje miesto dalyje, skubėjau į Fridrichštrasę, namo. Reikėjo 
eiti pro teatrą; išgirdau triukšmingą muziką, dūdas ir litaurus ir prisimi- 
niau, kad dabar eina Gliuko „Armida“, buvau bežengiąs vidun, bet sulaikė 
keistas monologas, aidintis nuo pat langų, iš kur galėjai skirti kone kiek- 


139 


vieną orkestro garsą. 

— Dabar ateina karalius — jie groja maršą. Trenkite, trenkite, 
litaurai... Taip, taip, gyviau... gerai! Šiandien jie turi nuaidėti vienuo- 
lika kartų — kitaip eisena nebus pakankamai įspūdinga. Oho! Maes- 
toso — stenkitės, vaikučiai. Žiūrėk, figūrantas užkliuvo už kažko bat- 
raiščiu. Teisingai, dvyliktas kartas! Ir vis trenkia, vis ties dominante. 
O visagali, ar bus kada galas! Dabar jis sako komplimentą, Armida 
nuolankiai dėkoja. Dar sykį? Taip ir yra — dar ne visi kareiviai — 
dviejų trūksta! Dabar jie bilda į rečitatyvą... Koks velnias čia mane 
prikaustė savo kerais? 

— Kerų nebėra! — sušukau aš.— Eime! 

Greitai čiupau savo keistuolį iš Tirgarteno — nes monologą sakė 
ne kas kitas, o jis — už parankės ir nusitempiau šalin. Jis, matyt, nes- 
pėjo atsipeikėti ir tylėdamas leidosi vedamas. Jau įėjom į Fridrichštrasę, 
kai jis staiga sustojo. 

— Aš jus pažįstu,— tarė jis.— Susitikom "Tirgartene... Daug kalbė- 
jom... Aš gėriau vyną, įsikarščiavau, po to Eufonas skambėjo kiauras 
dvi dienas... Daug prisikentėjau, bet praėjo! 

— Džiaugiuosi, kad vėl pasitaikė proga jus sutikti. Susipažinkim 
arčiau. Aš čia netoliese gyvenu; imkim ir... 

— Negaliu ir neturiu pas nieką svečiuotis. 

— Ne, nuo manęs nepaspruksit. Einu su jumis. 

— Tai turėsite dar porą šimtų žingsnių su manimi paėjėti. Bet jūs 
norėjote eiti į teatrą! 

— Norėjau pasiklausyti „Armidos“, bet dabar... 

— Dabar jūs ir išgirsite „Armidą“! Eime! 

Tylėdami žingsniavome Fridrichštrase; staiga jis pasuko į skerstgatvį, 
ir aš vos spėjau paskui jį — taip greitai jis ėjo; pagaliau sustojo prie 
neišvaizdžių namų. Ilgokai stukseno, ko! galų gale prisibeldė. Apčiuo- 
pomis patamsyje prisiyrėm ligi laiptų, paskui jais užkopėm į antrąjį 
aukštą ir prisigrabaliojom iki kambario. Mums įėjus, jis gerai užrakino 
duris. Išgirdau atidarant dar vienas duris; netrukus jis pasirodė nešinas 
uždegta žvake, ir aš gerokai nustebau, pamatęs, kaip keistai kambarys 
apstatytas. Senamadiškai gausiai išpuoštos kėdės, sieninis laikrodis 
paauksintame korpuse ir platus, sunkus veidrodis teikė visam kambariui 
niūrų pasenusios prabangos vaizdą. Viduryje stovėjo mažas pianinas, 
ant jo — didelė porceliano rašalinė, o šalia jos gulėjo keletas lapų 
natoms suliniuoto popieriaus. Tačiau atidžiau pasižiūrėjęs į tuos kompo- 
navimo reikmenis, įsitikinau, kad jau daug laiko jais nieko nebuvo 
rašyta: popierius visiškai pageltęs, o rašalinė aptraukta tankiu vora- 
tinkliu. Zmogus priėjo prie kambario kampe stovinčios spintos, kurios 


140 


dar nebuvau pastebėjęs, ir, kai atitraukė užuolaidą, pamačiau ištisą 
eilę gražiai įrištų knygų su auksiniai įrašais: ,„Orfėjus“, „Armida“, 
„Alcestas“, „Ifigenija“ ir taip toliau, Žodžiu, išvydau visą genialių 
Gliuko kūrinių rinkinį. 

— Jūs turite visus Gliuko veikalus? — šuktelėjau nustebęs. 

Jis neatsakė, bet jo burną suraukė mėšlungiška šypsena, 0 raumenų 
žaismas įdubusiuose skruostuose iš karto pavertė veidą kraupia kauke. 
Įsmeigęs niaurų žvilgsnį į mane, jis čiupo vieną iš tų knygų — tai buvo 
„Armida“ — ir iškilmingai žengė pianino link. Aš greitai jį atidariau, 
išskleidžiau ir pastačiau piupitrą; Žmogus to ir laukė. Jis atvertė knygą, 
ir — kas aprašys mano nuostabą! — pamačiau suliniuotus natoms lapus, 
bet juose nebuvo įrašyta nė vienos natos. 

Jis pradėjo: 

— Dabar aš skambinsiu uvertiūrą! Vartykite lapus, tik Žiūrėkit — 
kada reikia! 

Aš pažadėjau, ir jis puikiai, meistriškai, sodriais akordais ėmė skam- 
binti didingąjį Tempo di marcia, kuriuo prasideda uvertiūra; grojo 
beveik visiškai pagal originalą, bet allegro atspindėjo tik pagrindines 
Gliuko mintis. Skambintojas darė tiek daug naujų genialių variacijų, 
kad aš vis labiau stebėjausi. Ypač įspūdingos, ryškios, bet nė kiek nerė- 
žiančios ausies buvo jo moduliacijos, ir jis sugebėjo suteikti tiek daug 
melizmų paprastoms pagrindinėms mintims, kad šios atrodė atsikartojan- 
čios vis nauju, jaunesniu pavidalu. Jo veidas švytėjo; čia raukėsi anta- 
kiai ir ilgai tramdytas pyktis nesulaikomai veržėsi lauk, čia akys sruvo 
ašaromis iš gilaus sielvarto. Kai abi rankos būdavo užimtos išradingais 
melizmais, temą jis dainuodavo maloniu tenoru; ta proga balsu nepap- 
rastai gerai mėgdžiojo duslius litaurų garsus. Aš uoliai verčiau lapą po 
lapo, sekdamas jo žvilgsnį. Uvertiūra pasibaigė, ir jis užmerktomis aki- 
mis, bejėgiškai atsirėmė nugara į krėslo atkaltę. Bet greitai vė! atsitiesė 
ir, skubriai versdamas tuščius knygos lapus, dusliu balsu pasakė: 

— Visa tai aš parašiau, grįžęs iš svajų karalystės. Bet tai, kas šventa, 
atskleidžiau nešventiesiems, ir ledinė ranka čiupo už mano karštos 
širdies! Ji nesudužo, ir aš likau pasmerktas klajoti tarp tų, kurie nežino 
šventumo paslapties, klajoti kaip siela be kūno, be išvaizdos, kad niekas 
manęs neatpažintų, ko! saulėgrąža vėl iškels mane prie amžinybės! 
Na, dabar sudainuokim Armidos sceną! 

Ir jis padainavo baigiamąją Armidos sceną taip raiškiai, kad tas suk- 
rėtė mane ligi pat širdies gelmių. Ir čia jis pastebimai nukrypo nuo ori- 
ginalo, bet ta jo modifikuota muzika buvo taip pat gliukiška, tik kur 
kas galingesnė. Visa, kas kuo ryškiausiai atspindi neapykantą, -meilę, nu- 
sivylimą, nirtulį, jis valdingai perteikė garsais. Jo balsas skambėjo kaip 

Jaunuolio, nuo žemiausio duslumo kilo ligi stipriausio skardumo. Visos 
mano gyslos virpėjo — aš buvau lyg nesavas. Kai jis baigė, aš puoliau jo 
apkabinti ir surakinta gerkle sušukau: 

— Kas gi tai? Kas jūs toks? 

Jis atsistojo ir permetė mane rimtu skvarbiu žvilgsniu; bet kai buvau 
bekartojąs klausimą, jis šmurkštelėjo su žvake pro duris ir paliko mane 
tamsoje. Praėjo bemaž ketvirtis valandos; nebetekau vilties jį vėl pa- 
matyti ir mėginau, orientuodamasis pagal pianiną, atidaryti tas duris, tik 
staiga jis, nešinas žvake, vėl pasirodė — apsivilkęs išsiuvinėtu paradiniu 
švarku, brangia liemene, prisisegęs kardą prie šono. 

Aš apstulbau; jis iškilmingai priėjo, švelniai paėmė už rankos ir keis- 
tai šypsodamas tarė: 

— Aš esu riteris Gliukas! 

